**Суд ислоҳотларини рўёбга чиқаришга** **тўсиқ яратманг!**

Сўнгги кунларда ижтимоий тармоқларда “ими-жимида қабул қилинган қонунлар”, “Ўзбекистон Республикасининг Конституциясига суд ислоҳотлари борасида киритилган ўзгартишлар кенг жамоатчилик муҳокамасидан ўтмаган” деган мутлақо асоссиз фикрлар пайдо бўлмоқда. Бу ҳам кимнингдир фикри. Лекин бундай хулосага келиш ушбу воқеа-ҳодисалар жараёнидан мутлақо бехабарликнинг ёрқин намунаси деб биламан. Албатта, мамлакатимизда қабул қилинаётган қонунларга бефарқ бўлмай, фаолллик кўрсатиб, фикр-мулоҳазалар билдирилаётганлиги ижобий ҳол. Бироқ кўтарилаётган масала қай даражада ҳақиқатга яқин ва юридик нуқтаи назардан тўғри?

Агар мендан парламент вакили сифатида охирги 5 йил ичида Конституциямизга ўзгартишлар киритиш билан боғлиқ энг кўп ва чуқур муҳокама қилинган масала қайси деб сўрашганида, мен айнан суд ислоҳотлари билан боғлиқ ўзгартишларни ажратиб кўрсатган бўлар эдим. Чунки, Конституцияга суд ислоҳотлари билан боғлиқ ўзгартиш киритишга сабаб бўлган ғоянинг ўзи жамоатчилик билан муҳокамалар давомида шаклланган. Айтиш жоизки, Олий Мажлис Қонунчилик палатаси депутатлари, сенаторлар, Олий суд ва Судьялар олий кенгаши томонидан жорий йилнинг июнь ойида жойларда жамоатчилик вакиллари билан мулоқот олиб борилган. Мулоқот давомида суд ишларида ортиқча бюрократиянинг сақланиб қолаётганлиги, суд қарорларини қайта кўришда такрорловчи босқичлар мавжудлиги ва бошқа қатор камчиликлар очиқчасига айтиб ўтилган эди.

Мазкур ҳолатлар жорий йилнинг 30 июнь куни Президентимиз Ш.М.Мирзиёев ҳузурида кенгайтирилган тарзда ўтказилган видеоселектор йиғилишида атрофлича муҳокама қилинган.

Ўзбекистон Республикаси Президентининг шу йил 24 июль куни “Судлар фаолиятини янада такомиллаштириш ва одил судлов самарадорлигини оширишга доир қўшимча чора-тадбирлар тўғрисида”ги Фармони қабул қилиниб, унга мувофиқ 2021 йил 1 январдан бошлаб вилоят ва унга тенглаштирилган фуқаролик ишлари бўйича, жиноят ишлари бўйича судлар ва иқтисодий судлар негизида судьяларнинг қатъий ихтисослашувини сақлаб қолган ва суд ишларини юритиш турлари бўйича алоҳида судлов ҳайъатларини ташкил этган ҳолда Қорақалпоғистон Республикаси, вилоятлар ва Тошкент шаҳар умумюрисдикция судларини ташкил этиш назарда тутилган. Ушбу янги тизим жойларда ягона суд амалиётини шакллантиришга, судларнинг тарқоқлигини бартараф этишга ҳамда ўз навбатида фуқаролар ва тадбиркорлар сарсон бўлишининг олдини олишга хизмат қилади.

Қолаверса, Фармонда Қорақалпоғистон Республикаси, вилоятлар марказлари ва Тошкент шаҳрида туманлараро маъмурий судларни ташкил этиш, шу муносабат билан туман (шаҳар) маъмурий судларини тугатиш назарда тутилган. Бу ўз навбатида маъмурий судларнинг муайян тумандаги маҳаллий ҳокимият органларининг турли тазйиқларидан холи ва мустақил фаолият юритиши учун шарт-шароит яратади.

Юқоридаги суд ислоҳотларини рўёбга чиқариш учун, энг аввало, Конституциямизнинг 107-моддасига ўзгартиш киритиш талаб этилади. Шу сабабли, Олий суд ва бошқа давлат органлари ҳамда жамоатчилик вакиллари билан бир қаторда парламент томонидан ҳам кўплаб муҳокамалар ташкил этилди. Масалан, Олий Мажлис Қонунчилик палатасида жорий йилнинг 30 июль куни “Одил судлов самарадорлиги ва қонунчилик”,   
12 август куни “Одил судлов ва коррупция масалаларига оид рейтинг юритилишини таъминлаш тартиб-тамоиллари”мавзусида семинарлар ташкил этилиб, унда нафақат депутатлар, сенаторлар, балки ҳуқуқшунос олимлар, соҳа вакиллари, оммавий ахборот воситалари, бошқа фуқаролик жамияти институтлари вакиллари, журналистлар ҳам иштирок этди. Семинарда кўтарилган масалалар, билдирилган фикр-мулоҳазалар кўплаб босма ва электрон оммавий ахборот воситаларида, ижтимоий тармоқларда, шу жумладан “you tube” видеохостинг расмий саҳифаси орқали ҳам кенг ёритилди. Бундан ташқари Олий Мажлис Қонунчилик палатаси депутатларининг ҳам кўплаб мақолалари эълон қилинган.

Шу билан бирга жорий йилнинг сентябрь ойида Олий Мажлис Қонунчилик палатаси депутатлари томонидан жойларда одил судловни таъминлаш борасида ҳудудларда ўтказилган мулоқотлар давомида жамоатчилик вакилларига мамлакатимизда амалга оширилаётган суд ислоҳотлари ҳақида атрофлича ахборот берилди. Қолаверса, жамоатчилик билан мулоқотлар натижаси жойларда халқ депутатлари Кенгашларининг сессияларида ҳам муҳокама қилиниб, республика, маҳаллий босма ва электрон оммавий ахборот воситалари орқали ёритиб борилди.

Конституциямизга суд ислоҳотлари билан боғлиқ киритилаётган ўзгартишларнинг парламентдаги, шу жумладан фракцияларда ва Қонунчилик палатасининг ялпи мажлисидаги муҳокамалар оммавий ахборот воситаларида атрофлича ёритилди.

Қолаверса, кўпгина депутатлар Конституцияга киритилаётган ўзгартишлар мазмуни ҳақидаги хабарларни ижтимоий тармоқларда, шу жумладан ўз телеграмм каналларида эълон қилишди.

Айрим блогерларимиз томонидан юқоридаги Қонунни қабул қилишда Конституциянинг 128-моддаси талабларига риоя этилмаганлиги ҳақидаги мулоҳазалари, уларнинг Конституцияда белгиланган қоидаларнинг туб моҳиятини тўғри англашга қийналганлигининг оқибатидир.

Эътибор қилайлик, Конституциямизнинг 128-моддасида “Ўзбекистон Республикаси Олий Мажлиси тегишли таклиф киритилгандан кейин олти ой мобайнида Конституцияга ўзгартиришлар ҳамда тузатишлар киритиш тўғрисида кенг ва ҳар тарафлама муҳокамани ҳисобга олган ҳолда қонун қабул қилиши мумкин” деб кўрсатилган. Бунда “олти ой мобайнида” деган жумлани “камида олти ой” деб тушуниш хатодир. Чунки бу ерда Конституцияга ўзгартиришлар ҳамда тузатишлар киритиш ҳақидаги таклифни Олий Мажлис узоғи билан олти ойда қабул қилиши ҳақида сўз бормоқда. Қолаверса, ушбу муддат парламентнинг ҳар иккала палатаси учун берилган муддатдир. Ҳар иккала палата ҳар қандай таклифни ана шу муддат ичида ўрганиши, муҳокама қилиши ва қабул қилиши талаб этилади.

Шундан келиб чиққан ҳолда айтиш мумкинки, Олий Мажлис Қонунчилик палатаси “Ўзбекистон Республикаси Конституциясига ўзгартишлар киритиш тўғрисида”ги қонун лойиҳасининг концепциясини конституциявий нормалардан четга чиқмаган ҳолда, даставвал жамоатчилик вакиллари, судьялар, прокурорлар, адвокатлар, фуқаролик жамияти институтлари вакиллари, журналистлар билан ўтказилган чуқур ва атрофлича муҳокамалар натижасини инобатга олиб, ўз вақтида кўриб чиқди ҳамда қабул қилди.

Мазкур Қонун парламентнинг юқори палатаси томонидан маъқулланиб, Президентимиз томонидан имзолангач, суд тизимида 2021 йил   
1 январдан эътиборан жорий этилиши назарда тутилаётган тарихий ислоҳотлар учун ҳуқуқий замин бўлиши шубҳасиздир.

**Ж. Ширинов,**

Қонунчилик палатаси Коррупцияга

Қарши курашиш ва суд-ҳуқуқ масалалари

қўмитасининг раиси