2021 йил 24 февраль куни Ўзбекистон Республикаси Олий Мажлиси ҳузуридаги Ахборот соҳаси ва оммавий коммуникацияларни ривожлантириш масалалари бўйича Жамоатчилик кенгашининг навбатдаги йиғилиши видеоконференц-алоқа шаклида бўлиб ўтди.

Жамоатчилик кенгашининг бу галги йиғилиши миллий ахборот маконини сифатли ва долзарб контентлар билан бойитиш, хусусан контент ишлаб чиқариш тизимини яратиш ва ривожлантириш, миллий телесериаллар салмоғини ошириш ва уларни кенг тарқатиш мавзусига бағишланди.

Йиғилишга миллий мультимедиа бозорининг иштирокчилари ва экспертлари, телесериаллар ишлаб чиқарувчи корхоналарнинг раҳбарлари, электрон ОАВ ва бошқалар жалб этилди.

Тадбир давомида сўзга чиққанлар хорижда ишлаб чиқилаётган телесериалларнинг телевидение каналлари орқали тартибсиз ва чегарасиз намойиш этилиш амалиётидан воз кечиш зарурлигини таъкидлаб, миллий телесериаллар ишлаб чиқаришни, давлат томонидан қўллаб-қувватлаш тизимини яратиш бўйича таклифларни илгари сурдилар. Жумладан:

ижтимоий аҳамиятга эга бўлган фильмлар, телесериаллар, ҳужжатли, илмий-оммабоп ва анимацион фильмларни ишлаб чиқариш ва кўрсатишдаги харажатларни қоплаш учун давлат томонидан молиявий маблағларни тизимли равишда ажратиб борилиши;

мазкур мақсадлар учун ажратиладиган молиявий маблағларни тақсимланиши устидан шаффоф ва жамоатчилик томонидан бошқариладиган назорат тизимини яратилиши;

телесериал маҳсулотларига реклама жойлаштириш жараёнларининг жозибадорлигини ошириш мақсадида солиқ имтиёзлари ва бошқа преференциялар тақдим этилиши;

хорижий контентларни сотиб олишга солиқ ва бошқа йиғимлар жорий этилиши лозимлиги таклиф этилди.

давлат томонидан ажратилаётган бюджет маблағларининг бир қисми кинофестиваллар, мастер-класслар, семинарлар ва бошқа таълим олишга йўналтирилган тадбирлар учун сарфланиши;

Йиғилиш сўнгида Жамоатчилик кенгаши томонидан ҳукуматга тегишли ҳужжатлар ва таклифларни тайёрлаб юбориш бўйича ташаббуси илгари сурилди.

**Маълумот учун:** Ўзбекистон Республикаси Олий Мажлиси ҳузуридаги Ахборот соҳаси ва оммавий коммуникацияларни ривожлантириш масалалари бўйича жамоатчилик кенгаши 2019 йил Ўзбекистон Республикаси Олий Мажлиси Сенати Кенгаши ва Ўзбекистон Республикаси Олий Мажлиси Қонунчилик палатаси Кенгашининг Қўшма қарорига мувофиқ ташкил этилган. Депутат ва сенаторлар билан бир қаторда атоқли жамоат арбобларидан таркиб топган мазкур коллегиал орган фаолиятининг асосий йўналиши миллий ахборот маконини ривожлантириш, ахборот ва сўз эркинлигини таъминлаш жараёнларига кўмаклашишдан иборат.