Ушбу холатни қонунчилик нормаларига қанчалик мослигини ўрганилганида қуйидагилар маълум бўлди:

1. Солик кодексининг 14-моддасида кўрсатилган ҳуқуқни суиистеъмол қилишнинг, битим қалбакилигининг (кўзбўямачилик учун тузилганлигининг) ҳолатларини аниқлаш, шунингдек уларнинг оқибатларини қўллаш солиқ органлари томонидан, солиқ тўловчи норози бўлган тақдирда эса, солиқ органларининг даъвоси бўйича суд томонидан амалга оширилади. Солиқ Қўмитаси эса ваколат доирасига кирмасада, ўзбошимчалик билан битимларни қалбаки ва кўзбўямачилик учун тузилган деб топган. Яъни, қўмита қонунчиликка зид харакат қилган.
2. Ўзбекистон Республикаси Конституциясининг 26-моддасига, Жиноят Процессуал Кодексининг 23-моддасига мувофиқ, гумон қилинувчи, айбланувчи ёки судланувчи унинг жиноят содир этишда айбдорлиги қонунда назарда тутилган тартибда исботлангунга ва қонуний кучга кирган суд хукми билан аниқлангунга қадар айбсиз хисобланади. Шу билан бирга, Солиқ Кодексининг 212-моддасида шахснинг айби қонунда белгиланган тартибда исботланмагунига қадар у солиққа оид ҳуқуқбузарликни содир этишда айбдор деб ҳисобланмаслиги белгиланган. Солиқ Қўмитаси конституция ва кодекслар талабларига зид равишда – жамиятимизни суд хукмисиз айбдор деб топган.
3. Солиқ Қўмитаси юқоридаги Талабномасида Солиқ Кодексининг 15-моддасига асосланиб солиқ муносабатларида солиқ тўловчилар контрагентларни танлаш чоғида уларнинг солиқ органларида солиқ тўловчилар сифатида ҳисобга қўйилганлигини, контрагентнинг ишбилармонлик обрўсини, ишлаб чиқариш базаси ва ходимлари мавжудлигини, молиявий ҳолатини, битим бўйича мажбуриятларни бажариш қобилиятини текшириб, лозим даражада эҳтиёткорлик қилиши шартлиги кўрсатилган. Вахолангки, субъектлар товар олиб сотиши иқтисодий муносабат хисобланади.
4. Ўзбекистон Республикаси Вазирлар Махкамасининг 14 август 2020 йилдаги 489-сонли Қарори 2-иловасида “Ҳисобварақ-фактураларнинг шакллари ҳамда уларни тўлдириш, тақдим этиш ва қабул қилиш тартиби тўғрисида”ги Низом қабул қилинган бўлиб, Низомнинг 2-бандида Ҳисобварақ-фактура — Ўзбекистон Республикасининг Солиқ [кодексига](https://lex.uz/docs/4674902) мувофиқ уни тақдим этиш мажбуриятига эга бўлган товарларни сотувчи томонидан расмийлаштириладиган қатъий белгиланган намунадаги, товарлар ҳақиқатда жўнатилганлигини ва уларнинг қийматини тасдиқловчи ҳужжат ҳисобланиши кўрсатилган. Контрагентимиз томонидан расмийлаштирилган барча хисоб-фактуралар Солиқ Қўмитасининг электрон тизимида мавжуд.
5. Ўзбекистон Республикаси Солиқ Кодексининг 266-моддасида агар ҳисобга олиш ҳуқуқи товарларни (хизматларни) олиш бўйича қалбаки ёки кўзбўямачилик учун тузилган битим натижасида вужудга келганлигига оид далиллар мавжуд бўлса, солиқ органлари ҳисобга олишни бекор қилишни ёки унга тузатишни амалга оширишга ҳақлилиги белгиланган. Солиқ Қўмитаси бизга бундай далиллар тақдим қилмади.
6. Солиқ Кодексининг 13-моддаси ва “Тадбиркорлик фаолияти эркинлигининг кафолатлари тўғрисида”ги Қонуннинг 11-моддасига асосан тадбиркорлик фаолияти субъектларининг давлат органлари, шу жумладан ҳуқуқни муҳофаза қилувчи ва назорат қилувчи органлар, шунингдек банклар билан ўзаро муносабатларида тадбиркорлик фаолияти субъекти ҳуқуқларининг устуворлиги принципи амал қилиб, унга мувофиқ қонун ҳужжатларида тадбиркорлик фаолиятини амалга ошириш билан боғлиқ ҳолда юзага келадиган барча бартараф этиб бўлмайдиган зиддиятлар ва ноаниқликлар тадбиркорлик фаолияти субъектининг фойдасига талқин этилади.