 **ПРЕСС-РЕЛИЗ**

**Яширин иқтисодиётга қарши катта қадам**

ДСҚ томонидан яширин иқтисодиётни қисқартириш ҳамда тадбиркорлик фаолиятини юритиш учун тенг рақобат муҳитини яратиш мақсадида жорий йилнинг 2 февраль куни Давлат солиқ қўмитаси расмий веб-сайтида “Лозим даражадаги эҳтиёткорлик” бўлими ишга туширилди. (<https://soliq.uz/activities/tax-risk-analysis>)

Ушбу хизмат потенциал бизнес-ҳамкорлар томонидан тўланиши лозим бўлган ҚҚС миқдорини камайтириш тарзидаги ҳуқуқни суиистеъмол қилган «Шубҳали» корхоналар – инсофсиз солиқ тўловчилар тоифасига мансуб ёки мансуб эмаслигини аниқлаш имконини беради.

Яратилган янги тизимга тўланиши лозим бўлган солиқ суммаларини ноқонуний камайтиришга қаратилган шубҳали битим (операция)ларни амалга оширган 396 та тадбиркорлик субъекти киритилди.

Дастлабки ўрганишлар давомида 10 мингга яқин корхона ушбу шубҳали субъектлар билан молиявий операцияларни амалга ошириб, қарийб 1 триллион сўм миқдоридаги қўшилган қиймат солиғи суммасини ҳисоб (зачет)га олган ҳолда бюджетга тўламаганлиги маълум бўлди.

Таъкидлаш лозим бундай контрагентлар орасида 120 та давлат корхонаси (47,3 млрд. сўм) ва 86 та давлат улуши мавжуд (48,1 млрд. сўм) корхона ҳаб борлиги аниқланди. Шубҳали субъектлар билан молиявий операцияларни амалга оширган давлат корхоналари рўйхати ДСҚ расмий ахборот манбалари орқали эълон қилинди.

Бюджетга тўланмаган ҚҚС суммаси ўрнини қоплаш мақсадида, 396 та «шубҳали» корхона ва уларнинг деярли 10 мингга яқин бизнес ҳамкорининг шахсий кабинетларига 5 кун муддатда инкассо топшириқномалари қўйилиши бўйича хабарномалар юборилди.

Жорий йил 15 февралдан бошлаб бюджетга **тўланиши лозим бўлган солиқларни камайтириб кўрсатиш ва қўшилган қиймат солиғи суммасини ноқонуний ҳисобга олиш** билан боғлиқ муаммоларга дуч келган тадбиркорлик субъектларининг норозиликлари бошланди. Шу кунинг ўзидаёқ солиқ тўловчилар томонидан тақдим этилган ҳужжатларни алоҳида кўриб чиқиш мақсадида махсус ишчи гуруҳлар ташкил этилди.

16 февралдан Давлат солиқ хизмати органлари томонидан солиқ тўловчиларнинг ихтиёрига кўра, уларнинг ёзма мурожаатлари асосида фаолияти шубҳали деб топилган корхоналар билан амалга оширилган битимларни қайта ўрганиб чиқиш учун тезкор равишда камерал солиқ текширувлари бошланди.

Давлат солиқ қўмитаси томонидан 2021 йил 17 февраль куни Президент Администрацияси ҳузуридаги Ахборот ва оммавий коммуникациялар агентлигида **«Тўланиши лозим бўлган солиқларни камайтириб кўрсатиш ва қўшилган қиймат солиғи суммасини ноқонуний ҳисобга олиш»** билан боғлиқ масалаларга бағишланган матбуот анжумани ташкил этилди.

Давлат солиқ қўмитаси раиси Ш.Кудбиев раҳбарлигида ўтказилган «нақдлаштирувчи фирма» ва корхоналарни аниқлаш механизмини жорий этиш масаласига бағишланган йиғилиш муҳокамаларидан келиб чиқиб, янги механизмга ўтиш даврида истисно тариқасида, 17 февраль эрталаб соат 10:00 дан олдин «бир кунлик» фирмалар билан шубҳали операцияларни амалга ошириганлиги хавфи нисбатан кам бўлган 2960 тадбиркорлик субъектининг банк ҳисобварақларига қўйилган инкассо топшириқномалари 2021 йил 1 мартгача вақтинчалик бекор қилинди.

23 февраль куни Давлат солиқ қўмитаси раиси Шерзод Кудбиев бюджетга **тўланиши лозим бўлган солиқларни камайтириб кўрсатиш ва қўшилган қиймат солиғи суммасини ноқонуний ҳисобга олиш** билан боғлиқ муаммоларга дуч келган 50 дан зиёд тадбиркорлик субъекти вакиллари билан учрашди.

Учрашувда ДСҚ раиси солиқ органлари ҳалол тадбиркорларни уларнинг ягона ва биринчи душманлари бўлган нақдлаштирувчи корхоналардан ҳимоя қилаётганини алоҳида таъкидлади.

Тадбирда Ш.Кудбиев мамлакатимиз иқтисодий барқарорлигини таъминлаш ва аҳоли турмуш фаровонлигини ошириш йўлида яширин иқтисодиётга қарши курашиш, хусусан, «шубҳали» корхоналар фаолиятга чек қўйишда ортга йўл йўқлигини ва бу борадаги ишлар жадал давом эттирилишини айтди.

ДСҚ раиси ҳар бир тадбиркорнинг арзини бирма-бир тинглади. Уларнинг муаммоларига асосли ечимлар таклиф этди. Жумладан, ҚҚС суммасини ноқонуний ҳисобга олиш натижасида солиқ қарздорлиги вужудга келган тадбиркорларга Солиқ кодекси нормалари асосида уларни бўлиб-бўлиб тўлашга рухсат берди.

Ҳалол, қонуний тадбиркорлик фаолияти учун қулай шароит яратиш йўлида соҳага рақамли технологияларни кенг жалб этиш орқали шубҳали корхоналарни инсон омилисиз аниқлаш тизими янада такомиллаштириш ишлари олиб борилаётганини айтиб ўтди.

Шунингдек, т**ўланиши лозим бўлган солиқларни камайтириб кўрсатиш ва ҚҚС суммасини ноқонуний ҳисобга олиш** билан шуғулланаётган корхоналар сони тобора кенгайиб бораётгани маълум қилди.

Мутахасссислар томонидан олиб борилган кейинги таҳлиллар натижасида шубҳали тадбиркорлик субъектлари сони бундан ҳам кўп эканлиги аниқланди. Таҳлика-таҳлил (риск-анализ) дастури орқали ўтказилган таҳлиллар натижаларига кўра, дастлабки аниқланган 396 та шубҳали корхона қаторига яна 129 та корхона қўшилиб, улар сони 525 тага етди.

Рўйхатга қўшилган шубҳали корхоналарнинг контрагентлари томонидан асоссиз равишда ҳисоб (зачет)га олинган қўшилган қиймат солиғи суммалари таҳлил килинди. Унга кўра, шубҳали корхоналар контрагентларининг шахсий кабинетлари орқали асоссиз ҳисобга олинган қўшилган қиймат солиғи суммасига тузатиш киритишлари тўғрисида қонунчиликда белгиланган муддатларда хабарномалар юборилади.

2021 йил 15 февралдан то ҳозирги кунгача Давлат солиқ қўмитаси, шунингдек ҳудудий давлат солиқ бошқармаларида махсус ишчи гуруҳ аъзолари якка тартибда тадбиркорларнинг мурожаатларини кўриб чиқишни давом эттирмоқда.