**Ширинов Джахонгир Джаббарович**

**Олий Мажлис Конунчилик палатаси**

**Коррупцияга қарши курашиш ва суд-ҳуқуқ**

**масалалари қумитаси раиси, мустақил тадқиқотчи**

**j.shirinov@parliament.gov.uz**

**j.shirinov@mail.ru**

**НОДАВЛАТ НОТИЖОРАТ ТАШКИЛОТЛАРИ ТАШКИЛИЙ-ҲУҚУҚИЙ ШАКЛИНИНГ НАЗАРИЙ-ҲУҚУҚИЙ МАСАЛАЛАРИ**

**Аннотация.** Мақолада Нодавлат нотижорат ташкилотининг ташкилий-ҳуқуқий шаклига, унинг фаолияти мақсадига, таъсисчиларининг ҳуқуқий мақомига, уюшма, жамоат фонди, муассаса, жисмоний ва юридик шахслар бирлашмаси каби тушунчаларга таърифлар келтирилган. Соҳа бўйича мустақил изланишлар олиб борган хориж олимларининг фикрлари асосида миллий қонунчиликдаги норматив-ҳуқуқий ҳужжатларнинг тегишли бандлари чуқур таҳлил этилган.

Шунингдек, агарда иштирокчиларнинг қарорига мувофиқ уюшмага (иттифоққа) ва ўзга бирлашмага тадбиркорлик фаолияти билан шуғулланиш вазифаси юклатилса, бундай уюшма (иттифоқ) ва ўзга бирлашма хўжалик ширкати ёки жамиятига айлантирилиши кераклиги ёхуд тадбиркорлик фаолиятини амалга ошириш учун хўжалик жамиятлари тузиши ёки уларда иштирок этиши мумкинлиги бўйича Ўзбекистон республикаси Фуқаролик кодексининг тегишли банлари кўрсатиб берилган.

Бундан ташқари, муаллиф томонидан қонунларда уюшма (иттифоқ)ни нафақат “нодавлат нотижорат ташкилотлари” томонидан, балки ҳар қандай “юридик шахс” томонидан таъсис этилишини назарда тутиш лозимлиги бўйича муаллифнинг асосли таклифлари келтирилган.

**Калит сўзлар:** Нодавлат нотижорат ташкилотлари, юридик шахс, ташкилий-ҳуқуқий шакл, ашкилий-ҳуқуқий шакл, таъсисчи, юридик шахснинг табиати, фуқаролик-ҳуқуқий жавобгарлик, нодавлат нотижорат ташкилотнинг фаолият мақсади, таъсисчиларнинг ҳуқуқий мақоми, уюшма, жамоат фонди, муассаса, ташкилотнинг субъектив таркиби, уюшма (иттифоқ).

**Ширинов Джахонгир Джаббарович**

**Председатель комитета** [**по противодействию коррупции и судебно-правовым вопросам**](http://parliament.gov.uz/ru/structure/committee/23/) **Законодательной Палаты Олий Мажлиса, независимый научный исследователь**

**ТЕОРЕТИЧЕСКО-ПРАВОВЫЕ ВОПРОСЫ ОРГАНИЗАЦИОННО-ПРАВОВОЙ ФОРМЫ НЕПРАВИТЕЛЬСТВЕННЫХ НЕКОММЕРЧЕСКИХ ОРГАНИЗАЦИЙ**

**Аннотация.** В статье определены организационно-правовая форма негосударственной некоммерческой организации, цель ее деятельности, правовой статус учредителей, ассоциации, общественного фонда, учреждения, ассоциации физических и юридических лиц. Основываясь на мнения зарубежных ученых, проводивших независимые исследования в данной области, проводится углубленный анализ соответствующих положений национального законодательства.

А также, приводятся соответствующие статьи Гражданского Кодекса Республики Узбекистан о том, что если по решению участников на ассоциацию (союз) и иное объединение возлагается ведение предпринимательской деятельности, такие ассоциация (союз) и иное объединение подлежат преобразованию в хозяйственное общество или товарищество в порядке, предусмотренном настоящим Кодексом, либо может создавать для осуществления предпринимательской деятельности хозяйственные общества или участвовать в них.

Кроме того, автор предлогает обоснованные предложения о том, что законом должно быть предусмотрено создание ассоциации (союза) не только «негосударственными некоммерческими организациями», но и любым «юридическим лицом».

**Ключевые слова:** Негосударственные некоммерческие организации, юридическое лицо, организационно-правовая форма, организационно-правовая форма, учредитель, характер юридического лица, гражданско-правовая ответственность, цель негосударственной некоммерческой организации, правовой статус учредителей, ассоциация, общественный фонд, учреждение, субъективная структура организации, ассоциация (союз).

**Shirinov Djahongir Djabbarovich**

**Chairman of the Anti-Corruption and   
Judicial and Legal Affairs Committee   
of the Legislative Chamber of the Oliy Majlis,**

**independent scientific researcher**

**CONCEPTUAL AND LEGAL ISSUES OF THE ORGANIZATIONAL LEGAL FORM OF NON-GOVERNMENTAL NON-PROFIT ORGANIZATIONS**

**Annotation.** The article defines the organizational legal form of a non-governmental non-profit organization, the objective of its activity, the legal status of the founders, associations, public funds, institutions, associations of individuals and legal entities. Drawing on the opinions of foreign scholars who have conducted independent research in this area, an in-depth analysis of the relevant provisions of national legislation is carried out.

Furthermore, the relevant articles of the Civil Code of the Republic of Uzbekistan are discussed providing that if, by the decision of the participants, the association (union) and any other alliance engages in entrepreneurial activity, such an association (union) and alliance is subject to transformation into a business entity or partnership in the manner prescribed by the Code, or may set up business entities for carrying out entrepreneurial activity or participate in running them.

In addition, the author puts forward reasoned proposals that the law should provide for an opportunity to set up an association (union) not only by “non-governmental non-profit organizations”, but also by any “legal entity”.

**Keywords:** Non-governmental non-profit organizations, legal entity, organizational legal form, founder, nature of legal entity, civil liability, objective of non-governmental non-profit organization, legal status of founders, association, public fund, institution, subjective structure of the organization, association (union).

Юридик шахснинг шакли уни тижорат ва нотижорат ташкилотига ажратишнинг асосий мезонларидан бири ҳисобланади. Ўзбекистон Республикаси Фуқаролик кодексининг 40-моддасига мувофиқ фойда олишни ўз фаолиятининг асосий мақсади қилиб олган (тижоратчи ташкилот) ёки фойда олишни ана шундай мақсад қилиб олмаган ташкилот (тижоратчи бўлмаган ташкилот) юридик шахс бўлиши мумкин.

Ўзбекистон Республикаси “Нодавлат нотижорат ташкилотлари тўғрисида”ги Қонунининг 10-моддасига мувофиқ нодавлат нотижорат ташкилотлари жамоат бирлашмаси, ижтимоий фонд, муассаса шаклида, шунингдек қонунларда назарда тутилган бошқа шаклда ташкил этилиши мумкин.

Муайян бир ташкилий-ҳуқуқий шаклни танлаш кўпроқ нодавлат нотижорат ташкилотини ташкил этишдан кўзланган мақсад, ташкилотнинг таъсисчилар билан ҳуқуқий муносабатлари, мол-мулкни бошқаришнинг ўзига хос жиҳатлари билан боғлиқ бўлади.

Қонунчиликда юридик шахсга нисбатан “ташкилий-ҳуқуқий шакл” деган сўзлар тез-тез қўлланилсада, бундай терминга ҳуқуқий таъриф берилмаган. Айрим ҳуқуқшунос олимларнинг фикрича фуқаролик ҳуқуқи фанида юридик шахснинг ташкилий-ҳуқуқий шакли деганда, барча юридик шахсларга хос бўлган умумий белгилар орасидан уни ажратиб турувчи ва бир гуруҳдаги юридик шахсларни бошқасидан фарқлаб турувчи муайян белги ва аломатларнинг мажмуи тушунилади. [1] Батафсилроқ таҳлил қилганда юридик шахснинг ташкилий-ҳуқуқий шакли, унинг ташкилий тузилишини, мол-мулкини шакллантириш усулини, жавобгарлигини, фуқаролик муомаласидаги иштирокининг ўзига хос хусусиятларини кўрсатиб туради. [2]

В.М.Каменеванинг фикрича юридик шахснинг ташкилий-ҳуқуқий шакли деганда уни идентификациялаш имконини берувчи ўзига хос белгилари мажмуи тушунилади. Бундай белгилар қаторига ташкилотнинг фаолият мақсади ва предмети, таъсисчилар (иштирокчилар, аъзолар)нинг субъектив таркиби ҳамда уларнинг юридик шахс мол-мулкига нисбатан ҳуқуқлари, даромад ва мол-мулкни ишлатиш (тақсимлашнинг) қонунда белгиланган тартибини киритиш мумкин. [3]

А.М.Понамаревнинг таъкидлашича, юридик шахснинг ташкилий-ҳуқуқий шакли бу унинг фуқаролик муомаласидаги ҳаракатланиш шакли бўлиб, муайян мезонлар мажмуи туфайли бир юридик шахсни бошқасидан ажратиб туради. Бундай мезонлар сирасига нодавлат нотижорат ташкилотлари учун: юридик шахснинг табиати (аъзолиги бўлган ёки бўлмаган); фуқаролик-ҳуқуқий жавобгарлигининг хусусиятлари; ички таркибий қиёфаси (ёпиқ ёки очиқ); ташкилотнинг мақсади киради.[4]

Нодавлат нотижорат ташкилотининг ташкилий-ҳуқуқий шаклига таъриф бериш учун уни аниқлаб берувчи ҳар бир белгини таҳлил қилиш зарур.

Дастлаб нодавлат нотижорат ташкилотнинг **фаолият мақсадига** эътибор қаратамиз. Агар ташкилотни тузишдан кўзланган мақсадлар орасида кўпроқ фуқароларнинг ҳуқуқ ва эркинликларини рўёбга чиқариш, уларнинг ўзаро қизиқишларини қондириш, ўз аъзоларининг манфаатини ҳимоя қилиш, уларнинг фаолиятини мувофиқлаштириш кабилар кўзга ташланса, бундай ташкилотлар жамоат бирлашмалари, уюшма (иттифоқ) ва бошқа корпоратив шаклда тузилади.

Агар нодавлат нотижорат ташкилотини тузишдан мақсад хайрия, ижтимоий, маданий, маърифий ва бошқа нотижорат тусдаги вазифаларни амалга оширишга қаратилса, бундай ташкилотлар жамоат фонди ва муассаса шаклида тузилади.

Шундай қилиб, нодавлат нотижорат ташкилотининг асосий мақсади унинг ташкилий-ҳуқуқий шаклини белгилашдаги муҳим белгилардан бири деган хулосага келиш мумкин.

Нодавлат нотижорат ташкилотининг ташкилий-ҳуқуқий шаклини аниқлашда ёрдам берувчи яна бир муҳим белги – ташкилот **таъсисчиларининг ҳуқуқий мақоми**дир.

Хусусан, агар нодавлат нотижорат ташкилотнинг таъсисчилари юридик шахслардан иборат бўлса, бундай ташкилот уюшма, жамоат фонди ва муассаса шаклида тузилиши мумкин.

Агар нодавлат нотижорат ташкилотнинг муассислари бир вақтнинг ўзида ҳам юридик шахс ва ҳам жисмоний шахслардан иборат бўлса, бундай ташклотлар жисмоний ва юридик шахсларнинг бирлашмаси, жамоат фонди ва муассаса шаклида тузилиши мумкин.

Агар нодавлат нотижорат ташкилотнинг муассислари фақат жисмоний шахслардан иборат бўлса, бундай ташкилот жамоат бирлашмаси, баъзида жамоат фонди ва муассаса шаклида ҳам тузилиши мумкин.

Демак таъсисчиларнинг ҳуқуқий мақоми нодавлат нотижорат ташкилотининг ташкилий-ҳуқуқий шаклини аниқлашда муҳим аҳамият касб этади деб айтиш мумкин.

Нодавлат нотижорат ташкилоти ташкилий-ҳуқуқий шаклининг кейинги муҳим белгиси бу **ташкилотнинг субъектив таркиби**дир. Масалан, агар ташкилотда аъзолик мавжуд бўлса ҳамда барча аъзолар фақат жисмоний шахслардан иборат бўлса, бундай ташкилот “жамоат бирлашмаси” шаклида, фақат юридик шахслардан иборат бўлганда эса “уюшма” шаклида тузилиши мумкин.

Агар аъзолар ҳам юридик шахс ва ҳам жисмоний шахслардан иборат бўлса бундай ташкилотлар жисмоний ва юридик шахсларнинг бирлашмаси шаклида тузилиши лозим.

Жамоат фонди ва муассасада эса умуман аъзолик бўлмайди.

Юқоридагилардан келиб чиқиб нодавлат нотижорат ташкилотнинг субъектив таркибини унинг ташкилий-ҳуқуқий шаклини аниқлашдаги муҳим элементлардан бири десак хато бўлмайди.

Нодавлат нотижорат ташкилотининг навбатдагимуҳим белгиси бу унинг **мулкий муносабатлардаги ўзига хос хусусиятлари**дир.

Масалан, аксарият нодавлат нотижорат ташкилотларини ташкил этиш учун устав капитали талаб этилмайди. Бироқ, жамоат фондларини ташкил этиш учун дастлабки маблағларнинг мавжуд бўлиши талаб этилади.[5]

Аъзоликка асосланган нодавлат нотижорат ташкилотларнинг (жамоат бирлашмаси, уюшма ва бошқ.) мол-мулкини шакллантириш манбаларидан бири сифатида аъзолик бадаллари белгиланади. Бироқ, юқорида айтилганидек жамоат фонди ва муассасада аъзолик бадаллари мавжуд бўлмайди.

Жамоат фондидан ташқари бошқа шаклдаги нодавлат нотижорат ташкилотлари ўз маъмурий харажатларини қоплашда ҳеч қандай чекловга дуч келишмайди. Жамоат фондининг эса ҳар йилги маъмурий харажатлари жами суммаси, шунингдек васийлик кенгаши ҳамда тафтиш комиссияси аъзоларига ҳақ тўлаш ҳамда уларнинг ўз вазифаларини бажариш билан боғлиқ харажатларини компенсация қилиш фонд барча харажатлари суммасининг йигирма фоизидан ошмаслиги талаб этилади.[6]

Юқорида санаб ўтилган мезонлар ва белгиларни умумлаштирган ҳолда нодавлат нотижорат ташкилотининг ташкилий-ҳуқуқий шаклига таъриф беришга ҳаракат қиламиз.

Фикримизча, нодавлат нотижорат ташкилотининг ташкилий-ҳуқуқий шакли деганда унинг фаолият мақсадини намоён этиб турувчи, таъсисчиларининг ҳуқуқий мақомига, ташкилотнинг субъектив таркибига (аъзолик мавжуд ёки мавжуд эмаслиги), унинг мулкий муносабатлардаги хусусиятларига аниқлик киритувчи белгилар мажмуи тушунилади.

***Жисмоний ва юридик шахслар бирлашмаси.***

Ўзбекистонда деярли ҳар бир нодавлат нотижорат ташкилотининг шаклларига оид махсус қонунлар қабул қилинган. Масалан, “Ўзбекистон Республикасида жамоат бирлашмалари тўғрисида”,[7] “Жамоат фондлари тўғрисида” [8], “Хусусий уй-жой мулкдорларининг ширкатлари тўғрисида” [9], “Ўзбекистон Республикаси Савдо-саноат палатаси тўғрисида”ги [10] Ўзбекистон Республикасининг қонунлари шулар жумласидандир.

Шу билан бирга, юқорида санаб ўтилган қонунларнинг айримларида тегишли ташкилотнинг нодавлат нотижорат ташкилоти эканлиги кўрсатилган бўлсада, бироқ уларнинг айнан қайси ташкилий-ҳуқуқий шаклига мансублигини аниқлаб бўлмайди. Масалан, 2018 йил 9 июлда қабул қилинган “Ўзбекистон Республикаси Савдо-саноат палатаси тўғрисида”ги (янги таҳрир) Ўзбекистон Республикаси Қонунининг 1-моддасида ушбу палата “тадбиркорлик фаолияти субъектларини бирлаштирувчи нодавлат нотижорат ташкилоти” эканлиги кўрсатилган. [11] Мазкур Қонун Савдо-саноат палатасини нодавлат нотижорат ташкилоти эканлигини тан олган бўлсада, аммо қайси шаклдаги нодавлат нотижорат ташкилоти эканлигини аниқлаш мураккаб бўлиб қолмоқда.

Қолаверса, Савдо-саноат палатасига нафақат юридик шахслар, балки юридик шахс ташкил этмасдан фаолият кўрсатувчи якка тартибдаги тадбиркорлар, яъни жисмоний шахслар ҳам аъзо бўлишлари мумкин. Бу эса ўз навбатида Савдо-саноат палатасининг юридик шахслар уюшмаси бўла олмаслигини исботлайди.

Бироқ, Ўзбекистон қонунчилигида жисмоний ва юридик шахсларнинг бирлашмасидан, яъни ҳар иккала субъектлар таркибидан ташкил топган ва уларни ўз аъзоси сифатида фаолиятини мувофиқлаштирадиган, ҳуқуқ ва қонуний манфаатини ҳимоя қиладиган нодавлат нотижорат ташкилотининг ташкилий-ҳуқуқий шакли очиқ қолмоқда. Фикримизча, бундай ҳолларда қонунчиликка нодавлат нотижорат ташкилотларининг “жисмоний ва юридик шахслар бирлашмаси” деган янги ташкилий-ҳуқуқий шаклини киритиш талаб этилади.

***Муассаса.***

Ўзбекистон Республикаси “Нодавлат нотижорат ташкилотлари тўғрисида”ги Қонунининг 13-моддасига мувофиқ ижтимоий, маданий ва бошқа нотижорат тусдаги вазифаларни амалга ошириш учун жисмоний ва (ёки) юридик шахслар томонидан тузилган нодавлат нотижорат ташкилоти муассаса деб эътироф этилади. [12]

Ўзбекистон Республикаси Фуқаролик кодексининг 76-моддасида келтирилган таърифга кўра “бошқарув, ижтимоий-маданий вазифаларни ёки тижоратчиликдан иборат бўлмаган бошқа вазифаларни амалга ошириш учун мулкдор томонидан ташкил этилган ва тўла ёки қисман молиявий таъминлаб туриладиган ташкилот муассаса ҳисобланади”. [13]

Кўриб турганингиздек, муассасага берилган иккинчи таъриф, биринчисидан кўра анча кенг бўлиб, унда муассасани ташкил этишдан кўзланган мақсад сифатида нафақат “ижтимоий ва маданий” вазифалар, балки “бошқарув” билан боғлиқ вазифалар ҳам кўрсатилган. Қолаверса, Фуқаролик кодексида берилган таърифда муассасани айнан мулкдор томонидан ташкил этилиши ва молиявий таъминлаб турилиши назарда тутилган.

Ушбу ҳар иккала таърифни бир-бирига мувофиқлаштириш лозим деган фикрдан йироқмиз. Улар бир-биридан фарқ қилсада, лекин аслида бир-бирига зид эмас. Чунончи, “Нодавлат нотижорат ташкилотлари тўғрисида”ги Қонунда нодавлат нотижорат ташкилоти шаклидаги муасасасага таъриф келтирилмоқда.

Ўзбекистон Республикаси Фуқаролик кодексида эса муассаса тижоратчи бўлмаган ташкилотлар параграфига (3-§) киритилган бўлсада, уни “нодавлат” ташкилотга берилган таъриф деб бўлмайди. Чунки бугунги кунда муассасалар нафақат нодавлат нотижорат ташкилотининг ташкилий-ҳуқуқий шакли сифатида, балки давлат муассасалари сифатида ҳам мавжуд бўлиб, улар ҳам нотижорат юридик шахслар қаторидан жой олади. Масалан, мактабгача таълим муасссасалари, мактаб, олий ўқув юртлари, касалхона ҳамда бошқа тиббиёт муассасалари ва ҳоказо.

Шунга мувофиқ, “муассаса” шаклидаги юридик шахслар ҳам  
2 хил, яъни “давлат” ва “нодавлат” ташкилоти сифатида тузилади. Бироқ, айнан бир номдаги ташкилий-ҳуқуқий шаклни ҳар иккала сектор (давлат ва нодавлат) учун қўллаш мақсадга мувофиқ эмас. Худди “фонд” ва “жамоат фонди” кабилардек, муассасаларни ҳам “муассаса” ва “жамоат муассасаси”га ажратиш лозим. Аниқроғи, нодавлат нотижорат ташкилоти шаклидаги муассасани “жамоат муассасаси” деб номлаш лозим.

***Юридик шахслар уюшмаси (иттифоқи).***

Ўзбекистон Республикаси “Нодавлат нотижорат ташкилотлари тўғрисида”ги Қонунининг 10-моддасига мувофиқ нодавлат нотижорат ташкилотлари ўзларининг фаолиятини мувофиқлаштириб бориш, шунингдек умумий манфаатларини ифодалаш ҳамда ҳимоя қилиш мақсадида уюшмалар (иттифоқлар) шаклида бирлашмалар тузиши мумкин. [14] Бундан кўринадики, уюшмалар (иттифоқлар)нинг муассислари фақатгина нодавлат нотижорат ташкилотлари ҳисобланадилар.

Бироқ, бу борада қонунчиликда ва амалиётда бир қатор масалалар мавжуд. Чунончи, Ўзбекистон Республикаси Фуқаролик кодексининг   
77-моддаси биринчи қисмига мувофиқ тижорат ташкилотлари ўзларининг тадбиркорлик фаолиятларини мувофиқлаштириш, шунингдек муштарак мулкий манфаатларини ифода этиш ҳамда ҳимоя қилиш мақсадида нотижорат ташкилотлар ҳисобланувчи уюшмалар (иттифоқлар) ва ўзга бирлашмаларига бирлашишлари мумкин. [15] Бундан кўринадики, тижорат ташкилотлари томонидан тузиладиган бирлашмалар ҳам аслида нодавлат нотижорат ташкилотлари ҳисобланади.

Юридик шахслар уюшмаси (иттифоқи)нинг ўзига хос хусусиятлари шундан иборатки, у ягона муассис томонидан таъсис этилмайди, балки унинг таъсисчиларини икки ва ундан ортиқ юридик шахслар ташкил этади. Бундай ташкилотлар аъзоликка асосланган бўлиб, фақат юридик шахсларгина унга аъзо бўла оладилар.

Юридик шахслар уюшмаси (иттифоқи)нинг қуйидаги турлари бўлиши мумкин:

- тижорат ташкилотлари уюшмаси;

- нотижорат ташкилотлари уюшмаси;

- тижорат ва нотижорат ташкилотлари уюшмаси.

Бироқ, бугунги кунда амалиётда уюшмалар (иттифоқлар)ни таъсисчисига қараб, яъни уларнинг “тижорат” ёки “нотижорат” ташкилотлари томонидан таъсис этилишига қараб турлича мақом берилмоқда.

Масалан, нодавлат нотижорат ташкилотлари таъсис этган уюшма (иттифоқ)лар нодавлат нотижорат ташкилотининг алоҳида шакли сифатида рўйхатга олинади. Бироқ, тижорат ташкилотлари таъсис этган уюшма (иттифоқ)лар Нодавлат нотижорат ташкилотларининг ягона давлат реестрига киритилмасдан келинмоқда. Бундай ташкилотларни давлат рўйхатига олиш тартиби ҳам алоҳида белгиланган.

Ушбу юқоридаги ҳолатлар амалиётда бир қатор тушунмовчилик ва чалкашликларни келтириб чиқармоқда. Масалан бугунги кунда “Мустақил электрон оммавий ахборот воситалари миллий ассоциацияси” таъсисчилари орасида тижорат ташкилотлари мавжуд бўлганлиги боис у Нодавлат нотижорат ташкилотларининг ягона давлат реестрига киритилмаган. Бироқ, “Ўзбекистон фермер, деҳқон хўжаликлари ва томорқа ер эгалари кенгаши”, “Сувдан фойдаланувчилар уюшмалари” уларнинг таъсисчилари тижоратчи ташкилотлари бўлишига қарамай Нодавлат нотижорат ташкилотларининг ягона давлат реестрига киритилган.

Бизнингча, ҳуқуқни қўлловчи органлар тижорат ташкилотлари томонидан таъсис этилган уюшма (иттифоқ)лар ўз фаолиятида тижорат билан шуғулланиши эҳтимолини доимо диққат марказида сақлаб туришади. Ваҳоланки, Ўзбекистон Республикаси Фуқаролик кодексининг 77-моддаси биринчи қисмига мувофиқ агар иштирокчиларнинг қарорига мувофиқ уюшмага (иттифоққа) ва ўзга бирлашмага тадбиркорлик фаолияти билан шуғулланиш вазифаси юклатилса, бундай уюшма (иттифоқ) ва ўзга бирлашма хўжалик ширкати ёки жамиятига айлантирилиши керак ёхуд тадбиркорлик фаолиятини амалга ошириш учун хўжалик жамиятлари тузиши ёки уларда иштирок этиши мумкин.

Шунинг учун, қонунларда уюшма (иттифоқ)ни нафақат “нодавлат нотижорат ташкилотлари” томонидан, балки ҳар қандай “юридик шахс” томонидан таъсис этилишини назарда тутиш лозим.

**Фойдаланилган адабиётлар:**

1. Гражданское право. Учебник. Том 1 / Под редакцией А.Л.Сергеева, Ю.К.Толстого.-5-е изд., перераб. и доп. – М., ПРОСПЕКТ, 2001. С.173-174.

2. Костенко Н. В. Гражданско-правовое регулирование деятельности некоммерческих организаций в Российской Федерации /Дисс. канд. юр. наук. – ОМСК, 2003. – С.45.

3. Каменева В.М “Правовое регулирование деятельности некоммерческих организаций в Российской Федерации (административный и финансовый аспекты)” / автореф. канд. юрид. наук. – М:2007 - С.14.

4. Понамарев А.М. Общественные организации: понятие и особенности учреждения (гражданско-правовой аспект) / дисс. канд. юрид. наук.   
– Белгород: 2004. - С.65.

5. Ўзбекистон Республикасининг “Жамоат фондлари тўғрисида”ги Қонуни // Ўзбекистон Республикаси Олий Мажлисининг Ахборотномаси, 2003 йил, № 9–10, 141-модда

6. Ўзбекистон Республикасининг “Жамоат фондлари тўғрисида”ги Қонуни / Ўзбекистон Республикаси Олий Мажлисининг Ахборотномаси, 2003 йил, № 9–10, 141-модда

Ўзбекистон Республикаси Олий Кенгашининг Ахборотномаси, 1991 й., 4-сон, 76-модда

7. Ўзбекистон Республикасининг “Жамоат фондлари тўғрисида”ги Қонуни // Ўзбекистон Республикаси Олий Мажлисининг Ахборотномаси, 2003 йил, № 9–10, 141-модда

8. Ўзбекистон Республикаси Олий Мажлиси палаталарининг Ахборотномаси, 2006 йил, № 4, 158-модда

9. “Ўзбекистон Республикаси Савдо-саноат палатаси тўғрисида”ги Ўзбекистон Республикаси қонунига ўзгартиш ва қўшимчалар киритиш ҳақида”ги Ўзбекистон Республикасининг Қонуни // 2018 йил 9 июль   
ЎРҚ-483-сон//Қонун ҳужжатлари маълумотлари миллий базаси, 10.07.2018 й., 03/18/483/1482-сон

10. “Ўзбекистон Республикаси Савдо-саноат палатаси тўғрисида”ги Ўзбекистон Республикаси қонунига ўзгартиш ва қўшимчалар киритиш ҳақида”ги Ўзбекистон Республикасининг Қонуни // 2018 йил 9 июль   
ЎРҚ-483-сон//Қонун ҳужжатлари маълумотлари миллий базаси, 10.07.2018 й., 03/18/483/1482-сон

11. “Нодавлат нотижорат ташкилотлари тўғрисида”ги Ўзбекистон Республикаси Қонуни //Ўзбекистон Республикаси Олий Мажлисининг Ахборотномаси, 1999 йил, № 5, 115-модда

12. “Ўзбекистон Республикаси Фуқаролик кодекси/ биринчи қисм/ Ўзбекистон Республикаси Олий Мажлисининг Ахборотномаси, 1996 йил,   
2-сон

13. “Нодавлат нотижорат ташкилотлари тўғрисида”ги Ўзбекистон Республикаси Қонуни //Ўзбекистон Республикаси Олий Мажлисининг Ахборотномаси, 1999 йил, № 5, 115-модда

14. “Ўзбекистон Республикаси Фуқаролик кодексининг биринчи қисмини тасдиқлаш тўғрисида”ги Ўзбекистон Республикаси Қонуни Ўзбекистон Республикаси Олий Мажлисининг Ахборотномаси, 1996 йил,   
2-сонга илова