**Аҳоли бандлигини таъминлаш ва янги иш ўринларини ташкил этиш бўйича давлат буюртмаси ижроси доирасида амалга оширилган ишлар тўғрисида**

**I.Меҳнат бозоридаги ҳолат**

2020 йил 1 июль ҳолатига **меҳнат ресурслари**, яъни меҳнатга лаёқатли шахслар сони  **19,1 млн.** кишини ташкил этди. Хўжалик юритувчи субъектлар фаолиятига COVID-19нинг салбий таъсири сабабли **иш билан банд бўлганлар** ўтган йилга нисбатан **5 фоизга** камайиб, **12,7 млн.** кишига етди.

Республикада иқтисодий фаол аҳоли сони **14,7 млн.** кишини, **ишга жойлашишга муҳтожлар сони** **1,9 млн** кишини, **ишсизлик даражаси** **13,2 фоизни** ташкил этиб,бу кўрсаткич 2019 йилга нисбатан **4,1 фоизга** ошган(9,1%).

***16-30 ёшгача*** *бўлганлар ўртасида ишсизлик даражаси -* ***20,1 фоиз****,* ***аёллар*** *ўртасида ишсизлик даражаси эса -* ***17,4 фоиз.***

Иқтисодиётнинг **расмий секторида банд бўлганлар** ўтган йилга нисбатан **0,2 фоизга** камайиб, **5,6 млн.** кишини ташкил этди.

*Карантин даврида айрим чекловлар сабабли якка тартибда тадбиркорлар сони ўтган йилга нисбатан* ***167,5 минг*** *(****46,4 фоиз****)га камайди. Шу билан бирга,* ***ҳисобот даврида*** *жамоат ишларига жалб қилинган* ***131,2 минг*** *киши Жамоат ишлари жамғармасидан (ўртача 751 минг сўмдан) иш ҳақи берилаётгани ҳисобига расмий секторда ишчилар сонининг кескин камайишига йўл қўйилмади.*

**Чет элда ишлаётганлар** сони **2,0 млн.**кишини ташкил этди. Бу ўтган йилга нисбатан **553,2 минг** кишига, шу йилнинг 1-ярим йиллигига нисбатан **232,1 минг** кишига камайган.

Иқтисодиётнинг **норасмий секторида банд бўлганлар** *(хорижда ишлаётган 2,0 млн меҳнат мигрантларини ҳисобга олмаганда)* ўтган йилга нисбатан **2,1 фоизга ёки 105,3 мингга камайди ва  
5,1 млн.кишини ташкил этди.**

**II.Янги иш ўринлари ташкил этиш**

Меҳнат бозоридаги вазиятдан келиб чиқиб, доимий иш ўринларини ташкил этиш ва вақтинча тўхтатилган иш ўринларини тиклаш бўйича **карантин талаблари юмшатилиши** билан боғлиқ талабларни инобатга олган ҳолда ҳар бир йўналишлар бўйича алоҳида **қарор ва дастурлар** тасдиқланиб, амалга оширилмоқда.

Жумладан, Ўзбекистон Республикаси Президентининг   
2020 йил 9 январдаги “Ўзбекистон Республикасининг   
2020-2022 йилларга мўлжалланган инвестиция дастурини амалга ошириш чора-тадбирлари тўғрисида” ПҚ-4563-сон Қарорига асосан йирик тармоқ ва ҳудудий инвестиция лойиҳаларини амалга ошириш ҳисобига бугунги кунга қадар жами **60,6 минг**та иш ўринлари ташкил этилди.

Тадбиркорлик субъектларига фаолиятини ташкил этиш, мавжуд иш ўринларини сақлаб қолиш ва вақтинча тўхтатилган иш ўринларини тиклаш мақсадида имтиёз ва преференциялар берилиши натижасида, йил бошидан бери қарийиб **70 мингта** юридик мақомга эга бўлган ўрта, кичик бизнес субъектлари ташкил этилди. Бунинг ҳисобига   
**120,5 мингта** янги иш ўринлари ташкил этилди.

Шунингдек, якка тартибдаги тадбиркорликни ташкил этиш, шу жумладан ҳунармандчилик фолиятини ривожлантириш орқали   
**87,3** **мингта** аҳолини бандлиги таъминланди.

Жорий йилнинг ўтган **9 ойи** давомида олинган тезкор маълумотларга асосан барча йўналишларда Республика бўйича жами **270,5 мингта** иш ўринлари ташкил этилган.

Бундан ташқари, бугунги кунга қадар **462,0 минг** нафар ўзини ўзи банд қилган шахслар махсус мобил илова орқали Давлат солиқ органлари рўйхатидан ўтказилди.

**III.Аҳоли бандлигини таъминлаш**

Бандлик ва меҳнат муносабатлари вазирлиги томонидан ишсиз фуқароларни бандлигини таъминлаш, даромад манбаини яратиш мақсадида **янги инструментлар жорий этилди.**

**Хусусан, Аҳоли бандлигини таъминлаш ва фуқароларни ижтимоий қўллаб-қувватлаш** бўйича вазирлик томонидан киритилган **25 та** таклифлари **Муҳтарам Президентимизнинг 4 та** Фармон, Қарорлари ҳамда Инқирозга қарши курашиш Республика комиссиясининг махсус йиғилиш баёнларида инобатга олинди.

Мазкур қарорларда белгиланган вазифалардан келиб чиқиб,  
2020 йилнинг 9 ойида вазирлик томонидан аҳоли бандлигини таъминлаш борасида қуйидаги тадбирлар амалга оширилди:

**Биринчидан,** туман (шаҳар) аҳоли бандлигига кўмаклашиш марказлари томонидан жорий йилнинг **9 ойида 243,9 минг** нафар, шундан COVID-2019 пандемияси даврида **197,0 минг** нафар ишсиз, шунингдек, четга ишлаш учун кета олмаган ва қайтиб келган фуқаролар доимий иш ўринларига ишга жойлашишига кўмаклашилди.

Улардан **125,3 минг** нафарини аёллар ва **101,4 минг** нафарини ёшлар ташкил этади.

Ишсиз фуқароларни моддий қўллаб-қувватлаш мақсадида   
**45,0 минг** нафар ишсизларга **17,0 млрд.сўм** ишсизлик нафақаси тайинланди ва тўлаб берилди.

**Иккинчидан**, Бандлик ва меҳнат муносабатлари вазирлиги ҳузуридаги Жамоат ишлари жамғармасига Инқирозга қарши курашиш жамғармасидан ажратилган маблағлар ҳисобидан коронавирус пандемияси даврида **500,5 минг** нафарфуқаро, шундан **260,3 минг** нафар аёллар ва **168,6 минг** нафар ёшлар жамоат ишларига жалб қилинди ҳамда уларнинг иш ҳақи тўлови учун Жамоат ишлари жамғармасидан **431,2 млрд.сўм молиялаштириб** берилди.

Жумладан:

- ободонлаштириш бошқармалари, “Тоза ҳудуд”, корхоналари маҳаллаларнинг буюртмалари асосида шаҳар, туман, аҳоли пунктлари, маҳалла ҳудудларини ободонлаштириш *(кўкаламзорлаштириш, тозалаш, оқлаш, маданий объектлар ва ариқларни тозалаш, кўчалар ва пиёдалар юриш йўлакларини таъмирлаш каби)* ишларига   
**316,2 минг** нафар фуқаро жалб қилинди;

***Масалан,****Риштон тумани “****Ободонлаштириш****” ДУК томонидан****1268 нафар****, Боғдод тумани “Бекобод” маҳалласида* ***15 нафар****, “Қоракўл” МФЙда* ***22 нафар,*** *“****Чўринди”*** *маҳалласидаги* ***46 нафар*** *фуқаролар жамоат ишларига жалб қилинди ва уларга* ***751,0 минг*** *сўмдан ойлик иш ҳақи тўланди.*

- фермер хўжаликлари ва кластер корхоналарининг буюртмалари билан мавсумий қишлоқ хўжалик ишлари, қишлоқ хўжалиги маҳсулотларини тайёрлаш, сақлаш ва қайта ишлаш, ирригация ва мелиорация тармоқларини таъмирлаш, ипак қуртини парвариш қилиш, чорва-наслга техник осеменатор каби ишларига **92,6 минг** нафарфуқаро жалб қилинди;

***Масалан,****Жалақудуқ туманидаги* ***“Илк қадам самараси”*** *фермер хўжалиги билан* ***40 нафар*** *фуқаролар ариқларни тозалашга, Бўстон тумани* ***“Буюк бўстон”*** *фермер хўжалигига* ***15 нафар*** *фуқаролар ем-хашак етиштириш ишларига жалб қилинди.*

- саноат тармоқлари ва хизматлар кўрсатиш корхоналарининг буюртмалари билан уй-жой коммунал ва бошқа инфратузилма объектларини қуриш, реконструкция қилиш ва таъмирлаш каби ишларга **32,3 минг** нафар фуқаро жалб қилинди;

***Масалан,****Фориш туманидаги* ***“Жасмина Мега сервис”*** *МЧЖ томонидан тиббий ниқоблар ва комбинезонлар тикиш ишларига* ***100 нафар*** *фуқаролар жалб қилинди.*

- Давлат санитария-эпидемиология назорати марказлари билан биргаликда тиббиёт коллежларини тамомлаган ҳамда илгари тиббиёт соҳасида ишлаган **24,3 минг** нафар фуқаро маҳаллалар, кўчалар, бозорлар ва жамоат жойларини дезинфекция қилишга жалб қилинди;

***Масалан,****Фарғона шахрида* ***845 нафар****, Бувайда туманида* ***135 нафар****, Қувасой шахрида* ***95 нафар****, Қува туманида* ***126 нафар*** *ишсиз фуқаролар дезинфекция қилишга жалб этилди.*

- “Обод маҳалла” ва "Обод қишлоқ" дастурлари бўйича ва “**ўзини яккалаш**” тизими бўйича якка ёлғиз қариялар, ногиронлиги бўлган ва ўзгалар парваришига муҳтож аҳолини парваришлаш ишларига   
**17,9 минг** нафар фуқароларжалб қилинди;

***Масалан,*** *Марғилон шахрида* ***94 нафар****, Тошлоқ туманида* ***32 нафар****, Қўштепа туманида* ***76 нафар****, Ўзбекистон туманида* ***83 нафар,*** *Хўжайли туманида* ***100 нафар****, Денов туманида* ***121 нафар*** *фуқаролар жалб қилинди.*

**Учинчидан**, Хитой тажрибаси бўйичабугунги кунда республика бўйича **8,7 минг гектар** фойдаланилмаётган ер майдонларини ўзлаштириш орқали **412 та** кооперативлар ташкил этилди.

Ушбу кооперативларга **19,2 минг** нафар ишсиз, кам таъминланган ва камбағал оила аъзолари бириктирилди ва уларга кооперативларнинг устав фондига аъзолик улуши сифатида **45,0 млрд.сўм** субсидия маблағлари ажратилди.

Шу жумладан, Сурхондарё вилоятида 65 та кооперативда 3,4 минг, Самарқандда 67 та кооперативда 2,4 минг, Хоразмда 43 та кооперативда 2,0 минг “Темир дафтар”га киритилган оилалар, хорижда меҳнат мигрантлари оилалар ишсиз аъзолари банд этилди.

Кооперативларнинг 301 таси мева-сабзавотчилик, 44 таси узумчилик, 13 таси тикувчилик, 12 таси паррандачилик, 11 таси асаларичилик, 10 таси шоличилик, 5 таси ҳунармандчилик, 3 таси балиқчилик, 2 таси қуёнчилик йўналишларда ташкил этилди.

***Масалан,*** *Хоразм вилояти, Тупроққалъа туманидаги* ***"SARIMOY TURKMAN GILAMLARI" ИЧК*** *томонидан қўлда гилам тўқиш фаолиятини йўлга қўйилиб,****30 нафар*** *ишсиз хотин-қизлар бириктирилиб, Навоий вилояти, Хатирчи туманида боғдорчилик ва узумчилик бўйича ташкил этилган* ***"Хатирчи мевалари"*** *ишлаб чиқариш кооперативига* ***49 нафар аъзолар*** *бириктирилиб, уларнинг бандлигини таъминланди.*

*Шунингдек, ташкил этилган кооперативларнинг* ***18 тасига аёллар раҳбарлик қилмоқда****. Фарғона вилояти Марғилон шаҳрида ташкил этилган “****Marg’ilon ABR Matolar****”* ***қўлда гилам тўқиш*** *кооперативига* ***179 нафар,*** *Бухоро вилояти, Жондор туманидаги* ***"Dilshoda Mega Dizayn"*** *ИЧКда (сочиқ ва кийим ишлаб чиқариш) -* ***100 нафар****, Сурхондарё вилояти Бойсун туманидаги “****Zaynuraxon****” (ҳарбийлар кийим-кечаги) тикувчилик кооперативига* ***50 нафар*** *ишсиз хотин-қиз аъзо сифатида бириктирилди.*

**Тўртинчидан**, Шахсий томорқаларни ривожлантириш учун   
**30,8 минг** кам таъминланган, айниқса “**темир дафтар**”га киритилган оилаларга енгил типдаги иссиқхона қуриш, шахсий ва дала томорқасида экишга уруғлар ва кўчатлар ҳамда суғориш воситаларини ҳарид қилиш учун **84,6 млрд.сўм** **субсидия** берилди.

Шу жумладан, ушбу мақсадлар учун **12,6** минг аёлларга **32,4** млрд, **8,0** минг ёшларга **20,4** млрд субсидиялар берилди.

Айниқса, Наманган вилоятида 3,6 мингга кам таъминланган оилага 13,5 млрд, Андижонда 4,5 минг кишига 10,9 млрд, Самарқандда, 3,2 минг кишига 9,0 млрд сўм енгил конструкцияли иссиқхоналар учун субсидиялар ажратилди.

***Масалан,****Мирзаобот туманида Сардоба сув омбори тўғонида юз берган техноген ҳолат оқибатида зарар кўрган “Ҳақиқат” МФЙ ҳудудида яшовчи****454 нафар*** *ишсиз фуқароларнинг шахсий томорқасида бандлигини таъминлаш мақсадида* ***2,4 млрд.сўм*** *миқдорида иссиқхона қуриш учун ҳамда* ***11 нафар*** *фуқарога уруғлик кўчат сотиб олиш мақсадида* ***7,3 млн.сўм*** *маблағ ажратилди.*

*Сўх тумани “Офтобрў” маҳалласида* ***39 нафар****, Ховос тумани “****Қахрамон****” маҳалласида* ***33 нафар****, Оқолтин тумани “****Бўстон****” маҳалласида****21 нафар*** *фуқароларга шахсий томорқасида енгил типдаги иссиқхоналар қуриш учун* ***6,7 млн.сўм****дан субсидия ажратилди.*

**Бундан ташқари**, банд бўлмаган ва ишсиз аҳолини, айниқса ёшлар, аёллар ва ижтимоий эҳтиёжманд аҳолини иш билан таъминлаш ҳамда тадбиркорлик билан шуғулланишга жалб этиш бўйича Бандликка кўмаклашиш давлат жамғармасидан ажратилган **7,8 млрд.сўм** субсидия маблағлари ҳисобига **7,4 минг** нафар фуқаронинг, жумладан **3,2 минг** нафар аёллар ва **2,4 минг** нафар ёшлар бандлиги таъминланди.

- **4,0 минг** нафар тадбиркорлик қилишни хоҳловчи ишсиз фуқароларга давлат рўйхатидан ўтиш, кредит олишда суғурта полиси тўлови учун **983,7 млн.**сўмсубсидия берилди.

***Масалан:*** *Олтинсой туманида Оқарбулоқ маҳалласида яшовчи фуқаро Чориева Нилуфарга якка тартибдаги тадбиркор сифатида давлат рўйхатидан ўтиши учун* ***223 минг сўм*** *субсидия берилиб, бугунги кунда тикувчилик фаолиятини йўлга қўйди, Учкўприк туманида Зиғир МФЙда истиқомат қилувчи Мухаммадов Бобурмирзога якка тартибдаги тадбиркор сифатида рўйхатдан ўтиш учун* ***223 минг*** *субсидия берилиб, ёғочдан эшик, дераза ва бошқа буюмлар тайёрланмоқда.*

- **231** **та** иш берувчиларга меҳнат органлари йўлланмаси бўйича ишга қабул қилинган **3,1 минг** нафар ходимларни малакасини ошириш учун **6,4 млрд.сўм**;

***Масалан:*** *Термиз туманида жойлашган* ***"Zif teхtile"*** *МЧЖ томонидан****360 нафар*** *ишсиз фуқароларни касб-ҳунарга ўргатиш ва малакасини ошириш мақсадида* ***321.1 млн сўм*** *субсидия маблағлари ажратилиб ишга жойлаштирилди.* *Учкўприк туманидаги “Камрон Лайф Бренд” оилавий корхонасига (фаолият тури тикувчилик) ходимларни касбга тайёрлаш, қайта тайёрлаш ва малакасини ошириш йўналишида* ***10 нафар*** *фуқарони малакасини ошириш учун* ***8,9 млн.сўм*** *субсидия ажратилди.*

- **103 та** иш берувчиларга **265 нафар** ижтимоий эҳтиёжманд аҳолини квоталанган иш ўрнидан ортиқ ишга қабул қилганлиги учун уларнинг ойлик иш ҳақи тўловига **750,0 млн.**сўм;

***Масалан:*** *Шовот тумани* ***“Узтех”*** *қўшма корхонаси белгиланган меъёрдан ортиқ ижтимоий эҳтиёжманд аҳоли қатламларига мансуб шахсларни қабул қилганлиги учун ҳар ойда* ***3,1 млн сўмдан*** *субсидия маблағлари ажратилмоқда.*

**Сирдарё вилоятининг сув тошқинидан талофат кўрган** Сардоба, Оқолтин ва Мирзаобод туманларида **4 226 нафар** ишсизларни бандлигини таъминлашга кўмаклашилди.

Хусусан, **3,9 минг нафари** жамоат ишларига жалб этилди, шундан **982 нафар** фуқаро пиёдалар йўлларни таъмирлашга, **342 нафари** ҳудудлардан келган қурилиш пудрат ташкилотларига *(39 нафари бетончи, 42 нафари ғишт терувчи ва сувоқчи, 2 нафари пайвандчи, 225 нафари қурувчи усталарга ёрдамчиси сифатида)* меҳнат шартномалари тузган ҳолда ишга жойлаштирилди, **612** **та** оилага иссиқхоналар ўрнатиб берилди.

**Бешинчидан,** Меҳнат органлари йулланмалари асосида касб-ҳунарга ўқитилган ишсиз фуқаролар сони **25,3 мингдан** ортиқ бўлиб *(шундан, ёшлар* ***14 минг****, аёллар* ***18,7 минг)*** уларнинг стипендия ва ўқув харажатлари учун бандликка кўмаклашиш давлат жамғармасидан сал кам **11,0 млрд.сўм** тўлаб берилди.

Ўзбекистон Республикаси Президентининг 2020 йил 11 августдаги «Камбағал ва ишсиз аҳолини тадбиркорликка жалб қилиш, уларнинг меҳнат фаоллигини ошириш ва касб-ҳунарга ўқитишга қаратилган ҳамда аҳоли бандлигини таъминлашга оид қўшимча чора-тадбирлар тўғрисида»ги ПҚ-4804-сон қарорига асосан, банд бўлмаган аҳолига хизмат кўрсатувчи **13 та** **“Ишга марҳамат”** мономарказлари қуриш ва таъмирлаш ишлари олиб борилмоқда

Қорақалпоғистон Республикаси, вилоятлар ва Тошкент шаҳрида  
2020 йил 11 сентябрга қадар Бандлик ва меҳнат муносабатлари вазирлиги тизимида йиллик қуввати **23 290 нафар** бўлган **30 та** касб-ҳунарга ўқитиш марказлари ташкил этилди. Бандликка кўмаклашиш давлат жамғармаси ҳисобидан ажратилган **28 млрд. сўм** эвазига ушбу ўқув марказлари жорий таъмирланди ҳамда зарур асбоб-ускуналар билан таъминланди.

Бугунги кунда мазкур марказларда **3,3 минг** нафардан зиёд ишсиз  
ва банд бўлмаган аҳоли меҳнат бозорида талаб юқори бўлган **20 ортиқ** касб турлари, тадбиркорлик кўникмалари ҳамда **5 та** хорижий тилларга ўқитиш учун жалб этилди.

Ҳудудларда **136 та** маҳалла аҳолисини касб-ҳунарга ўқитиш масканлари фаолияти тўлиқ йўлга қўйилди. Ушбу масканларни жиҳозлаш учун Бандликка кўмаклашиш давлат жамғармаси ҳисобидан **5 млрд.сўм** миқдорда маблағ сарфлаш эвазига тикувчилик касблари бўйича жиҳозлар сотиб олинди.

Мазкур масканлар учун ажратилган **336 та** хоналарда ушбу маҳалла хусусияти ва ҳудуд меҳнат бозори талабидан келиб чиқиб, жами **15 та** касб йўналишлари бўйича **1-3 ойлик** бўлган қисқа муддатли ўқув курслари ташкил этилди. Масканлар томонидан **510 мингдан ортиқ** фуқаро яшайдиган **81,5 минг** уй хўжаликлари ўқитиш билан қамраб олинади. Жами йиллик ўқитиш қуввати – **10 880 нафар** тингловчини ташкил этади.

Эътиборлиси шундаки, ушбу қарорга мувофиқ ижтимоий ҳимояга муҳтож, айниқса, кам таъминланган ва меҳнат мигрантлари оилаларининг аъзолари, ногиронлиги бўлган шахсларни **бепул ўқитиш курслари йўлга қўйилади.**

Бандлик ва меҳнат муносабатлари вазирлиги ва нодавлат касб-ҳунарга ўқитиш марказлари ўртасида ҳамкорлик алоқалари янада кенгайтирилди. Жумладан, **7 та** нодавлат касб-ҳунар ўқув марказларига **336 млн. сўм** миқдорда Бандликка кўмаклашиш давлат жамғармаси маблағлари ҳисобидан грантлар ажратилиши натижасида **559 нафар** фуқароларни умумқурилиш касблари, хизмат кўрсатиш ва техник касбларга ўқитиш учун жалб этилди.

Шунингдек, Қарорда белгиланган вазифалар бўйича жами **8 та** нодавлат таълим муассасаларига вазирлик тасарруфидаги ўқув марказлардан **1 300 м2** майдон узоқ муддатга ижарага берилди.

Бундан ташқари, Ўзбекистон **Миллий телерадиокомпанияси** ва Бирлашган миллатлар ташкилотининг ривожланиш дастури (ПРООН) билан ҳамкорликда “**Ишга марҳамат**” мономарказида **“Уйда қолинг-ҳунар ўрганинг”** мавзусида “Тикувчилик”, “Пайвандлаш”, “Ошпаз-қандолатчилик-кетринг”, “Маиший техникани таъмирлаш”, “Сантехник”, “Эркаклар ва аёллар сартароши”, “Тадбиркорлик асослари”, “Даволовчи ва болаларни уқалаш”, “Аёллар визажисти” **касб-ҳунарга ўргатиш бўйича 300 га яқин телекурслари** тасвирга олиниб, намойиш этилмоқда.

Шунингдек, Москва, Санкт-Петербург, Екатеринбург, Қозон ва Новосибирск шаҳарларидаги 15 та олий таълим муассасалари ва колледжларда ўқиш истагини билдирган **1,0 минг** нафар ўзбекистонлик меҳнат мигрантларини рўйхатлари шакллантирилиб, **155 нафари** касбга ва рус тилига ўқитиш ишлари йўлга қўйилди.

Хорижда вақтинча меҳнат фаолиятини амалга ошириш билан боғлиқ масалалар бўйича мурожаатларни қабул қилиш имконини берувчи узлуксиз ишлайдиган “1282” қисқа рақамли ишонч телефони ташкил этилди.

РФнинг Пайвандчилик назорати миллий Агентлиги (НАКС) ва РФдаги меҳнат мигрантларига ҳуқуқий кўмаклашиш Ҳалқаро Ассоциацияси билан ҳамкорликда **Фарғона шаҳридаги “Ишга марҳамат” мономарказида** **пайвандчилар мактаби очилиб,** унда **15 нафар** талабгордан иборат гуруҳда ўқиш бошланди.

2020 йилнинг 9 ойида **5525 нафар** шахс (**4896 нафари** Ташқи меҳнат миграцияси агентлиги, **629 нафари** хусусий бандлик агентликлари томонидан) ташкилий тартибда хорижда ишга жойлаштирилди.

**Олтинчидан,** Ўзбекистон Республикаси Президентининг   
2019 йил 31 октябрдаги ПҚ-4502-сонли қарорига асосан 2020 йил   
1 январдан бошлаб иш берувчи томонидан янги меҳнат шартномаларини тузиш, амалдаги меҳнат шартномаларига ўзгартириш киритиш, шунингдек, уларни тугатиш ҳолатларини «Ягона миллий меҳнат тизими» идоралараро дастурий-аппарат комплекси (кейинги ўринларда - «ЯММТ» ИДАК)да мажбурий рўйхатдан ўтказиш тартиби жорий этилди.

Ўзбекистон Республикаси Давлат солиқ қўмитасининг интеграция қилинган маълумотлар базасига кўра, 2020 йил   
1 октябрь ҳолатига тизимга **473 852 та** иш берувчи вазирлик, идора, ташкилот ва корхоналар томонидан 4 859 599 нафар ходим тўғрисида маълумотлар “ЯММТ” ИДАКга киритилиб электрон базаси шакллантирилди. Шу билан бирга, **178,0** мингта бўш иш ўринлари аниқланди.

Шунингдек, аҳоли бандлигини таъминлаш бўйича янги жорий этилган иш берувчи ва ишсизларни тезкор боғловчи **@ishmehnatuzbot** онлайн телеграмм ботида бугунги кунда **5,1 минг** нафар иш берувчилар томонидан **19,1 мингта** бўш иш ўринлари ҳамда **1,9 минг** нафар ишсизлар резюмелари жойлаштирди.