**“Фазовий маълумотлар миллий инфратузилмаси тўғрисида”ги Ўзбекистон Республикаси Қонун лойиҳаси.**

**Ассалому алейкум ҳурматли спикер, ҳурматли депутатлар.**

Рухсатингиз билан Қонун лойиҳасини иккинчи ўқишга тайёрлашда берган ёрдамлари учун Олий Мажлис депутатларига, шу жумладан, Инновацион ривожланиш, ахборот сиёсати ва ахборот технологиялари масалалари қўмитаси раиси ва ишчи гуруҳига миннатдорчилик билдираман.

Қонун лойиҳаси Олий Мажлис Қонунчилик палатасига киритилганда 5 та боб ва 30 та моддадан иборат эди.

Биринчи ўқишда спикер ва депутатлар томонидан берилган таклифлар асосида Олий Мажлис Қонунчилик Палатасининг Инновацион ривожланиш, ахборот сиёсати ва ахборот технологиялари масалалари қўмитасиишчи гуруҳи ва бошқа депутатлар, юридик бўлим ва атамалар комиссияси билан бирга ишланди.

Биринчи навбатда, 1-ўқишда қонун лойиҳасининг номи бўйича ҳурматли депутатларимизнинг таклифлари ўрганиб чиқилди ва қонуннинг асл моҳиятидан келиб чиқиб “Фазовий маълумотлар миллий инфратузилмаси тўғрисида”ги қонун номи “Фазовий маълумотлар тўғрисида” деб ўзгартирилди.

Шунингдек, қонун лойиҳасини 2-ўқишга тайёрлашда 3 та бобнинг номи ўзгарди, шундан биттаси қонун лойиҳасининг номи ўзгаргани билан боғлиқ.

2-ўқишда эътиборингизга ҳавола этилган қонун лойиҳаси 5 та 25 та моддадан иборат бўлди. Бунда, 8 та модда (5,6,8,10,11,23,24,27) қисқартирилди ва 3 та янги модда (5,8,9) қўшилди.

Қонун лойиҳасида маъно жиҳатидан кетма-кетлигини таъминлаш мақсадида 7 та модданинг (14,15,17,18,19,21,22) жойлашуви ўзгартирилди.

1-ўқишда спикер томонидан берилган таклифларга асосан   
3-моддадаги 22 та атамадан 18 таси қисқартирилди ва 4 та асосий атама қолди. Булар, фазовий объектлар, фазовий маълумотларнинг метамаълумотлари, фазовий маълумотлар ва фазовий маълумотларга (метамаълумотларга) ишлов бериш тушунчалари қолдирилди. Бир нечта тушунчалар қонун лойиҳасида норма кўринишига келтирилди ва баъзиларига эҳтиёж бўлмаганлиги сабабли чиқарилди.

Шунингдек, 10 та моддада зарур бўлмаган 40 дан ортиқ нормалар чиқарилди ва 5 та моддада 20 га яқин янги нормалар киритилди, 18 та моддада 100 га яқин жумлаларда таҳририй ўзгаришлар киритилди ва 4 та моддадаги бир-бирини такрорловчи нормалар чиқариб ташланди ёки бошқасига қўшиб юборилди.

Юқорида айтилган ўзгартириш ва қўшимчалардан сўнг қонунимиз ўз маъносини концептуал тарзда йўқотмаган ҳолда ўқиш учун қулай ва тушунарли кўринишга келди. Бунинг учун мен Олий Мажлис Қонунчилик Палатасининг барча депутатларига ўз миннатдорчилигимни билдираман.

Келажакда ушбу Қонун қабул қилиниши билан Ўзбекистон Республикасида “Электрон ҳукумат” доирасида халқимизга давлат органлари кўрсатиладиган хизматларнинг кенгайиши ва унинг сифати ортиши ҳамда бизнеснинг ривожланишига хизмат қилишига ишонаман.

Ҳурматли спикер, ҳурматли депутатлар!

Сизлардан, эътиборингизга ҳавола этилган Ўзбекистон Республикасининг “Фазовий маълумотлар тўғрисида”ги янги қонун лойиҳасини 2-ўқишда тасдиқлаб беришингизни сўраймиз.

Маълумот учун.

Фазовий маълумотлар инфратузилмаси маълумотлар базаси қуйидаги объектлар тўғрисидаги маълумотларни ўз ичига олади:

- барча турдаги космик суратлар ва хариталар;

- Ўзбекистон Республикаси Давлат чегараси, маъмурий-ҳудудий ва ҳудудий бирликларнинг чегаралари;

- ер участкаларининг чегаралари, ўсимлик дунёси ва тупроқ турлари ҳақидаги маълумотлар;

- гидрография объектлари ва гидротехник иншоотлар;

-, аҳоли пунктлари ва уларнинг кўча-йўл тармоқлари;

- бино ва иншоотлар, саноат ва ижтимоий-маданий объектлар;

- автомобиль ва темир йўллар, магистрал қувурлар ва муҳандислик коммуникациялари тизимлари;

- муҳофаза этиладиган табиий ҳудудлар ва маданий мерос объектлари ҳақида;

- аҳоли пунктлари ҳудудида ва уларда жойлашган объектларнинг манзиллари ва уларнинг номлари ҳақидаги ва бошқа маълумотларни ўз ичига олади;