**МАЪЛУМОТНОМА**

**1.** Жорий йилда Халқ депутатлари Тошкент шаҳар Кенгашининг ҳар бир депутатига сайловчилар томонидан кўтарилган масалаларни бартараф этиш мақсадида 2 млрд. сўмдан пул маблағлари (жами 120 млрд. сўм) шаҳар маҳаллий бюджети тушумларининг орттириб бажарилган қисмидан ажратилади.

Шунингдек, халқ депутатлари туман кенгашининг ҳар бир депутатига ўзи сайланган округларида сайловчилар томонидан кўтарилган масалаларни бартараф этиш мақсадида 100 млн. сўмдан туман маҳаллий бюджети тушумларининг орттириб бажарилган қисмидан ажратилади.

Жойларда кўтарилган муаммоларни бартараф этиш бўйича лойиҳалар депутатлар томонидан кенгаш муҳокамасига киритилади. Лойиҳа кенгаш томонидан тасдиқланса, у 2021 йилда юқорида ажратилган маблағлар ҳисобидан молиялаштирилади.

**2.** Сайёр қабуллар давомида секторларда аниқланган аҳолининг муаммоларини бартараф этиш мақсадида 2021 йилда шаҳар маҳаллий бюджети тушумларининг орттириб бажарилган қисмидан шаҳар секторлари раҳбарларига (прокурор, ИИББ, ДСБ бошлиқларига) 5 млрд. сўмдан ва [Миллий Гвардия](https://www.milliygvardiya.uz/) бошқармаси бошлиғига 2 млрд. сўм маблағлар ажратилади.

Бу маблағлар ҳам ҳар бир лойиҳа кенгашда муҳокама қилиниб, тасдиқланганидан сўнг молиялаштирилади.

**3.** Юқоридагилардан ташқари жойлардаги муаммоларни ҳал қилишга яна бошқа манбалардан 80 млрд.сўм маблағлар ажратилиши кўзда тутиляпти.

Шундан 50 млрд.сўм – мактаб, боғча, соғлиқни сақлаш тизимидаги ва бошқа ижтимоий аҳамиятга эга бўлган муаммоларни ҳал этиш бўйича 2021 йил инвестиция дастурига қўшимча лойиҳаларни амалга ошириш ва 30 млрд.сўм – баҳор ойларида Тошкент шаҳрида юқори навли манзарали дарахтлар кўчатларини экиш режалаштириляпти.

Бу масалада Тошкент шаҳар ҳокими оммавий ахборот воситалари вакилларига, блогерларга ва кенг жамоатчиликка мурожаат қилиб, жойларда мавжуд юқорида айтилган йўналишлардаги муаммоли масалалар бўйича шаҳар ҳокимлигига хабар беришларини сўради.

Уларни шаҳар ҳокимининг биринчи ўринбосари мажмуаси жамлаб, кенгаш муҳокамасига киритади. Қайси лойиҳани амалга оширишни кенгаш тасдиқлаб берса, ўша лойиҳалар 2021 йил инвестиция дастурига киритилиб, амалга оширилади.

Шунингдек, шаҳар ҳокими ўз мурожаатида экиладиган дарахт навлари, шаҳарда янги кўчатлар экиш учун жойлар борасида ҳам оммавий ахборот воситалари вакиллари, блогерлар ва жамоатчилик таклифларини киритишларини сўради.

**4.** Туманлар маҳаллий бюджети тушумларининг орттириб бажарилган қисмидан маҳаллалардаги мавжуд муаммоларни жойида бартараф этиш учун ҳар бир маҳалла фуқаролари йиғинлари раисларига 50 млн. сўмдан ажратилади (519 та маҳалла-жами қарийб 26 млрд.сўм).

Шунингдек, маҳаллалардаги мавжуд муаммоларни бартараф этиш, оилавий ажримларни ва жиноятчиликни олдини олиш, ишсизлар бандлигини таъминлаш ҳамда маҳаллани намунавий ҳолатга келтириш йўналишларида шаҳардаги энг яхши маҳаллалар раисларини танлаб олиш бўйича Низом ишлаб чиқиляпти.

Ўзбекистон Республикасининг Мустақиллик байрами арафасида тасдиқланган Низомга асосан намунали деб топилган 50 та энг яхши маҳаллалар раисларига ҳомийлар томонидан ажратилаётган 50 та “Chevrolet Spark” автомобиллари совға қилинади (шаҳсан ўзига).

Мусобақа ғолиблари 30 август куни эълон қилинади.

Юқорида айтилган масалалар 2021 йил 19 январда бўлиб ўтган Халқ депутатлари Тошкент шаҳар Кенгашининг 31-сессиясида муҳокама қилинди ва тасдиқланди.

Шунингдек, туманлар бюджетидан ажратиладиган маблағлар бўйича туманлар кенгашлари томонидан тасдиқланади.