**Ўзбекистон Республикаси Президенти   
Шавкат Миромонович Мирзиёевнинг 2020 йил 29 декабрь куни Олий Мажлисга Мурожаатномаси тезислари**

**2021 йил- Ёшларни қўллаб-қувватлаш ва аҳоли саломатлигини мустаҳкамлаш йили**

**Таълим тизимида**

**1.**2021 йил якуни билан, мактабгача таълим қамровини **65 фоиз**га, **2023 йил охирида эса, 75 фоизга** етказишимиз керак.

**2.**Бу ишларга бюджетдан **600 млрд сўм** субсидия бериш ҳисобидан, қўшимча **2** **мингта** нодавлат боғча ташкил этилиб, хусусий сектор улуши **25 фоизга** етказилади.

2021 йилда **мактабга тайёрлашнинг бепул тизими** билан, **560 минг нафар 6 ёшли болалар** ёки уларнинг **82 фоизи** қамраб олинади.

**3.  2021 йилда 30 та** **янги мактаб** қуриш, **320 та мактабни таъмирлаш** ва **моддий-техник базасини** яхшилаш мақсадида, бюджетдан **2 трлн сўм** ажратилади.

**4.**Соҳада ягона **“электрон таълим” тизимини** жорий этишга, **2021-2022 йилда** **250 млрд** **сўм** йўналтирилади.

**5. Бошқа** **тумандаги олис мактабга бориб, дарс берадиган** ўқитувчилар ойлигига **50 фоиз**, **бошқа вилоятга бориб ишласа** – **100 фоиз** **устама ҳақ тўланади**.

**6.**2021 йилда юртимизда **10 та** **Президент мактаби**, кимё-биология, математика, ахборот технологияларига **ихтисослашган 197 та** **мактаб,** ўз фаолиятини бошлайди.

**7. Халқ таълими ходимларини рағбатлантириш ҳудудий жамғармаларига 330  млрд** **сўм** йўналтирилади.

**8. 240 мингдан зиёд** мактаб ўқитувчиларига **синф раҳбарлиги учун устама тўловлар** **1,5 баробар**га оширилиб, бюджетдан **400 миллиард сўм** қўшимча маблағ ажратилади.

**9.**Олий таълимга ажратиладиган **давлат грантлари сони,** камида **25 фоиз**га оширилади.

**10.**Олий ўқув юртларига қабул қилишда, **эҳтиёжманд оилалар қизлари** учун грантлар сонини **2 баробарга** кўпайтириб, **2 мингта**га етказилади.

**11.**Аъло баҳоларга ўқиётган, ижтимоий ҳимояга муҳтож қизлар учун, **махсус стипендиялар жорий этилади**.

**12. 2021 йилда “Эл-юрт умиди” жамғармаси** **орқали етакчи хорижий олий ўқув юртларининг магистратура   
ва докторантурасида** ўқишга юбори**ладиган** ёшлар сони **5 баробар**га оширилади.

**13. Илк бор** **бакалавр йўналишида чет элларга** **100 нафар** ўғил-қизлар юборилади. Кейинги йиллардан уларнинг сони **2-3 баробар**га кўпайтирилади.

**14. 2021 йилда** юртимиздаги **30 та** етакчи олийгоҳга **ўқув дастурларини ишлаб чиқиш, қабул квотаси ва молиявий масалаларни мустақил ҳал қилиш** ҳуқуқи берилади.

**15.**2021 йилда **илм-фан** соҳасида олийгоҳлар ва илмий ташкилотлардаги докторантлар сони **4,5 мингта**га етказилади. Бюджетдан қўшимча **240 млрд сўм** ажратилади.

**16.**Ёшларнинг бизнес лойиҳаларини кредитлаш ҳамда уларни касб-ҳунарга ўқитиш учун, **1** **трлн** **сўм** ва **50 млн доллар** ажратилади.

**17.**Ҳозирги кунда республикамизда алоҳида эътиборга муҳтож, **18 ёшгача** бўлган **150 минг нафар** фарзандларимиз бор.

**18.**2021 йилда биринчи марта бюджетдан **900 нафар чин етим ёшларни** **уй-жой билан таъминлашга, 50 млрд сўм** ажратилади.

**19. Болаларни қўллаб-қувватлаш жамоат фондини** ташкил этиб, унгабюджетдан **100 млрд сўм** йўналтирилади.   
**Бу маблағлар йил давомида кўпайтириб борилади.**

**Соғлиқни сақлаш тизимида**

**1.**2021 йилда **коронавирус пандемиясига қарши курашни тизимли равишда давом эттириш** – **энг муҳим вазифаларимиздан бири бўлади.**

Бу ишлар учун 2021 йил давлат бюджетида **3 трлн сўм** захира шакллантирилди.

Ушбу маблағлар ҳисобидан, аҳолини **коронавирусга қарши эмлаш** тадбирлари амалга оширилади.

**2. 2021 йилдан бошлаб,** 15 ёшгача бўлган болалар   
ва ҳомиладор аёлларга **7 турда**ги **витаминлар**, болалар учун паразитар касалликларга қарши **дори воситалари бепул тарқатилади**.

**3.**2021 йилда – **11 млн нафар**, 2022 йилда – **17 млн нафар** аҳоли қамраб олинади ва бу ишларга **100 млрд сўм** маблағ йўналтирилади.

**4. Тиббиётнинг бирламчи бўғинини кучайтириш**, **қишлоқ ва маҳаллаларда тиббий хизматни сифат жиҳатидан янги босқичга кўтариш зарур.**

Бирламчи бўғинда **умумий амалиёт шифокори** ўрнига, **оилавий шифокор** ва унга **5** **та** ёрдамчи-ҳамширадан иборат, **“тиббий бригадалар”** ташкил қилинади.

**5.**Давлат томонидан **бепул тиббий хизматлар ва дори воситалари рўйхати** қайта шакллантирилиб, улар билан аҳолини кафолатли таъминлаштизими, босқичма-босқич йўлга қўйилади.

**6.**Ўрта бўғин тиббиёт ходимларига **“ҳамширалик иши”** билан **мустақил шуғулланиш** учунрухсат берилади.

**7.**Ҳозирда **12 мингдан зиёд** фуқароларимиз **оқ қон**   
ва **оғир ирсий** **гематологик** касалликдан азият чекмоқда.

**8.**2021 йилда **онко-гематология соҳаси** ҳамда **даволаш қийин бўлган касалликлар бўйича, мураккаб диагностика ва тиб́бий амалиётлар** учун бюджетдан **250 млрд сўм** ажратилади.

**9.** Ўткир буйрак етишмовчилиги бўлган **5 мингдан** ортиқ бемор илк бор **бепул гемодиализ хизмати билан қамраб олинади.** Бунинг учун бюджетдан **140 млрд сўм** йўналтирилади.

Э**ндокрин касалликларни аниқлаш ва даволаш** мақсадида, ҳудудий шифохоналарда **махсус** **бўлимлар** ташкил этилади. Бунинг учун 2021 йилда бюджетдан **150** **млрд сўм** ажратилади.

**10. Ўткир қон-томир касалликлари бўйича, 35 та** **туманлараро марказ** ташкил этамиз.

**Спорт ва Маданият тизимида**

**1. 70 та жисмоний тарбия ва спорт муассасаси**, **16 мингта боғча ва** **мактаблар**ни спорт жиҳозлари билан таъминлашга **100 млрд сўм** ажратилади.

**2.**Аҳолини оммавий спорт турларига кенг жалб қилиш орқали, 2021 йилда қамров ҳозирги **19** **фоиздан** **25 фоиз**га етказилади.

**3. Осиё олимпия кенгаши** **2025 йилда** **Ёшлар ўртасида** **Осиё ўйинлари**ни Тошкент шаҳрида ўтказиш бўйича қарор қабул қилди. Бу **мамлакатимизга кўрсатилган катта ишонч.**

**4. Маданият ва санъат муассасалари** фаолиятини жонлантириш, уларнинг моддий-техник базасини мустаҳкамлашга, бюджетдан **420** **млрд сўм** йўналтирилади.

Жумладан, ҳудудларда **22 та** театр ва маданият объекти қурилади ва реконструкция қилинади.

**5.**Тошкент шаҳрининг марказида – **Миллий академик драма театри, машҳур япон архитектори Андо лойиҳаси асосида янги санъат музейи, замонавий кутубхона** ҳамда **Алишер Навоий** номидаги **халқаро ижод мактабидан** иборат **маданият ва маърифат мажмуасини** барпо этиш бўйича, амалий ишлар бошланади.

**Мустақиллигимизнинг** **30 йиллиги**га бағишлаб, пойтахтимиз марказида **“Истиқлол” мажмуаси** **қад** ростлайди.

Кўп йиллар давомида ўтказиб келинган Тошкент халқаро кинофестивали, **“Ипак йўли дурдонаси” – Тошкент халқаро кинофестивали** номи билан, қайта ташкил этилади.

**6. Ҳукумат бир ой муддатда** маданий мерос объектларининг ҳисобини юритиш, сақлаш ва ҳимоясини таъминлаш бўйича, алоҳида дастур қабул қилади.

**Аҳолини ижтимоий ҳимоялаш тизимида**

**1.**2021 йил **1 мартдан бошлаб, аҳолининг** **минимал истеъмол харажатлари** эълон қилинади.

**2. Ҳукумат икки ой муддатда** ижтимоий кафолатларни бир тизимга келтириб, уларни минимал меъёрлар даражасида босқичма-босқич таъминлаш бўйича, **дастур** ишлаб чиқади.

**3. “Темир дафтар”**га киритилган ҳар бир фуқарони камбағалликдан чиқариш бўйича “**мотивация**, **кўникма**   
ва **молиявий кўмак**” **тамойили** асосида, янги механизм жорий этилади.

Камбағалликдан чиқиш учун, энг муҳим омил – бу **инсоннинг интилиши, ўз кучига таяниб, аниқ мақсад сари ҳаракати** бўлиши керак.

2021 йилда маҳаллаларда аҳолини касб-ҳунарга ўқитиш бўйича, **мингдан зиёд** марказлар ташкил этилади.

Бунда касб-ҳунарга ўқитилган ҳар бир шахс учун, ўқув марказларига **1 млн** **сўм**гача субсидия берилиб, бунинг учун бюджетдан **100 млрд** **сўм** ажратилади.

Ўқув курсларини тамомлаб, ўз бизнесини бошламоқчи бўлган фуқароларга, **ускуналар харид қилиш** учун **7 млн** **сўм**гача субсидиялар берилади.

**4.**Эҳтиёжманд аҳоли бандлигини таъминлашга, **Бандликка кўмаклашиш** ҳамда **Жамоат ишлари жамғармалари**дан **500 млрд сўм** йўналтирилади.

**5.**2021 йилдан бошлаб янгича тизим, яъни, **вақтинча** **ишсизлик нафақаси** **3 баробар** *(223 минг сўмдан 680 минг сўмга)* оширилади ва бунда **6 та** ҳужжат талаб этиладиган, эски бюрократик тартиб бекор қилинади.

**6.**2021 йилда **аҳолининг ижтимоий ҳимояси** янада кучайтирилади. Ногиронликни белгилашнинг жаҳон андозаларига мос, **“ижтимоий модели”га** босқичма-босқич ўтилади.

**7. Муҳтож аҳолини протез-ортопедия буюмлари** ва **реабилитация воситалари билан таъминлаш бўйича, янги тизим жорий этилиб,** бу имкониятдан қарийб **50 минг** **нафар** юртдошимиз, фойдаланиши мумкин бўлади.

**8. 27 мингта** оиланинг ипотека кредити бўйича, дастлабки бадалларини тўлаш ва кредит фоизларини субсидиялаш учун **2,4 трлн сўм** йўналтирилади.

**Иқтисодиёт ва коммунал соҳа тизимида**

**1.**Электр энергетикаси, нефть-газ ва кимё саноати, машинасозликдаги йирик корхоналар ҳамда, тижорат банкларини ислоҳ қилишга **Жаҳон банки, Европа тикланиш ва тараққиёт банки, Осиё тараққиёт банки** ҳамда **“МакКинзи”**, **“Бостон консалтинг Групп”**, **“Ротшильд”** каби халқаро тан олинган компаниялар жалб этилди.

**2.** 2021 йилда стратегик аҳамиятга эга бўлган, **32 та** йирик корхона ва тармоқни **трансформация қилиш** ишлари амалга оширилади.

**3.**2021 йилда “Саноатқурилишбанк”, “Асака банк”, “Ипотека банк”, “Алоқа банк”, “Турон банк” ҳамда “Қишлоқ қурилиш банк”ни хусусийлаштиришга тайёрлаймиз. **Камида битта** йирик банкдаги давлат улуши **стратегик инвесторларга** тўлиқ сотилади.

**4.**2021 йилда“Фарғона азот” ва “Деҳқонобод калий” заводлари, “Кока-кола ичимлиги” корхонаси, “Билдирсой”   
ва “Чорвоқ” оромгоҳлари, “Ичан қалъа” ва “Ҳайат Реженси” меҳмонхоналари, “Пойтахт” бизнес мажмуаси, Алкоголь, Ёғ-мой каби тармоқлардаги **83 та** йирик корхонадаги **давлат улуши сотувга қўйилади**.

Давлат улуши бўлган корхоналар сони, келгуси икки йилда камида **3 баробар** қисқартирилади.

**5.**2021 йилда давлат ва хусусий электр станциялари ҳамда истеъмолчилар ўртасида **электр энергияси улгуржи бозорини шакллантириш бошланади.**

**6. Табиий газ** таъминотида монополияни бекор қилиб, бозор механизмларини жорий этилади.

**7.**Бунда, ишлаб чиқарувчи ва импортёрларга **биржа орқали табиий** **газни сотиш,** улгуржи истеъмолчилар эса, газни сотиб олиш ҳуқуқига эга бўлади. “Ўзтрансгаз” компанияси эса, фақат газни транспортировка қилади.

**8. Суюлтирилган газ** **импортига** ўрнатилган **божлар** бекор қилинади.

**9.**Заргарлик соҳасида ҳам, тадбиркорларга хомашё сотиб олиш учун, кенг имкониятлар яратилади. 2021 йил **1 мартдан** бошлаб, **кумушни биржа орқали ишлаб чиқарувчиларга эркин сотиш тартиби** ўрнатилади.

**10.**2021 йилдан бошлаб озиқ-овқат, нефть   
ва электротехника каби тармоқларда **73 та** акциз солиғи **бекор қилинади**.

**Инвестицияларни жалб қилиш тизимида**

**1.**2021 йилда республика бўйича **23 млрд** **доллар** қийматидаги инвестицияларни ўзлаштириш зарур.

**2. 226** **та** йирик **саноат** ва **инфратузилма** объектлари ишга туширилади.

**3.**Тошкентдаги **“Яшнобод” технопаркида,** яна **11 та** замонавий электротехника корхонаси ишга туширилиб, у ердаги жами корхоналар сони **17 тага** ва ишловчилар сони   
**11 мингтага** етказилади.

**4.** Тошкент, Навоий, Самарқанд, Сурхондарё вилоятларида, жами қуввати **760 мегаватт** **бўлган,** янги электр станциялари ишга туширилади.

**5.**2021 йилда, **инфляциявий таргетлаш** доирасида, нарх-наво ўсишини **10** **фоиз**дан оширмаслик **Марказий банк**ва **Ҳукумат**нинг асосий вазифаси бўлади.

**6.**Асосий озиқ-овқат маҳсулотлари нархининг кескин ошишига йўл қўймаслик мақсадида, **импорт соҳасидаги бож тўловлари бўйича берилган имтиёзлар, яна бир йилга** узайтирилади.

**7.**2021 йилда валюта кредитлари улушини ҳозирги **50 фоиздан** **45 фоизга**, яъни, камида **2 млрд долларга** пасайтириш лозим.

2021 йилда **Миллий валютада чиқариладиган халқаро облигациялар** улушини, ҳозирги **25** **фоиздан** камида **40 фоизга** ошириш зарур.

**8.**2021 йилда **банклараро валюта бозори** “онлайн” платформага ўтказилади ва тадбиркорларга валютани бевосита банкнинг ўзидан сотиб олиш учун имконият яратилади. Натижада тадбиркорлар валютани ҳозиргидек **4 кунда эмас, ярим соатда сотиб олади.**

**9.**Айни вақтда ташқи қарз ҳисобидан ҳудудларда амалга ошириладиган **лойиҳалар,** бундан буён **маҳаллий Кенгашлар ва жамоатчилик муҳокамасидан ўтказилади.**

**10.**Давлат номидан ташқи қарз олиш камайтирилиб, инвестиция ва инфратузилма лойиҳаларига, кўпроқ **хусусий капитал** жалб этилади.

**Тадбиркорликни ривожлантириши тизимида**

**1.** Айрим жойларда тадбиркорларнинг мулкка доир ҳуқуқларини бузиш ҳолатлари давом этмоқда.

Бу масалада, давлат органлари тизимидаги раҳбар   
ва мутасаддиларни маъмурий жавобгарликка тортиш бўйича, **Бизнес-омбудсманга** **ваколат берилади.**

**2.**Тадбиркорларга янада қулайлик яратиш мақсадида, **105 та** лицензия ва рухсатнома турлари бекор қилинади, **115 таси** бўйича эса, **тартиб-қоидалар** соддалаштирилади.

**3. Туризм, транспорт** ва **умумий овқатланиш** соҳаларига **берилган имтиёзлар, келгуси йил якунигача узайтирилади**.

**20 мингта** тадбиркорнинг **400 млрд сўм**лик ер ва мол-мулк солиғини тўлаш муддатини, яна **бир йилга узайтириш** таклиф этилди.

**1 млрд сўм**гача давлат харидлари доирасида, аванс миқдори **30 фоиз**га етказилиб, тадбиркорлар қўшимча **1,5 триллион сўмгача** айланма маблағларга эга бўлади.

**4. оилавий тадбиркорлик дастурлари** доирасида, келгуси йилда **6 триллион** **сўм** **имтиёзли кредитлар** ажратилади.

**5. Ҳукумат** томонидан Жаҳон банки билан биргаликда бошланган, **қишлоқларда тадбиркорлик**ни ривожлантириш дастурини кенгайтириш учун, қўшимча **100 миллион** **доллар йўналтирилади**.

**6.**Тадбиркорлик фаолияти билан боғлиқ **5 мингга яқин** норматив-ҳуқуқий ҳужжатлар қайта кўриб чиқилиб, уларнинг сони қисқартирилади ҳамда **Тадбиркорлик кодекси** ишлаб чиқилади.

**7. 4 йил олдин** тадбиркорлик субъектларида текширишлар ўтказишга **мораторий** эълон қилинган эди. **Мораторий муддатини яна бир йилга узайтириш таклиф этилди.**

**8.**2021 йилда **3 трлн сўмлик,** **ҳудудлар инфратузилмасини ривожлантириш жамғармаси**ни тузиш таклиф этилди.

**9. 84 та** туман ва шаҳарда саноат салоҳиятини янада ошириш учун **100** **та** **технопарк**, **кичик саноат зоналари**, **ҳудудий** **кластер** ва **махсус логистика марказлари** ташкил этилади.

**10.**2021 йилда, эркин иқтисодий ва кичик саноат зоналарини зарур инфратузилмалар билан таъминлаш учун, **1,6 трлн сўм** йўналтирилади.

**11.**2021 йилда корхоналарга хомашё сотиб олиш   
ва экспортбоп маҳсулотлар ишлаб чиқариш учун, Экспортни қўллаб-қувватлаш жамғармасидан **100** **млн** **доллар** ажратилади.

**12.** Экспорт қилувчиларга чет элда **савдо уйлари** ва **дўконлар** очиш ҳамда **реклама харажатларининг** **50** **фоизи** **қоплаб берилади.**

**Қурилиш тизимида**

**1. 5 мингдан** ортиқ таъмирталаб кўприкни тиклаш бўйича дастур қабул қилинади. Бу ишларга 2021 йилда **400 млрд сўм** маблағ йўналтирилади.

**2. Ҳукумат** **бир ой муддатда** **2021 йил** учун   
**“Обод қишлоқ”** ва **“Обод маҳалла”** дастурларини ишлаб чиқиб, тасдиқласин. Дастурларни республика ва маҳаллий бюджетлар томонидан, тенг улушларда молиялаштирилади.

Халқаро молия институтлари ҳам, мазкур дастурда иштирок этиш учун, **270 млн доллар** йўналтириш истагини билдирди.

**3.**Тошкентда ер усти метросининг **12 километрлик** **иккинчи босқичи** фойдаланишга топширилади.

**4.**Туризм объектлари атрофидаги ер майдонлари, сув   
ва йўл инфратузилмаларини яхшилаш учун, бюджетдан **1 трлн сўм** ажратилади.

**Давлат бошқаруви ва суд тизимида**

**1. Давлат бошқаруви идоралари фаолиятини тубдан такомиллаштириш** талаб қилинади.

Кўпгина вазирлик ва идоралар фаолиятида, **қарор қабул қилиш ҳаддан ташқари марказлашган.**

**2.**Давлат бошқаруви ходимлари сонини ўртача **15 фоизгача** оптималлаштириш зарур.

**3.**2021 йил охиригача электрон давлат хизматларини **60** **тага** кўпайтириб, уларни **300 тага,** масофавий хизматлар улушини эса камида **60 фоизга** етказиш зарур.

**4.**2021 йил бошидан, ҳар бир вазирлик ўз ишини **туман, шаҳар, қишлоқ ва маҳалла кесимида режалаштиради   
ва ташкил этади.**

Вазирлар ва уларнинг ўринбосарлари фаолиятига туман, шаҳар, қишлоқ ва маҳаллада, амалда **қандай ўзгариш бўлганига қараб, баҳо берилади.**

Бош вазир ўринбосарлари, вазирлар, ўзларининг қуйи тизим раҳбарлари ва ходимларини, **янгича талаблар ва замонавий ахборот технологиялари асосида,** **самарали ишлашга ўргатиш ва малакасини мунтазам ошириб бориш учун масъул бўлади**.

**Депутат ва сенаторлар** ўзлари сайланган ҳудуддаги муаммолар, тегишли вазирлик ва ҳокимликлар томонидан қай даражада ҳал этилаётганини доимий ўрганиб, **назорат қилиб борадилар.**

**5. Ҳукумат икки ой муддатда** ўрта ва қуйи бўғин бошқарув идораларининг фаолиятини тубдан такомиллаштириш, улардаги ходимлар сони ва меҳнатига ҳақ тўлаш шартларини қайта кўриб чиқиш бўйича, **қарор** лойиҳасини киритади.

**6. Маҳалладаги ишларнинг аҳволи** вазирлик, идоралар ва ҳокимликлар ишини баҳолашда, **бош мезон бўлади.**

**7.**Туманлар **бюджетига қўшимча** **манбаларнинг** камида **10 фоиз**ини бевосита **маҳалладаги муаммоларни ҳал этишга** **сарфлаш** бўйича ишларни бошлаб, бу мақсадларга   
**70 млрд сўм** ажратилди.

**8. Туман бюджети харажатларининг** **5 фоиз**ини ҳам, ана шундай мақсадларга йўналтириш бўйича, **янги тартиб жорий этилади.**

**9.**Маҳаллада ишлаётган малакали ва ташаббускор кадрларни, **давлат идоралари раҳбарлик лавозимларига тавсия этиш** тизими йўлга қўйилади.

**10. Қонунчилик палатаси ва Сенат, Вазирлар Маҳкамаси** билан бирга **2021 йил 1 апрелга қадар,** маҳаллий ижро ва вакиллик органлари ҳамда маҳалла институти фаолиятини, тубдан такомиллаштиришга оид, **янги қонун лойиҳаларини** ишлаб чиқади.

**11.**Охирги икки йилда ҳокимларнинг **2,5 минг**га яқин қарори, судлар томонидан бекор қилингани,

**12.**Сўнгги **4 йилда** барча соҳаларда кенг кўламли ўзгаришларни амалга ошириш бўйича, **150** **та қонун**, **2 мингга яқин, фармон** ва **қарорлар** қабул қилинди.

**13.**Қабул қилинган ҳужжатлар ижросини ташкил этишда, жамоатчилик иштироки ва назорати, кенг йўлга қўйилади.

Жумладан, **“жамоатчилик эшитувлари”** ва **“жамоатчилик мониторинги”** тизими жорий қилинади.

**14.**Давлат идораларидаги ижро сифати ва ҳолатини **вилоят, туман ва шаҳар халқ депутатлари кенгашларида,** республика даражасида эса – **Вазирлар Маҳкамасида** ҳар ойда танқидий муҳокама қилиб бориш амалиёти жорий этилади.

**15.**Хотин-қизларнинг давлат бошқарувидаги ролини ошириш бўйича олиб борган ислоҳотларимиз натижасида, **Парламентимиз янги таркибининг 30 фоизи аёллардан иборат** бўлди.

**16. Республика** **Хотин-қизлар жамоатчилик кенгаши** ташкил этилади.

**17.**Жойлардаги **хотин-қизлар Кенгашлари** фаолиятига эса, **ҳокимларнинг ушбу масалалар бўйича маслаҳатчилари раҳбарлик қилади.**

**18. Аёлларнинг бизнес-лойиҳаларини қўллаб-қувватлаш** ҳамда жойларда аниқланган хотин-қизлар муаммоларини ҳал этиш учун, бюджетдан қўшимча равишда **1 трлн сўмдан** зиёд *(100 млн доллар)* маблағ йўналтирилади.

**19. Республика “Нуроний” жамғармасига** бюджетдан **100 млрд сўм** ажратилади.

**20.**Эркин фуқаролик жамиятини ривожлантиришда, **нодавлат нотижорат ташкилотлари** ва **оммавий ахборот воситалари**ни қўллаб-қувватлашни давом эттирамиз.

**21. Қонунчилик палатасида** **нодавлат нотижорат ташкилотларининг доимий вакили институти**ни жорий этилади.

**22.**Ошкоралик ва сўз эркинлиги **бу – давр талаби,   
бу – Ўзбекистондаги ислоҳотларнинг талаби.**

**23.**2021 йилда ҳам, **сўз эркинлигини таъминлаш, оммавий ахборот воситаларини ҳар томонлама ривожлантириш**, журналист ва блогерларнинг эркин фаолият юритиши учун **ҳуқуқий асослар янада кучайтирилади.**

**24.**2021 йилдан бошлаб, жорий этиладиган **“бир суд – бир инстанция”** тамойили, **суд қарорларининг адолатли, қонуний ва барқарорлигини таъминлашда,** бош мезон бўлиши лозим.

**25.**2021 йилдан бошлаб, **бир-бирини такрорлайдиган** суд босқичлари қисқартирилади. Одил судловга хос бўлмаган ишларни, **назорат** тартибида кўриш амалиёти **бекор қилинади**.

**26.**2021 йилдан бошлаб, фуқаролик, иқтисодий ва жиноят ишлари бўйича **вилоят даражасидаги 3 та** судлар, **битта суд сифатида** бирлаштирилади.

**27.**2021 йилдан, суд муҳокамасига қадар, судда ишларни **дастлабки эшитиш амалиёти,** янги тартиб сифатида жорий этилади. Бунда, ишни тўхтатиш ёки тугатишга асос етарли бўлса, суд ишни аввалгидай тергов ёки прокурорга қайтармасдан, **ўзининг якуний қарорини қабул қилади.**

**28.**инвесторлар ҳуқуқларини муносиб ҳимоя қилиш мақсадида, Олий судда **инвестициявий низолар ва рақобатга оид ишларни кўриш бўйича, махсус судлов таркиби** ташкил этилди.

**29.**2021 йили Тошкентда **минтақамизнинг Жанубий Осиё билан муносабатларига бағишланган**, юқори даражадаги халқаро конференция ўтказилади.

**30. Асосий хорижий шерикларимиз** ҳисобланган **Россия, Хитой, Америка Қўшма Штатлари, Туркия, Германия, Франция,** **Буюк Британия,** **Жанубий Корея, Япония, Ҳиндистон, Покистон, Бирлашган Араб Амирликлари** ва бошқа қатор давлатлар билан кўп қиррали ва ўзаро манфаатли алоқаларни янада кенгайтирамиз.

**31.**2021-2022 йилларда, **Ўзбекистоннинг Шанхай Ҳамкорлик Ташкилотига раислик қилиши бўйича** ҳам, жиддий тайёргарликни бошладик.

**32.**2021 йилда, **Бирлашган Миллатлар Ташкилоти** шафелигида **“Инсон ҳуқуқлари бўйича таълим”** **глобал форуми**, Ёшлар ҳуқуқларига бағишланган **Бутунжаҳон ёшлар анжумани,** Диний эркинлик масалалари бўйича **минтақавий конференциялар**ни ўтказамиз.

**33.**Дунёнинг кўплаб мамлакатларидаги ватандошларимизни қўллаб-қувватлаш ва улар билан алоқаларимизни янада мустаҳкамлаш мақсадида, **“Ватандошлар” жамғармаси** тузилади.

**34.**Бирлашган Миллатлар Ташкилоти Бош Ассамблеясининг резолюцияси билан, ҳар йили **30 июль – Халқаро дўстлик куни** сифатида кенг нишонланади.

Шу боис, **ушбу санани** Ўзбекистонда **“Халқлар дўстлиги куни”** деб белгилашни таклиф этаман.

**35.**Жаҳон соғлиқни сақлаш ташкилотининг таҳлилларига кўра, пандемия хавфи ҳали узоқ вақт сақланиб қолиши мумкин.

**36. Бирлашган Миллатлар Ташкилоти**, **Жаҳон соғлиқни сақлаш ташкилоти**, нуфузли экспертлар прогнозига кўра, пандемия бутун дунёда **инқирозли ҳолатлар,** **ижтимоий кескинлик, қашшоқлик каби муаммолар**ни кучайтириши мумкин.

**37.**Глобал инқироз шароитида иқтисодий ва сиёсий барқарорликни таъминлаш, жойлардаги мавжуд муаммоларни манзилли ҳал этиш, кўмакка муҳтож юртдошларимизни қўллаб-қувватлаш, ёшларимизнинг орзу-умидларини рўёбга чиқариш – **Президентдан бошлаб, барча даражадаги раҳбарларнинг,** **бош вазифаси бўлмоғи даркор.**

**38.**2021 йилда давлатимиз ва халқимиз ҳаётида яна бир **катта сиёсий воқеа –Президентлик сайлови** бўлиб ўтади.

**39. Ҳукумат** **бир ой муддатда 2021 йил Давлат дастурини ҳамда Ўзбекистоннинг пандемиядан кейинги тараққиёт дастурини ишлаб чиқиб, тасдиқлайди.**