**МАТБУОТ ХАБАРНОМАСИ**

2021 йил 26 январь куни Олий Мажлис Қонунчилик палатасидаги Ўзбекистон Экологик партияси фракциясининг видеоконференция шаклидаги навбатдаги йиғилиши бўлиб ўтди. Йиғилишда, фракция аъзолари, Вазирлар Маҳкамаси, вазирлик ва идоралар вакиллари иштирок этиб, кун тартибидан ўрин олган Вазирлар Маҳкамасининг 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Илм, маърифат ва рақамли иқтисодиётни ривожлантириш йили”да амалга оширишга оид давлат дастурининг 2020 йилда бажарилиши юзасидан ҳисоботи кенг муҳокама қилинди.

Қайд этилдики, **“Илм, маърифат ва рақамли иқтисодиётни ривожлантириш йили”да амалга оширишга** оид давлат дастури сўнгги йилларда мамлакатимизда олиб борилаётган туб ислоҳотларнинг узвий давоми бўлди.

Тақдим этилган ҳисобот таҳлили шуни кўрсатмоқдаки, Давлат дастури ижросини таъминлашда макроиқтисодий барқарорлик ҳамда иқтисодиёт ва ижтимоий соҳанинг бардавом ривожланишини таъминлаш, хорижий инвестицияларни жалб қилиш, жозибадор инвестиция муҳитини яратиш ҳамда ҳудудларни ижтимоий-иқтисодий ривожлантириш даражасини оширишга, энг асосийси пандемия шароитида аҳоли соғлиғини ҳимоя қилиш, халқимизнинг кам таъминланган қатламини ижтимоий муҳофазасини таъминлашга алоҳида эътибор қаратилган.

Йиғилишда таъкидланганидек, Ўзбекистон Республикаси Президентининг тегишли Фармонига асосан коронавирус инфекцияси тарқалишига қарши курашиш даврида макроиқтисодий барқарорликни, иқтисодиёт тармоқлари ва соҳаларининг узлуксиз ишлашини таъминлаш, мамлакат аҳолисининг даромадлари кескин пасайиб кетишининг олдини олиш мақсадида Молия вазирлиги ҳузурида **Инқирозга қарши курашиш жамғармаси** ташкил этилиб, 2020 йилда жами **12,8 трлн** сўм маблағ йўналтирилгани халқимиз саломатлигига берилаётган эътиборнинг юксак намунасидир.

Фракция аъзолари 2020 йилга мўлжалланган Давлат дастури доирасида экология ва атроф муҳитни муҳофаза қилиш, табиий ресурслардан оқилона фойдаланиш, аҳолини тоза ичимлик суви билан таъминлаш, ерларнинг мелиоратив ҳолатини яхшилашга йўналишларда ҳам бир қатор ишлар амалга оширилганини алоҳида эътироф этдилар.

Жумладан, 2020 йилги давлат дастури доирасида ичимлик сув таъминотини яхшилаш учун **3 трлн** сўм, яъни 2016 йилга нисбатан **5 баробар** кўп маблағ ажратилган бўлиб, бунинг ҳисобига **4 минг 866 км** ичимлик сув тармоқлари қурилиши ва реконструкция қилиниши ҳисобига **1 млн 200 минг** нафар аҳолига ичимлик сув етказиб берилди. Натижада аҳолининг ичимлик сув билан таъминланиш даражаси **73 фоизга** етди.

2020 йилда қишлоқ хўжалигида мавжуд **ер ва сув ресурсларидан** оқилона фойдаланиш, аҳолини қишлоқ хўжалик маҳсулотлари билан **кафолатли таъминлаш**, соҳада **янги иш ўринлари яратиш**, манфаатдорликни ошириш ва илғор ёндашувларни жорий этиш масалалари аграр соҳанинг **энг устувор йўналишлар бўлди**.

Айниқса, лалми ва янги ерларни ўзлаштириш, фойдаланишдан чиққан майдонларни оборотга киритиш масаласига алоҳида эътибор қаратилиб, давлатимиз томонидан берилган имтиёзлар ҳисобига ерга ер қўшиш орқали қишлоқ ҳудудларда янги иш ўринлар яратишга эришилди.

Ер ва сув ресурсларидан самарали фойдаланиш Концепцияси доирасида жами **101,8 минг га** (2019 йилга нисбатан 140 фоиз),шундан фойдаланишдан чиққан **67,5 минг га** (172 фоиз), суғориладиган **34,3 минг га** (102 фоиз) лалми ва яйлов ерлар қайта фойдаланишга киритилди.

Давлат бюджетидан йўналтирилган **358,4 млрд** сўм маблағ ҳисобидан **54,3 минг га** ерни фойдаланишга киритиш учун **780 км** ирригация-мелиорация объектлари қурилди ва реконструкция қилинди, **76 дона** насос агрегатлари ўрнатилди ва **171 дона** тик қудуқлар қазилди.

Бундан ташқари, сув тақчиллигини юмшатиш мақсадида ўтган йилда сув тежовчи технологиялар **133,6 минг** **гектарда** ёки аввалги йилларга нисбатан икки баробар кўп майдонда жорий қилинди. Пахта хомашёси етиштирувчиларга **133,0 млрд** сўм субсидия маблағлари тўлаб берилди. Сув тежовчи технологиялар жорий қилинган майдонлар ҳисобидан вегетация даврида жами **280 млн куб метр** сув тежалди.

Давлат дастури доирасида **экология соҳасидаги ҳуқуқбузарликлар ҳамда ҳайвонларга шафқатсиз муносабатда бўлганлик учун жавобгарлик чораларини кучайтириш** мақсадида “Ўзбекистон Республикасининг айрим қонун ҳужжатларига ўзгартириш ва қўшимчалар киритиш тўғрисида”ги Қонун лойиҳаси ишлаб чиқилди.

Фракция томонидан алоҳида қайд этилдики, ҳисоботда Давлат дастурининг йўналишлари бўйича 2020 йил давомида амалга оширилиши назарда тутилган тадбирлар ва уларнинг ижро этилиши ҳолати таҳлил этилганлиги, дастур доирасида қабул қилинган муҳим норматив-ҳуқуқий ҳужжатлар ва уларнинг аҳамияти, эришилган энг муҳим кўрсаткичлар, иқтисодиёт ва ижтимоий соҳаларни ислоҳ этиш бўйича амалга оширилган ишлар батафсил ёритилган.

Йиғилишда Ўзбекистон Экологик партияси фракцияси аъзолари ҳисоботни тўлиқ маъқуллаб, ўз таклиф ва тавсияларини билдирдилар.

Хусусан, аҳолини тоза ичимлик сувига бўлган эҳтиёжларидан келиб чиқиб, ҳудудлардаги ичимлик суви иншоотлари кўрсаткичларни янада оптималлаштириш, яроқсиз ҳолатга келиб қолган сув иншоотларини таъмирлаш, шу билан бирга тоза ичимлик суви етиб бормаган чекка ҳудудларга сув таъминотни йўлга қўйиш чораларини кўриш, бунда маҳаллий давлат ҳокимияти органларининг ролини янада кучайтириш лозим.

Бундан ташқари, тоза ичимлик сувининг санитар ҳолатини яхшилаш, сувнинг оқова хизматини яхшилаш, сувни исроф қилмаслик, яъни очиқ ҳавзаларга қаровсиз оқизиб юбормасликнинг олдини олиш чораларини кўриш зарур.

Давлат дастури доирасида қабул қилинган норматив-ҳуқуқий ҳужжатларни ва чора-тадбирлар режасида белгиланган вазифаларни бажарилишини келгусида тизимли мониторинг қилиш, уларни сифатли ва ўз вақтида бажарилишини таъминлаш чораларини кўриш муҳим аҳамият касб этади. Жумладан, Дастурнинг 215-бандида атроф-муҳитни муҳофаза қилиш ва экологик ҳолатни яхшилашга эътиборни кучайтириш банди ижроси юзасидан “Республикада чиқиндиларни қайта ишлаш, шунингдек, чиқиндиларни атроф муҳит ва инсон соғлиғига таъсирини олдини олиш ва камайтиришда экологик хавфсизликни таъминлаш юзасидан “Йўл харитаси” тасдиқланган бўлиб, унда белгиланган тадбирларни босқичма-босқич амалга ошириш лозим.

Дастур доирасида қабул қилинган чора-тадбирлар доирасида келгуси йилларда ҳам томчилаб суғориш тизимини жорий этиш кўламини кенгайтириш, томчилаб суғориш технологияларини жорий этган субъектлар учун субсидиялар ажратишни янада ошириш муҳим.

Йиғилишда Ўзбекистон Экологик партияси фракцияси дастур доирасида жамият ҳаётининг барча жабҳаларида амалга оширилган кенг кўламли ишларни эътироф этган ҳолда, давлат дастури бажарилиши юзасидан ҳукумат томонидан тақдим этилган ҳисоботни тўлиқ қўллаб-қувватлаб, Фракция аъзолари ҳам 2021 йил давлат дастурининг ижросини таъминлашда ҳукуматга кўмакдош бўлишлари лозимлигини қайд этдилар.

Йиғилиш якунида, ҳисобот юзасидан фракциянинг тегишли қарори қабул қилинди.