**Аҳоли бандлигини таъминлаш ва  
иш ўринларини яратиш давлат назоратида**

Президентимиз 2020 йилда Олий Мажлисга йўллаган Мурожаатномасида “Инсон манфаатлари ҳамма нарсадан устун” деган тамойил асосида, халқимиз ҳаётини тубдан яхшилаш бўйича олиб борилаётган кенг кўламли ижтимоий ислоҳотларни давом эттириш, бунинг учун **биринчи навбатда** аҳоли фаровонлигини ошириш ва унинг ижтимоий ҳимоясини кучайтириш – биз учун бош вазифалардан бири бўлиб қолишини алоҳида таъкидлаб ўтди.

**2020 йил 29 октябрь куни** Олий Мажлис Қонунчилик палатасининг Меҳнат ва ижтимоий масалалар қўмитаси ҳамда ЎзЛиДеп фракцияси билан ҳамкорликда Бандлик ва меҳнат муносабатлари вазирининг “Аҳоли бандлигини таъминлаш ва янги иш ўринларини ташкил этиш бўйича давлат бюртмаси ижроси доирасида амалга оширилган ишлар тўғрисида”ги ахборотини эшитишга бағишланган тадбир ўтказилди.

Видеоконференц алоқа тарзида ўтган йиғилишда Қонунчилик палатаси депутатлари, Ўзбекистон Республикаси Бандлик ва меҳнат муносабатлари вазирлиги, бандлик бош бошқармалари раҳбарлари ва мутасадди ходимлари иштирок этди.

Йиғилишда таъкидланганидек, 2019 йилнинг январь-декабрь ойларида янги иш ўринларини ташкил этиш бўйича давлат буюртмасининг мақсадли прогноз параметрларига асосан республикада иқтисодий фаол аҳоли сони **14,7** млн. кишини, ишга жойлашишга муҳтожлар сони **1,9** млн кишини, ишсизлик даражаси **13,2** фоизни ташкил этиб, бу кўрсаткич 2019 йилга нисбатан **4,1** фоизга ошган.

Шунингдек, иқтисодиётнинг расмий секторида банд бўлганлар ўтган йилга нисбатан **0,2** фоизга камайиб **5,6** млн. кишини, иқтисодиётнинг норасмий секторида банд бўлганлар ўтган йилга нисбатан **2,1** фоизга ёки **105,3 минг**тага камайиб  **5,1 млн.**кишини ташкил этган.

Бироқ, ўтган 9 ой давомида мамлакатимизда янги иш ўринлари ташкил этиш бўйича меҳнат бозоридаги вазиятдан келиб чиқиб, доимий иш ўринларини ташкил этиш ва вақтинча тўхтатилган иш ўринларини тиклаш бўйича карантин талаблари юмшатилиши билан боғлиқ талабларни инобатга олган ҳолда ҳар бир йўналишлар бўйича алоҳида қарор ва дастурлар тасдиқланиб, амалга оширилган.

Жумладан, Ўзбекистон Республикаси Президентининг 2020 йил 9 январдаги “Ўзбекистон Республикасининг 2020-2022 йилларга мўлжалланган инвестиция дастурини амалга ошириш чора-тадбирлари тўғрисида” ПҚ-4563-сон Қарорига асосан йирик тармоқ ва ҳудудий инвестиция лойиҳаларини амалга ошириш ҳисобига бугунги кунга қадар жами **60,6** мингта иш ўринлари ташкил этилган.

Тадбиркорлик субъектларига фаолиятини ташкил этиш, мавжуд иш ўринларини сақлаб қолиш ва вақтинча тўхтатилган иш ўринларини тиклаш мақсадида имтиёз ва преференциялар берилиши натижасида, йил бошидан бери қарийиб **70** мингта юридик мақомга эга бўлган ўрта, кичик бизнес субъектлари ташкил этилиб, бунинг ҳисобига **120,5** мингта янги иш ўринлари ташкил этилган.

Шунингдек, якка тартибдаги тадбиркорликни ташкил этиш, шу жумладан ҳунармандчилик фолиятини ривожлантириш орқали **87,3** минг нафар аҳолининг бандлиги таъминланган.

Жорий йилнинг ўтган 9 ойи давомида барча йўналишларда республика бўйича жами **270,5** мингта иш ўринлари ташкил этил бўлса, бугунги кунга қадар **462,0** минг нафар фуқаро ўзини ўзи банд қилган шахслар махсус мобил илова орқали Давлат солиқ органлари рўйхатидан ўтказилишига эришилган.

Ахборотда ишсиз фуқароларни бандлигини таъминлаш, даромад манбаини яратиш мақсадида вазирлик томонидан янги инструментлар жорий этилганлиги айтиб ўтилди.

Жумладан, 2020 йилнинг 9 ойи давомида аҳоли бандлигига кўмаклашиш марказлари томонидан **243,9** минг нафар, шундан COVID-2019 пандемияси даврида **197,0** минг нафар ишсиз, шунингдек, четга ишлаш учун кета олмаган ва қайтиб келган фуқаролар доимий иш ўринларига ишга жойлашишига кўмаклашилган. Шунингдек, **45,0** минг нафар ишсизларга **17,0** млрд.сўм ишсизлик нафақаси тайинланган.

Бундан ташқари, вазирликнинг Жамоат ишлари жамғармасига Инқирозга қарши курашиш жамғармасидан ажратилган маблағлар ҳисобидан коронавирус пандемияси даврида **500,5** минг нафар фуқаролар жамоат ишларига жалб қилиниб, уларнинг иш ҳақи тўлови учун **431,2** млрд.сўм молиялаштириб берилган.

Хитой тажрибаси бўйича республика бўйича **8,7** минг гектар фойдаланилмаётган ер майдонларини ўзлаштириш орқали **412** та кооперативлар ташкил этилиб, кооперативларга **19,2** минг нафар ишсиз, кам таъминланган ва камбағал оила аъзолари бириктирилган ва уларга кооперативларнинг устав фондига аъзолик улуши сифатида **45,0** млрд.сўм субсидия маблағлари ажратилган.

Шахсий томорқаларни ривожлантириш учун **30,8** минг кам таъминланган, айниқса “темир дафтар”га киритилган оилаларга енгил типдаги иссиқхона қуриш, шахсий ва дала томорқасида экишга уруғлар ва кўчатлар ҳамда суғориш воситаларини ҳарид қилиш учун **84,6** млрд.сўм субсидия берилган.

Бундан ташқари, банд бўлмаган ва ишсиз аҳолини, айниқса ёшлар, аёллар ва ижтимоий эҳтиёжманд аҳолини иш билан таъминлаш ҳамда тадбиркорлик билан шуғулланишга жалб этиш бўйича Бандликка кўмаклашиш давлат жамғармасидан ажратилган **7,8** млрд.сўм субсидия маблағлари ҳисобидан **7,4** минг нафар фуқароларнинг бандлиги таъминланган.

Шу билан биргаликда, Сирдарё вилоятининг сув тошқинидан талофат кўрган Сардоба, Оқолтин ва Мирзаобод туманларида **4 226** нафар ишсизларни бандлигини таъминланган. Ишсиз фуқароларнинг **3,9** минг нафари жамоат ишларига жалб этилиб, уларнинг **982** нафари фуқаро пиёдалар йўлларни таъмирлашга, **342** нафари ҳудудлардан келган қурилиш пудрат ташкилотларига меҳнат шартномалари тузган ҳолда ишга жойлаштирилган, **612** та оилага иссиқхоналар ўрнатилган.

Меҳнат органлари йулланмалари асосида **25,3** минг нафар касб-ҳунарга ўқитилган ишсиз фуқароларга стипендия ва ўқув харажатлари учун бандликка кўмаклашиш давлат жамғармасидан **11,0**млрд.сўм тўланган.

Ўзбекистон Республикаси Президентининг 2020 йил 11 августдаги «Камбағал ва ишсиз аҳолини тадбиркорликка жалб қилиш, уларнинг меҳнат фаоллигини ошириш ва касб-ҳунарга ўқитишга қаратилган ҳамда аҳоли бандлигини таъминлашга оид қўшимча чора-тадбирлар тўғрисида»ги ПҚ-4804-сон қарорига асосан, банд бўлмаган аҳолига хизмат кўрсатувчи **13** та “Ишга марҳамат” мономарказлари қуриш ва таъмирлаш ишлари олиб борилмоқда

Қорақалпоғистон Республикаси, вилоятлар ва Тошкент шаҳрида  
2020 йил 11 сентябрга қадар Бандлик ва меҳнат муносабатлари вазирлиги тизимида йиллик қуввати **23 290** нафар бўлган **30** та касб-ҳунарга ўқитиш марказлари ташкил этилган.

2020 йилнинг 9 ойида **5525** нафар шахс *(****4896*** *нафари Ташқи меҳнат миграцияси агентлиги,* ***629*** *нафари хусусий бандлик агентликлари томонидан)* ташкилий тартибда хорижга ишга юборилган.

Шунингдек, аҳоли бандлигини таъминлаш бўйича янги жорий этилган иш берувчи ва ишсизларни тезкор боғловчи **@ishmehnatuzbot** онлайн телеграмм ботида бугунги кунда **5,1** минг нафар иш берувчилар томонидан **19,1** мингта бўш иш ўринлари ҳамда **1,9** минг нафар ишсизлар резюмелари жойлаштирган.

Шу билан бирга, аҳоли бандлигини таъминлашнинг замонавий ташкилий-ҳуқуқий механизмлари етарлича жорий қилинмаганлиги, ишсизларни касбга тайёрлаш, қайта тайёрлаш ва ишчилар малакасини ошириш масалаларига эътиборсизлик республикамизнинг айрим минтақаларида ишсизлик даражасини пасайтиришга имкон бермаяпти. Бу ҳолат оқибатда ноқонуний меҳнат миграцияси ва норасмий бандлик ҳолатларининг кўпайишига шароит яратмоқда.

Тақдим этилган ахборотларнинг муҳокамаси давомида депутатлар аҳолининг бандлигини таъминлаш масаласида мавжуд имкониятлар ҳали тўлиқ ишга солинмаганига эътибор қаратдилар.

Қизғин баҳс-мунозара, савол-жавобларга бой тарзда ўтган йиғилиш якунида билдирилган фикр-мулоҳаза ва таклифлар асосида тегишли қарор қабул қилинди.