**2030 йилгача бўлган даврда барқарор ривожланиш соҳасидаги миллий мақсад ва вазифаларни амалга ошириш доирасида аҳоли орасида тенгсизликни қисқартириш бўйича олиб борилаётган ишларни Фарғона ва Сирдарё вилоятларида ўрганиш натижалари тўғрисида**

**МАЪЛУМОТ**

Ўзбекистон Республикаси Олий Мажлиси Қонунчилик палатасининг Меҳнат ва ижтимоий масалалар қўмитаси раиси М.Ходжаева ва қўмита аъзоси М.Ходжиматов, тегишли вазирликлар вакилларидан иборат ишчи гуруҳи томонидан жорий йилнинг 23-25 сентябр кунлари Фарғона ҳамда 28-30 сентябрь кунлари Сирдарё вилоятларида Аҳоли орасида тенгсизликни қисқартириш (10-мақсад) бўйича олиб борилаётган ишлар ўрганилди.

Фарғона вилоятида 4 та шахар ва 15 та туман ҳамда 5 та туманга бўйсинувчи шаҳарлар мавжуд бўлиб, сўнгги беш йилда аҳоли сони 307200 тага ёки 108,84 % ўсиб, 2020 йил 1 январ холатига 3782,2 минг нафарни ташкил этмоқда. Шаҳарларда яшайдиган аҳоли сони 2016 йил 1 январда 1980 минг нафарни ёки жами вилоят аҳолисининг 57 % ташкил этган бўлса,  
2020 йил 1 январга 2133,3 минг ёки жами аҳолининг 56,4 % ташкил этган. Бу аҳолининг туманлардан марказга шаҳарга қараб кўчиб ўтишини деярли бўлмаганлигини кўрсатади. Фарғона вилоятида аграр соҳанинг ривожланганлиги туман аҳолисининг вилоят марказига, яъни шаҳарларга интилишини рағбатлантирмайди. Бундан ташқари, туманларда кўплаб қишлоқ хўжалиги махсулотларини қайта ишлаш корхоналарининг ташкил этилаётганлиги, кластер корхоналари томонидан туманларнинг ўзида саноат корхоналарининг ташкил этилиши, янги иш ўринларини яратилиши ва аҳолига тенг турмуш шароитларини яратилиши учун асос бўлиб хизмат қилмоқда.

Сирдарё вилоятида 3 та шахар ва 8 та туман мавжуд бўлиб, сўнгги беш йилда аҳоли сони 55700 тага ёки 107 фоизга ўсиб, 2020 йил 1 январ холатига 846,3 минг нафарни ташкил этган. Шаҳарларда яшайдиган аҳоли сони 2016 йил 1 январда 144,6 минг нафарни ёки жами вилоят аҳолисининг 18,3 фоизини ташкил этган бўлса, 2020 йил 1 январга 152,5 минг ёки жами аҳолининг 18 фоизни ташкил этган. Бу аҳолининг туманлардан марказга шаҳарга қараб кўчиб ўтиши кузатилмаган. Чунки, Сирдарё вилоятида саноат ишлаб чиқаришининг ривожланмаганлиги ҳисобланади. Қайсики, шаҳарда саноат ривожланса, туман аҳолиси шунда шаҳарга кўчиб ўтишга ҳаракат қилади.

Фарғона вилоятида аҳоли жон бошига даромадлар 2015 йилда 3328,0 минг сўмни ташкил этган бўлса, 2019 йилда 7907,4 минг сўмни, 2020 йил 6 ойда 4008,2 минг сўмни ташкил этиб, сўнгги 4 йилда 4579,4 минг сўмга ошган.  
2019 йилда аҳоли умумий даромадларининг катта қисми ёлланма ишловчиларнинг даромадлари ва мустақил равишда банд бўлишдан олинган даромадларни ўз ичига олган меҳнат фаолиятидан олинган даромадлардан (жами аҳоли умумий даромадларининг 60 %) шаклланган. 2020 йил январь-июнь ойларида эса бу кўрсаткич 62,2 % ни ташкил этган.

Сирдарё вилоятида аҳоли жон бошига даромадлар 2015 йилда 4250,6 минг сўмни ташкил этган бўлса, 2019 йилда 8060,0 минг сўмни, 2020 йил 6 ойда 4022,5 минг сўмни ташкил этиб, сўнгги 4 йилда 3809,4 минг сўмга ошган.   
2019 йилда аҳоли умумий даромадларининг катта қисми ёлланма ишловчиларнинг даромадлари ва мустқил равишда банд бўлишдан олинган даромадларни ўз ичига олган меҳнат фаолиятидан олинган даромадлардан (жами аҳоли умумий даромадларининг 74,6 %) шаклланган. 2020 йил январь-июнь ойларида эса бу кўрсаткич 73,3 % ни ташкил этган.

Аҳоли даромадлари кўсаткичларига тўғридан-тўғри таъсир этувчи бюджет ва йирик корхоналар ходимларининг доимий даромад манбаига эгалиги ва иш ҳақининг белгиланган миқдорда берилиши, кичик бизнес ва қишлоқ хўжалиги корхоналарида эса иш ҳақи тўловлари ишбай тизимда, яъни бажарилган иш ҳажмидан келиб чиқиб тўланиши ҳамда ёлланма ишловчиларнинг даромадлари ва мустақил равишда банд бўлишдан олинган даромадларнинг доимий эмаслиги аҳоли даромадларидаги тенгсизликка таъсир этади.

“Ҳар бир оила тадбиркор” давлат дастури асосида имтиёзли кредитлар бериш орқали аҳолининг томорқасида ва уй шароитида қўшимча даромадга эга бўлиши учун шароит яратиш мақсадида Фарғона вилоятида 2020 йилнинг ўтган даврида 13428 та оилага 322,3 млрд сўм имтиёзли микрокредитлар ажратилган. Бундан ташқари 2020 йил 9 ойи давомида турли дастурлар доирасида 16557 та аҳоли ва тадбиркорлик субъектларига жами 447,2 млрд сўм кредит маблағлари ажратилган. Сирдарё вилоятида 2020 йил давомида 4708 та оилага 152,4 млрд сўм имтиёзли микрокредитлар ажратилган. Бундан ташқари 2020 йил 9 ойи давомида турли дастурлар доирасида 5841 та аҳоли ва тадбиркорлик субъектларига жами 193,3 млрд сўм кредит маблағлари ажратилган.

Фарғона вилояти хокимининг 2020 йил 4 мартда “Вилоятда ахолини тадбиркорликка ўргатиш, иш билан банд бўлмаган фуқароларни тадбиркорликка кенг жалб этиш орқали камбағалликни камайтириш борасида амалга ошириладиган чора-тадбирлар тўғрисида”ги 71-сонли қарори қабул қилинган.

Мазкур қарор билан вилоят ҳокимлигида камбағаллик тоифасига кирувчи оилалар ва фуқароларни аниқлаш ва уларни камбағалликдан чиқаришга кўмаклашиш мақсадида вилоят даражасида вилоят ҳокимнинг ўринбосарлари бошчилигида, тегишли бошқарма ва ташкилот раҳбар-ходимларидан иборат бўлган таркибда вилоят ишчи гурухлари, шаҳар ва туманларда тегишли масъуллар томонидан худудий ишчи гурухлар тузилган ҳамда камбағалликни камайтириш, аҳолини тадбиркорликка жалб қилиш бўйича секторларда доимий фаолият кўрсатувчи ҳудудий штаблар ташкил этилган.

Фарғона вилоятида жами 1041 та МФЙларда 983 минг 162 тадан ортиқ оилалар мавжуд. Вилоятда 43 314 та оилалардаги 181 229 нафар аъзолари пандемия даврида “темир дафтар”га киритилган бўлиб, шундан ижтимоий ҳимояга муҳтож оилалар 24 690 та, карантин сабабли доимий даромад манбаисиз қолган оилалар 10 546 та, якка ёлғиз оилалар 2 418 та ва ногиронлиги бор оилалар 5 660 тани ташкил этади.

Жорий йил 1 август ҳолатига вилоят бўйича халқ депутатлари кенгашлари қарори ва фуқароларнинг шахсий мурожаатига асосан 13 661 та оилалар “темир дафтар”дан чиқарилган ҳамда Ўзбекистон Республикаси Президентининг 2020 йил 30 июлдаги “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлар тўғрисида”ги ПФ-6038-сонли Фармонига асосан, янгидан 20 341 та оилалар “темир дафтар”га киритилган.

Ҳозирги кунга келиб, вилоятда “темир дафтар”га киритилган камбағал оилалар сони 49 994 тани, уларда истиқомат қилувчи аҳоли сони 202 258 нафарни ташкил этмоқда. Ҳудудлар бўйича камбағал аҳолининг жами аҳолидаги улуши таҳлил қилинганда вилоятнинг ўртача кўрсаткичидан (5,4%) энг юқори улушлар Қўқон шаҳрида 10,8%, Фарғона шаҳрида, 9,5%, Марғилон шаҳрида 9,1 %, Ёзёвон туманида 8,8 %, Сўх тумани (10,8 %) га тўғри келмоқда. Бу кўрсаткич Фурқат туманида 2,8 %, Тошлоқ туманида 3,3 %, Қува туманида 3,3%, Учкўприк туманида 3,5 % ни ташкил этади.

Ишчи гуруҳи томонидан ҳудудларда “темир дафтар”даги аҳоли хонадонларига ва маҳаллаларга бориб ҳақиқий холат ўрганилганда қуйидагилар маълум бўлди.

Марғилон шаҳри марказида “Исмоилхон гиламлари” МЧЖ томонидан “Хунармандлар маркази” биносида 500 нафар иш ўрни ташкил этилган. Янги иш ўринларининг 80 фоизига ааёллар ишга қабул қилинган. Бу ерда ишчи ходимларга тушлик, ишга келиш ва кетиш учун транспорт корхона томонидан бепул таъминланган. Хунармандлар ўзимизнинг ўзбекона атлас ва адрас каби матолардан аёллар кийимлари ва сумкалар тикиш, каштачилик, қизлар дўппилари тикиш ҳамда тасвирий санъат асарларини ўзида акс эттирган ипак гиламларни тўқишгача бўлган барча жараёнларини шу жойни ўзида ташкил этилган. Маҳаллий хотин-қизларни иш билан банд этиш, уларга доимий даромад манбаи билан таъминлашда ушбу тажрибани республикамизнинг барча ҳудудларида тарғиб этиш мақсадга мувофиқ бўлади.

Марғилон шаҳар, Косибчилик МФЙ, Мажнунтол кўчаси 26 уйда яшовчи Собирова Дилфуза “темир дафтар”га киритилган. Боқувчисини йўқотган, икки ўғил, бир қизи бор. Маҳалла раиси ва сектор раҳбарининг тавсияномаси билан Халқ банкидан чорва (қўй) боқиш учун 15 млн сўм имтиёзли кредит олган. Чорва олиб уйида боқишмоқда. Бироқ, хонадон бу чорвадан ҳали даромад олишни бошламаган, шундай бўлсада “темир дафтар”дан чиқарилган.

Марғилон шаҳар, Косибчилик МФЙ, Мажнунтол кўчаси 40 уйда яшовчи “темир дафтар”га киритилган Юсупов Абдурасул маҳалла раиси ва сектор раҳбарининг тавсияномаси билан Халқ банкидан чорва (қўй) боқиш учун 17 млн сўм имтиёзли кредит олиш учун ҳужжатларни топширган. Бироқ, бугунги кунгача кредит маблағи берилмаган. Ишчи гуруҳи томонидан ушбу муаммо жойида ўрганилиб, шаҳар ҳокимлиги билан биргаликда Халқ банкидан чорва (қўй) боқиш учун 17 млн сўм имтиёзли кредит олишига амалий ёрдам берилди. Ҳудудда сектор раҳбари ва маҳалла раиси томонидан берилган тавсияномалари бўйича кредит ажратилишини доимий ўрганиб бориш тизими яхши йўлга қўйилмаган.

Тошлоқ тумани, Янгийўл МФЙ, Омад кўчасида ташкил этилган трикотаж махсулотлари тикиш билан шуғулланадиган “Sun Shine Текстиль” МЧЖ томонидан 50 та янги иш ўринлари яратилиб, маҳаллий аёллар ишга олинган. Аёллар билан суҳбатлашилганда, шароитлардан мамнунликларини, ойлик иш ҳақлари вақтида берилаётганлигини айтишди.

Тошлоқ туманида “Бандликка кўмаклашиш давлат жамғармаси”нинг субсидия маблағлари ҳисобидан ҳокимликнинг заҳирадаги еридан 2 гектар ажратилиб, 2 сотихли 100 та иссиқхона қурилиши бошланган бўлиб, октябр ойида 100 та “темир дафтар”даги оилаларга фойдаланиш учун топширилиши белгиланган. Объектни жойига бориб кўрилганда 40 % ишлар бажарилганлигини гувоҳи бўлинди.

Учкўприк туманидаги Тошкентли гузар МФЙда “темир дафтар” юритилиши ва камбағал оилалар билан ишлаш тизимини қандай йўлга қўйилганлиги ўрганилди. МФЙда 720 та оила истиқомат қилади ва шундан 41 та оила “темир дафтар”га киритилган. “Темир дафтар”га киритилган оилалар билан ишлаш учун алоҳида дафтар юритилмаган, барча ҳужжатлар бир папкага жамланган. Берилган маълумотлар тасдиғи сўралганда маълумотлар сектор раҳбари штабида юритилиши айтилди. Ваҳоланки, барча маълумотлар ва тахлиллар пастдан маҳалладан ўрганилиб, рўйхатдан ўтказилиб, кейин секторда умумлаштирилган ҳолда ҳисоботи юритилиши лозим. Маҳалла ва оилани қўллаб-қувватлаш вазирлиги томонидан “темир дафтар”ни юритиш ва маълумотлар ҳисоботини содда шакллантириш бўйича аниқ кўрсатма берилиши мақсадга мувофиқ бўлади.

Ўзбекистон туманидаги “Голеон центр Азия” МЧЖ тикув трикотаж корхонаси фаолияти билан танишилди. Мазкур корхонада 48 нафар ишчиларнинг 90 фоизи аёлларни ташкил этмоқда. Ишчиларга бепул овқат ва бепул автобус хизмати йўлга қўйилган. Маҳсулотлар 100 % экспорт қилинади. Корхона раҳбари яна 25 та тикувчи аёлларга эҳтиёж борлигини билдирди. Ишчи гуруҳи томонидан туман хокимлиги ва бандликка кўмаклашиш маркази раҳбарларига қисқа муддатларда ишсиз аёлларни тикувчилик касбига ўқитиш орқали шу корхонага ишга жойлаш масаласида тегишли топшириқлар берилди.

Сирдарё вилоятида жами 224 та МФЙларда 216 минг 259 тадан ортиқ оилалар мавжуд. Вилоятда 17 886 та оилалардаги 73 842 нафар аъзолари пандемия даврида “темир дафтар”га киритилган бўлиб, шундан ижтимоий ҳимояга муҳтож оилалар 8 274 та, карантин сабабли доимий даромад манбаисиз қолган оилалар 5 394 та, якка ёлғиз оилалар 340 та ва ногиронлиги бор оилалар 1 473 тани ташкил этади.

Жорий йил 1 август ҳолатига вилоят бўйича Халқ депутатлари кенгашлари қарори ва фуқароларнинг шахсий мурожаатига асосан 4 207 та оилалар “темир дафтар”дан чиқарилган ҳамда Ўзбекистон Республикаси Президентининг 2020 йил 30 июлдаги “Коронавирус пандемияси даврида ижтимоий ҳимояга ва ёрдамга муҳтож аҳоли қатламларини моддий қўллаб-қувватлашга доир қўшимча чора-тадбирлар тўғрисида”ги ПФ-6038-сонли Фармонига асосан, янгидан 7 721 та оилалар “темир дафтар”га киритилган.

Ҳозирги кунга келиб, вилоятда “темир дафтар”га киритилган камбағал оилалар сони 13 679 тани уларда истиқомат қилувчи аҳоли сони 56 304 нафарни ташкил этмоқда. Ҳудудлар бўйича камбағал аҳолининг жами аҳолидаги улуши таҳлил қилинганда вилоятнинг ўртача кўрсаткичидан (6,6%) энг юқори улушлар Сардоба туманида 15,3%, Янгиер шаҳрида 10,7%, Оқолтин туманида 10,1 %, Боёвут туманида 7,1 %ни ташкил этган бўлса, энг кам улушлари Гулистон шаҳрида 1,8 %, Ширин шаҳрида 2,7 %, Сирдарё туманида 4,9%ни ташкил этмоқда.

Ишчи гуруҳи томонидан ҳудудларда “Темир дафтар”даги аҳоли хонадонларига ва маҳаллаларга бориб ҳақиқий ҳолат ўрганилганда қуйидагилар маълум бўлди.

Янгиер шаҳар, Шодлик МФЙда яшовчи Обидова Ҳабиба “темир дафтар”га киритилган. Ишсиз, ёлғиз она, бир қизи бор. Маҳалла раиси ва сектор раҳбарининг тавсияномаси билан Халқ банкидан хунармадчилик-гул тўқиш учун 15 млн сўм имтиёзли кредит олган. Хонадонида гул тўқиш билан шуғулланмоқда. Ушбу фуқаро устоз-шогирд анъаналари асосида қўшни хонадонлардаги қизларга ҳунар сирларини ўргатмоқда.

Шу маҳаллада яшовчи Исадуллаева Гулчеҳра “темир дафтар”га киритилган бўлиб, маҳалла раиси ва сектор раҳбарининг тавсияномаси билан Халқ банкидан тикувчилик учун 15 млн сўм имтиёзли кредит олган ва бугун уйида ишлаб турибди. Бу фуқаро шогирдлар тайёрлаган ва иш ҳажми ҳам борлигини билдириб, келажакда тадбиркор сифатида рўйхатдан ўтиши ҳамда тикувчилик цехини ташкил этишни режалаштирганлигини билдирди. Бироқ, кўп қаватли уйда яшашини ҳисобига цех учун жой кераклигини ва хокимятдан жой масаласида ёрдам беришликни сўради.

Ҳовос тумани, Янгиер МФЙда яшовчи Хамидова Ҳилола “темир дафтар”га киритилган бўлиб, “Ҳар бир оила тадбиркор” дастури доирасида 30 млн сўм чорвачилик (қўй) боқиш учун имтиёзли кредит олган. Хонадонига бориб кўрилганда 2 та қўй боқилаётгани кўрилди. Кредит маблағи ҳисобига олинган қўйларни яйловга боқиш учун олиб кетилганлигини билдирилди. Маҳалла раиси ва ўринбосарлари томонидан назорат олиб бориш доимий бўлиши керак. Акс ҳолда камбағал оила кредит ҳисобига сотиб олган қўйларини сотиб тирикчилик қилса, кредитни қайтириш муаммоси қарздорни янада қийин аҳволга олиб келади. Янгиер маҳалласида “темир дафтар”га 72 та оила киритилган ва 18 таси чиқарилган бўлсада, 2020 йилда жами 7 та фуқарога кредит бериш учун ҳужжат тайёрланган. Шундан ҳам фақат 3 нафари кредит олган. Рўйхатдаги 54 та оилани даромад манбаига эга қилиш, иш билан таъминлаш ва кредит маблағи билан ўзини-ўзи банд қилиш ишлари тизимли олиб борилмаган.

Сардоба туманида 2-сектор штабига бориб, ташкил этилган ишларни ўрганилди. Камбағалликни қисқартириш, камбағал оилаларни рўйҳатдан чиқариш мақсадида 30 та фуқарога 409 млн сўм имтиёзли кредитлар берилган. Секторда дафтарларни юритилишида, камбағал оилаларни маҳаллалар кесимида рўйҳатини шакллантирилганлиги ва рўйҳатдан чиқаришдаги ҳужжатлар аниқ маълумоти кўринмайди. Секторда маълумотлар электрон базада эканлиги, шу куни техник носозлик мавжудлиги сабабли кўрсата олмаганликларини билдиришди. Сектордаги Халқобод МФЙда 5 та кредит олган фуқарони танлов асосида ўрганиш учун боришни режалаштириб, ўрганиш учун 1 тасига борилганда фуқароларнинг уйида йўқлиги учун ўрганиш имконияти бўлмади. Сектор котиби ва маҳалла мутасаддилари томонидан қолган 4 тасига олиб борилмасдан, кейинги маҳалла фуқаролар йиғинига боришни таклиф этишди.

Оқолтин тумани биринчи сектор ҳудудида “Оқолтин Текстиль” МЧЖ томонидан ташкил этилаётган лойиҳа қиймати 17 млн АҚШ долларига тенг тикувчилик ишлаб чиқариш корхонасида 500 та янги иш ўринлари ташкил этилиши режалаштирилган. Корхона шу йил октябр ойида ишга туширилади ва иш ўринларининг 90 фоизи маҳаллий аёллардан, ёш қизлардан ташкил топади. Бугунги кунда бу аёлларни касбга тайёрлаш ва ўқитиш ишлари олиб борилмоқда.

Оқолтин туманида яна бир янги тикувчилик корхонаси 2 ой аввал ишга туширилган. “Карпиди-М интекс” МЧЖ томонидан ташкил этилган тикувчилик корхонасида 70 нафар аёллар, мактаб ва коллеж битирувчи қизлари ишламоқдалар. Бу ерда ишчи ходимларга тушлик, транспорт корхона томонидан бепул таъминланган. Корхона раҳбари йил якунига қадар экспортга махсулот сотишини билдирди. Корхона яна 60 нафар тикувчи қизларга эхтиёж мавжудлигини билдирди. Туман хокимлиги ва бандликка кўмаклашиш маркази раҳбари томонидан касбга тайёрлаш ишларини тизимли йўлга қўйилмаган. Туман хокимлиги ва бандликка кўмаклашиш маркази раҳбарига маҳаллий аёлларни тикувчилик касб йўналиши бўйича тайёрлаш ишларини жадаллаштириш топшириғи берилди.

Мирзаобод тумани аҳолини камбағалликдан чиқариш мақсадида реал иш ўринлари ва доимий даромад манбаининг ташкил этиш ишларини кўрилди. Боғистон махалласида фуқароси Ж.Аҳмедовага 29 млн сўм имтиёзли кредит ажратилиб, 3 сотих майдонда иссиқхона ташкил этилган. Боқувчисини йўқотган бу аёл бугунги кунда иссиқхонада бодринг махсулоти етиштириб сотмоқда. Доимий даромад манбаига эга бўлиб, темир дафтардан чиқарилган. Шу маҳалланинг фуқароси Н.Шайимқулов томонидан ўзининг таъсисчилигидаги "Қубо барака файз сервис" МЧЖ номига 200 млн сўм кредит олиб, ташкил этилган мебел ишлаб чиқариш цехида 5 нафар ишсиз доимий иш билан таъминланган.

Маълумотларга кўра, Фарғона вилоятида 2015 йил январь-декабрда ишлаб чиқарилган ялпи ҳудудий маҳсулотнинг (ЯҲМ) ҳажми 12105, млрд. сўмни ташкил этган бўлса, 2019 йилнинг январь-декабр ойларида 32943,3 млрд. сўмни ташкил этган ва ўсиш суръати сўнгги тўрт йилда 272,1 фоизни ташкил этмоқда. Сирдарё вилоятида 2015 йил январь-декабрда ишлаб чиқарилган ялпи ҳудудий маҳсулотнинг (ЯҲМ) ҳажми 4742,2 млрд. сўмни ташкил этган бўлса, 2019 йилнинг январь-декабр ойларида 10477,7 млрд. сўмни ташкил этган ва ўсиш суръати сўнгги тўрт йилда 220,9 фоизни ташкил этмоқда.

Ялпи ҳудудий махсулот ҳажмининг ўсишида тадбиркорлик субъектларининг улуши салмоқли бўлган. Сўнгги йилларда рўйхатдан ўтган ва фаолиятини тўхтатган тадбиркорлик субъектларининг таҳлили буни кўрсатиб турибди.

Фарғона вилоятида тадбиркорлик фаолиятини ривожлантириш, уларни молиявий қўллаб-қувватлаш мақсадида 2020 йилнинг 9 ойи мобайнида барча молиялаштириш манбалари ҳисобидан 123 555 та фуқаро ва тадбиркорлик субъектларига 5 трлн. 278 млрд. сўм кредит маблағлари ажратилиб, ўтган йилнинг мос даврига нисбатан бу кўрсаткич 117 фоизни ташкил этган. *Маълумот учун: 2019 йилнинг 9 ойи мобайнида* ***133 274 та*** *субъектларга* ***4 трлн.   
493 млрд. сўм*** *кредит маблағлари ажратилган.*

Фарғона вилоятида фаолият юритаётган кичик бизнес ва хусусий тадбиркорликни қўллаб-қувватлаш мақсадида 2020 йилнинг январь-июль ойлари мобайнида вилоятдаги 13 та тижорат банклари томонидан жалб этилган хорижий кредит линиялари ҳисобидан 763 та субъектларга 124 млн. 932 минг. доллар кредит маблағлари ажратиш бўйича Бош банк томонидан лойиҳалар мақулланган бўлиб, амалда 85 млн. 664 минг. доллар кредит маблағлари ажратилган *(ўтган йилнинг мос даврига нисбатан 138 %га кўп).*

Шу билан бирга, тадбиркорлик фаолиятини бошлаш учун таълим муассасаларининг битирувчиларини иш билан таъминлаш, уларнинг стартап ғояларини молиявий қўллаб-қувватлаш мақсадида “Ҳар бир оила-тадбиркор” ва “Ёшлар-келажагимиз” давлат дастурлари доирасида кредит маблағлари ажратилмоқда.

Ўзбекистон Республикаси Президентининг 2019 йил 7 мартдаги “Ҳудудларда аҳолини тадбиркорликка кенг жалб қилиш ва оилавий тадбиркорликни ривожлантиришга доир қўшимча чора-тадбирлар тўғрисида”ги ПҚ-4231-сонли қарори бўйича Фарғона вилоятида аҳоли ва оилавий тадбиркорлик дастурлари доирасида 2019 йилда 34 309 та лойиҳаларга 707,7 млрд.сўм кредит маблағлари ажратилган бўлиб, шундан 11 384 та кам таъминланган оилаларга ўз тадбиркорлигини йўлга қўйиши ва оила даромадини ошириши учун 106,5 млрд.сўм миқдоридаги имтиёзли кредит маблағлари йўналтирилган.

2020 йилнинг январь-сентябрь ойларида аҳоли ва оилавий тадбиркорлик дастурлари доирасида 16 557 та аҳоли ва тадбиркорлик субъектларига жами 447,2 млрд.сўм кредит маблағлари ажратилиб, белгиланган режа кўрсаткичлари тўлиқ бажарилган.

Хусусан, “Ҳар бир оила - тадбиркор” дастури доирасида 13 428 та лойиҳаларга 322,3 млрд. сўм, Ҳунармандчиликни ривожлантириш дастури доирасида 2 482 та субъектларга 79,1 млрд. сўм, “Ёшлар келажагимиз” дастури доирасида 133 та ёш тадбиркорларга 32,9 млрд. сўм ва бошқа дастурлар доирасида 514 та субъектларга 12,9 млрд. сўм кредит маблағлари ажратилган.

Фарғона вилоятида сектор раҳбарлари томонидан жойларда ўтказилган ўрганишлар давомида кредит олиш истагини билдирган "темир дафтар"га киритилган кам таъминланган оилаларнинг аъзоларини бандлигини таъминлаш мақсадида 2 564 кам таъминланган фуқароларга “Ҳар бир оила-тадбиркор” дастури доирасида 32,7 млрд. сўм кредит маблағлари ажратилган.

Шунингдек, аҳолини иш билан таъминланиш даражасини вақтинча банд қилиш хисобига муддатли ва мавсумий хақ тўланадиган жамоат ишларига жалб этилмоқда. Хусусан 2018-2020 йиллар давомида 161054 нафар фуқаролар хақ тўланадиган жамоат ишларига жалб қилинган.

Сирдарё вилоятида тадбиркорлик фаолиятини ривожлантириш, уларни қўллаб-қувватлаш мақсадида 2020 йилнинг 8 ойи мобайнида банкларнинг барча молиялаштириш манбаалари ҳисобидан 7 534 та фуқаро ва тадбиркорлик субъектларига 2 трлн. 097 млрд. сўм кредит маблағлари ажратил ажратилиб, ўтган йилнинг мос даврига нисбатан бу кўрсаткич   
188 фоизни ташкил этган. *Маълумотучун 2019 йилнинг 8 ойи мобайнида 3 316 та субъектларга 1 трлн. 111 млрд. сўм кредит маблағлари ажратилган.*

Ўзбекистон Республикаси Президентининг 2019 йил 7 мартдаги “Ҳудудларда аҳолини тадбирклрликка кенг жалб қилиш ва оилавий тадбиркорликни ривожлантиришга доир қўшимча чора-тадбирлар тўғрисида”ги ПҚ-4231-сонли қарори бўйича Сирдарё вилоятида аҳоли ва оилавий тадбиркорлик дастурлари доирасида 2019 йилда 17 118 та лойиҳаларга 469,8 млрд.сўм кредит маблағлари ажратилган.

2020 йилнингянварь-сентябрь ойларида ушбу дастурлар доирасида   
5 841 та аҳоли ва тадбиркорлик субъектларига жами 193,3 млрд.сўм кредит маблағлари ажратилиб, қарорда белгиланган режа кўрсаткичлари тўлиқ бажарилган.

Хусусан, “Ҳар бир оила - тадбиркор” дастури доирасида 4 708 та лойиҳаларга 152,4 млрд. сўм, Ҳунармандчиликни ривожлантириш дастури доирасида 584 та субъектларга 19,1 млрд. сўм, “Ёшлар келажагимиз” дастури доирасида 71 та ёш тадбиркорларга 6,6 млрд. сўм ва бошқа дастурлар доирасида 478 та субъектларга 15,2 млрд. сўм кредит маблағлари ажратилган.

Сирдарё вилоятида сектор раҳбарлари томонидан жойларда ўтказилган ўрганишлар давомида кредит олиш истагини билдирган "Темир дафтар"га киритилган кам таъминланган оилаларнинг аъзоларини бандлигини таъминлаш мақсадида 1 533 кам таъминланган фуқароларга “Ҳар бир оила-тадбиркор” дастури доирасида 18,3 млрд. сўм кредит маблағлари ажратилган.

Аҳоли даромадларини оширишда ёшликдан билим олиш ва касб эгаси бўлиб етишиш муҳим ҳисобланади.

Фарғона вилоятида бугунги кунда 969 та таълим муассаса фаолият олиб бормоқда. Жумладан, жами 948 та умумтаълим мактаблари, шундан 18 таси ихтисослашган давлат умумтаълим мактаб-интернати, 48 таси айрим фанлар чуқур ўрганиладиган давлат умумтаълим мактаблари, 10 та махсус мактаблар, 20 та “Баркамол авлод” болалар марказлари ҳамда 2 та “Меҳрибонлик уй”лари мавжуд. Ушбу таълим муассасаларининг 159 таси шаҳарларда, 789 таси туманларда жойлашган.

Фарғона вилоятида 2018 йилнинг 1 январь ҳолатига 642 та давлат мактабгача таълим ташкилотлари ва 16 та нодавлат мактабгача таълим ташкилотлари фаолият юритган. Мактабгача таълим тизимига тортилган болалар сони 91,1 минг нафарни, қамров кўрсаткичи 33.4 фоизни ташкил этган. 2020 йил 1 сентябр ҳолатига 3-7 ёшдаги болалар 291,7 минг нафарни ташкил этиб, умумий ҳисобда 1897 та мактабгача таълим муассасаларига (840 та давлат ва 1057 та нодавлат) жами 174,2 минг нафар болалар қамраб олиниб, қамров 59,7 фоизни ташкил қилмоқда.

Ўзбекистон Республикаси Вазирлар Маҳкамасининг 2018 йил   
8 декабрдаги “Болаларни бошланғич таълимга мажбурий бир йиллик тайёрлашга босқичма-босқич ўтиш чора-тадбирлари тўғрисида”ги  
999-сонли қарорига мувофиқ Фарғона вилоятида тажриба лойиҳаси ўтказилган. Мазкур тажриба лойиҳаси Фарғона ва Қувасой шаҳарлари ҳамда Фурқат туманида ташкил этилиб, 2695 нафар болаларни мажбурий бир йиллик бепул тайёрлов гуруҳларига қамраб олиниб, мактаб таълимига тайёрланган. 2019 йилда Фарғона вилоятида жами 6 ёшли болалар 66537 нафарни ташкил этиб, шундан, 38353 нафари (58.0%) мактабгача таълим ташкилотларига қамраб олинган. Бу кўрсаткични 2020 йилда 75.0% га етказиш режалаштирилган, бироқ пандемия сабабли бу кўрсаткичга эришиш борасида етарли ишлар амалга оширилмаган.

Болаларда қобилият ва кўникмаларини ривожлантириш орқали ижтимоий тенгсизликни камайтиришнинг энг мақбул йўли бу мактабгача таълим билан 3-7 ёшгача бўлган болаларнинг тўлиқ қамраб олиш орқали эришилади. Бунда мактабгача таълим сифатини, шароитни шаҳар ва чекка туманларда тенглаштириш лозим бўлади. Лекин, туманлардаги айрим мактабгача таълим муассасаларида болаларга яратилган шароит шаҳарлардагидан фарқ қилади. Қишда иситиш ва сув масалаларида ҳам шароитлар бир хил эмас. Мисол учун, вилоятнинг 4 та шаҳрида жойлашган 18 та мактабгача таълим муассасалари газ билан иситилади, 127 таси газ ва кўмир билан иситишга мослаштирилган, бўлса 15 та туманда атига 15 та мактабгача таълим муассасаси газ билан иситилса, 184 таси газ ва кўмирда, 477 таси эса кўмир билан иситилади. Ичимлик суви билан таъминланишда ҳам туманлардаги 83 та мактабгача таълим муассасаси артезиан суви билан таъминланган бўлса, 78 тасига эса ичимлик суви ташиб келдирилади. Маълумот учун, вилоятдаги жами 1897 та мактабгача таълим муассасаларининг 325 таси шаҳарларда, 1572 таси туманларда жойлашган.

Сирдарё вилоятида бугунги кунда 313 та таълим муассаса фаолият олиб бормоқда. Жумладан, жами 297 та умумтаълим мактаблари, 7 таси ихтисослашган давлат умумтаълим мактаб-интернати, 6 таси айрим фанлар чуқур ўрганиладиган давлат умумтаълим мактаблари, 2 та махсус мактаблар, 1 та Республика ўғил болалар ўқув-тарбия муассасалари мавжуд. Таълим соҳасида болаларнинг билим ва қобилият даражаларининг тенгсизлиги муаммолари биринчи навбатда болаларнинг мактабгача таълимга қамраб олинганлик даражаси билан боғлиқ. Ушбу таълим муассасаларининг 34 таси шаҳарларда, 279 таси туманларда жойлашган.

Сирдарё вилоятида 2018 йилнинг 1 январ ҳолатига 169 та давлат мактабгача таълим ташкилотлари ва 26 та нодавлат мактабгача таълим ташкилотлари фаолият юритган. Мактабгача таълим тизимига тортилган болалар сони 33,4 минг нафарни, қамров кўрсаткичи 50,4 фоизни ташкил этган. 2020 йил 1 сентябр ҳолатига 3-7 ёшдаги болалар 66,2 минг нафарни ташкил этиб, жами 366 та, шундан 189 та давлат ва 177 та нодавлат мактабгача таълим муассасаларига жами 39,1 минг нафар болалар қамраб олиниб, қамров фоизи 58,9 фоизни ташкил қилмоқда.

Сирдарё вилоятининг 3 та шаҳрида жойлашган 43 та мактабгача таълим муассасалари газ билан иситилади, 8 та тумандаги 99 та мактабгача таълим муассасаси газ ва 71 таси кўмир билан иситишга мослаштирилган. Ичимлик суви билан таъминланишда ҳам туманлардаги 47 та мактабгача таълим муассасасига ичимлик суви ташиб келдирилади.

Бутун дунёда таълим сохасини режалаштирувчи мутасадди раҳбарлар ва сиёсатчилар асосий эътиборларини расмий таълим тизимларига қаратган бўлиб, бу болалар боғчасидан бошланғич ва ўрта таълим орқали университет дараждасидаги таълимга қадар бўлган босқичларни ўз ичига олади.

Ушбу таълим тизимига кирувчи муассасалар салмоқли даражада маблағ талаб этади ва ўзлари мансуб бўлган жамиятнинг ижтимоий ва иқтисодий ҳаётида муҳим ўрин тутади.

Норасмий таълим тизимлари, яъни хусусий репетиторликнинг ижтимоий ва иқтисодий таъсири ҳам салмоқли бўлишига қарамасдан уларга сезиларли даражада камроқ эътибор қаратилган. Сўнги йилларда дунёнинг баъзи қисмларида хусусий репетиторликка қаратилаётган эътибор даражаси ва у билан бирга хусусий ўқитишнинг турлари ва таъсири ҳам сезиларли даражада ортгани кузатилмоқда.

Репетиторликнинг кўлами ва шакли бўйича аниқ рақамларни топиш мушкул бўлганлиги сабабли статистикаси юритилмаган. Бунинг асосий сабаби репетиторлар одатда назарга тушмасликка ҳаракат қиладилар, чунки уларнинг аксарияти хусусий ўқитишни норасмий тарзда олиб борадилар ва солиқ тўламаган ҳолда даромад оладилар. Ўқувчилар ҳам ўз навбатида назарга тушмасликни афзал кўришлари мумкин, чунки уларнинг хусусий қўшимча дарс олишлари ўз тенгдошларига нисбатан устунликка эга бўлаётганликлари ва расмий таълим тизимидаги ўқитувчиларига ишончсизлик билдираётганликларини англатиши мумкин деб ўйлайдилар.

Юқори даромадга эга бўлган оилалар ўз фарзандлари билан индивидуал шуғулланишлари учун репетиторларни ёллашмоқда. Хусусий қўшимча ўқитиш расмий таълим тизимидаги ўқитувчилар томонидан олиб борилади, ваҳоланки, улар аллақачон ушбу болалар учун масъулдирлар. Бир қараганда бу ўқитувчилар учун ўзлари яхши танийдиган болаларга қўшимча ёрдам бериш имконига эга бўлиш нуқтаи назаридан манфаат келтирувчидай туюлсада, шу билан бирга ушбу ҳолат бир талай муаммоларни ҳам келтириб чиқаради.

Энг ёмон ҳолларда товламачилик унсурлари учрайди. Ўқитувчилар асосий дарс соатлари давомида ўқув дастурининг баъзи қисмларини ўтмасликлари мумкин. Яъни, бу мактаб соатларидан кейин хусусий дарслар учун имкониятларни кенгайтириш учун қўлланиладиган услуб. Кўплаб таълим тизимларида ўқитувчилар ўқувчиларнинг қай бирлари кейинги синфга ўтишлари бўйича қарор қабул қилишлари сабабли ота-оналар бундай ўқитувчилар томонидан ўтиладиган хусусий дарсларга пул тўлашга мажбур бўлиб қолади. Чунки агар бундай қилмаса фарзандлари синфда қолиши ва бу уларга янада қимматга тушиши мумкинлигини биладилар.

Репититорлик аксарият ҳолларда норасмий равишда олиб борилсада, ушбу соҳа борган сари таркибий ва тижорий нуқтаи назардан ривожланиб бормоқда. Бу ўз навбатида соядаги таълим тизими борган сайин ўсиб бораётганидан далолат берувчи кўрсаткичдир. Бу билан таълимдаги тенгсизликни ва ижтимоий тенгсизликни кучайиб боришига катта йўл очиб берилмоқда.

Ўзбекистон Республикаси Халқ таълими вазирлиги ташаббуси билан АҚШнинг COURSERA ташкилоти хамкорлигида таълим тизимида фаолият кўрсатиб келаётган ходимлар, умумтаълим мактаблари ўқитувчилари ва юқори синф ўқувчилари учун бепул онлайн ўқув курслари ташкил этилган. Бу онлайн ўқув курсларини муваффақиятли тугатган мамлакатимиз ўқитувчи ва ўқувчилари халқаро миқёсда тан олинган сертификатларга эга бўлишлари ҳамда бу орқали қўшимча даромад топишлари мумкин бўлади. Ушбу сертификат дунёнинг ривожланган давлатларида, хусусан АҚШ, Канада, Австралия ва кўплаб Европа мамлакатларида тан олинади.

Айни кунгача Фарғона вилояти бўйича жами 61 нафар ўқитувчи ва методистлар Coursera платформасида таълим олиб, Coursera йўналишлари бўйича сертификатга эга бўлган. Сирдарё вилояти бўйича эса жами 22 нафар ўқитувчи ва методистлар Coursera платформасида таълим олиб, Coursera йўналишлари бўйича сертификатга эга бўлган.

2018-2019 ўқув йилида 11-синфни тамомлаган 28177 нафар ўқувчилардан 4001 нафари турли худудлардаги олий таълим муассасаларига ўқишга қабул қилинган. Жумладан, 3057 нафари Ўзбекистон Республикаси худудидаги маҳаллий олий таълим муассасаларига, 226 нафари Ўзбекистон Республикасидаги чет эл олий таълим муассасаларига, 718 нафари чет элдаги олий таълим муассасаларига, шуларнинг 1218 нафари давлат гранти, 2783 нафари тўлов шартнома асосида ўқишга қабул қилинган. Бу битирувчиларнинг 14.2 % ни ташкил этган.

2018-2019 ўқув йилида 11-синфни тамомлаган 6076 нафар ўқувчилардан  
638нафари турли худудлардаги олий таълим муассасаларига ўқишга қабул қилинган. Жумладан: 480 нафари Ўзбекистон Республикаси худудидаги Маҳаллий олий таълим муассасаларига, 21 нафари Ўзбекистон Республикасидаги ЧЕТ ЭЛ олий таълим муассасаларига, 137 нафари ЧЕТ ЭЛ олий таълим муассасаларига, шуларнинг 131 нафари давлат гранти ва 507 нафари тўлов шартнома асосида ўқишга қабул қилинган. Бу битирувчиларини 10,5 %ини ташкил этган.

Ўқув дастуридан ташқари равишда имтихонларга тайёрланиш услуби болаларни стресс ҳолатига солиши, ота-оналарга молиявий жиҳатдан қўшимча юк бўлиши, ижтимоий тенгсизликни кучайтиришнинг сабабларидан ҳисобланади.

Имконияти чекланган болалар учун ихтисослаштирилган мактаб-интернатларни тамомлаган ногиронлиги бўлган болаларни иш билан таъминлашда алоҳида квоталарнинг белгиланиши ва бу асосда иш билан таъминланишда ушбу корхоналарга давлат томонидан бериладиган имтиёзларни аниқ ва мақсадли қўлланилишини назорат қилиш керак бўлади. Чунки, ушбу йўналишда белгиланган қонунчилик нормаларига амал қилиш ва имтиёзлардан фойдаланиш талаб даражасида эмас.

Фарғона ва Сирдарё вилоят Халқ таълими тизими таълим муассасаларида болаларнинг таълим олишида тенгсизликдаги коррупция ҳолатлари бўйича маълумотлар аниқланмаган. Бироқ, бу яширин коррупция ҳолатини юзага келтирувчи омил ҳисобланади. Таълим олишдаги тенгсизлик сабабларидан бири ҳам шу яширин коррупция (байрамларда совға бериш ва хоказо) туфайли ўқитувчиларнинг айнан совға-салом берган ота-онанинг фарзандига эътиборли бўлиши билан боғлиқ.

Фарғона вилоятида аҳоли орасида меҳнат тенгсизлиги муаммолари аксарият ишсиз фуқароларнинг касбий малакаси ҳозирги кунда меҳнат бозори талабларига жавоб бермаслигидан келиб чиқмоқда. Битирувчилар ва иш жойлари орасидаги номутаносиблик олий ва ўрта махсус маълумотлилар орасида ҳам мавжуд. 2020 йилда олий ва ўрта махсус таълим муассасаларини битирувчиларнинг таркибида олий маълумотлилар 26,5 фоизни, ўрта махсус маълумотлилар эса 73,5 фоизни ташкил қилади. Натижада, коллеж битирувчиларнинг 30-35 фоизи диплом соҳаси бўйича меҳнат бозорида талаб йўқлиги сабабли ишсиз қолиш эҳтимоли мавжуд. Меҳнат бозоридаги бу каби номувофиқликларга барҳам бериш учун малакани баҳолаш миллий тизими шакллантириш режалаштирилган. Малакани баҳолаш тизимининг жорий қилиниши малакаси баҳоланган ишчиларнинг ички ва ташқи меҳнат бозорида рақобатбардошлигини оширади. Шунингдек, касблар классификаторини ҳам бугунги кун талабидан келиб чиққан ҳолда янгилаш талаб этилади.

Таълим муассасаларининг қишлоқ ёки шаҳарда жойлашганлиги ҳам таълим олиш тенгсизлигига шароит яратиб бераётган ҳолатлардан бири ҳисобланади. Фарғона вилоятида 948 та таълим муассасаларининг 159 таси шаҳар худудида, 789 таси эса қишлоқ ҳудудида жойлашган. Бунда асосий муаммо ўқитувчиларнинг аксарият ҳолларда шаҳар мактабларига интилиши билан изоҳланса, кейинги масала қишлоқ мактабларидаги шароитларнинг билан боғлиқ. Мисол учун, шаҳардаги мактабларнинг 91 таси табиий газда иситишга мослаштирилган, 183 та шаҳар ва туман мактаблари газ ва кўмир билан истилади ва туманлардаги 673 та мактаблар фақат кўмир билан иситишга мосланган. Ичимлик суви таъминотида ҳам 18 та туман мактабларига сув ташиб келтирилади.

Сирдарё вилоятида 313 та таълим муассасаларининг 37 таси шаҳар худудида, 262 таси эса қишлоқ ҳудудида жойлашган бўлиб, шаҳардаги мактабларнинг 91 таси табиий газда иситишга мослаштирилган, 183 та шаҳар ва туман мактаблари газ ва кўмир билан истилади ва туманлардаги 673 та мактаблар фақат кўмир билан иситишга мосланган. Ичимлик суви таъминотида ҳам 18 та туман мактабларига сув ташиб келтирилади.

Пандемия шароитида онлайн ўқиш жараёнларининг ташкил этилиши яна бир муаммони таълим билан боғлиқлигини очиб берди. Бу интернет тармоғининг туманларда, чекка қишлоқларда яхши ишламаслиги бўлди.

Қишлоқ ва шаҳарда жойлашганлик билан боғлиқ таълим олиш тенгсизлигидаги муаммоларни бартараф қилиш ўқувчиларга бир ҳил шароит яратиш мақсадида Фарғона вилоят халқ таълим бошқармаси тизимидаги таълим муассасаларидан 2020 йилда 400 та, 2021 йилда 239 тасини оптик толали алоқа кабели билан юқори тезликдаги интернет тармоғига уланиши режалаштирилган. Бугунги кунда вилоятдаги 948 та умумтаълим мактабларидан 571 тасини юқори тезликдаги интернет тармоғига улаш ишлари якунланган.

Сирдарё вилоят халқ таълим бошқармаси тизимидаги таълим муассасаларини оптик толали алоқа кабели билан 2020 йил 1 сентябр ҳолатига 204 та таълим муассасалари юқори тезликдаги интернет тармоғига уланган бўлиб, 2021 йил якунига қадар барча таълим муассасалари оптик толали алоқа кабели билан юқори тезликдаги интернет тармоғига улаш ишлари якунлаш режалаштирилган.

2020 йилдан бошлаб аҳолини ижтимоий қўллаб-қувватлаш мақсадида субсидия бериш амалиёти кенг қўлланиб келинмоқда. Фарғона вилоятида аҳолини банд қилиш мақсадида 2020 йил давомида “темир дафтар” рўйхатида турувчи 2920 нафар кам таъминланган фуқароларга 6,0 млрд сўм миқдорида субсидия ажратилган. Жорий йилнинг июн-сентябр ойларида “темир дафтар”даги 6 766 нафар камбағал оилаларнинг ишсиз аъзолари ҳақ тўланадиган жамоат ишларига жалб қилиниб уларнинг бандлиги таъминланган. Шу билан бирга, жорий йилнинг 9 ойи давомида ажратилган субсидияларнинг 1153 нафари (2886,5 млн.сўм) “темир дафтар”даги камбағал оилаларнинг ишсиз аъзоларини ўз шахсий томорқасида бандлиги таъминланган.

Сирдарё вилоятида эса аҳолини банд қилиш мақсадида 2020 йил давомида “темир дафтар” рўйхатида турувчи 439 нафар кам таъминланган фуқароларга 4,0 млрд сўм миқдорида субсидия ажратилган. Жорий йилнинг июн-сентябр ойларида “темир дафтар”даги 678 нафар камбағал оилаларнинг ишсиз аъзолари ҳақ тўланидаган жамоат ишларига жалб қилиниб уларнинг бандлиги таъминланган.

Фарғона вилояти табиий монополия субъектлари сони 21 тани ташкил этади. Жумладан, 1 таси электр энергия таъминоти бўйича, 14 таси сувоқава ва ичимлик суви таъминоти корхоналари бўйича, 5 таси иссиқлик энергияси таъминоти бўйича ва 1 таси аэропорт хизматини кўрсатади.

Ўтган давр мобайнида Монополияга қарши курашиш қўмитаси Фарғона вилояти ҳудудий бошқармаси томонидан “Фарғона ҳудудий электр тармоқлари корхонаси” АЖнинг истеъмолчилардан асоссиз даромад ундирилганлиги аниқланиб, Фарғона туманлараро иқтисодий судининг ҳал қилув қарорига асосан “Фарғона ҳудудий электр тармоқлари” АЖдан 7 та улгуржи истеъмолчиларга жами 155,4 млн сўм маблағлар қайта ҳисоб китоб қилинган. Бундан ташқари, "Фарғона Сув таъминоти" МЧЖда ўрганиш ўтказилиб, 192,5 млн сўм ва Фарғона вилояти газ таъминоти ҳудудий филиалида ўтказилган текшириш бўйича истеъмолчилардан 3,0 млрд сўмдан ортиқ асоссиз даромад олинганлиги аниқланган. Ушбу ҳолатлар юзасидан ҳужжатлар тегишли тартибда расмийлаштирилиб, ҳуқуқни муҳофаза қилувчи органларга топширилган.

Сирдарё вилояти табиий монополия субъектлари сони 4 тани ташкил этади. Жумладан, 3 таси сувоқава ва ичимлик суви таъминоти корхоналари бўйича, 1 таси темирйўл ташиш хизматини кўрсатади.

Вилоятда ичимлик суви 1 метр куб ҚҚСсиз 530 сўм тарърифда аҳолига етказилмоқда. Оқава сув хизмати учун аҳолига ҚҚСсиз 380 сўм этиб белгиланган. Бюджет ташкилотлари ва улгуржи истеъмолчилар учун мос равишда 1050 сўм ва 930 сўм этиб белгиланган.

Фарғона вилоятида аҳолига тиббий хизматлар кўрсатиш сифатини ошириш бўйича қилинаётган ишларни ўрганиш баробарида хусусий ва давлат тиббиёт муассасаларининг хизмат кўрсатиш сифатидаги тенгсизлик ҳолати таҳлил қилинди. Вилоятдаги бюджетдан молиялаштириладиган тиббиёт муассасалари маблағ етишмаслиги сабабли керакли замонавий жихозлар билан етарли таъминланмаганлиги сабабли хизмат кўрсатиш сифатида хусусий клиникалардан фарқланади. Бугунги кунда Фарғона вилоятида 125 та хусусий тиббиёт муассасалари хизмат кўсатмоқда. Аҳолига тиббий хизмат кўрсатиш сифатидаги тенгсизликни қисқартириш учун туманлардаги тиббиёт муассасаларини таъмирлаш ва қайта жиҳозлаш ишларини олиб бориш лозим. Вилоятдаги 38 та даволаш профилактика муассасаларида замонавий юқори технологик аппратураларга талаб мавжуд ва 185 та (58%) тиббиёт объекти таъмирталаб ҳолатга келган. Жумладан:

- Учкўприк туман тиббиёт бирлашмасига қарашли 60 ўринли болалар бўлимини реконструкция қилиш;

- Фурқат туман тиббиёт бирлашмасига қарашли 66-сонли қишлоқ оилавий поликлиникасини янгитдан қуриш;

- Вилоят ногирон болалар реаблитация маркази 50 ўринли даволаш биносини реконструкция қилиш;

- Риштон туман тиббиёт бирлашмасига қарашли 45-ўринли юқумли касалликлар бўлими биносини реконструкция қилиш;

- Қува туманидаги 100 қатновли 85-сонли Дехқонобод ҚОП биносини реконструкция қилиш зарур.

Сирдарё вилоятида аҳолига тиббий хизматлар кўрсатиш сифатини ошириш бўйича қилинаётган ишларни ўрганиш баробарида хусусий ва давлат тиббиёт муассасаларининг хизмат кўрсатиш сифатидаги тенгсизлик ҳолатини тахлил қилинди. Вилоятдаги бюджетдан молиялаштириладиган тиббиёт муассасалари маблағ етишмаслиги сабабли керакли замонавий жихозлар билан етарли таъминланмаганлиги сабабли хизмат кўрсатиш сифатида хусусий клиникалардан фарқланади. Бугунги кунда Сирдарё вилоятида 84 та хусусий тиббиёт муассасалари хизмат кўсатмоқда. Аҳолига тиббий хизмат кўрсатиш сифатидаги тенгсизликни қисқартириш учун туманлардаги тиббиёт муассасаларини таъмирлаш ва қайта жиҳозлаш ишларини олиб бориш лозим. Жумладан:

- Гулистон ва Мирзаобод туманларида замонавий рентген аппаратлари билан таъминланмаган.

- Сирдарё туман тиббиёт бирлашмасининг бугунги кунда биноси бўлмаган хирургия бўлими учун янги бино қуриш;

- Вилоят ногиронлиги бўлган шахшларни реаблитация қилиш ва протезлаш марказини янги қуриш;

- Вилоятдаги 100 қатновли 3, 11, 24 ва 25-сонли қишлоқ оилавий поликлиникаларини реконструкция қилиш зарур.

Интернет алоқа ресурсларини чекка жойларга етказиш муаммоларини ҳал этиш учун Фарғона вилоятида 2015-2020 йиллар давомида оптик толали алоқа линияларини тортиш ва аҳолини симли интернет билан таъминлаш мақсадида 2345 км оптик толали алоқа линиялари қурилиб, ADSL/VDSL/GPON технологиясида ишловчи 86700 донага тенг интернет портлари монтаж қилиниб, 39416 дона абонентлар симли интернет билан таъминланган. Ушбу ишларнинг асосий қисми 2020 йил давомида амалга оширилган. Жорий йилда 1338 км оптик толали алоқа линиялари қурилиб, 33792 дона интернет порти қўшимча ташкил қилинган ва 39416 та абонент интернет тармоғига уланган.

Вилоятдаги портлар сони 2015 йил 15592 та бўлган бўлса  
2020 йилда портлар сони 86700 тага етказилди ўсиш 5,5 бараварга, интернет фойдаланувчилар сони 2015 йил 12911та бўлган бўлса, 2020 йил 39416 тага ўсиш 3,5 бараварга етказилган. Оптик толали алоқа кабеллари узунлиги 2016 йил 118,7 км ташкил этган бўлса бу кўрсаткич 2020 йилнинг хисобот даврига кўра 2345 км ўсиш 19,8 бараварга етказилган.

Интернет алоқа ресурсларини чекка жойларга етказиш муаммоларини ҳал этиш учун Сирдарё вилоятида 2015-2020 йиллар давомида Оптик толали алоқа линяларини тортиш ва аҳолини симли интернет билан таъминлаш мақсадида 2350 км оптик толали алоқа линялари қурилиб, ADSL/VDSL/GPON технологиясида ишловчи 79519 донага тенг интернет портлари монтаж қилиниб, 20708 дона абонентлар симли интернет таъминланган. Ушбу ишларнинг асосий қисми 2020 йил давомида амалга оширилган. Жорий йилда 1126 км оптик толали алоқа линялари қурилиб, 47800 дона интернет порти қўшимча ташкил қилинган ва 7613 та абонент интернет тармоғи уланган.

Вилоятдаги портлар сони 2015 йил 13504 та бўлган бўлса  
2020 йилда портлар сони 79519 тага етказилди ўсиш (5,9 баравар), интернет фойдаланувчилар сони 2015 йил 10067та бўлган бўлса, 2020 йил 20708 тага ўсиш (2,1 баравар) етказилган. Оптик толали алоқа кабеллари узунлиги 2016 йил 451,16 км ташкил этган бўлса бу кўрсаткич 2020 йилнинг хисобот даврига кўра 2350 км ўсиш (5,2 баравар) етказилган.

Уяли алоқа тармоғи орқали интернетга уланиш ҳолати нафақат чекка ҳудудларда, балки туман марказларида ҳам тезлиги пастлигича қолмоқда. Бу борада алоқа ахборотлаштириш вазирлиги тегишли чораларни кўриши лозим бўлади.

“Фарғона худудий электр тармоклари” АЖ тасарруфида жами 154 та  
35-110 кВли подстациялар, 27173,7 км узунликдаги электр узатиш тармоқлари ва 8623 та 6-10/0,4 кВли трансформатор пунктлари мавжуд.

Вилоятда 2015-2020 йиллар давомида 2745,3 км 0,4-6-10 кВли электр узатиш тармоқлари ва 840 та трансформатор пунктлари қурилган.

Сўнгги беш йилда истеъмолчилар сони 135255 тага ва етказиб берилган электр энергия миқдори 975,4 млн кВт.соатга ошиши қайд этилган.

Истеъмолчиларга сифатли электр энергия етказиб бериш бўйича 2021 йилда бир қатор ишлар амалга оширилиши режалаштирилган. Жумладан,

- Фарғона шахар ва Фарғона туман аҳолиси ва тадбиркорлик субъектларини электр энергия таъминотини яхшилаш мақсадида қуввати 10000 кВт бўлган юқори кучланишли “Илғор” подстанцияси қурилишини охирига етказиш;

- Юқори кучланишли “Чархий”, “Фуркат”, “Саткак”, “Маргилон”, “Янгикургон”, “Заркент” подстанцияларидаги куч трансфоматорларини катта қувватлисига алмаштириш;

- Паст кучланишли 10-6-0,4 кВт ли 998 км узунликда электр узатиш тармоқлари ва 221 дона трансформатор пунктларини янгидан қуриш режалаштирилган.

Сирдарё вилоятда 2020 йил 1 январ ҳолатига жами 850 мингдан зиёд ахолининг 758 мингдан ортиғи (89,2%) марказлашган ичимлик суви билан таъминланган, қолган 92 минг нафар (10,8%) аҳоли алтернатив манбалар орқали ичимлик суви билан таъминланади.

Шунингдек, аҳолини марказлаштирилган оқова хизматлари билан қамраб олиш 12,4 % ни ташкил этади.

2020 йилда жами 182,9 млрд.сўм маблағлар ҳисобига жами 34 та объектлар қурилиш-монтаж ишларини амалга ошириш белгиланган бўлиб, Сирдарё вилояти аҳолисининг ичимлик сув таъминоти билан таъминланганлик даражаси 89,2% дан 92,5% га ошишига эришиш кўзда тутилган. Жорий йилнинг 1 сентябрь ҳолатига 91,05 млрд.сўм маблағлар ўзлаштирилган бўлиб, 127,1 км ичимлик ва 16,8 км оқова сув тармоғи, 6 дона сув иншоотлари, 9 дона сув олиш қудуғи, 7 дона минора, 4 дона трансформатор ускунасини қуриш ҳамда реконструкция ишлари амалга оширилган. Жорий йилнинг 8 ойи давомида режалаштирилган маблағларнинг атига 49,8 %и ўзлаштирилган.

Жаҳон банки иштирокида “Сирдарё вилоятининг Боёвут, Ховос, Мирзаобод, Сардоба, ва Оқолтин туманларининг қишлоқ аҳоли пунктлари ва туман марказларини сув билан таъманлашни яҳшилаш” лойиҳаси доирасида умумий қиймати 100,0 млн.доллар, амалга ошириш муддати 2011-2019 йиллар бўлиб, Сирдарё вилоятининг 5 тумани аҳолисини ичимлик сув таъминоти яхшиланади. Лойиҳа 2020 йил якунига қадар фойдаланишга топширилиши режалаштирилган.

**Ишчи гуруҳи томонидан вилоятда аҳоли орасида тенгсизликни қисқартириш бўйича амалга оширилган ишларни эътироф этган ҳолда, мавжуд камчиликларни бартараф этиш юзасидан қуйидаги тавсия этилади:**

- Маҳалла ва оилани қўллаб қувватлаш вазирлиги томонидан тизимдаги маҳаллалар раислари ва уларнинг ўринбосарларига аниқ лавозим йўриқномаларини тайёрлаб бериш. Маҳалла раисларининг жойларда сектор раҳбарлари учун маълумот йиғиш ва етказиш воситаси бўлиб қолмаслиги, балки сектор раҳбарлари билан ҳамкорликда ишлаши, ортиқча маълумот ва ҳисоботларни йиғишни қисқартирган ҳолда, аҳолининг муаммолари билан жойида иш ташкил этишга кўпроқ эътибор қаратиши бўйича иш олиб бориш.

- “Темир дафтар”даги аҳолини рўйҳатдан чиқариш тизимини қайта кўриб чиқилиши лозим. Доимий даромадга эга бўлмаган, бир марталик ёрдам пуллари олган ёки кредит олиб, ҳали даромад олмаган (аксинча кредит тўловини тўлашга имкони бўлмаётган) ҳамда бир марталик жамоат ишларига жалб этилган аҳолини рўйҳатдан чиқариш ҳолатлари учрамоқда.

- Аҳоли бандлигини таъминлаш, янги иш ўринлари ташкил этиш йўналишида амалга оширилаётган Дастурларга киритилган лойиҳаларнинг кредит ажратиш қисми бажарилиши билан лойиҳанинг бажарилганлиги тўғрисида ҳисобот бериш, лойиҳанинг ишга тушириш муддатлари ва иш ўринларининг янги ишчилар билан тўлдирилганлиги (яъни ишчи ходимларни қонуний меҳнат шартномалари асосида ишга қабул қилинганлиги) каби масалаларни худудларда мониторинг қилиш ишларини тизимли йўлга қўйиш;

- Ишсизлар сони статистик маълумотларга кўра тахлил қилинади. Ҳудудларда ўрганилганда меҳнатга лаёқатли аҳолининг доимий иш билан банд бўлмаган қисми кўплиги кўринади. Бир марталик жамоат ишларига ёки мавсумий ишларга жалб этилганларни ҳам иш билан банд аҳоли сифатида маълумотларга киритилмоқда. Бундан ташқари, “Ҳар бир оила тадбиркор” дастури доирасида кредит учун ҳужжат қилинган, бироқ кредит олмаган фуқароларни ҳам иш билан банд қилинганлар рўйхатига киритилган. Аҳолини иш ўринларига бўлган талабини қондириш мақсадида янги иш ўринлари ташкил этилиши ва ташкил этилган янги иш ўринларига ишга жойлаштирилган аҳолининг ҳақиқатда доимий иш билан таъминланганлиги, унинг малакаси юзасидан корхонада ишлаб кетиши, кейинчалик иш ўринларининг қисқартирилмаганлиги (ёки меҳнат шартномаси асосида иш ҳақи олмасдан ишлаши) каби ҳолатларни меҳнат инспекцияси томонидан доимий ўрганиб бориш керак.

- Вилоятдаги камбағал хонадонларда истиқомат қилувчи фуқароларга ўз хонадонида томорқа юритиш учун Қишлоқ хўжалиги вазирлиги ва уларнинг ҳудудий бўлимларида алоҳида томорқага кўмаклашувчи марказларни ташкил этиш орқали эҳтиёжманд аҳолига томорқадан самарали фойдаланиш ташкил этишга амалий ёрдам ва маслаҳатларни ўз вақтида берилишини таъминланади.

- Эҳтиёжманд ҳисобланган айрим оилаларнинг меҳнатга лаёқатли оила аъзолари бўлмаганлиги сабабли уларнинг тирикчилик манбаи фақат давлат томонидан бериладиган нафақа пуллари ҳисобига тўғри келмоқда. Бу каби оилаларнинг манзилли рўйхатини шакллантириб, улар учун бериладиган моддий ёрдам ва нафақа пуллари миқдорини ошириш мақсадга мувофиқ бўлади.

- Соғлом авлодни тарбиялаш мақсадида ҳар бир мактабда спорт билан шуғулланиш учун ёпиқ спорт иншоотлари қурилишини Ўзбекистон Республикаси Президентининг 2019 йил 17 январдаги ПФ-5635-сонли фармонига асосан Инвестиция дастури доирасида 2020-2024 йиллар мобайнида босқичма-босқич қуриш ва таъмирлаш ишларини амалга ошириш.

- Имконияти чекланган болалар учун ихтисослаштирилган мактаб-интернатларда болалар учун зарур маиший шарт-шароитларни яратиш учун улардаги маънан эски бўлган жихозларни (тикув машиналари, ўғил болалар учун меҳнат хонасида фойдаланиладиган дурадгорлик жихозлари) зоманавийларига алмаштириш, шунингдек кар ва соқов болалар учун эшитиш масламаси мавжуд синф хоналарни ташкил этиш ҳамда кўзи ожиз ўқувчилар учун махсус комьпютер ва принтер жихозлари билан таъминлаш ва бу орқали уларни касбга ўргатишда самаралироқ натижаларга эришилади.

- Барча туманлардаги марказий шифохоналарни замонавий рентген аппаратлари билан таъминлаш орқали ахолига сифатли тиббий хизмат кўрсатишни яхшилаш, давлат ва хусусий даволаш муассасаларининг хизмат сифатидаги тенгсизликни қисқартириш.

- Мактаблар, мактабгача таълим муассасалари, даволаш-профилактика муассасаларини пандемия шароитида иссиқлигини таъминлаш мақсадида эскирган (кўп энергия талаб этувчи) қозонларни замонавий кам энергия сарфловчи қозонларга аламаштириш ва ёнилғи билан ўз муддатида таъминлаш чораларини кўриш.