**Ўзбекистон Республикаси Президенти Шавкат Мирзиёевнинг Олий Мажлисга МУРОЖААТНОМАСИнинг  
асосий йўналишлари**

2021 йилда Ўзбекистон Республикасининг давлат мустақиллигига 30 йил тарихий санасини **“Янги Ўзбекистонда эркин ва фаровон яшайлик!”** деган эзгу ғоя асосида кенг байрам қилиш.

**“Тириклик ҳикматини соғлиқда, деб билгин”-** Имом Мотуридий.

**Мамлакатимизда Учинчи Ренессанс пойдеворини барпо этишдек улуғ мақсадга эришиши учун** аввало, таълим ва тарбияни ривожлантириш, соғлом турмуш тарзини қарор топтириш, илм-фан ва инновацияларни тараққий эттириш миллий ғоямизнинг асосий устунлари бўлиб хизмат қилиши лозим.

**“Янги Ўзбекистон – мактаб остонасидан, таълим-тарбия тизимидан бошланади”**, деган ғоя асосида кенг кўламли ислоҳотларни амалга ошириш.

Бир сўз билан айтганда, бола туғилганидан бошлаб, 30 ёшгача бўлган даврда уни ҳар томонлама қўллаб-қувватлайдиган, ҳаётда муносиб ўрин топиши учун кўмак берадиган, яхлит ва узлуксиз тизим яратилади.

**“Довюрак ва ботир инсонлар келажакда содир бўладиган қийинчиликлардан қўрқмайди”-** Абу Али ибн Сино.

2021 йил мамлакатимизда **“Ёшларни қўллаб-қувватлаш ва аҳоли саломатлигини мустаҳкамлаш йили”.**

2021 йил номида белгиланган соҳаларни тубдан ислоҳ қилиш ва янада ривожлантириш бўйича қуйидаги кенг кўламли ишларни амалга ошириш.

**I.Таълим соҳасини узлуксизлигини таъминлаш.**

**Биринчидан,** мактабгача таълим соҳасини ривожлантириш борасидаги стратегик мақсадимиз – боғча ёшидаги ҳар бир болани ушбу таълим йўналиши билан тўлиқ қамраб олиш учун зарур шароитларни яратиш.

**Иккинчидан,** мактаб таълимини тубдан яхшилаш ва унинг сифатини ошириш, муаллимларга муносиб шароит яратиш борасидаги ислоҳотлар жадал давом эттириш.

**Учинчидан,** олий таълимнинг қамрови ва сифатини оширишга алоҳида эътибор қаратилади.

**Тўртинчидан,** мамлакат тараққиётининг замини сифатида илм-фан ва инновацияларни ривожлантириш. Келгуси йилда физика ва чет тилларини ўрганишни устувор йўналиш этиб белгилашни таклиф этаман.

**Бешинчидан,** ёшлар ўртасида бандликни таъминлаш ва тадбиркорликни қўллаб-қувватлаш.

**Олтинчидан,** эҳтиёжманд оилаларнинг фарзандлари, чин етим, ногиронлиги бўлган ва даволанишга муҳтож болаларга алоҳида меҳр-мурувват кўрсатиш бўйича янги тизимни жорий этиш. 2021 йилда биринчи марта бюджетдан 900 нафар чин етим ёшларни уй-жой билан таъминлашга 50 миллиард сўм ажратилади.

**II. 2021 йил учун яна бир муҳим йўналиш сифатида белгиланган тиббиёт соҳасида қуйидаги устувор вазифаларга алоҳида эътибор қаратилади.**

**Биринчидан,** келгуси йилда ҳам коронавирус пандемиясига қарши курашни тизимли равишда давом эттириш – энг муҳим вазифаларимиздан бири бўлади.

**Иккинчидан,** она ва бола соғлиғига эътибор қаратиш.

**Учинчидан,** тиббиётнинг бирламчи бўғинини кучайтириш, айниқса, қишлоқ ва маҳаллаларда тиббий хизматни сифат жиҳатидан янги босқичга кўтариш.

**Тўртинчидан,** онко-гематология соҳаси ҳамда даволаш қийин бўлган касалликлар бўйича мураккаб диагностика ва тиббий амалиётларни кенгайтириш учун бюджетдан 250 миллиард сўм ажратилади.

**III. Жисмоний тарбия ва спортни янада оммалаштириш – аҳоли саломатлигини таъминлаш**.

**IV. Халқимизнинг маданий-маърифий ҳаётини юксалтириш масалаларига алоҳида эътибор қаратиш**.

**V. Иқтисодий ислоҳотларнинг пировард мақсади камбағалликни қисқартириш ва аҳоли фаровонлигини ошириш.**

**Биринчидан,** камбағалликни қисқартириш борасида комплекс ёндашув ва ностандарт усулларни жорий этиш.

Бир ҳақиқатни аниқ тушуниб олишимиз керак – камбағаллик масаласи кредит, ижтимоий нафақа ёки уй бериш билан ўз-ўзидан ҳал бўлиб қолмайди. Бунинг учун таълим, соғлиқни сақлаш, касб-ҳунарга ўқитиш, ичимлик сув, энергия ва йўл инфратузилмаси билан боғлиқ комплекс муаммоларни ҳал этиб бориш керак. Тўлиқ ишга тушадиган “Ижтимоий реестр”да “темир дафтар”даги барча маълумотлар қамраб олиниб, эҳтиёжманд оилаларга 30 дан зиёд ижтимоий хизматлар электрон шаклда кўрсатилади.

**Иккинчидан,** иқтисодиётда таркибий ўзгаришларни амалга оширишда давлат компанияларини трансформация қилишни жадаллаштириш керак. Давлат улуши бўлган корхоналар сонини камида 3 баробар қисқартириш.

**Учинчидан,** товар ва молия бозорларида эркин рақобат муҳитини шакллантириш ҳамда тадбиркорларга хомашё сотиб олиш учун тенг имкониятлар яратиш.

**Тўртинчидан,** иқтисодий ўсишга, аввало, рақобатдош саноат занжирларини яратиш ҳамда бундай лойиҳаларга инвестицияларни кўпайтириш.

Бу тармоқларда хусусий секторнинг ташаббуслари ва янги лойиҳаларини қўллаб-қувватлаш ҳамда кооперацияни ривожлантириш бўйича барча чоралар кўриш. Қашқадарё вилоятида қиймати 3 миллиард 600 миллион доллар бўлган, йилига 1,5 миллион тонна керосин, дизель ёқилғиси ва суюлтирилган газ ишлаб чиқарадиган мажмуа тўлиқ маҳсулот беришни бошлайди.

**Бешинчидан,** макроиқтисодий барқарорлик – иқтисодий ислоҳотларнинг мустаҳкамлаш. Инфляциявий таргетлаш доирасида нарх-наво ўсишини 10 фоиздан оширмаслик. Бу борада глобал пандемия озиқ-овқат хавфсизлигини таъминлашга жиддий эътибор қаратиш.

Шунингдек, 2021 йилда иқтисодиётни камида 5 фоизга ўсишини, бюджет дефицити ялпи ички маҳсулотга нисбатан 5,4 фоиздан ошмаслигини таъминлаш. Келгуси 2 йилда эса бюджет дефицитини 2 фоиздан оширмаслик.

**Олтинчидан,** тадбиркорлик ва кичик бизнесни ривожлантириш бўйича янада қулай шароитлар яратиш.

**Еттинчидан,** камбағалликни қисқартириш ва қишлоқ аҳолиси даромадларини кўпайтиришда энг тез натижа берадиган омил бу – қишлоқ хўжалигида ҳосилдорлик ва самарадорликни кескин оширишдир.

Бунда ҳар гектар ердан олинадиган даромадни ҳозирги ўртача 2 минг доллардан камида 5 минг долларгача етказиш. Бунинг учун қишлоқ хўжалигига энг илғор технологиялар, сувни тежайдиган ва биотехнологияларни, уруғчилик, илм-фан ва инновациялар соҳасидаги ютуқларни кенг жорий этишимиз лозим.

**Саккизинчидан,** ҳар бир қишлоқ ёки маҳаллани ўз йўналиши ва “ўсиш нуқталари”дан келиб чиқиб ривожлантириш. Бунинг учун келгуси йилда 3 триллион сўмлик маблағга эга бўладиган ҳудудлар инфратузилмасини ривожлантириш жамғармасини тузиш. Жамғарма маблағлари маҳаллий Кенгашлар таклифларига асосан инфратузилма лойиҳаларини қўшма молиялаштиришга йўналтирилади.

**Тўққизинчидан,** аҳолининг ижтимоий ҳимояси янада кучайтириш.

**Ўнинчидан,** янги экспорт бозорларига чиқиш.

**VI. Давлат бошқарувидаги самарадорлигини ошириш.**

**Биринчидан,** давлат бошқаруви идоралари фаолиятини тубдан такомиллаштириш.

Кўпчилик вазир ўринбосарлари, ўрта бўғин раҳбарлари масалани ҳал қилиш учун ташаббус кўрсата олмайди. **Бунинг сабаби нимада? Уларнинг ё билими, малакаси йўқ, ё қатъияти етмайди, ёки коррупцияга берилган**.

**Иккинчидан,** бошқарув идораларининг ҳудудий масалаларни ҳал қилишдаги масъулият ва жавобгарлиги кучайтириш.

**Учинчидан,** маҳаллий ижро органлари, вакиллик идоралари ҳамда маҳалланинг институционал асосларини янада такомиллаштириш лозим.

**“Маҳалла – жамиятимизнинг ёруғ юзи ва виждони кўзгуси”.** **Бундан буён маҳалладаги ишларнинг аҳволи вазирлик, идоралар ва ҳокимликлар ишини баҳолашда бош мезон бўлади.**

**Тўртинчидан,** коррупциянинг ҳар қандай кўринишига муросасиз бўлиш кундалик ҳаёт тарзимизга айланиши шарт.

**Бешинчидан,** қабул қилинаётган ҳужжатлар ижросини ўз вақтида ва самарали таъминлаш.

**Олтинчидан,** давлат ва жамият бошқарувида аёлларнинг ўрни ва мавқеини янада мустаҳкамлаш.

**Еттинчидан,** эркин фуқаролик жамиятини ривожлантиришда нодавлат нотижорат ташкилотлари ва оммавий ахборот воситаларини қўллаб-қувватлаш давом эттириш. Сўз эркинлигини таъминлаш, оммавий ахборот воситаларини ҳар томонлама ривожлантириш, журналист ва блогерларнинг эркин фаолият юритиши учун ҳуқуқий асослар янада кучайтириш.

**VII.** **Инсон ҳуқуқ ва эркинликларини кафолатли ҳимоя қилиш, қонун устуворлигини таъминлашга қаратилган ислоҳотлар янги йилда ҳам изчил давом эттирилади.**

**Биринчидан,** янги йилдан бошлаб жорий этиладиган **“бир суд – бир инстанция”** тамойили суд қарорларининг адолатли, қонуний ва барқарорлигини таъминлашда бош мезон бўлиши лозим.

**Иккинчидан,** жазони ижро этиш тизимида инсонпарварлик тамойилини кенг қўллаш борасидаги ишларни давом эттириш. Жумладан, халқаро стандартлар асосида 25 та манзил-колониялар босқичма-босқич қисқартириш.

**Учинчидан,** тезкор-қидирув, тергов ва жазони ижро этиш соҳасида қийноқларнинг олдини олиш тизимини тубдан такомиллаштириш.

**Тўртинчидан,** бундан буён юртимизда 15 йил давомида муқим яшаган фуқаролиги бўлмаган шахсларга тўғридан-тўғри Ўзбекистон фуқаролигини беришнинг доимий тартиби жорий қилиш.

**VIII**. **Мамлакатимиз мудофаа салоҳиятини ривожлантириш бўйича ислоҳотлар давом эттирилади**.

**IX. Мамлакатимизнинг ташқи сиёсатини амалга оширишда қуйидаги вазифаларга устувор аҳамият берилади.**

**Биринчидан,** давлатимиз олиб бораётган очиқ, прагматик ва амалий ташқи сиёсатни инобатга олиб ҳамда узоқ муддатли стратегик мақсадларимиздан келиб чиққан ҳолда, Ўзбекистон Республикасининг Ташқи сиёсий фаолият концепциясини такомиллаштириш.

**Иккинчидан,** ташқи сиёсатимизнинг устувор йўналиши бўлган Марказий Осиё давлатлари билан кўп асрлик дўстлик ва яхши қўшничилик, стратегик шериклик ва ўзаро ишонч руҳидаги алоқаларимизни янада мустаҳкамлашга алоҳида эътибор қаратилади.

**Учинчидан,** асосий хорижий шерикларимиз ҳисобланган Россия, Хитой, Америка Қўшма Штатлари, Туркия, Германия, Франция, Буюк Британия, Жанубий Корея, Япония, Ҳиндистон, Покистон, Бирлашган Араб Амирликлари ва бошқа давлатлар билан кўп қиррали ва ўзаро манфаатли алоқаларни янада кенгайтириш.

**Тўртинчидан,** Марказий Осиёни Ҳинд океани билан боғлайдиган Транс-афғон транспорт йўлагини барпо этиш лойиҳасининг рўёбга чиқариш.

**Бешинчидан,** Бирлашган Миллатлар Ташкилоти, бошқа нуфузли халқаро ва минтақавий тузилмалар билан яқин ҳамкорликни ривожлантириш масалалари доимо эътиборимиз марказида бўлади.

**Олтинчидан,** инсон ҳуқуқларини таъминлаш, сўз ва диний эътиқод эркинлиги бўйича эришаётган ютуқларимизни тегишли халқаро ташкилотлар билан ҳамкорликда изчил мустаҳкамлаб борамиз.

**Еттинчидан,** дунёнинг кўплаб мамлакатларидаги ватандошларимизни қўллаб-қувватлаш ва улар билан алоқаларимизни янада мустаҳкамлаш мақсадида “Ватандошлар” жамғармасини тузиш.

**Саккизинчидан,** жамиятда миллатлараро тотувлик ва бағрикенглик муҳитини мустаҳкамлашга қаратилган ишларимизни сифат жиҳатдан янги босқичга олиб чиқиш. 30 июль –Ўзбекистонда **“Халқлар дўстлиги куни”** деб белгилаш.

**Тўққизинчидан,** қўшни давлатлар ва жаҳон жамоатчилиги билан биргаликда Орол денгизи ҳалокати оқибатида юзага келган экологик фожиалар таъсирини юмшатишга қаратилган ҳаракатлар қатъий давом эттириш.

**X. 2021 йилда давлатимиз ва халқимиз ҳаётида катта сиёсий воқеа – Президентлик сайловига тайёргарлик кўриш.**