Kimki boqsa ko’zlaringga ziyosan, ayol,

Go’yo gulsan, sertabassum ibosan, ayol

Qoshlaringga, ko’zlaringga nur bersa ham tun,

Dili poku mo’jizakor samosan, ayol!

Yetti xil rang kamalakdan, gullardan ifor

Olgansanu musaffosan, safosan, ayol!

Ohu kabi nafissanu, noziksan, hurkak,

Bolariga bol bergan – turfa gulsan ayol!

Bulbul olgan ovozingdan andoza bilsam,

Gullar aro mayin esgan sabosan, ayol!

Sochlaringni havas qildi majnuntol ko’rib,

Uyaldimi, qochdi lola, jafosan, ayol!

Kimdan olding sadoqatni, kim ulashdi ishq,

Ishqingda kim ado bo’lsa, fidosan ayol!

Qachon ko’rsang Rahimiyni, erka qushman deb,

Har sohada javlon urgan daryosan, ayol!

Olimjon RAhIMOV

Oshiqlaring poyingga gul otib ham bo`ldi,  
Xilvatlarda labingdan bol totib ham bo`ldi,  
Va bu haqda kimlargadir sotib ham bo`ldi,  
Sen baribir muqaddassan, muqaddas ayol.  
  
Avval kelib, quchog`ingga to`l, balq dedilar,  
Unamading ayol asli ters xalq dedilar,  
Yetolmagach yuz o`girib, sho`r taxt dedilar,  
Sen baribir muqaddassan, muqaddas ayol.  
  
Talpinasan astagina va qo`yasan bosh,  
Mingyillikdir ko`zlaringda jovdiragan yosh,  
Gunihkorlar mingu bitta, senga tegar tosh,  
Sen baribir muqaddassan, muqaddas ayol.  
  
Chorlashganda jim kelsang-da, bekor kelsang-da,  
Mast davraga xor kelsang-da nomardlarga zor kelsang-da,  
Xor kelsang-da nomardlarga xor kelsang-da,  
Sen baribir muqaddassan, muqaddas ayol.  
  
Aslida bor ermaklarning borar yeri sen,  
Yaxshi-yomon ertaklarning borar yeri sen,  
Asov otdek erkaklarning borar yeri sen,  
Sen baribir muqaddassan, muqaddas ayol.  
  
Harir, xushbo`y badaningda toshlar izi bor,  
Ko`kragingda egilgan ne boshlar izi bor,  
Quyosh o`ti kuydirgan ne quyoshlar izi bor,  
Sen baribir muqaddassan, muqaddas ayol.  
  
Halima Hudoyberdiyeva

Sen bir chechakmiding bogda ochilgan,  
Yoki bir libosmi, bahtga bichilgan,  
Dunyoga ezgulik sen-la sochilgan,  
Men seni azizam deyinmi ayol?  
  
Sen uchun yozildi qancha qo'shiqlar,  
Ortingdan ovvora qancha oshiqlar,  
Qoshingda eridi toshdan qattiqlar,  
Men seni azizam deyinmi ayol?  
  
Seni haq yo'lingdan toydirguchi ko'p,  
So'ng esa mish-mishlar yoydirguchi ko'p,  
Ba'zida joningdan to'ydirguchi ko'p,  
Men seni azizam deyinmi ayol?  
  
Erta saharlarda uyqudan kechib,  
Dalaga otlanding, bolang opichib,  
Tog kelsa kemirding, suv kelsa ichib,  
Men seni azizam deyinmi ayol?  
  
Ba'zi erkaklarda qolmadi imon,  
Er-hotin qo'sh-ho'kiz desalar-yolgon,  
Qo'shni endi yolgiz tortasan giryon,  
Men seni azizam deyinmi ayol?  
  
Joying poygak bo'ldi, doim, to'r emas,  
Mehnating, zahmating oshkor, sir emas,  
Joningni dedilar qirqta, bir emas,  
Men seni azizam deyinmi ayol?  
  
Yurakda qoldirding o'chmaydigan iz,  
Dunyoda tushunding sen meni yolgiz,  
Mayliga desinlar meni "feminist",  
Men seni azizam deyinmi ayol?  
  
Sen mening singlimsan, opam yo onam,  
Yoki bir kelinchak, yoki bir sanam,  
Senga qurbon bo'lsin bu jon, bu tanam!  
Men seni azizam deyinmi ayol?  
  
Ozgina yumshadi bugun tosh diydam,  
Sutingiz hurmati, aziz volidam,  
Ayolga bitildi ushbu qasidam,  
Men sizni azizam deyinmi ayol?