**O‘zbekiston yoshlar ittifoqi muassisligidagi “Oʻzbekiston yoshlari umumjahon assotsiatsiyasi” nodavlat notijorat tashkilotining xorijiy favlatlardagi faoliyati samaradorligini oshirishga qaratilgan ishlarni samarali tashkil etish bo‘yicha   
TAKLIFLAR**

2017-yilning 22-dekabr kuni “Oʻzbekiston yoshlari umumjahon assotsiatsiyasi” tashkil etildi. Assotsiatsiya uchta yoʻnalish boʻyicha dunyoning turli davlatlarida oʻzining amaliy ishlarini olib bormoqda. Bular oʻzbek diasporalari, xorijda taʼlim olayotgan va mehnat qilayotgan yurtdoshlarimiz bilan ishlash yoʻnalishlari boʻlib, assotsiatsiyasining asosiy maqsadi ularning huquq va manfaatlarini himoya qilish, ularni har tomonlama qoʻllab-quvvatlash, shuningdek jamiyatda oʻz oʻrnini topishiga koʻmaklashishdan iborat.

Hozirgi kunda Oʻzbekiston yoshlari umumjahon assotsiatsiyasining 14ta xorijiy davlatlarda (Rossiya, Qozogʻiston, Belorussiya, Latviya, Belgiya, Germaniya, Buyuk Britaniya, Turkiya, Misr, Janubiy Koreya, Xitoy, Yaponiya, Malayziya va Ukraina) vakil va koordinatorlari oʻz ish faoliyatlarini olib borishmoqda. Ularning asosiy vazifalari:

- Yoshlarni turli tahdidlar (ekstremizm, terrorizm, uyushgan jinoyatchilik, odam savdosi va boshqalar)dan himoya qilishga qaratilgan manzilli chora-tadbirlarni amalga oshirish, bunday salbiy holatlarga tushib qolgan va uning qurboniga aylangan oʻzbekistonlik yoshlarga huquqiy va psixologik yordam koʻrsatish;

- xorijdagi yoshlarga Oʻzbekistonda amalga oshirilayotgan islohotlar, qabul qilinayotgan normativ-huquqiy hujjatlar natijasida roʻy berayotgan islohotlar va oʻzgarishlar, qulay tadbirkorlik muhiti hamda yaratilayotgan ish oʻrinlari haqida axborot berib borish, chet eldan qaytib kelgan yoshlarning jamiyatga moslashishiga va oʻz oʻrnini topishiga koʻmaklashish;

- taniqli shaxslar bilan uchrashuvlar, konsert dasturlari, festivallar, badiiy va adabiy kechalar tashkil etish orqali xorijdagi yoshlarimizda vatanparvarlik, yurt bilan faxrlanish tuygʻularini shakllantirish, sogʻlom turmush tarzini targʻib qilish kabi vazifalar belgilab berilgan.

Xususan, Amir Temur, Mirzo Ulugʻbek, Alisher Navoiy kabi buyuk mutafakkir va davlat arbobi boʻlgan Sharq madaniyati, adabiyoti va sheʼriyatida oʻziga xos oʻrin egallagan oʻzbek adiblarimizni xorijga tanitish va targʻib qilish, xorijiy davlatlarda turli yoʻnalishlarda taʼlim olayotgan va ilmiy faoliyat olib borayotgan yosh vatandoshlarimizning ilmiy izlanishlari, innovatsion gʻoyalarini oʻrganish hamda kelgusida Oʻzbekistonga tatbiq etish maqsadida ilmiy amaliy konferensiyalar, yoshlarimizni vatanparvarlik ruhida tarbiyalash hamda ular oʻrtasida sog’lom turmush tarzini targ’ib qilish maqsadida turli tadbirlar amalga oshirib kelinmoqda.

Bundan tashqari, xorijiy davlatlardagi koʻplab oʻzbekistonlik talabalar taʼlim olayotgan oliy taʼlim muassasalarida yoshlarimiz orasidan assotsiatsiya koordinatorlari tayinlanganligi hamda ushbu davlatlarda ijtimoiy tarmoqlarda faol blogerlik faoliyatini olib borayotgan vatandoshlarimiz bilan uzviy hamkorlik aloqalari oʻrnatilganligi, bugungi kunda Oʻzbekiston yoshlari umumjahon assotsiatsiyasiga 100ming nafardan ortiq xorijdagi yoshlarimizni qamrab olish imkoniyatini bermoqda.

Shuningdek, Oʻzbekiston yoshlari umumjahon assotsiatsiyasining xorijdagi vakilliklari tomonidan yoshlarimizni qiziqtirayotgan savollar qolaversa pandemiya davrida ularni boʻsh vaqtlarini mazmunli oʻtkazishlarini taʼminlash maqsadida turli mavzularda onlayn vebinarlar tashkil qilib kelinmoqda. Bugungi kunga qadar turli mavzularda 30dan ortiq onlayn vebinarlar tashkil etilib 6000 nafardan ortiq yoshlar auditoriyasi qamrab olindi.

Xorijiy davlatlarda vaqtinchalik istiqomat qilayotgan oʻzbekistonlik yoshlar muammoli vaziyatga duch kelganlarida (huquqni muhofaza qiluvchi organlar, migratsiya ishlari boshqarmasi va h.k.) assotsiatsiyaning xorijiy vakillari, huquqiy vakolati boʻlmaganligi sababli, ularga tez va samarali yordam berishda turli xil toʻsiqlarga uchrashmoqda.

**I. Oʻzbekiston yoshlari umumjahon assotsiatsiyasining xorijiy davlatlardagi vakillari faoliyatini samaradorligini oshirish:**

Tashqi ishlar vazirligi, Adliya vazirligi, Yoshlar ishlar agentligi, Yoshlar ittifoqi bilan birgalikda ikki oy muddatda Oʻzbekiston yoshlari umumjahon assotsiatsiyasining xorijiy davlatlardagi vakolatxonalarini xorijda taʼlim olayotgan va mehnat qilayotgan oʻzbekistonlik yoshlar sonidan kelib chiqib, ochish va xorijiy mamlakatlarning vakolatli organlaridan belgilangan tartibda roʻyxatdan oʻtkazish va faoliyatini tashkil etilsin;

Moliya vazirligi, Yoshlar ishlari agentligi va Yoshlar ittifoqi Oʻzbekiston yoshlari umumjahon assotsiatsiyasining xorijiy davlatlardagi vakolatxonalariga ijtimoiy buyurtmalar asosida subsidiyalar ajratib borish mexanizmini joriy qilinsin.