Ўзбекистон Республикаси Президентининг 2020 йил 22 апрелдаги “Доимий прописка қилиш ҳамда турган жойи бўйича ҳисобга олиш тартибини ислоҳ қилиш чора-тадбирлари тўғрисида” ги ПФ-5984-сон Фармони бўйича қуйидаги ишлар амалга оширилди.

2020 йил 1 сентябрдан Ўзбекистон Республикаси фуқароларини доимий яшаш ва вақтинча турган жойи бўйича рўйхатга олиш билан боғлиқ ишлар идоралараро электрон ҳамкорлик орқали “ягона дарча” тамойили асосида Ички ишлар вазирлигининг “Манзил” дастури воситасида амалга ошириш, яъни Ўзбекистон Республикаси фуқароларини доимий яшаш жойи бўйича рўйхатга олишда аввалги доимий яшаш жойидан рўйхатдан чиқиш тартиби бекор қилинди. “Манзил” дастури орқали рўйхатга олиш Тошкент шаҳри ва Тошкент вилоятида — 2020 йил 1 сентябрдан йўлга қўйилди. Ушбу тартиб Қорақалпоғистон Республикаси ва вилоятларда — 2021 йил 1 январдан бошлаб амалга оширилади.

Фуқаро доимий яшаш ва вақтинча турган жойи бўйича рўйхатга олинганида QR-CODE билан ҳимояланган қайд варағи бериш амалиёти жорий этилди. Ушбу тартибга асосан паспортларга штамп босиш тартиби бекор қилинди.

Ўзбекистон Республикаси Адлия вазирлигининг “Фуқаролик ҳолати далолатномаларини ёзиш органларининг ягона электрон архиви” ахборот тизими “Манзил” дастурига интеграция қилинди.

Ўзбекистон Республикаси Халқ таълими вазирлиги томонидан вояга етмаганларни туғилганлик ҳақида гувоҳномаси маълумотларига ҳамда вояга етганларни жисмоний шахснинг шахсий идентификация рақамига боғлаган ҳолда васийлик ва ҳомийликни тасдиқловчи ҳужжатларнинг электрон базаси яратилиб, “Манзил” дастурига интеграция қилинди.

Ўзбекистон Республикаси Бандлик ва меҳнат муносабатлари вазирлигининг “Ягона миллий меҳнат тизими” идоралараро дастурий-аппарат комплекси “Манзил” дастурига интеграция қилинди.

Ўзбекистон Республикаси Давлат солиқ қўмитасининг “Солиқ” ахборот тизимлари комплексини “Манзил” дастурига интеграция қилинди.

Ўзбекистон Республикаси Мудофаа вазирлиги билан биргаликда   
2020 йил 1 сентябрдан Тошкент шаҳри ва Тошкент вилоятида Ўзбекистон Республикаси фуқароларини реал вақт режимида ҳарбий ҳисобга олиш ва ҳисобдан чиқариш йўлга қўйилди, 2021 йил 1 январдан қолган вилоятларда йўлга қўйилиши белгиланган.

Ўзбекистон Республикаси Олий Судининг ахборот тизими “Манзил” дастури билан интеграция қилиниб, шахсни турар-жойдан фойдаланиш ҳуқуқи бекор қилинганлиги ҳақида қарор рақами, санаси ҳамда унинг қонуний кучга кириш санаси ва суд қарори асосида бекор қилинган бўлса, қарор рақами, санаси ҳамда унинг қонуний кучга кириш санаси ҳақидаги маълумотлар тадқим этиб келинмоқда.

Ушбу йўналишда ишлар давом эттирилмоқда.