**Ўзбекистон Республикаси**

**Ҳалқ таълими вазири**

**Ш.Шерматовга**

**ДЕПУТАТ СЎРОВИ**

**Ҳурматли Шерзод Хотамович,**

Ўзбекистон Республикаси Ўзбекистон Республикаси Олий Мажлиси Қонунчилик палатаси депутатининг ва Сенати аъзосининг мақоми тўғрисида”ги Қонуни 9-моддасига биноан сайловчилар билан учрашувлар ўтказилди, фуқаролар қабул қилинди. Депутат томонидан ўтказилган учрашувлар ва фуқаролар қабули давомида сайловчилар томонидан бир қатор ариза ва мурожаатлар топширилди.

Хусусан, Китоб тумани “Обод” МФЙ аҳолиси билан ўтказилган учрашувда Халқ депутатлари туман Кенгаши депутати М. Шукруллаева ва фуқаролар томонидан Чиғатой қишлоғида жойлашган 38–умумий ўрта таълим мактабида юзага келган муаммолар бўйича бир қатор масалалар кўтарилди.

Ушбу мактаб 2003 йилда қурилган бўлиб, аслида 140 ўринга мўлжалланган. Аммо ҳозирги кунда бу мактабда 295 нафар ўқувчи тахсил олмоқда. Ўқувчилар учун ўқув стол–стуллари умуман талабга жавоб бермайди. 22 нафар ўқувчига мослаштирилган синфхоналарда 32 нафар ўқувчи мажбуран жойлаштирилган. Шу жумладан 295 нафар ўқувчи учун атиги 8 дона синфхона бор. Вахоланки келгуси ўқув йилида бу мактабда яна 1–синф учун 44 нафар ўқувчи рўйҳатга олинган. 2020–2021 ўқув йилида умумий ўқувчилар сони 320 нафарни ташкил этади. Шундай экан келгуси ўқув йилида ўқувчиларимиз учун синфхоналар мутлоқо етишмайди. Мактаб директори, мактаб амалиётчи ташхис раҳбари, мактаб ёшлар етакчиси учун битта хона ажратилган бўлиб бу хонада аслида битта раҳбарнинг иш олиб бориши учун ҳам торлик қилади. 34 нафар ўқитувчилар эса худди шундай битта лаборатория учун ажратилган хонада ўз иш фаолиятларини олиб боришади. Мактаб атрофи ўраб олинмаган, шунинг учун қишлоқ ахолиси ва чорва–моллари бемалол дарсларга ҳалақит бериб ўтиб қайтишади. Мактабда ичимлик суви йўли ҳам келтирилмаган, мактаб ошхонаси мавжуд эмас, фаоллар зали ва спорт зали ҳам мавжуд эмас, лаборатория хоналари ва жиҳозлари билан таъминланмаган.

Бу мактабдаги ҳолат олдинги йиллардаги депутатлик учрашувларида ҳам кўриб ўтилган ва депутат хати асосида таълим вазирига ҳамда вилоят ҳокимига тақдим этилган. Бу масала кўриб чиқилиб, таълим вазирлигига тақдим этилган. Аммо шу кунгача ижобий натижа бўлмаганлигини таъкидлаб ушбу масалалани ечимида амалий ёрдам беришни сўрашди.

Шунингдек, тумандаги “Туябош” маҳалла фуқаролари йиғинидаги учрашувда Халқ депутатлари туман Кенгаши депутати Й.Турсунов ҳам бир қатор масалалар юзасидан мурожаат қилиб, тумандаги “Туябош” маҳалла фуқаролари йиғинидаги 65-умумий ўрта таълим мактаби 1938 йилда ташкил топган. 2019 йилда эса мактаб биноси қайтадан таъмирланган бўлиб, ўқув биноси 720 ўринга мўлжалланган ҳозирги кўнда эса 1000 нафар ўқувчиларга 60 нафар олий маълумотли педагог ходимлар таълим тарбия бериб келмоқда. Мактабнинг 1-чи биноси 1995 йилда, 2-биноси 2006 йилда қурилган. 2006 йилда қурилган бино билан бирга спорт зали қурилиши режалаштирилган. Бироқ қанақадир сабабларга кўра спорт зал қурилмасдан қолган. Фуқаролар ва мактаб маъмуриятининг бир неча бор юқори ташкилотларга қилган мурожаатлари жавобсиз қолган. Ўқитувчи, ўқувчи ҳамда фуқароларнинг талаб ва истакларини инобатга олган ҳолда мактабга замонавий типдаги спорт залини давлат дастурига киритиб қурилишига ёрдам беришни сўради.

Юқоридагилардан инобатга олиб Сиздан ушбу масалаларни белгиланган тартибда ўрганиб чиқиб, зарурий чоралар белгилашингизни ҳамда амалга оширилган ишлар ҳақида Қонунчилик палатасига **15 кунлик муддатга** жавоб беришингизни сўрайман.

Ҳурмат билан,

**Қ.Эргашев**