Лойиҳа

Ўзбекистон Республикасининг

**ҚОНУНИ**

**Геном бўйича давлат рўйхатига олиш тўғрисида**

**1-боб. Умумий қоидалар**

**1-модда.** **Ушбу Қонуннинг мақсади**

Ушбу Қонуннинг мақсади геном бўйича давлат рўйхатига олиш соҳасидаги муносабатларни тартибга солишдан иборат.

**2-модда.** **Геном бўйича давлат рўйхатига олиш тўғрисидаги**

**қонунчилик**

Геном бўйича давлат рўйхатига олиш тўғрисидаги қонунчилик ушбу Қонун ва бошқа қонунчилик ҳужжатларидан иборатдир.

Агар Ўзбекистон Республикасининг халқаро шартномасида Ўзбекистон Республикасининг геном бўйича давлат рўйхатига олиш тўғрисидаги қонунчилигида назарда тутилганидан бошқача қоидалар белгиланган бўлса, халқаро шартнома қоидалари қўлланилади.

**3-модда.** **Асосий тушунчалар**

Ушбу Қонунда қуйидаги асосий тушунчалар қўлланилади:

**биологик материал** – одамнинг геном ахборотига эга бўлган ҳужайралари, тўқималари ва ажралмалари ёки вафот этган одамнинг геномга оид ахборотга эга бўлган жасади (тана қолдиқлари);

**биологик қариндошлар** – қон-қариндошликда бўлган шахслар: ота,она, ўғил, қиз, бува, буви, набиралар, ота-онаси бир бўлган ака-ука ва опа-сингиллар, отаси бир, онаси бошқа бўлган ака-ука ва опа-сингиллар ёки онаси бир, отаси бошқа бўлган ака-ука ва опа-сингиллар, бобоси ва бувиси бир бўлган ака-ука ва опа сингиллар, амакиваччалар, тоғаваччалар, аммаваччалар, холаваччалар, амакилар, тоғалар, аммалар, холалар, жиянлар;

**геномга оид ахборот** – одамнинг ёки таниб олинмаган мурданинг биологик материалидан олинган дезоксирибонуклеин кислотасининг (бундан буён матнда ДНК деб юритилади) муайян қисмлари тўғрисидаги кодланган ахборотни ўз ичига олган шахсга доир маълумотлар;

**геномга оид ахборотга ишлов бериш** – геномга оид ахборотини йиғиш, ҳисобга олиш, тизимлаштириш, сақлаш, ўзгартириш, тўлдириш, ундан фойдаланиш, уни бериш, эгасизлантириш, блокировка қилишга ва йўқ қилишга қаратилган ҳаракатлар;

**геномга оид ахборотнинг ягона маълумотлар базаси** –геном бўйича давлат рўйхатидан ўтган шахсларнинг белгиланган қоидаларга мувофиқ ташкил этилган ва электрон ахборот ресурсларида сақлаб туриладиган геномга оид ахбороти йиғиндиси;

**геном бўйича давлат рўйхатига олиш** – давлат органлари ва муассасалари томонидан амалга ошириладиган, биологик материални танлаш, ундан фойдаланиш, уни сақлаш ва йўқ қилиш, шунингдек геномга оид ахборотга ишлов бериш билан боғлиқ бўлган фаолият;

**одам ДНКсининг суд-биологик экспертизаси** – геномга оид ахборотни олиш, одамнинг шахсини идентификация қилиш ва (ёки) қариндошликни аниқлаш мақсадида молекуляр-генетик усулларни қўллаган ҳолда биологик материални тадқиқ этиш тури.

**4-модда. Геном бўйича давлат рўйхатига олишнинг асосий принциплари**

Геном бўйича давлат рўйхатига олишнинг асосий принциплари қонунийлик, инсонпарварлик, махфийликдан иборатдир.

**5-модда. Геном бўйича давлат рўйхатига олишни амалга ошириш қонунийлик принципига риоя этиш**

Геном бўйича давлат рўйхатига олиш халқаро ҳуқуқнинг умум эътироф этилган принциплари ва нормалари, Ўзбекистон Республикасининг [Конституцияси](http://lex.uz/docs/20596), ушбу Қонун ҳамда бошқа қонунчилик ҳужжатлари талабларига риоя этилган ҳолда амалга оширилади.

**6-модда. Геном бўйича давлат рўйхатига олишни амалга оширишда инсонпарварлик принципига риоя этиш**

Геном бўйича давлат рўйхатига олишни амалга ошириш инсоннинг ҳаётига, соғлиғига хавф туғдирмаслиги, унинг шаъни, қадр-қимматини камситмаслиги ва уни жисмоний жиҳатдан азобламаслиги керак.

**7-модда. Геном бўйича давлат рўйхатига олишни амалга оширишда ахборотнинг махфийлигини сақлаш**

Геномга оид ахборот, шунингдек геном бўйича давлат рўйхатидан ўтказилаётган одамнинг геномга оид ахбороти ва шахси ҳақидаги маълумотлар махфий бўлиши керак.

Геном бўйича давлат рўйхатига олишни амалга ошириш чоғида геномга оид ахборот тўғрисидаги маълумотларни шахснинг ёки унинг қонуний вакилининг розилигисиз ошкор қилишга йўл қўйилмайди, бундан ушбу модданинг учинчи қисмида белгиланган ҳоллар мустасно.

Геномга оид ахборотни шахснинг ёки унинг қонуний вакилининг розилигисиз тақдим этишга терговга қадар текширувни, суриштирувни, дастлабки терговни амалга оширувчи органлар ва суднинг сўровларига биноан йўл қўйилади.

**8-модда.** **Геном бўйича давлат рўйхатига олишни амалга ошириш**

Геном бўйича давлат рўйхатига олиш қуйидаги тартибда амалга оширилади:

биологик материални танлаб олиш амалга оширилади;

биологик материалдан геномга оид ахборот олинади;

геномга оид ахборотнинг ягона маълумотлар базасига геномга оид ахборот киритилади.

**9-модда.** **Геном бўйича давлат рўйхатига олиш соҳасидаги фаолиятни амалга оширувчи давлат органлари ва муассасалари**

Геном бўйича давлат рўйхатига олиш соҳасидаги фаолиятни амалга оширувчи давлат органлари ва муассасалари қуйидагилардан иборат:

терговга қадар текширувни, суриштирувни, дастлабки терговни амалга оширувчи давлат органлари ва суд;

Ўзбекистон Республикаси Ички ишлар вазирлиги, Адлия вазирлиги ва Соғлиқни сақлаш вазирлигининг суд-экспертиза муассасалари (бундан буён матнда суд-экспертиза муассасалари деб юритилади).

Ўзбекистон Республикаси Ички ишлар вазирлиги геномга оид ахборотнинг ягона маълумотлар базасини юритишни амалга оширувчи ваколатли давлат органидир (бундан буён матнда ваколатли давлат органи деб юритилади).

**10-модда. Геном бўйича давлат рўйхатига олиш соҳасида терговга қадар текширувни, суриштирувни, дастлабки терговни амалга оширувчи давлат органларининг ҳамда судларнинг ҳуқуқ ва мажбуриятлари**

Терговга қадар текширувни, суриштирувни, дастлабки терговни амалга оширувчи давлат органлари ҳамда судлар ўз ваколатлари доирасида қуйидаги ҳуқуқларга эга:

биологик материални танлаб олишни (бевосита ёки мутахассисни жалб этган ҳолда) амалга ошириш;

геномга оид ахборотни олиш учун биологик материални суд-экспертиза муассасаларига юбориш;

суд-экспертиза муассасаларидан одам ДНКсининг суд-биологик экспертизаси натижаларини олиш;

одамнинг шахсини идентификация қилиш ва (ёки) қариндошликни аниқлаш, шунингдек геномга оид ахборотнинг ягона маълумотлар базасига геномга оид ахборотни киритиш учун геномга оид ахборотни ваколатли давлат органига юбориш юзасидан суд-экспертиза муассасаларига топшириқ бериш.

Терговга қадар текширувни, суриштирувни, дастлабки терговни амалга оширувчи органлар ва судлар Ўзбекистон Республикаси Жиноят-процессуал кодексининг намуналар олиш учун белгиланган талабларига, шунингдек ушбу Қонун талабларига риоя этиши шарт.

**11-модда. Геном бўйича давлат рўйхатига олиш соҳасидаги ваколатли давлат органининг ваколатлари**

Ваколатли давлат органи ўз ваколатлари доирасида:

геномга оид ахборотнинг ягона маълумотлар базасини юритади;

геномга оид ахборотнинг ягона маълумотлар базасида сақланаётган геномга оид ахборотни йиғиш, сақлаш, бериш, блокировка қилиш, эгасизлантириш, ўзгартириш, тўлдириш, ундан фойдаланиш, уни йўқ қилиш чораларини кўради ва уларга амал қилади;

одамнинг шахсини идентификация қилиш тўғрисидаги маълумотларни терговга қадар текширувни, суриштирувни, дастлабки терговни амалга оширувчи органларга ва судга тақдим этади;

геномга оид ахборотнинг сақланишини ва махфийлигини таъминлайди;

қонунчиликка мувофиқ геномга оид ахборотнинг ягона маълумотлар базасида сақланаётган геномга оид ахборотни муҳофаза қилиш учун ҳуқуқий, ташкилий ва техник чораларини кўради ҳамда уларга риоя этади.

**12-модда. Геном бўйича давлат рўйхатига олиш соҳасидаги   
суд-экспертиза муассасаларининг ҳуқуқ ва мажбуриятлари**

Суд-экспертиза муассасалари қуйидаги ҳуқуқларга эга:

биологик материални танлаб олишни амалга ошириш;

одам ДНКсининг суд-биологик экспертизаси натижаларига кўра геномга оид ахборотни олиш;

геномга оид ахборотдан фойдаланиш.

Суд-экспертиза муассасалари:

одам ДНКсининг суд-биологик экспертизасини қонунчилик талабларига мувофиқ ўтказиши;

одамнинг шахсини идентификация қилиш тўғрисидаги маълумотларни терговга қадар текширувни, суриштирувни, дастлабки терговни амалга оширувчи органларга ва судларга тақдим этиши;

геномга оид ахборотнинг сақланишини ва махфийлигини таъминлаши;

мажбурий равишда геном бўйича давлат рўйхатига олиниши лозим бўлган геномга оид ахборотни ваколатли давлат органига юбориши шарт.

**13-модда. Ўзбекистон Республикаси фуқароларининг, чет эл**

**фуқароларининг ва фуқаролиги бўлмаган шахсларнинг геном бўйича давлат рўйхатига олишни амалга ошириш чоғидаги ҳуқуқ ва мажбуриятлари**

Ўзбекистон Республикаси фуқаролари, чет эл фуқаролари ва фуқаролиги бўлмаган шахслар, шу жумладан вояга етмаган шахсларнинг қонуний вакиллари, суд томонидан муомалага лаёқатсиз ва (ёки) муомала лаёқати чекланган деб топилган шахсларнинг васийлари ва (ёки) ҳомийлари геном бўйича давлат рўйхатига олишни амалга ошириш чоғида қуйидаги ҳуқуқларга эга:

геном бўйича давлат рўйхатига олинишни геном бўйича давлат рўйхатига олишнинг исталган босқичида ихтиёрий равишда рад этиш;

ўзининг ёки ўзи қайси шахсларнинг қонуний манфаатларини ифодалаётган бўлса, ўша шахсларнинг геномга оид ахбороти билан танишиш;

давлат органларининг ва мансабдор шахсларнинг геномга оид ахборотга ёки ўзлари қайси шахсларнинг қонуний манфаатларини ифодалаётган бўлса, ўша шахсларнинг геномга оид ахборотига ишлов бериш, уни муҳофаза қилиш билан боғлиқ ҳаракатлари (ҳаракатсизлиги) устидан юқори турувчи органга (юқори турувчи мансабдор шахсга) ёки судга шикоят қилиш;

ўзининг геномга оид ахборотини ёки ўзи қайси шахсларнинг қонуний манфаатларини ифодалаётган бўлса, ўша шахсларнинг геномга оид ахборотини йўқ қилиш тўғрисида ариза бериш.

Мажбурий равишда геном бўйича давлат рўйхатига олиниши лозим бўлган Ўзбекистон Республикаси фуқаролари, чет эл фуқаролари ва фуқаролиги бўлмаган шахслар биологик материални танлаб олиш тартиб-таомилидан ўтиши шарт.

**2-боб. Геном бўйича давлат рўйхатига олишни амалга ошириш**

**14-модда.** **Геном бўйича давлат рўйхатига олиш турлари**

Геном бўйича давлат рўйхатига олиш геном бўйича ихтиёрий равишда давлат рўйхатига олиш ва геном бўйича мажбурий равишда давлат рўйхатига олиш тарзида амалга оширилади.

**15-модда.** **Геном бўйича ихтиёрий равишда давлат рўйхатига**

**олишни амалга ошириш**

Геном бўйича ихтиёрий равишда давлат рўйхатига олиш Ўзбекистон Республикаси фуқароларининг, чет эл фуқароларининг ва фуқаролиги бўлмаган шахсларнинг ёзма аризаларига кўра пулли асосда амалга оширилади.

Бедарак йўқолган шахсни қидиришга кўмаклашиш мақсадида уларнинг биологик қариндошлари бепул асосда геном бўйича ихтиёрий равишда давлат рўйхатига олишдан ўтиши мумкин.

Вояга етмаган шахсларни ва суд томонидан муомалага лаёқатсиз ва (ёки) муомала лаёқати чекланган деб топилган шахсларни геном бўйича ихтиёрий равишда давлат рўйхатига олиш улар қонуний вакилларининг, васийларининг ва ҳомийларининг ёзма аризасига кўра амалга оширилади.

Геном бўйича ихтиёрий равишда давлат рўйхатига олишни амалга оширганлик учун ҳақ тўлаш тартиби ва миқдорлари Ўзбекистон Республикаси Вазирлар Маҳкамаси томонидан белгиланади.

Геном бўйича ихтиёрий равишда давлат рўйхатига олишни амалга ошириш натижасида келиб тушган маблағлар Ўзбекистон Республикасининг Давлат бюджетига йўналтирилади.

**16-модда.** **Геном бўйича мажбурий равишда давлат рўйхатига**

**олишни амалга ошириш**

Қуйидагилар геном бўйича мажбурий равишда давлат рўйхатига олиниши лозим:

оғир, ўта оғир жиноятларни содир этишда гумон қилинувчи, айбланувчи сифатида жалб қилинган, оғир, ўта оғир жиноятларни содир этганлик учун ҳукм қилинган шахслар, шунингдек жинсий эркинликка қарши жиноятлар, ўн олти ёшга тўлмаган шахс билан жинсий алоқа қилиш ва ўн олти ёшга тўлмаган шахсга нисбатан ахлоқсиз ҳаракатлар қилиш билан боғлиқ жиноятларни содир этганлик учун ҳукм қилинган шахслар;

шахси аниқланмаган шахсларнинг терговга қадар текширувни, суриштирувни, дастлабки терговни амалга ошириш ва суд жараёнида олинган биологик материаллари;

таниб олинмаган мурдалар (тана қолдиқлари, қисмлари).

**3-боб. Биологик материални танлаб олиш, ундан фойдаланиш,**

**уни сақлаш, бериш ва йўқ қилиш**

**17-модда. Биологик материални танлаб олиш ва ундан**

**фойдаланиш**

Геном бўйича давлат рўйxатига олиш учун биологик материални танлаб олиш:

геном бўйича давлат рўйxатига олиниши лозим бўлган, ҳукм қилинган шахслардан – ички ишлар органларининг мансабдор шахси томонидан бевосита ёки мутаxассисни жалб этган ҳолда;

жиноят иши бўйича оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахслардан – терговга қадар текширувни, суриштирувни, терговни амалга оширувчи органнинг мансабдор шахси томонидан бевосита ёки мутаxассисни жалб этган ҳолда;

шахси аниқланмаган, терговга қадар текширув, суриштирув, дастлабки тергов жараёнида биологик материали олинган шахслардан – терговга қадар текширувни, суриштирувни, терговни амалга оширувчи органнинг мансабдор шахси томонидан бевосита ёки мутаxассисни жалб этган ҳолда;

таниб олинмаган мурдалардан (тана қисмларидан) – терговга қадар текширувни, суриштирувни, терговни амалга оширувчи органнинг ва суднинг мансабдор шахси томонидан бевосита ёки мутаxассисни жалб этган ҳолда;

геном бўйича ихтиёрий равишда давлат рўйxатига олиниши лозим бўлган шаxслардан – суд-экспертиза муассасаларининг мутахассислари томонидан амалга оширилади.

Вояга етмаган шахслардан ва суд томонидан муомалага лаёқатсиз ва (ёки) муомала лаёқати чекланган деб топилган шахслардан, бедарак йўқолган шахсларнинг биологик қариндошларидан биологик материални танлаб олиш уларнинг васийлари, ҳомийлари ҳамда бошқа қонуний вакилларининг ёзма розилигига кўра ва уларнинг ҳозирлигида амалга оширилади.

Биологик материални танлаб олишни амалга ошириш чоғида геном бўйича давлат рўйхатига олиниши лозим бўлган шахсларга биологик материални танлаб олишни ўтказиш асоси ва тартиби тушунтирилади.

Биологик материал дастлаб лозим бўлмаган даражада, геномга оид ахборот олишни истисно этадиган тарзда танлаб олинган тақдирда суд-экспертиза муассасаларининг ёзма сўровига биноан такрорий танлаб олиш амалга оширилади.

Ўзи ҳақидаги геномга оид ахборот геномга оид ахборотнинг ягона маълумотлар базасида мавжуд бўлган шахс қайта судланганда ундан геном бўйича давлат рўйхатига олиш учун биологик материал олинмайди.

Геном бўйича давлат рўйxатига олиш учун танлаб олинган биологик материалдан геномга оид ахборотни олиш учун фойдаланилади.

Геном бўйича давлат рўйхатига олиш учун биологик материални танлаб олиш ва ундан фойдаланиш ўқитилган ходимлар томонидан соғлиққа зарар етказилиши истисно қилинган, биологик материални олишнинг барча нормалари ва қоидаларига риоя қилинган ҳолда амалга оширилади.

**18-модда. Биологик материалнинг ахборот картаси**

Геном бўйича давлат рўйxатига олиш учун биологик материални танлаб олишни амалга оширувчи шахслар томонидан ўзида биологик материални танлаб олиш амалга оширилаётган ҳар бир шахсга нисбатан ахборот картаси тўлдирилади.

Ахборот картаси икки нусхада расмийлаштирилади. Бир нусха танлаб олиш тартиб-таомилини амалга оширувчи давлат органида қолади, иккинчи нусха геномга оид ахборотни олиш учун биологик материал билан бирга суд-экспертиза муассасасига юборилади.

Ахборот картаси ва геномга оид ахборот геномга оид ахборотнинг ягона маълумотлар базасига киритиш учун суд-экспертиза муассасаси томонидан ваколатли давлат органига юборилади.

Жиноят иши бўйича оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахслардан, шунингдек геном бўйича мажбурий равишда давлат рўйхатига олиниши лозим бўлган, ҳукм қилинган шаxслардан биологик материални танлаб олиш чоғида аxборот картасига қуйидаги маълумотлар киритилади:

жисмоний шахснинг фамилияси, исми, отасининг исми (агар мавжуд бўлса), фуқаролиги, жинси, туғилган санаси ва жойи, доимий яшаш жойи бўйича рўйхатга олинганлиги тўғрисидаги маълумотлар, шаxсий идентификация рақами (агар мавжуд бўлса) ёки шаxсини тасдиқловчи ҳужжатнинг номи ва рақами;

биологик материални танлаб олишни амалга оширувчи давлат органининг номи;

геном бўйича давлат рўйxатига олиш учун биологик материални танлаб олишни ўтказиш санаси ва асоси;

шахс Ўзбекистон Республикаси Жиноят кодексининг қайси моддаси бўйича ҳукм қилинган бўлса, ўша моддаси, бундан жиноят бўйича оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахслар мустасно;

биологик материални олишни амалга оширувчи мансабдор шаxснинг фамилияси, исми, отасининг исми (агар мавжуд бўлса), лавозими ва имзоси;

ўзидан биологик материал олинган шаxснинг имзоси, бундан вояга етмаган шаxслар мустасно. Рўйxатга олинаётган шаxс аxборот картасига имзо қўйишни рад этса, бу ҳақда аxборот картасида қайд этилади.

Шахси аниқланмаган, терговга қадар текширув, суриштирув, дастлабки тергов ва суд муҳокамалари чоғида биологик материали олинган шахслардан геном бўйича давлат рўйxатига олиш учун биологик материални танлаб олиш чоғида ушбу модда учинчи қисмининг учинчи, тўртинчи ва олтинчи xатбошиларда назарда тутилган маълумотлар, шунингдек жиноят ишининг рақами (агар мавжуд бўлса), жиноятнинг малакаси, ҳодисанинг санаси ва жойи ахборот картасига киритилади.

Таниб олинмаган мурдалардан (тана қисмларидан) геном бўйича давлат рўйxатига олиш учун биологик материални танлаб олиш чоғида ушбу модда учинчи қисмининг учинчи, тўртинчи ва олтинчи xатбошиларида назарда тутилган маълумотлар, шунингдек таниб олинмаган мурда (тана қолдиқлари, қисмлари) аниқланган жой ва сана, унинг жинси, алоҳида белгилари ва ўлими сабаблари (аниқланган тақдирда) аxборот картасига киритилади. Аxборот картасига процессуал ҳаракатлар баённомасининг кўчирма нусxаси илова килинади.

Бедарак йўқолган шахсларнинг биологик қариндошларидан геном бўйича давлат рўйxатига олиш учун биологик материал олиш чоғида ушбу модда учинчи қисмининг иккинчи, учинчи, тўртинчи, олтинчи ва еттинчи xатбошиларда назарда тутилган маълумотлар, шунингдек суд томонидан муомалага лаёқатсиз ва (ёки) муомала лаёқати чекланган деб топилган шаxснинг васийси ва (ёки) ҳомийсининг имзоси аxборот картасига киритилади. Аxборот картасига процессуал ҳаракатлар баённомасининг кўчирма нусxаси илова қилинади.

Геном бўйича ихтиёрий равишда давлат рўйxатига олиниши лозим бўлган шахслардан геном бўйича давлат рўйхатига олиш учун биологик материални танлаб олиш чоғида ушбу модда учинчи қисмининг иккинчи, учинчи, тўртинчи, олтинчи, еттинчи xатбошиларида назарда тутилган маълумотлар, шунингдек вояга етмаган шахслар қонуний вакилларининг, суд томонидан муомалага лаёқатсиз ва (ёки) муомала лаёқати чекланган деб топилган шаxснинг васийлари ва (ёки) ҳомийларининг имзолари аxборот картасига киритилади.

**19-модда. Биологик материални сақлаш муддатлари**

Таниб олинмаган мурдаларнинг, жиноят иши бўйича оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахсларнинг, шунингдек шахси аниқланмаган, биологик материали терговга қадар текширув, суриштирув, дастлабки тергов ёки суд давомида олинган шахсларнинг биологик материалини сақлаш муддати Ўзбекистон Республикасининг Жиноят-процессуал кодексида белгиланган тартибда аниқланади.

Ҳукм этилган шахснинг геном бўйича давлат рўйxатига олиш учун танлаб олинган биологик материали танлаб олинган кундан то ушбу материалдан геномга оид ахборот олингунига қадар сақланади.

**20-модда. Биологик материални ўтказиш**

Биологик материал терговга қадар текширув, суриштирув, дастлабки терговни амалга оширувчи бир органдан ва суддан бошқа органга ва судга Ўзбекистон Республикасининг Жиноят-процессуал кодексида белгиланган тартибда ўтказилиши мумкин.

Биологик материални учинчи шахсларга ўтказиш тақиқланади.

Биологик материални Ўзбекистон Республикаси ҳудудидан ташқарига ўтказиш тақиқланади, бундан биологик материалнинг алоҳида жиноят ишлари доирасида, Ўзбекистон Республикасининг ҳалқаро шартномалари ва қонунларига мувофиқ ўтказилиши мустасно.

**21-модда. Биологик материални йўқ қилиш**

Биологик материални тиклаш мумкин бўлмай қолишига олиб келадиган ҳаракатлар биологик материални йўқ қилишдир.

Бедарак йўқолган шахсларнинг биологик қариндошларининг, таниб олинмаган мурдаларнинг (тана қолдиқлари, қисмларининг), жиноят иши бўйича оғир ва ўта оғир жиноятларни содир этишда гумон қилинувчи, айбланувчи сифатида жалб қилинган шахсларнинг, шунингдек шахси аниқланмаган шахсларнинг терговга қадар текширувни, суриштирувни, дастлабки терговни амалга ошириш ва суд муҳокамалари жараёнида олинган ҳамда жиноят иши бўйича ашёвий далил деб топилган биологик материаллари геномга оид ахборот олинганидан кейин терговга қадар текширувни, суриштирувни, дастлабки терговни амалга оширувчи давлат органларига ва судга қайтарилади.

Ҳукм қилинган шахслардан геном бўйича давлат рўйxатига олишни амалга ошириш чоғида олинган биологик материалдан геномга оид ахборот олинганидан кейин уни йўқ қилиб ташлаш тўғрисида қуйидагилар кўрсатилган ҳолда далолатнома тузилиб, у йўқ қилинади:

биологик материални йўқ қилиш санаси;

жисмоний шахснинг фамилияси, исми, отасининг исми (агар мавжуд бўлса), жинси, туғилган жойи ва санаси, шаxсий идентификация рақами (агар мавжуд бўлса), шаxсини тасдиқловчи ҳужжат рақами;

йўқ қилиш усули;

биологик материални йўқ қилишни амалга оширувчи мансабдор шахсларнинг фамилияси, исми, отасининг исми (агар мавжуд бўлса), лавозими ва имзоси;

Геном бўйича ихтиёрий равишда давлат рўйxатига олишни амалга ошириш чоғида олинган биологик материал геномга оид ахборот олинганидан кейин биологик материал эгасининг ёзма аризасига кўра унга қайтарилади ёки йўқ қилинади, бу ҳақда у ёзма тарзда хабардор қилинади.

**4-боб. Геномга оид ахборотни олиш, унга ишлов бериш, уни тизимлаштириш ва муҳофаза қилиш**

**22-модда. Геномга оид ахборотни олиш**

Геномга оид ахборотни олиш биологик материалдан олинган ДНКнинг муайян қисмлари тўғрисидаги кодланган ахборотни олишга қаратилган фаолиятдир.

Геномга оид ахборотни олиш суд-экспертиза муассасалари томонидан амалга оширилади.

**23-модда. Геномга оид ахборотга ишлов бериш ва уни муҳофаза қилишга доир асосий талаблар**

Геномга оид ахборотга ишлов бериш шарт-шароитлари унинг йўқотилиши, бузилиши ва ундан рухсатсиз фойдаланилиши, худди шунингдек қонунга хилоф равишда ва (ёки) атайлаб фойдаланилиши ва (ёки) геномга оид ахборот мавжуд бўлган электрон ахборот ресурсларига таъсир кўрсатилиши имкониятини истисно этиши керак.

Геномга оид ахборотни муҳофаза қилиш давлат томонидан кафолатланади.

Геномга оид ахборотга ишлов бериш фақат олинган маълумотларнинг муҳофаза қилинишини таъминлаш бўйича шароитлар мавжуд бўлган тақдирда амалга оширилади.

**24-модда. Геномга оид ахборотни йиғиш, ҳисобга олиш, тизимлаштириш ва сақлаш**

Геномга оид ахборотни йиғиш, ҳисобга олиш, тизимлаштириш ва сақлаш геномга оид ахборотга ишлов бериш бўйича автоматлаштирилган идентификация тизимидан фойдаланган ҳолда, геномга оид ахборотнинг ягона маълумотлар базасини шакллантириш йўли билан ваколатли давлат органи томонидан амалга оширилади.

Геномга оид ахборотни йиғиш ва сақлаш одамнинг шахсини идентификация қилиш ҳамда қариндошликни аниқлаш учун геномга оид ахборотнинг ягона маълумотлар базасида амалга оширилади.

**25-модда. Геномга оид ахборотга ўзгартиш ва (ёки)**

**қўшимча киритиш**

Илгари геном бўйича рўйxатдан ўтган шаxсларнинг геномга оид ахборотга ўзгартиш ва (ёки) қўшимча киритиш қуйидаги ҳолларда амалга оширилади:

исми, отасининг исми, фамилияси, туғилган куни, миллати, жинси ўзгарганда;

шахс ўзи ҳақида нотўғри маълумотлар тақдим этганда;

нотўғри ва ишончсиз (хато) маълумотлар мавжудлиги факти аниқланганда.

Геномга оид ахборотга ўзгартиш ва (ёки) қўшимча киритиш ишончли маълумотлар ва (ёки) тасдиқловчи ҳужжатлар асосида ваколатли давлат органи томонидан амалга оширилади.

Илгари геном бўйича рўйxатдан ўтган шахснинг шахсга оид маълумотларига ўзгартиш ва (ёки) қўшимчалар киритилганлиги тўғрисида ахборот ва (ёки) тасдиқловчи ҳужжатлар келиб тушганда ваколатли давлат органи геномга оид ахборотнинг ягона маълумотлар базасига уч иш кунидан кам бўлмаган муддатда тегишли ўзгартиш ва (ёки) қўшимчалар киритади.

Геномга оид ахборотга ўзгартиш ва (ёки) қўшимчалар киритилганидан кейин ушбу ахборот янги геномга оид ахборот билан алмаштирилади, бунда илгариги маълумотлар геномга оид ахборотнинг ягона маълумотлар базасида архивлаштирилади.

**26-модда. Геномга оид ахборотдан фойдаланиш**

Геномга оид ахборотдан фойдаланиш одамнинг шахсини идентификация қилишга ёки қариндошликни аниқлашга қаратилган геномга оид ахборот билан боғлиқ ҳаракатлардир.

Геном бўйича давлат рўйxатига олишни амалга ошириш натижасида олинган геномга оид ахборотдан:

жиноятларнинг олдини олиш, уларни очиш ва тергов қилиш, шунингдек уларни содир этган шахсларни фош этиш ва аниқлаш;

бедарак йўқолган шахсларни қидириш;

таниб олинмаган мурдаларнинг (тана қолдиқларининг, қисмларининг) шахсини аниқлаш;

биологик қариндошликни аниқлаш мақсадларида фойдаланилади.

**27-модда. Геномга оид ахборотнинг ягона маълумотлар базасида**

**сақланаётган геномга оид ахборотни блокировка қилиш, эгасизлантириш**

Геномга оид ахборотни блокировка қилиш геномга оид ахборотни йиғишни, унга ўзгартишлар, қўшимчалар киритишни, ундан фойдаланишни, уни топширишни, эгасизлантиришни, йўқ қилишни вақтинчалик тўхтатиб туришга доир ҳаракатлардир.

Геномга оид ахборотга ишлов бериш шарт-шароитлари бузилганлиги тўғрисида ахборот мавжуд бўлган тақдирда, ваколатли давлат органи геномга оид ахборотнинг ягона маълумотлар базасида сақланаётган геномга оид ахборотни блокировка қилишни, шунингдек текшириш тадбирлари ўтказилганидан ва бузилишлар бартараф этилганидан кейин геномга оид ахборотни блокировка қилишни бекор қилишни амалга оширади.

Геномга оид ахборотнинг муайян шахсга тааллуқлилигини қўшимча ахборотдан фойдаланмаган ҳолда аниқлаш мумкин бўлмай қолишига олиб келувчи ҳаракатлар геномга оид ахборотни эгасизлантиришдир.

Ваколатли давлат органи геномга оид ахборотни бериш ҳолларида унинг ҳимояланганлик даражасини ошириш ва эҳтимол тутилган зарарланиш даражасини пасайтириш мақсадида геномга оид ахборотнинг ягона маълумотлар базасида сақланаётган геномга оид ахборотни эгасизлантиришни амалга оширади.

Геномга оид ахборотнинг ягона маълумотлар базасида сақланаётган геномга оид ахборотни блокировка қилиш ва (ёки) эгасизлантириш, шунингдек блокировка қилишни ва (ёки) эгасизлантиришни бекор қилиш терговга қадар текширувни, суриштирувни, дастлабки терговни амалга оширувчи органларнинг ёзма топшириқлари асосида ваколатли давлат органи томонидан амалга оширилади.

**28-модда. Геномга оид ахборотни бериш**

Геномга оид ахборотнинг ягона маълумотлар базасида сақланаётган геномга оид ахборотни судга, терговга қадар текширув, суриштирув, дастлабки тергов органларига бериш Ўзбекистон Республикасининг қонунчилигига мувофиқ амалга оширилади.

Геномга оид ахборотни учинчи шахсларга бериш тақиқланади.

Геномга оид ахборотни Ўзбекистон Республикаси ҳудудидан ташқарига ўтказиш тақиқланади, геномга оид ахборотни алоҳида қўзғатилган жиноят ишлари доирасида Ўзбекистон Республикасининг халқаро шартномалари ва қонунларига мувофиқ ўтказиш ҳоллари бундан мустасно.

**29-модда. Геномга оид ахборотни сақлаш муддатлари**

Геном бўйича давлат рўйxатига олишни амалга ошириш чоғида қуйидагиларнинг:

ушбу Қонун 15-моддасининг иккинчи қисмида кўрсатилган шаxсларнинг биологик материалидан олинган геномга оид ахборот бедарак йўқолган шахснинг қидируви тугагунига қадар ёки унинг вафот этганлиги факти аниқлангунига қадар, аммо кўпи билан етмиш йил сақланади;

ушбу Қонун 15-моддасининг биринчи ва учинчи қисмларида кўрсатилган шаxсларнинг биологик материалидан олинган геномга оид ахборот ариза берувчининг ёки унинг қонуний вакилининг ёзма аризасида кўрсатилган муддат мобайнида сақланади;

ушбу Қонун 16-моддасининг иккинчи хатбошисида кўрсатилган шахсларнинг биологик материалидан олинган геномга оид ахборот улар юз ёшга тўлиши мумкин бўлган санага қадар ёки биологик ўлим юз берилганлиги факти қайд қилинганидан ёхуд шахс суд томонидан вафот этган деб топилганидан кейинга қадар сақланади;

ушбу Қонун 16**-**моддасининг учинчи xатбошисида кўрсатилган шахсларнинг биологик материалидан олинган геномга оид ахборот шахсни жиноят учун жиноий жавобгарликка тортиш муддати ўтгунига қадар сақланади;

таниб олинмаган мурдаларнинг (тана қолдиқлариинг, қисмларининг) биологик материалидан олинган геномга оид ахборот одамнинг шахси аниқлангунига қадар, аммо ахборот геномга оид ахборотнинг ягона маълумотлар базасига киритилган кундан эътиборан кўпи билан етмиш йил сақланади.

**30-модда. Геномга оид ахборотни йўқ қилиш**

Геномга оид ахборотни тиклаш мумкин бўлмай қолишига олиб келадиган ҳаракатлар геномга оид ахборотни йўқ қилишдир.

Геномга оид аxборотнинг ягона маълумотлар базасида сақланаётган геномга оид ахборот ушбу Қонуннинг 29-моддасида назарда тутилган сақлаш муддатлари ўтгач, ваколатли давлат органи томонидан ўттиз сутка ичида йўқ қилинади.

Суд экспертиза муассасаси томонидан одам ДНКсининг суд-биологик экспертизасини ўтказиш чоғида олинган, геном бўйича мажбурий равишда давлат рўйхатига олиниши лозим бўлган геномга оид аxборот ваколатли давлат органига берилганидан кейин суд-экспертиза муассасаси томонидан йўқ қилинади.

Геномга оид аxборот геном бўйича ихтиёрий равишда давлат рўйхатига олишдан ўтган шахсларнинг ёхуд вояга етмаган шахслар қонуний вакилларининг ва суд томонидан муомалага лаёқатсиз ёки муомала лаёқати чекланган деб топилган шахсларнинг ёзма аризаси асосида ҳам йўқ қилинади.

Оқланган шаxснинг геном бўйича мажбурий равишда давлат рўйxатига олинган геномга оид ахборот суднинг оқлов ҳукми қонуний кучга кирганидан кейин йўқ қилинади.

**5-боб. Якунловчи қоидалар**

**31-модда. Геном бўйича мажбурий равишда давлат рўйхатига**

**олишни амалга ошириш тадбирларини**

**молиялаштириш**

Геном бўйича мажбурий равишда давлат рўйxатига олишни амалга ошириш, геномга оид ахборотни ҳамда биологик материални сақлашга ва ундан фойдаланишга доир тадбирларни молиялаштириш Ўзбекистон Республикасининг Давлат бюджети маблағлари, шунингдек Ўзбекистон Республикаси қонунчилигида тақиқланмаган бошқа манбалар ҳисобидан амалга оширилади.

**32-модда.Геном бўйича давлат рўйxатига олишни**

**амалга оширувчи давлат органларининг қарорлари ва**

**улар мансабдор шахсларининг ҳаракатлари**

**(ҳаракатсизлиги) устидан шикоят қилиш**

Геном бўйича давлат рўйxатига олишни амалга оширувчитерговга қадар текширув, суриштирув, дастлабки тергов органларининг ва суднинг, шунингдек ваколатли давлат органининг ҳамда суд-экспертиза муассасаларининг қарорлари ва улар мансабдор шаxсларининг ҳаракатлари (ҳаракатсизлиги) устидан бўйсунув тартибида юқори турувчи органга ёхуд судга шикоят қилиниши мумкин.

**33-модда. Геном бўйича давлат рўйxатига олиш тўғрисидаги**

**қонунчиликнии бузганлик учун жавобгарлик**

Геном бўйича давлат рўйxатига олиш тўғрисидаги қонунчиликни бузганликда айбдор шаxслар белгиланган тартибда жавобгар бўлади.

Тегишли давлат органларининг мансабдор шахслари геномга оид ахборотнинг махфийлигини, уни сақлаш қоидаларини бузганлик ва ундан қонунга хилоф равишда фойдаланганлик учун жавобгар бўлади.

**34-модда. Қонунчиликни ушбу Қонунга**

**мувофиқлаштириш**

Ўзбекистон Республикаси Вазирлар Маҳкамаси:

ҳукумат қарорларини ушбу Қонунга мувофиқлаштирсин;

давлат бошқаруви органлари ушбу Қонунга зид бўлган ўз норматив-ҳуқуқий ҳужжатларини қайта кўриб чиқишлари ва бекор қилишларини таъминласин.

**35-модда. Ушбу Қонуннинг кучга кириши**

Ушбу Қонун 2024 йил1 январдан эътиборан кучга киради.

**Ўзбекистон Республикасининг**

**Президенти Ш. Мирзиёев**

GENOM QL\_654/О-М/С-М