**Жамоатчилик фикри ва эътирозлари IMEI-тизими фаолиятини қайта кўриб чиқишга асос бўлди!**

Куни кеча бир қатор ижтимоий тармоқларда “Mening fikrim” веб-порталига UZIMEI тизими бўйича ўтган йили жойлаштирилган жамоавий мурожаат Парламент томонидан ҳалигача кўриб чиқилмаганлиги ҳақида кўплаб эътирозлар янграганига гувоҳ бўлдим. Лекин аслида ҳам шундайми?

Дарҳақиқат, 2019 йил 14-декабрда фуқаро Деҳқонов Анваржон Махаматхалимжон ўғли номидан “Mening fikrim” веб-порталига **“Мобил қурилмаларнинг IMEI-кодларини рўйхатдан ўтказишни соддалаштириш ҳақида”**ги жамоавий мурожаати жойлаштирилган эди.

Ушбу жамоавий мурожаат 2019 йилнинг 17-февраль кунига келиб 10 мингдан ортиқ овоз тўплашга эришган ҳамда “Mening fikrim” веб-портали орқали электрон жамоавий мурожаат қилиш ва уларни кўриб чиқиш тартиби тўғрисидаги Низомнинг 32-бандига асосан масала Олий Мажлис ҳузуридаги Қонунчилик муаммолари ва Парламент тадқиқотлари институти томонидан Олий Мажлис Қонунчилик палатасига ўрганиш учун киритилган.

Шундан келиб чиқиб, Мурожаатда кўтарилган масалани тегишли тартибда ўрганиб, холис таҳлиллар асосида хулоса тайёрлаш, халқаро тажрибани ва жамоатчилик фикрини ўрганиш мақсадида масъул қўмита сифатида мен фаолият юритаётган Инновацион ривожланиш, ахборот сиёсати ва ахборот технологиялари масалалари қўмитаси томонидан 2020 йилнинг 20 февралида Ишчи гуруҳ тузилди. Ишчи гуруҳ таркибига Олий Мажлис депутатларидан ташқари, масалага алоқадор соҳалар вакилларидан бўлган мутахассислар ҳам жалб этилди.

Ишчи гуруҳ томонидан 2020 йилнинг март ойидан Ўзбекистон Республикаси Ахборот технологиялари ва коммуникацияларини ривожлантириш вазирлиги ҳамда Давлат Божхона қўмитаси фаолиятида Вазирлар Маҳкамасининг “Ўзбекистон Республикасида мобил қурилмаларни ҳисобга олиш тизимини тартибга солиш чора-тадбирлари тўғрисида” 2018 йил 22 октябрдаги 847-сонли қарори ҳамда “Ўзбекистон Республикаси ҳудудида фойдаланилаётган, сотиш ёки шахсий фойдаланиш учун олиб келинадиган ва ишлаб чиқариладиган мобил қурилмаларни рўйхатдан ўтказиш тартиби тўғрисида”ги 2019 йил 17 сентябрь кунги 778-сонли қарори талабларининг бажарилиши ва амалга оширилаётган ишлар ўрганилиши бошланди.

Лекин ўтган йилнинг март ойида мамлакатимизда қатъий карантин чоралари жорий этилиши сабабли Ишчи гуруҳ ўрганишининг муддатларини узайтиришга тўғри келди.

Шунга қарамай, Ишчи гуруҳ томонидан олиб борилган ўрганиш охирига етказилиб, ўрганиш натижалари ва хулосаларига кўра, IMEI-тизимни жорий этилиши Республикамизда мобил алоқани ривожлантириш, хавфсиз ва сифатли алоқа хизматларини кўрсатилишини таъминлаш, истеъмолчилар учун сифатли мобил қурилмалардан фойдаланиш имкониятини яратиш, шунингдек, мобил қурилмаларни республика ҳудудига ноқонуний олиб кирилишига чек қўйилиб, уларнинг қонуний импорт қилинишини таъминлашга хизмат қилиши аниқланган. Тизимнинг муваффаққиятли фаолияти орқали биргина 2020 йил давомида давлат бюджетига **256 млрд**. **сўмлик қўшимча божхона тушумлари келиб тушган (**Солиштириш учун 2018 йилда атига **5.1 млрд. сўм**, 2019 йилнинг январь-октябрь ойларида эса **10.7 млрд**. сўм давлат бюджетига ундирилган).

Бундан ташқари, IMEI-кодларини мажбурий рўйхатдан ўтказиш тизими халқаро амалиётда кенг қўлланилиши ва ҳозирда 43та мамлакатда ушбу тизим амалиётга жорий қилинганлиги аниқланган. Лекин шу билан бир қаторда, Ишчи гуруҳ томонидан тизим амалиётига оид бир қатор камчиликлар аниқланиб, улар ечими юзасидан таклифлар илгари сурилган эди.

Тўпланган материаллар асосида тайёрланган хулоса ва таклифлар Олий Мажлис Қонунчилик палатаси Кенгаши тарафидан кўриб чиқилиб, мазкур ахборот асосида **2020 йил 3-июнь куни 312-IV-сонли Кенгаш қарори қабул қилинган.**

Лекин минг афсуски, Қонунчилик палата томонидан мазкур жамоавий мурожаат кўриб чиқилиб, бу бўйича Кенгаш томонидан қарор қабул қилинган бўлсада, бу ҳақда “Mening fikrim” веб-порталига тегишли маълумот жойлаштирилмаган. Бу ўринда жамоатчилик томонидан билдирилган танқидлар ўринли деб биламан. Веб-порталга масъул модератор сифатида бириктирилган Парламент тадқиқотлари институти ходимларининг масъулиятсизлиги ва ўз ишига нисбатан талабчан эмаслиги сабабли қилинган бир хато ортидан жамоатчилик орасида Парламентга нисбатан ишончсизлик шаклланишига сабаб бўлмоқда. Умид қиламанки, Парламент тадқиқотлари институти ходимлари бундан тўғри хулоса чиқарадилар.

Шу қаторда таъкидлаб ўтиш жоизки, Олий Мажлис Қонунчилик палатаси Кенгаши қарори асосида, яъниИшчи гуруҳ томонидан тақдим этилган таклиф ва камчиликларни инобатга олган ҳолда **Вазирлар Маҳкамасининг 2020 йил 31 декабр кунги 828-сонли қарори қабул қилиниб, унга кўра мобил қурилмаларнинг IMEI-кодларини рўйхатга олиш тартиби тўғрисидаги Низомга бир қатор ўзгартириш ва қўшимчалар киритилди.**

Мисол учун, Низомга киритилган ўзгартиришларга асосан агар мобил қурилманинг бир слотига тегишли IMEI-коди 2019 йил 1 ноябргача автоматик рўйхатдан ўтган ва базага киритилган бўлса, **унинг бошқа слотидаги IMEI-кодини рўйхатга олиниши бепул равишда амалга оширилиши**, шунингдек, агар мобил қурилманинг бир слотига тегишли IMEI-коди 2019 йил 1 ноябрдан кейин аризага асосан рўйхатга олинган бўлса, унда **ушбу қурилманинг бошқа слоти IMEI коди хеч қандвй қўшимча талабларсиз тўлов асосида рўйхатдан ўтказилиши** белгиланди. Бу эса фуқароларга ўз эҳтиёжлари учун олиб келган мобил қурилмаларни IMEI-кодларини рўйхатдан ўтказишда янада қулайлик яратади.

**Олий Мажлис Қонунчилик палатаси**

**депутати Б.Маниязов**