Давлат Солиқ Қўмитасига

Сизнинг 2021 йил 11 январдаги 20/3-00942 – сонли талабномангизга

жавобан қуйидагиларни маълум киламиз ва асослантирувчи ҳужжат сифатида қабул қилишингизни сўраймиз:

Хақиқатдан хам, Солиқ Кодексининг 15 моддаси 1-қисмида солиқ тўловчига **солиқ муносабатларида** контрагентларни танлаш чоғида лозим даража эхтиёткорлик қилиши мажбурияти юклатилган. Лекин жамият талабномада келтирилган контрагентларнинг хеч бири билан **солиқ муносабатларига** оид келишув тузмаган ёки узаро тузилган шартномаларнинг бирор бир бандида солиқ муносабатларини вужудга келтирувчи шартлар мавжуд эмас. Яъни, жамият томонидан контрагентларга жамиятнинг номидан (ўрнига) солиқ тўлаш, солиқ органлари билан муносабатларда иштирок этиш ёки бошқа бирор бир солиқ мажбуриятини вужудга келтирувчи мажбурият юклатилган келишув мавжуд эмас.

Жамият «AZIZBEK EXPORT IMPORT GOLD» МЧЖ хамда «BUVAYDA EXPORT GOLD» МЧЖлар билан мутаносиб равишда 2020 йил 5 июндаги 11 – сонли ва 12 - сонли, «боғдорчилик ва қишлок хўжалиги махсулотларини етказиб бериш хақида» шартномалар имзолаган. Ўзбекистон Республикаси Фуқаролик Кодексининг 386-моддасига асосан олди-сотди шартномаси бўйича бир тараф (сотувчи) товарни бошқа тараф (сотиб олувчи)га мулк қилиб топшириш мажбуриятини, сотиб олувчи эса бу товарни қабул қилиш ва унинг учун белгиланган пул суммаси (баҳоси)ни тўлаш мажбуриятини олади, яъни, юқорида келтирилган контрагентлар билан жамият ўртасида **иқтисодий муносабатлар** вужудга келган. Ўз навбатида, юқоридаги шартномалар бўйича контрагентлар ўз мажбуриятларини тўлалигича ўз вактида бажарган (етказиб берилган товарлар бўйича электрон хисоб-варақ фактуралар тизимда мавжуд). Етказиб берилган товарлар учун тўловлар тўлиқ пул ўтказиш йўли билан банк орқали амалга оширилган.

Бундан ташқари, қонунчилигимизда Солиқ Кодексининг 15-моддаси 1 қисмида келтирилган маълумотларни солиқ тўловчи томонидан текшириш тартибини белгиловчи норматив хуқуқий хужжат мавжуд эмас.

Лекин, шунга қарамасдан жамиятимиз шартномалар тузишдан олдин юқорида келтириб ўтилган контрагентларни очиқ манбаалар ёрдамида, яъни my.soliq.uz, stat.uz, my.gov.uz ва бошқа интернет ресурслари ёрдамида текшириб чиққан. Текшириш давомида контрагентларимиз солиқ тўловчи сифатида рўйхатдан ўтганлиги ва қўшилган қиймат солиғи тўловчиси сифатида рўйхатдан ўтганлиги аниқланди.

Бундай текширишнинг хуқуқий асоси сифатида Ўзбекистон Республикаси Давлат Солиқ Қўмитасининг 2020 йил 30 майдаги 3237 – сонли қарори 21-бандида солиқ тўловчига контрагентлар бўйича маълумотларни тақдим этиш шахсий кабинет орқали реал вақт режимида амалага оширилиши белгилаб қўйилганлигини мисол қилишимиз мумкин.

Солиқ кодексининг 15-моддаси иккинчи қисмида эхтиёткорлик қилинмаганлиги натижасида кўрилган зарар солиқ солиш мақсадида тан олинмаслик нормаси бизнингча жамиятнинг бирор бир муносабатига таалуқли эмас. Чунки, жамиятнинг барча контрагентлари ўзаро келишув ва шартномаларда юклатилган мажбуриятларни ўз вақтида тўлалигича бажариб келмоқда. Бундан ташқари Кодекснинг 14-моддаси 4-қисмида агар битимларнинг ёки бошқа иқтисодий муносабатларнинг барча иштирокчилари ўзлари тузган битимларнинг барча шартлари ва талабларини бажараётган бўлса, солиққа оид бўлмаган муносабатларни тартибга солувчи норматив-ҳуқуқий ҳужжатларда назарда тутилган қоидаларнинг айрим бузилишлари солиқ тўловчи томонидан олинган даромадларни ёки уларнинг қилган харажатларини (кўрган зарарларини) солиқ солиш мақсадида эътироф этишни рад этиш учун асос бўлиб хизмат қилиши мумкин эмаслиги белгилаб куйилган.

Солиқ кодексининг 266-моддасида агар хисобга олиш хуқуқи товарларни (хизматларни) олиш бўйича қалбаки ёки кўзбуямачилик учун тузилган битим натижасида вужудга келганлигига оид **далиллар** мавжуд бўлса, солик органи хисобга олишни бекор қилишни ёки унга тузатишни амалга оширишга хақлиги Кодекснинг 14-моддаси билан узвий равишда боғликлигини маълум қиламиз. Ўз навбатида, жамият ва «AZIZBEK EXPORT IMPORT GOLD» МЧЖ ҳамда «BUVAYDA EXPORT GOLD» МЧЖлар ўртасида тузилган шартномалар ҳуқуқни суистеъмол қилиш мақсадида қалбаки битимлигини исботловчи аник далилар мавжуд булса такдим этишингизни, акс холда 14-модданинг 8-кисмига мувофиқ судга даъво билан мурожаат қилишингизни сўраймиз.

Юқоридагилардан келиб чиқиб, ҳамда Кодекснинг 15-моддасида солиқ тўловчига юклатилаган мажбуриятлар солиқ тўловчи билан **солиқ муносабатларида** бевосита иштирок этаётган контрагентлар ўртасида вужудга келишини инобатга олиб, сизнинг талабномангиз асоссиз деб хисоблаймиз.