Лойиҳа

Инсон ҳуқуқлари бўйича Ўзбекистон Республикасининг Миллий стратегияси ва уни амалга ошириш бўйича «Йўл харитаси»нинг ижро ҳолати юзасидан ахборот тўғрисида

Инсон ҳуқуқлари бўйича Ўзбекистон Республикаси Миллий марказининг Инсон ҳуқуқлари бўйича Ўзбекистон Республикасининг Миллий стратегияси (кейинги ўринларда - Миллий стратегия) ва уни амалга ошириш бўйича «Йўл харитаси»нинг (кейинги ўринларда - “Йўл харитаси”) ижро ҳолати юзасидан ахборотини кўриб чиқиб, Парламент комиссияси таъкидлайдики, мамлакатимизда Миллий стратегия доирасида инсон ҳуқуқларини ҳимоя қилишнинг қонунчилик ва ташкилий-ҳуқуқий базасини мустаҳкамлаш, инсон ҳуқуқлари бўйича халқаро стандартларни миллий қонунчиликка имплементация қилиш ва халқаро мажбуриятларни бажариш, шунингдек, инсон ҳуқуқлари соҳасида халқаро ташкилотлар билан ҳамкорликни фаоллаштиришга доир тизимли ишлар амалга оширилмокда.

Бугунги кунда Миллий стратегия “Йўл харитаси”нинг жами 78 бандидан 32 банди бўйича ижро муддати якунланган, 20 банд бўйича ишлар ўз муддатида бажарилган, 12 банд бажарилмоқда. Ижро муддати якунланмаган 46 бандни амалга ошириш бўйича ишлар давом этмоқда.

Миллий стратегияда жами 33 та қонун лойиҳаси, жумладан, 20 та янги қонун лойиҳаларини ишлаб чиқиш назарда тутилган. Ушбу қонун лойиҳалари бўйича бандларнинг 12 таси ижро қилинган, 21 таси ижро қилинмоқда.

Ўтган давр мобайнида Ўзбекистон Республикасининг “Таълим тўғрисида”ги қонуни (янги таҳрири), “Одам савдосига қарши курашиш тўғрисида”ги қонуни (янги таҳрири) қабул қилинди, шунингдек, “Аҳоли бандлиги тўғрисида”ги ҳамда “Ногиронлиги бўлган шахсларнинг ҳуқуқлари тўғрисида”ги қонунлари қабул қилинган.

Шунингдек, 5 та янги кодекс (Соғлиқни сақлаш кодекси, Нодавлат нотижорат ташкилотлари тўғрисидаги кодекси, Экология кодекси, Ахборот кодекси, Тадбиркорлик кодекси) лойиҳаси, 7 та амалдаги кодекснинг янги таҳрири (Фуқаролик кодекси, Меҳнат кодекси, Жиноят кодекси, Жиноят-ижроия кодекси, Жиноят процессуал кодекси, Маъмурий жавобгарлик тўғрисидаги кодекси, Уй-жой кодекси) лойиҳасини тайёрлаш жараёни амалга оширилмоқда.

Бундан ташқари, 6 та янги қонунлар (“Фавқулодда ҳолат тўғрисида”ги, “Судьялар ҳамжамияти органлари тўғрисида”ги, “Ўзбекистон Республикасида чет эл фуқаролари ва фуқаролиги бўлмаган шахсларнинг ҳуқуқий мақоми тўғрисида”ги, “Хусусийлаштириш тўғрисида”ги, “Ижтимоий тадбиркорлик тўғрисида”ги, «Виждон эркинлиги ва диний ташкилотлар тўғрисида»ги қонун) лойиҳаларини ишлаб чиқиш ва қабул қилиш жараёни амалга оширилмоқда.

“Инсон ҳуқуқлари ҳимояси учун” кўкрак нишони тўғрисидаги низом тасдиқланиб, кўкрак нишони билан тақдирлаш маросими 2020 йил 10 декабрь – Халқаро инсон ҳуқуқлари кунида ўтказилган, кўкрак нишони ўз соҳибларига топширилган.

Инсон ҳуқуқлари бўйича Самарқанд форуми концепцияси ва Инсон ҳуқуқлари бўйича Самарқанд форумини ўтказиш регламентини тасдиқланган.

БМТнинг Инсон ҳуқуқлари бўйича кенгаши аъзолигига Ўзбекистон Республикаси сайланишини таъминлашга қаратилган чора-тадбирларни амалга оширилиб, 2020 йил 13 октябрда Ўзбекистон миллий давлатчилигимиз тарихида илк бор БМТнинг Инсон ҳуқуқлари бўйича кенгаши аъзолигига уч йил муддатга – 2021-2023 йилларга сайланган.

Суд ва ҳуқуқни мухофаза қилувчи органлари раҳбар ходимларининг инсон ҳуқуқлари соҳасидаги малакасини ошириш бўйича “Инсон қадр-қиммати - энг олий қадрият” махсус ўқув модули ишлаб чиқилиб, жами 500 нафардан ортиқ раҳбар ходимлар ўқитилган.

Олий малакали илмий ва илмий-педагог кадрлар рўйхатига «Инсон ҳуқуқлари» ихтисослиги киритилиб, юридик фанлар ва социология фанлари бўйича илмий даражаларни берувчи илмий кенгаш тузилган.

Шу билан бирга, айрим давлат органлари Миллий стратегия “Йўл харитаси” тегишли бандлари ижроси бўйича маълумотларни белгиланган муддатларда ва сифатли тақдим этмаган. Жумладан, Ўзбекистон Республикаси Соғлиқни сақлаш вазирлиги (36, 37, 38-бандлари), Маҳалла ва оилани қўллаб-қувватлаш вазирлиги (44, 45-банди), Давлат активларини бошқариш агентлиги (33-банди) маълумотни белгиланган муддатдан кечиктириб тақдим этган, Мактабгача таълим вазирлиги (49-банди) эса маълумотни сифатсиз тақдим этган.

Юқоридагилардан келиб чиқиб, Ўзбекистон Республикасининг инсон ҳуқуқлари соҳасида халқаро мажбуриятларга риоя этилиши бўйича Парламент комиссияси

ҚАРОР ҚИЛАДИ:

1. Инсон ҳуқуқлари бўйича Ўзбекистон Республикасининг Миллий стратегияси ва уни амалга ошириш бўйича «Йўл харитаси»нинг ижро ҳолати юзасидан ахборот маълумот учун қабул қилинсин.
2. Ўзбекистон Республикаси Олий Мажлисининг Қонунчилик палатасидаги сиёсий партияларнинг фракциялари ҳамда қўмиталарга Инсон ҳуқуқлари бўйича Ўзбекистон Республикасининг Миллий стратегияси ва уни амалга ошириш бўйича «Йўл харитаси»нинг ижро ҳолати юзасидан ахборотни ўз фаолиятларида эътиборга олиш тавсия этилсин.
3. Соғлиқни сақлаш вазирлиги, Маҳалла ва оилани қўллаб-қувватлаш вазирлиги, Давлат активларини бошқариш агентлиги, Мактабгача таълим вазирлигига “Йўл харитаси” тегишли бандлари ижросининг таъминлангани бўйича маълумотларни белгиланган муддатлардан кечиктирмасдан ҳамда сифатли тақдим қилиш бўйича тегишли чораларни кўриш тавсия этилсин.
4. “Йўл харитаси”нинг ижроси бўйича масъул ижрочилар Миллий стратегиясини тўлиқ ва тизимли амалга оширилиши семинарлар, конференциялар ва бошқа тадбирлар доирасида оммавий ахборот воситаларида кенг ёритиб борилиши таъминласин.
5. Инсон ҳуқуклари бўйича Ўзбекистон Республикаси Миллий марказига:

Миллий стратегия ва унинг “Йўл харитаси”ни амалга ошириш борасидаги ишларда давлат органлари фаолиятига кўмаклашишни кучайтириш;

инсон ҳуқуқлари бўйича халқаро шартномаларни миллий қонун ҳужжатларига ва ҳуқуқий амалиётга имплементация қилиш ишларини мувофиқлаштириб бориш, ушбу жараёнга халқаро ташкилотлар ва ҳорижий ҳамкорларни кенг жалб қилиш тавсия этилсин.

1. Ушбу Қарор қабул қилинган кундан эътиборан кучга киради.

Инсон ҳуқуқлари соҳасида

Ўзбекистон Республикасининг

халқаро мажбуриятларига

риоя этилиши бўйича

Парламент комиссияси раиси А.Х. Саидов