**Ўзбекистон Республикаси Уй-жой коммунал хизмат кўрсатиш вазири М.Салиевга**

**ДЕПУТАТЛИК СЎРОВИ**

**Ҳурматли Музаффар Холдарбоевич,**

Қашқадарё вилояти, Шаҳрисабз шаҳридаги Оммоғон МФЙ худудидаги Оммоғон, Беғубор, Мажнунтол, Оқибат кўчаларида 451 нафар хонадон мавжуд бўлиб, аҳолиси 1754 нафарни ташкил этади. Аҳоли шу худуддан оқиб ўтадиган “**Чоршанбе**” каналидаги сувдан чорва моллари ҳамда ўз томорқаларини суғориш мақсадида фойдаланади.

Шаҳрисабз шаҳар “Бўстон” МФЙ, “Ипак йўли” кўчасидаги кўп қаватли уйларнинг чиқинди сувлари “**Оммоғон**” маҳалласидан оқиб ўтадиган “**Чоршанбе**” каналига тўғридан-тўғри ташлаб қўйилган, натижада канал суви ифлосланиб антисанитария ҳолатига келиб қолган.

Натижада, ёз мавсуми келиши муносабати билан ушбу оқаётган сувларда болаларнинг чўмилиши натижасида турли хил диарея, гепатит-А, ҳар хил паразитар касалликлар кўпайишига сабаб бўлмоқда.

Бундан ташқари канализациядан чиқаётган ифлос чиқиндилар ёшлар фойдаланиб келаётган спорт майдонини ниҳоятда ифлослантириб, яроқсиз ҳолатга келтирган. “**Оммоғон”** маҳалласи аҳолиси бир неча бор махаллий даражадаги ҳокимликларга мурожаат қилган аммо масала ҳозирги кунгача ечилмасдан келинмоқда.

Сиздан, мазкур муаммоли масаланинг ўта долзарблигини инобатга олиб, истисно тариқасида 2020 йил режасига киритилишида ўз ваколатингиз доирасида амалий ёрдам кўрсатишингизни ҳамда натижаси юзасидан “Ўзбекистон Республикаси Олий Мажлиси Қонунчилик палатаси депутати­нинг ва Сенат аъзосининг мақоми тўғрисида”ги Ўзбекистон Республикаси Қонунининг 10-моддасига мувофиқ, 10 кун муддатда асослантирилган ёзма маълумот беришингизни сўраймиз.

**Ҳурмат билан,**

**Д.Н.Имомова**