**ОЛИЙ ТАЪЛИМ ТИЗИМИДА ИНТЕЛЛЕКТУАЛ МУЛК ФАНЛАРИ ЖОРИЙ ЭТИЛАДИ**

2021 йилнинг 28 январь куни Ўзбекистон Республикаси Президентининг «Интеллектуал мулк объектларини муҳофаза қилиш тизимини такомиллаштириш чора-тадбирлари тўғрисида» ПҚ-4965-сонли Қарори қабул қилинди. Мазкур қарор интеллектуал мулк соҳасини ривожлантириш мамлакатимизнинг жаҳон интеграциясидаги асосий омил эканлигидан келиб чиқиб, интеллектуал мулк объектларини муҳофаза қилиш тизимини такомиллаштириш, шунингдек, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича [Ҳ](https://nrm.uz/contentf?doc=491659_2017-2021_yillarda_o%E2%80%98zbekiston_respublikasini_rivojlantirishning_beshta_ustuvor_yo%E2%80%98nalishi_bo%E2%80%98yicha_harakatlar_strategiyasi_(o%E2%80%98zr_prezidentining_07_02_2017_y_pf-4947-sonli_farmoniga_1-ilova)&products=1_vse_zakonodatelstvo_uzbekistana" \t "_blank)[аракатлар стратегиясида](https://nrm.uz/contentf?doc=491659_2017-2021_yillarda_o%E2%80%98zbekiston_respublikasini_rivojlantirishning_beshta_ustuvor_yo%E2%80%98nalishi_bo%E2%80%98yicha_harakatlar_strategiyasi_(o%E2%80%98zr_prezidentining_07_02_2017_y_pf-4947-sonli_farmoniga_1-ilova)&products=1_vse_zakonodatelstvo_uzbekistana) белгиланган вазифаларни изчил амалга ошириш мақсадида ишлаб чиқилган.

Барчамизга маълумки, бугунги кунда Давлатимиз раҳбари томонидан олий таълим тизими олдига катта вазифалар қўйилди ва соҳада ўзгариш қилиш қўллаб-қувватланмоқда. Қарорга кўра, **2021/2022 ўқув йилидан бошлаб олий таълим ташкилотларида, хусусан, ишлаб чиқариш ва техник, қишлоқ ва сув хўжалиги соҳаларидаги таълим йўналишларида илғор хорижий тажриба асосида ҳамда ёш авлод орасида ижодкорларнинг меҳнатига бўлган ҳурмат ҳиссини шакллантиришга қаратилган интеллектуал мулк фанлари жорий этилиши белгиланган ва улар бўйича ўтказиладиган машғулотларда соҳада фаолият олиб борувчи амалиётчилар иштирок этиши таъминланади.** Бу, аввало, олий таълим ташкилотларида ўқитиш услубиёти ва замонавий дарсликларни яратиш, таълимга ахборот технологияларини жорий этиш, фаол халқаро интеграция демакдир. Эндиликда инновацион ёндашув асосида соҳага оид фаолият билан шуғулланувчи бутун дунёда талаб катта бўлган мутахассисларни тайёрлаш мақсадга мувофиқ эканлиги қолаверса, бугунги кунда ёшларни меҳнат бозорида талаб юқори бўлган замонавий касб-ҳунарларга ўргатиш, уларда тадбиркорлик кўникмалари ва меҳнатсеварлик фазилатларини шакллантириш энг долзарб масалаларнинг биридир.

Шунингдек, қарорда **инновацион ривожланиш вазирлиги зиммасига илмий-тадқиқот ва олий таълим ташкилотларини интеллектуал мулк масаласида иқтисодиёт тармоқлари (енгил саноат, фармацевтика, қишлоқ хўжалиги ва бошқалар) билан боғлашни таъминлаш вазифаси юклатилди.** Биз мазкур қарорнинг мазмун-моҳиятини чуқур таҳлил этар эканмиз, юртбошимизнинг жамиятда инсон энг асосий қадрият сифатида қадрланадиган, давлат аппаратининг барча ресурслари халқнинг манфаатлари учун хизмат қилишга, инсонларнинг ҳар томонлама камол топишига йўналтириладиган муҳитни шакллантиришга бўлган қатъиятли интилишини кўрамиз. Шу нуқтаи назардан, қарорда олий таълим ташкилотларида интеллектуал мулк фанлари жорий этилиши юксак малакали кадрлар бўғинини шакллантириш, самарали ишлаб чиқариш ва техник, қишлоқ ва сув хўжалиги соҳаларидаги таълим йўналишларида илғор хорижий тажриба асосида  жуда муҳим амалий ташаббуслар илгари сурилмоқда.

Хулоса қилиб айтганда, Президентимизнинг янги Ўзбекистоннинг янги истиқболларини белгилаб берадиган ҳар бир Қарори жамиятимиз ҳаётида ижтимоий-сиёсий ва социал-иқтисодий соҳаларда амалга оширилаётган кенг кўламли ислоҳотларнинг натижадорлиги учун масъулиятини кучайтиришни таъминловчи самарали механизм бўлиб хизмат қилади. Айниқса, таълим тизимининг жадал ривожланиши мамлакатнинг иқтисодий барқарорлигини ошириш, тинч-тотувлигини таъминлаш, жаҳон ҳамжамиятида ўз ўрнига эга бўлишга хизмат қилади.

**Э.А.ЗАХИДОВ,**

**Олий Мажлис Қонунчилик палатаси депутати,**

**Фан, таълим, маданият ва спорт масалалари**

**қўмитаси раиси**