**“Ўзбек тилининг давлат тили сифатидаги нуфузи ва мавқеини тубдан ошириш масалалари” мавзусидаги конференцияни олиб бориш**

**ТАРТИБИ**

**Раислик қилувчи Олий Мажлис Қонунчилик палатасидаги Ўзбекистон Халқ демократик партияси фракцияси аъзоси Ф.Шарипов.**

**Ассалому алайкум, ҳурматли партиядошлар!**

Бугунги йиғилишимизда Ўзбекистон Халқ демократик партияси Марказий Кенгаши, Олий Мажлис Қонунчилик палатаси депутатлари, Ўзбекистон Республикаси Вазирлар Маҳкамасининг Давлат тилини ривожлантириш департаменти, Истеъмолчилар ҳуқуқларини ҳимоя қилиш Агентлиги масъул ходимлари, минтақавий партия кенгашлари раҳбар ва масъул ходимлари ҳамда оммавий ахборот воситалари иштирок этишмоқда.

Алоҳида таъкидлаш керакки, халқимизнинг кўп асрлик маданий, илмий-маърифий ва бадиий тафаккури, интеллектуал салоҳиятининг ёрқин ва бебаҳо маҳсули бўлган ўзбек тили жаҳондаги бой ва қадимий тиллардан биридир.

Ўзбекистонда 1989 йил 21 октябрда эл-юртимиз асрлар давомида орзу қилиб, интилиб ва курашиб келган давлат тили ҳақидаги қонуннинг қабул қилиниши мамлакат суверенитети ва мустақиллиги сари қўйилган дастлабки дадил қадам эди. Айнан ана шу тарихий ҳужжатга биноан ўзбек тили мустаҳкам ҳуқуқий асос ва юксак мақомга эга бўлди.

Истиқлол йилларида она тилимиз том маънода давлат тилига айланиб, халқимизни юртимизда эркин ва озод, фаровон ҳаёт қуришдек буюк марраларга сафарбар этадиган беқиёс куч сифатида майдонга чиқди.

**Ҳурматли конференция қатнашчилари!**

Барчангизни хабарингиз бор, бугун Ўзбекистонимиз “Миллий тикланишдан – миллий юксалиш сари” деган бош тамойил асосида тараққиётнинг янги, янада юксак босқичига кўтарилмоқда. Мамлакатимизда амалга оширилаётган кенг кўламли ислоҳотлар жараёнида давлат тилининг ҳаётимиздаги ўрни ва нуфузи тобора ошиб бормоқда.

Ўзбек тили сиёсий-ҳуқуқий, ижтимоий-иқтисодий, маънавий-маърифий жабҳаларда фаол қўлланиб, халқаро минбарларда баралла янграмоқда. Хорижий мамлакатларда тилимизга эътибор ва уни ўрганишга қизиқиш кучаймоқда.

Яқинда бўлиб ўтган БМТ сессиясида Ўзбекистон Президенти Шавкат Мирзиёев мустақил Ўзбекистон тарихида илк марта давлат тили – ўзбек тилида нутқ сўзлади.

Бу албатта, биринчидан халқаро ҳамжамият томонидан илиқ кутиб олинди, иккинчидан шу нутқ орқали мамлакатимизда давлат тилининг ўзбек тили эканлигини халқаро ҳамжамиятга кўрсатиб берилиши ҳар бир юртдошимизни ғурурлантирди, албатта.

Шу билан бир қаторда халқаро анжуманларда Ўзбекистон номидан ёки Ўзбекистонда ташкил этиладиган шундай тадбирларда рус тилида маъруза ва чиқиш қилишни одат қилиб олганларга ижобий маънода таъсир кўрсатди, десам, муболаға бўлмайди.

Бугунги глобаллашув даврида ҳар бир халқ, ҳар қайси мустақил давлат ўз миллий манфаатларини таъминлаш, бу борада аввало ўз маданиятини, азалий қадриятларини, она тилини асраб-авайлаш ва ривожлантириш масаласига устувор аҳамият қаратади.

Хабарингиз бор, Ўзбек тилининг халқимиз ижтимоий ҳаётида ва халқаро миқёсдаги обрў-эътиборини тубдан ошириш, униб-ўсиб келаётган ёшларимизни ватанпарварлик, миллий анъана ва қадриятларга садоқат, улуғ аждодларимизнинг бой меросига ворислик руҳида тарбиялаш, мамлакатимизда давлат тилини тўлақонли жорий этишни таъминлаш мақсадида қатор ислоҳотлар амалга ошириб келинмоқда.

Хусусан, давлатимиз раҳбарининг 2019 йил 22 октябрдаги “Ўзбек тилининг давлат тили сифатидаги нуфузи ва мавқеини тубдан ошириш чора-тадбирлари тўғрисида” Фармони ушбу йўналишда муҳим қадам бўлди.

Ўзбек тилига давлат тили мақоми берилган кун – 21 октябрь санаси “Ўзбек тили байрами куни” деб эълон қилинди.

Ўзбекистон Республикаси Вазирлар Маҳкамаси тузилмасида Давлат тилини ривожлантириш департаменти ташкил этилди.

Албатта, давлат тилини ривожлантириш борасида алоҳида департаментнинг ташкил қилиниши муҳим бир қадам бўлди.

Айниқса, давлат тилини ривожлантириш, давлат тили тўғрисидаги қонун ҳужжатларига риоя этилиши устидан мониторингни амалга ошириш, ушбу соҳада жамоатчилик назоратини кучайтириш, давлат тилининг амал қилиши билан боғлиқ муаммоларни аниқлаш ва бартараф этиш юзасидан, шунингдек, уни ривожлантириш соҳасида ягона давлат сиёсатини юритишда фаолият жадаллашди.

Бироқ бугунги глобаллашув жараёнида давлат тилини ривожлантириш борасида бир қатор камчиликлар ҳам мавжудлиги бор ҳақиқат.

Нега деганда, кузатишларим натижасида шундай хулосага келяпманки, бугунги сиёсий жараёнда мамлакатимизда давлат тилида иккита қатлам юзага келиб қолганини кўришимиз мумкин. Булар крилл ҳамда лотин ёзувига асосланган ўзбек тилини ўрганган қатламдир.

Амалдаги қонунчилигимизда белгилаб қўйилган ҳамда янги ташкил қилинган департаменга ҳам лотин ёзувига асосланган ўзбек алифбосини тўлиқ жорий этиш борасидаги ишларни жадаллаштириш вазифаси юклатилган.

Шуни очиқ тан олиб айтишимиз керакки, бугун давлат хизматчиларининг катта қисми лотин ёзувини билмайди. Бу борада ҳам кўплаб ишларни амалга ошириш зарур. Бундан ташқари бутун тизимда ички идоравий ҳужжатлар, қарор ва фармонлар, хат-ҳужжатлар кирилл ёзувида ёки рус тилида амалга оширилади.

Яна бир муҳим нарса, бугун матбуотимиз ҳам қонун нормаларига амал қилмайди. Газеталаримиз фақатгина сарлавҳаси лотин ёзувида чоп этилади. Қолган барча маълумотлар крилл ёзувида. Телеканалларда ҳам ҳудди шу аҳволни кўришимиз мумкин.

Бу масала ҳам қонунларимизни ишламаслигига сабаб бўлмоқда. Демакки, лотин ёзувига асосланган ўзбек тилини танлаб олдикми, шу йўналишдаги ишларни тартибга солишимиз керак.

Шуни айтишим керакки, ҳар бир инсон ўзи яшаётган мамлакат тилини ҳурмат қилиши керак.

Мен бу ерда қанақадир мажбурлаш ҳақида гапирмаяпман. Масалан, Россияда рус тилини билиш бўйича имтиҳон топширишади. АҚШда инглиз тилини билиш кераклигини эса ҳамма тушунади.

Германияда эса, ўз тилида мулоқот қилмасангиз, ҳатто саволизга жавоб бермай ўтиб кетишади. Мана ўз тилига ҳурмат.

Яқинда Ўзбекистон фуқаролигига қабул қилишда давлат тили бўйича имтиҳон ўтказилиши белгилаб қўйилди. Бу ҳам давлат тилига ҳурмат белгисидир.

Тилга ҳурмат ҳақида гапирганимда, мен ўз тилида тўғри ёзишни унутиб қўйган айрим замонавий ўзбек ёшларини мисол келтирмоқчиман.

Ижтимоий тармоқлардаги баъзи постлар ва айниқса изоҳлар шунақанги «замонавий» тилда ёзилганки, уларни тушуниш учун ҳақиқий ўзбек адабий тилига таржима қилишга тўғри келади.

Бугун барча ижтимоий тармоқда фаол. Ҳар ким ўзича маълумот тарқатади. Бу чекланмаган. Бироқ шуни айтишни хоҳлардимки, қандай маълумот тарқатилишидан қатъий назар қайсидир маънода у ахборот тарқатяпти. Уларни юзлаб, минглаб, ҳатто юз минглаб одамлар томоша қилади, кўради, ўқийди. Тил қоидалари бузилганда эса аудитория буни норма сифатида қабул қила бошлайди. Ёш авлодда эса мумкин экан-да, деган тушунча шаклланиб боради.

Бундан ташқари оммавий ахборот воситаларида берилаётган лавҳалардаги давлат тилидаги хатолар, реклама соҳасида хатоликлар, қонунга бўйсунмаслик ҳолатлари ҳам оғриқли масала.

Рекламалар, лавҳалар, эълонлар бутунлай бир бошқа дунё. Мамлакат қонунлари гўёки уларга аҳамиятсиздек. Буларни ким назорат қилади?

Ахир бу соҳани назорат қилувчи масъуллар белгиланганку?

Хатто мактаб дарсликларида ой номларини ёзишдаги хатоликлар, ў, ғ ҳарфларини хато ёзиш ҳолатларини ҳам кўрамиз. Ахир буларни кимдир назорат қилиш керакку?

Ўйлайманки, бугунги конференциямизда ҳам айнан давлат тилимизни ривожлантиришда ечимини кутаётган масалалар бўйича фикр алмашсак, танқидий таҳлил қилсак, янгича таклифлар билдирилса, мақсадга мувофиқ бўлар эди.

Сизларнинг фикр-мулоҳазаларингиз асосида партиямизнинг Олий Мажлис Қонунчилик палатасидаги фракцияси Тегишли қонунчиликка ўзгартириш ва қўшимчаларни киритиш, жавобгарликни кучайтириш бўйича таклифларни ишлаб чиқишни режалаштирган.

Кўриниб турибдики, муаммо бор ва биз бу муаммоларга биргаликда ечим топамиз.

**Ҳурматли конференция иштирокчилари!**

Юқорида ҳам айтиб ўтганимдек, ҳар бир йўналишнинг ўз меъёри бўлганидек, тилнинг ҳам ўз меъёрлари бор. Унга амал қилишга барчамиз мажбурмиз. Қайси соҳада фаолият юритишимиз аҳамиятсиз, шу юрт фуқаросимизми, мана шу мамлакатнинг давлат тилини бузишга ҳаққимиз йўқ. «Тил нормаларига фақат журналист амал қилиши керак», деган фикр хато.

Давлат тилимиз аниқ белгиланганми, демак унга амал қилишимиз керак.

***Ҳурматли йиғилиш қатнашчилари, рухсатингиз билан йиғилишимизнинг асосий қисмига ўтсак.***

1.**“Давлат тили ҳақида”ги Қонуннинг ижроси: ютуқлар ва муаммолар”** мавзусидаги маъруза учун сўзни Олий Мажлис Қонунчилик палатаси депутати **Сафар Остонов**га берамиз.

2. Навбатдаги **“Давлат тилини ривожлантиришнинг ҳуқуқий масалалари”** мавзусидаги маъруза учун сўзни Ўзбекистон Республикаси Вазирлар Маҳкамасининг Давлат тилини ривожлантириш департаменти масъул ходими ------------------------------------га берамиз.

Ҳурматли йиғилиш иштирокчилари энди кун тартибига киритилган масала бўйича кимда қандай савол ёки фикр-мулоҳаза бўлса марҳамат, Сизларни эшитамиз!

1. Марҳамат партиянинг Марказий Кенгаши Ахборот хизмати раҳбари **Тўрахонов Тўлқин Тиловович** сўз сўраяпти.

Марҳамат **Тўлқин Тиловович**!

Яна кимда фикр-мулоҳазалар бор?

2. Тошкент вилояти студиясидан сўз сўрашмоқда.

Партиянинг Тошкент вилоят кенгаши раиси, вилоят Кенгаши депутати **Файзиева Сайёра Мавляновна**га сўз берамиз.

Марҳамат, **Сайёра Мавляновна!**

Яна фикрлар борми?

3. Бухоро вилоят студиясидан сўз сўрашяпти.

Марҳамат, Бухоро вилоят кенгаши партия фаоли **Саодат Тошева**га сўз берамиз.

Раҳмат, **Саодат опа!**

Ҳурматли йиғилиш қатнашчилари, кун тартибига киритилган масалаларни кўриб чиқдик.

Партиядошларимизни фикр-мулоҳазаларини тингладик.

Вақтимиз чегараланганлигини эътиборга олиб, ҳудудий студиялардаги ҳамкасбларимиздан савол ва таклифлари бўлса ёзма мурожаат қилишларини сўраб қоламиз.

**Ҳурматли дўстлар, бугунги видеоконференциямиз ўз якунига етди.**

**Ҳаммага раҳмат! Соғ бўлинглар.**