2021 йил — «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастури тасдиқланди.

Бугун юртимизда фуқароларнинг жамият ва давлат ишларини бошқаришда бевосита ҳамда ўз вакиллари орқали иштирок этиш механизмини жорий этилди. Ислоҳотлар тез ва самарали амалга оширилиб, давлат органлари учун ҳам, фуқаролар учун ҳам, жамият учун манфаатли бўлган қарорлар қабул қилинмоқда. 2021 йил учун қабул қилинган Давлат дастури ҳам шу қарорлар сафидан ўрин олган.

Дастурда 2017-2021 йилларга мўлжалланган Ҳаракатлар стратегиясининг сўнгги йилида амалга оширилиши режалаштирилган чора-тадбирлар акс этган.

Давлат дастури 274 банддан иборат бўлиб, унда белгиланган тадбирларни амалга ошириш учун жами 29,5 трлн.сўм, 2,6 млрд.доллар ва 57,5 млн.евро йўналтирилади.

Давлат дастури жами 274 банддан иборат бўлиб:

биринчи йўналиш – давлат бошқаруви бўйича – 20 та,

иккинчи йўналиш – суд-ҳуқуқ масалалари бўйича – 18 та,

учинчи йўналиш – иқтисодиёт масалалари бўйича 113 та,

тўртинчи йўналиш – ижтимоий соҳа бўйича 93 та,

бешинчи йўналиш – ташқи сиёсат ва хавфсизлик бўйича 30 та бандни ўз ичига олган.

Давлат дастури илк лойиҳаси жорий йилнинг 18-28 январь мобайнида 2021.strategy.uz ва regulation.gov.uz веб-порталлари, оммавий ахборот воситалари ва ижтимоий тармоқлар орқали аҳоли ва кенг жамоатчилик муҳокамасидан ўтказилди. Давлат Дастурининг лойиҳаси Олий Мажлис Қонунчилик палатаси депутатлари, халқ депутатлари маҳаллий Кенгашлари томонидан ҳам атрофлича муҳокама қилинди.

Муҳокамалар жараёнида келиб тушган 2 мингдан ортиқ фикр-мулоҳазалар ва таклифлар умумлаштирилиб, уларнинг натижалари асосида Давлат дастури лойиҳаси янада такомиллаштирилди.

Ривожланишнинг янги босқичига қадам қўйган давлатимиз учун фуқаролар турмуш фаровонлигини ошириш, аҳоли бандлигини таъминлаш ва иқтисодий барқарорликка эришиш энг муҳим вазифалардан бири саналади.

Давлат дастурида белгиланган чоралар мамлакатимиз иқтисодиётини янада либераллаштиришга, жаҳон иқтисодиёти билан глобаллашувига, Ўзбекистоннинг халқаро меҳнат тақсимотидаги иштирокининг янада кенгайишига олиб келади.

Давлат дастури лойиҳасида илгари сурилган ёшлар сиёсатига оид таклиф ва ташаббусларнинг ҳаётга татбиқ этилиши натижасида ёшларимизнинг таълим-тарбия олиши борасида, уларнинг Ватанимиз тараққиётидаги масъулияти ва ўрнини оширишда, фуқароларимизнинг турмуш даражасини яхшилаш, соғлиғини асраш масалалирида бир қатор натижаларга эришиш имконини беради.

Хулоса қилиб айтганда, 2021 йил — «Ёшларни қўллаб-қувватлаш ва аҳоли саломатлигини мустаҳкамлаш йили» Давлат дастурида амалга оширилиши режалаштирилаётган барча соҳалардаги чора-тадбирлар, Ўзбекистон тараққиёти, юрт ободлигига, ҳар бир фуқаронинг юртимиз ривожланишига ўз дахлдорлигини сезиб меҳнат фоалиятини олиб боришига хизмат қилади.