**Ўзбекистон Республикаси**

**Соғлиқни сақлаш вазири**

**А.М.Хажибаев**

**ДЕПУТАТ СЎРОВИ**

**Ҳурматли Абдухаким Муминович!**

Президентимизнинг Олий Мажлисга йўллаган Мурожаатномасида соғлиқни сақлаш тизимини тубдан ислоҳ қилиш, тиббиётнинг бирламчи бўғинини кучайтириш, айниқса, қишлоқ ва маҳаллаларда тиббиёт хизматни сифат сифат жиҳатидан янги босқичга кўтариш зарурлиги тўғрисида муҳим вазифалар белгилаб берилди.

Мен сайланган Пахтачи тумани Самарқанд вилояти марказидан 150 километр узоқликда жойлашган бўлиб, ҳудуддаги учрашувларда сайловчилар, маҳаллий аҳоли вакиллари, шунингдек, туман ҳокимлиги томонидан Мирзо Олим маҳалла фуқаролар йиғинидаги 31-сонли Ҳайит Элбеги қишлоқ оилавий поликлиникасининг биноси ҳамда моддий-техник ҳолати жуда оғир аҳволдалиги ҳақида маълум қилинди.

Масала жойига бориб ўрганилганда, бугунги кунда 30 минг аҳолига хизмат кўрсатаётган, кунига 205 қатновга мўлжалланган поликлиника биносининг асосий таянч деворлари ёрилиб кетгани (авария ҳолатида) аниқланди. Бинода жами 8 та хона мавжуд, ваҳоланки, бинода 60 га яқин тиббиёт ходимлари қийин шароитда фаолият юритиб келмоқда.

Поликлиникада тез ёрдам шохобчаси учун 4 та хона талаб этилишига қарамасдан, шароит йўқлиги сабабли, шифокорлар 1 та хонада ўтириб, беморларни қабул қилмоқда. Муолажа ва лаборатория хоналари санитария талабларига умуман жавоб бермайди, бинода сув, ички канализация тизими мавжуд эмас.

Мурожаатнома талаблари, аҳоли мурожаатлари ҳамда туман ҳокимлигининг таклифига асосан Сиздан 31-сонли Ҳайит Элбеги қишлоқ оилавий поликлиникаси биносини қайтадан қуриш ҳамда моддий-техника базасини янгилаш масаласини 2021 йилга мўлжалланган инвестиция ёки йил давомида шакллантириладиган қўшимча давлат дастурига киритилишида амалий ёрдам беришингизни сўрайман.

Ҳурмат билан,

**Ш.Бўронов**