Ички ишлар вазирлигининг «2018–2022 йилларда Ўзбекистон Республикасида Йўл ҳаракати хавфсизлигини таъминлаш концепцияси» бўйича қилинган ишлар тўғрисидаги ахбороти Олий Мажлис Қонунчилик палатасининг Мудофаа ва хавфсизлик масалалари қўмитаси кенгайтирилган йиғилишининг Пресс-релизи.

Ўзбекистон Республикаси Ички ишлар вазирининг 2018 йил 15 июндаги “Ўзбекистон Республикаси Ички ишлар вазирлигининг Давлат йўл ҳаракати хавфсизлиги хизмати ҳузуридаги Жамоатчилик кенгаши тўғрисида”ги низомни тасдиқлаш ҳақидаги 164-сон буйруғи ишлаб чиқилди. Унда, фуқароларнинг бугунги кундаги жамоатчилик фикри, ҳозирги кунда ДЙҲХХ томонидан йўл транспорт ҳодисаларнинг олдини олиш мақсадида, фуқароларнинг фикри ўрганилиб, улардан келиб тушган таклиф ва тавсиялар кўриб чиқилди.

Йўл ҳаракати хавфсизлигини таъминлаш, йўл-транспорт ҳодисаларининг олдини олиш, жиноятчилик билан курашиш борасида олиб борган ишлари ва уларнинг натижалари шуни кўрсатдики, 2020 йилнинг ўтган 9 ойи давомида республика бўйича жами йўл-транспорт ҳодисалари сони 10,6 фоизга ёки (4804/4294 тага), улардан маст ҳайдовчилар айби билан содир этилган ҳодисалар сони 21,2 фоизга (99/78), пиёдалар иштирокидаги йўл-транспорт ҳодисалари сони 28,5 фоизга (2684/1919), болалар иштирокидаги ҳодисалар сони 18,9 фоизга (898/728) камайишига эришилди.

Олиб борилган ижобий ишлар натижасида умумий йўл-транспорт ҳодисаларида ҳалок бўлганлар сони 7,5 фоизга (1398/1293), жароҳатланганлар сони 23,2 фоизга (5058/3886) камайишига эришилди.

Ҳозирги кунда йўл транспорт ҳодисаларининг олдини олиш мақсадида, бир қатор чора-тадбирлар амалга оширилиши режалаштирилган, жумладан:

- Йўлларда йўл-транспорт ҳодисаларининг содир этилиши, тирбандликнинг ҳосил бўлишига имкон берувчи сабаб ва шарт-шароитларни бартараф этиш, йўл ҳаракати қоидаларини бузилиши профилактикаси тизимини такомиллаштириш;

- Йўлларни сақлаш ва уларни йўл белгилари, ахборот кўрсаткичлари ва бошқа техник воситалари билан жиҳозлаш бўйича ўрнатилган талабларга риоя этилишини таъминлаш;

- Ёшларнинг йўл ҳаракати қоидалари билан боғлиқ билимларини ошириш, уларда хавфсиз ва қонунга итоат қилиш хулқ-атвори кўникмаларини шакллантириш;

- Фуқароларга давлат хизматларини кўрсатишнинг соддалаштирилган тартиб-таомилларини назарда тутувчи замонавий ахборот-коммуникация технологияларини кенг қўллаш;

- Ички ишлар органлари йўл ҳаракати хавфсизлиги бўлинмаларининг ходимлари хизмат вазифаларини лозим даражада бажариши устидан назоратни кучайтириш, улар орасида коррупция ва ваколатни суиистеъмол қилиш холатларини олдини олиш ва бошқалар.