**Тавсиянома**

Шовқин-сурон ошиб, одам боласининг ташвиши, ташвиш турлари мураккаблашиб, чалғитувчи воситалар тобора кўпайган бир пайтда яшаяпмиз. Шу шароитга адабтация қиляпмиз – мослашяпмиз. Тур ичидаги курашда ё мослашиб яшаб қолинади ёки кучини, зўрини ўтказиб, янгича қоидалар яратиб ҳаёт давом эттирилади. Шундай паллада комил одамни тарбия қиладиган кўнгил озиғи – Адабиёт билан, унинг нортуяси – наср билан жиддий шуғулланиш ҳам маънавий жасорат. Ва албатта бу қутлуғ ишни уддалаб, элга нафи тегадиган қилиб адо этиш боз фазилатдир.

Инсон тақдирига бефарқ бўлмаслик, адолатсизликка чидолмаслик, табиат ато қилган истеъдодни чархлаб шу йўлга сафарбар этиш учун ижод кишисидан истеъдоддан ҳам муҳимроқ нарса – эътиқод ва фидойилик сўралади. Шу ишга бел боғлаган ёзувчи укамиз Жасур Кенгбоевдан катта умидим бор: шахсияти ва эътиқоди катта адабиёт яратишга қойим, қобил. Чунки илк машқлариданоқ, у ўзи кўриб турган оламни, одамни ўзимники деб, уни алам билан севиб, меҳр билан койиб, гоҳ оғриниб, гоҳ қувониб тасвирлай бошлади. Иккита китоб чиқарди. Ҳар бир ҳикоясида бир пинҳон дард ётгандай – яхши одамлар, яхши дунёлар барпоси, бунёдини кўрмоқ...

Ёзиш маҳорати шаклланиб бўлган, нимани ёзиш зарур, нимани қаламга олмаса ҳам бўлади, муҳими қандай ёндашиш керак – бу нарсаларга унинг фаҳми етиб бўлган. Энди битта иш қолди: ўзини ижодга бағишлаш керак!

Жасурни уюшма аъзолигига тавсия этаман.

**Шодмонқул САЛОМ**