**Ўзбекистон Республикаси Олий Мажлиси ҳузуридаги нодавлат нотижорат ташкилотлари ва фуқаролик жамиятининг бошқа институтларини қўллаб-қувватлаш Жамоат фонди фаолиятини таҳлилий баҳолаш**

Ўзбекистонда мустақиллик йилларида нодавлат нотижорат ташкилотлари (ННТ), оммавий ахборот воситалари (ОАВ) ва фуқаролик жамиятининг бошқа институтлари фаолиятини давлат томонидан молиялаштиришнинг ноёб миллий механизми шакллантирилди.

**2008** йил **3** июлда Олий Мажлис палаталари Кенгашларининг “Нодавлат нотижорат ташкилотларини, фуқаролик жамиятининг бошқа институтларини қўллаб-қувватлашни кучайтириш чора-тадбирлари тўғрисида”ги қўшма қарори қабул қилинди. Ушбу қўшма қарорга асосан:

**биринчидан,** Ўзбекистон Республикаси Олий Мажлиси ҳузурида Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фонди (Олий Мажлис ҳузуридаги жамоат фонди) тузилди;

**иккинчидан,** Фонд маблағларини бошқариш учун халқ вакиллари - Олий Мажлис Қонунчилик палатаси депутатлари ва Сенати аъзоларидан, шунингдек, тегишли вазирлик ва идораларнинг ҳамда ННТ, ОАВ вакилларидан иборат жамоатчилик асосида фаолият юритадиган Парламент комиссияси (Парламент комиссияси) шакллантирилди. Уларнинг асосий мақсад ва вазифалари белгиланди;

**учинчидан,** ННТ, ОАВ ва фуқаролик жамиятининг бошқа институтлари фаолиятини қўллаб-қувватлаш учун давлат бюджетидан ажратиладиган маблағлар ҳажмларини белгилаш, уларни тақсимлаш, самарали фойдаланиш билан боғлиқ мониторинг масалалари ижро этувчи ҳокимият органлари тасарруфидан чиқарилди;

**тўртинчидан,** бу ваколат мамлакат олий давлат вакиллик органи, қонун чиқарувчи ҳокимият–Ўзбекистон Республикаси Олий Мажлисига ўтказилди;

**бешинчидан,** илк бор амалиётга ННТ, ОАВ ва фуқаролик жамияти институтларини давлат бюджети маблағлари ҳисобидан давлат грантлари, ижтимоий буюртмалари ва давлат субсидиялари шаклида қўллаб-қувватлаш миллий тизими жорий этилди;

**олтинчидан,** маблағлар оралиқ бўғинлар ва тузилмаларнинг иштирокисиз, энг юксак демократик талаблар–ошкоралик, очиқ-ойдинлик, холислик тамойиллари асосида ажратилиши, ҳудудларнинг аниқ ижтимоий-иқтисодий масалаларини ҳал этишга, фуқароларнинг ижтимоий фаоллигини янада оширишга қаратилган муҳим ижтимоий аҳамиятга молик лойиҳаларга йўналтирилиши белгиланди.

2015 йилдан кучга кирган “Ижтимоий шериклик тўғрисида”ги Қонунда Олий Мажлис ҳузуридаги жамоат фонди ва Парламент комиссияси вазифалари кенгайтирилди. Маҳаллий давлат вакиллик органлари ҳузурида Ижтимоий шериклик бўйича жамоат комиссиялари шаклланди.

Шунингдек, қонунда Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари ҳузурида Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондларини тузиш мумкинлиги мустаҳкамланди.

Ўзбекистон Республикаси Президентининг 2018 йил 4 майдаги “Мамлакатни демократик янгилаш жараёнида фуқаролик жамияти институтларининг ролини тубдан ошириш чора-тадбирлари тўғрисида”ги ПФ–5430 сонли фармонидаҚорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари ҳузурида нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондларини ташкил қилиш ҳамда улар ўз фаолиятини амалга оширишни давом эттириши учун 2019 йил 1 январдан бошлаб Қорақалпоғистон Республикаси бюджетидан, маҳаллий бюджетлардан зарур маблағлар ажратилиши назарда тутилди.

**I. Олий Мажлис ҳузуридаги жамоат фонди ва Парламент комиссияси фаолиятининг асосий натижалари:**

2008-2019 йиллар давомида Парламент комиссияси қарорларига мувофиқ ННТ ва фуқаролик жамияти бошқа институтларининг **2659** та лойиҳа ва дастурларига **125,7** млрд.сўм миқдорида давлат грантлари, ижтимоий буюртмалари ва субсидиялари ажратилган ҳамда **60** дан ортиқ танловлар ташкил этилган. Танловлар қуйидаги устувор йўналишларда ўтказилган:

– ёшларга, ёш оилаларга, аёлларга, ногиронлиги мавжуд бўлган шахсларга турли ижтимоий хизматлар кўрсатиш;

– жамиятда соғлом турмуш тарзини, тиббий, экологик, ҳуқуқий тафаккурни, инсон ҳуқуқлари маданиятни юксалтириш;

– аҳолининг ижтимоий-иқтисодий фаоллигини ошириш, хусусий бизнес ва оилавий тадбиркорликка кенг жалб қилиш, аҳоли бандлигини таъминлашга кўмаклашиш;

– сўз ва ахборот олиш эркинлигини таъминлаш;

– миллий урф-одат ва умуминсоний қадриятларни, миллатлараро дўстликни, тинчликни, тотувликни, бағрикенгликни мустаҳкамлаш ва бошқалар.

Танлов натижалари ва Парламент комиссияси қарорлари асосида:

– давлат грантлари – **2415** та лойиҳа **44,6** млрд. сўмга;

– давлат ижтимоий буюртмалари – **175** та лойиҳа **20,6** млрд. сўмга;

– давлат субсидиялари – **69 та** тапшкилот **60,5** млрд. сўмга қўллаб-қувватланган.

**Давлат субсидияси олаётган ташкилотлар:**

Шу даврда Фуқаролик жамияти шаклланишини мониторинг қилиш мустақил институти (ФЖШМҚМИ-16,4 млрд. сўм), Ўзбекистон экологик ҳаракати (Экоҳаракат-7,5 млрд. сўм), Ўзбекистон Нодавлат нотижорат ташкилотлари миллий ассоциацияси (ЎзННТМА-4,6 млрд. сўм), Ўзбекистон мустақил босма ОАВ ва ахборот агентликларини қўллаб-қувватлаш жамоат фонди (3,8 млрд. сўм), Ўзбекистон электрон ОАВ Миллий ассоциацияси (ЎзЭОАВМА-9,9 млрд. сўм), 2015 йилдан Ўзбекистон журналистлари ижодий уюшмаси (400 млн. сўм),   
2018-2019 йилдан Халқаро Пресс клуб (2,0 млрд. сўм) ва Тараққиёт стратегияси маркази (5 млрд. сўм) каби устав фаолияти, девонларини сақлаш харажатлари ва ижтимоий муҳим тадбирлари давлат субсидиялари шаклида тўлиқ молиялаштирилган.

Бундан ташқари, 2013 йилгача Минтақавий тадқиқотлар фонди   
(884 млн. сўм) давлат субсидияси олувчи ҳисобланган.

Давлат бюджети маблағлари ННТ ва фуқаролик жамияти бошқа институтларини ҳудудларнинг долзарб ижтимоий-иқтисодий муаммоларини ҳал этишга қаратилган давлат органлари билан ҳамкорликдаги дастур   
ва лойиҳаларини молиялаштиришга йўналтирилган.

Олиб борилган тизимли ишлар натижасида ННТ ва фуқаролик жамияти бошқа институтларининг ижтимоий фаоллиги сезиларли юксалган. Ҳар йили уларнинг **2000-2500** вакили давлат грантлари, давлат субсидиялари ва ижтимоий буюртмалари ҳисобига ойлик иш ҳақига эга бўлмоқда ҳамда жамият ҳаётидаги долзарб муаммоларини ҳал этишда давлат органларига фаол кўмаклашмоқда. Хусусан:

***биринчидан, Қорақалпоғистон Республикаси, Фарғона, Андижон, Наманган, Самарқанд, Жиззах ва Навоий вилоятларида яшаётган 5000 дан ортиқ ногирон болаларга ва уларнинг оилаларига комплекс тиббий-соғломлаштириш, инклюзив таълим бериш, ижтимоий-ҳуқуқий ва психологик хизматлар, уларнинг жамиятга уйғунлашишига кўмак кўрсатилган.***

Бунинг учун Вазирлар Маҳкамаси, Фарғона, Самарқанд вилоятлари ҳокимликлари билан ҳамкорликда Республика болалар ижтимоий мослашув марказининг Фарғона ва Самарқанд шаҳарларида филиаллари ташкил этилди. Инклюзив таълим жараёнларга халқаро тажрибанинг ютуқлари кенг тадбиқ этилиб, турли хилдаги ногиронлиги бўлган **892** та бола Тошкент шаҳри, Самарқанд, Хоразм, Наманган   
ва Сурхондарё вилоятларида мактаб ва мактабгача таълим муассасаларига жалб этилди. Қашқадарё ва Бухоро вилоятларида ташкил этилиши кўзда тутилган Марказ филиалларига ногирон болаларни соғломлаштиришга мўлжалланган **200** номдаги жиҳозлар харид қилинди. Ходимлар малакасини оширишга қаратилган услубий қўлланмалар чоп этилди. Қашқадарё филиали биносини таъмирлаш охирига етказилмаган, Бухоро филиалига бино ажратилмаганлиги сабабли ушбу ҳудудларда Филиаллар фаолиятини ташкил этиш имконияти бўлмади.

***иккинчидан, кам таъминланган ва кўп болали оилаларнинг 35 минг нафар аъзоси бепул тиббий кўрикдан ўтказилган. Уларнинг 14 ёшгача бўлган 90 нафар болаларида аниқланган юрак етишмовчилиги касаллиги хорижий ва маҳаллий мутахассислар иштирокида бепул операциялар қилинган ҳамда соғлиғи тўлиқ тикланган.***

“Соғлом авлод учун” халқаро хайрия фонди, Республика болалар ижтимоий мослашув марказининг Фарғона, Самарқанд ва Қарши худудий филиаллари, Ўзбекистон врачлар, педиаторлар ассоциациялари каби йирик ННТларнинг лойиҳалари қўллаб-қувватланиши натижасида аҳолининг овқатланиш маданияти, фертел ёшдаги аёлларнинг, ёшларнинг соғлиғини мустаҳкамлашга қаратилган турли ижтимоий-тиббий хизматлар амалга оширилган.

***учинчидан, Қорақалпоғистон Республикаси Хўжайли туманидаги, Фарғона вилояти Қўқон шаҳри ҳамда Ўзбекистон туманидаги, Жиззах вилояти Зомин туманидаги “Мурувват” ҳамда “Саҳоват” уйларида муқобил энергия манбалари жорий этилган. Мазкур муассасаларда яшаётган 800 дан ортиқ кексалар ва ногиронларнинг, аёлларнинг турмуш сифати ва даражасини оширишга кўмак берилган.***

Бунинг учун “Меҳр шафқат ва саломатлик”, “Экосан”, “Маҳалла”, “Нуроний” жамғармалари лойиҳалари асосида республикамизнинг Жиззах, Қашқадарё, Фарғона вилоятларидаги “Саховат” ва “Мурруват” уйларида яшаётган қариялар, боқувчисини йўқотган шахсларга, ногиронлиги бўлган аёлларга ижтимоий-маънавий хизматлар ва гуманитар ёрдамлар кўрсатилган.

***тўртинчидан, Фарғона вилояти Данғара тумани “Янгичечак” маҳалла фуқаролар йиғини, Сурхондарё вилояти Денов (“Ўзбекистон-1” қишлоқ врачлик пункти), Сариосиё (“Бобур” қишлоқ врачлик пункти), Узун (“Янгиобод” қишлоқ врачлик пункти) туманларидаги тиббиёт пунктларига электр ва иссиқ сув таъминоти учун қуёш панели ва коллекторлари ўрнатилган, узликсиз иссиқ сув ва электр билан таъминланган.***

Ушбу вазифалар Ўзбекистон экологик ҳаракати, “Экология плюс саломатлик” маркази (Фарғона), “Экосан” халқаро хайрия фонди, “Истиқлол авлоди” (Жиззах) ННТ, ўзини ўзи бошқариш органлари ва шу каби фуқаролик жамиятининг бошқа институтларининг лойиҳалари асосида амалга оширилган.

***бешинчидан, аҳоли ва турли ижтимоий қатламларнинг долзарб масалаларини ҳал этишга қаратилган ҳудудий, тармоқ ва соҳавий ривожланиш дастурларини ишлаб чиқиш ҳамда амалга оширишда давлат органлари билан ижтимоий шерикликни мустаҳкамлашга қаратилган Миллий форумлар ташкил этилган.***

Уларда давлат ва жамоат ташкилотларининг **4750** нафар вакиллари иштирок этиб, иштирокчилар таклифига асосан, Вазирлар Маҳкамаси билан ҳамкорликда ижтимоий шерикликни янада мустаҳкамлаш бўйича чора-тадбирлар дастурлари амалга оширилган.

***олтинчидан, миллатлараро дўстлик, тинчлик ва тотувликни таъминлашга ННТ ва фуқаролик жамияти институтлари кенг жалб қилинган, уларнинг давлат органлари билан ижтимоий шерикчилиги мустаҳкамлаш қўллаб-қувватланган.***

Имом Бухорий маркази “Ўзбекистон – бағри кенг диёр”, Корейс миллий маданий марказлари уюшмаси “Ўзбекистон – умумий уйимиз” номли китобларни ўзбек, инглиз ва рус тилларида тайёрлаган. Ҳар бирини **1000** нусхадан чоп этган. Мазкур китоблар хорижий ва маҳаллий ташкилотларга, таълим муассасаларига бепул тарқатилган.

Корея билан ўрнатилган дипломатик алоқаларнинг **25** йиллиги муносабати билан Ўзбекистонда яшаётган корейс миллати вакилларининг ҳаёти, ривожланишига қўшаётган ҳиссаси ва бунёдкорлик фаолиятини ёритувчи видеофильм тайёрланган.

Хоразм вилояти Корейс миллий маданий маркази лойиҳаси доирасида **5 та** миллий-маданий марказларига ва **20** га яқин бошқа ННТларга ажратилган “Дўстлик ва ННТ уйи” биноси капитал таъмирдан чиқарилди.

Худди шунингдек, немис, рус, қирғиз, қозоқ, уйғур миллий-маданий марказлари, дўстлик жамиятлари лойиҳалари доирасида марказда ва жойларда миллатлараро тотувлик ва бағрикенглик тамойилларини ёш авлод онгига кенг сингдириш, ёшларни маънавий тарбиялашда аждодлар ва авлодлар мулоқоти амалиётга киритилган, турли миллат ва элатларнинг урф-одат ва қадриятларини барқарор ривожланишига кўмаклашилган. Миллий-маданий марказлар, дўстлик жамиятларини ҳудудий Форумлари, дўстлик ва маданият фестиваллари ўтказиш қўллаб-қувватланган.

***еттинчидан, сўз ва ахборот эркинлигини таъминлаш, миллий матбуотнинг бадиий савияси, журналистларнинг касбий маҳорати, танқидий-таҳлилий салоҳияти юксалтирилган.***

Ўзбекистон журналистлари ижодий уюшмаси ҳар йили “Олтин қалам” Миллий мукофотига Халқаро танлов, “Экожурналистика”, Ўзбекистон электрон ОАВ миллий ассоциациясининг “Озод юрт тўлқинлари”, “Ижтимоий роликлар медиа фестивали”, “Журналистлар баҳори”, Ўзбекистон босма ОАВ ва ахборот агентликларини қўллаб-қувватлаш ва ривожлантириш жамоат фондининг “Ўзбекистон матбуоти”, “Инсон ҳуқуқлари журналист нигоҳида” Миллий форум ва танловлар ўтказилган.

"Зарафшон", "Оқдарё" (Самарқанд), "Андижоннома" ва "Андижанская правда", "Асака ҳаёти" (Андижон), "Давр ёшлари" (Сирдарё), "Жиззах ҳақиқати" (Жиззах), "Дўстлик байроғи", "Қизилтепа тонги" (Навоий), "Фарғона тонги" (Фарғона), "Қорақалпоғистон адабиёти", "ISTQLOL-FM" радиоси(Бухоро), "Ишонч", "Амударё", "Тўрткўл" телеканаллари ва бошқа қатор босма ҳамда электрон ОАВларининг моддий-техник базаси мустаҳкамланган. Йирик босма ва электрон ОАВлари ҳузурида ёш журналистлар клублари, журналистларнинг маҳорат мактаблари фаолият кўрсатишига кўмаклашилган.

***саккизинчидан, халқаро ва хорижий ноҳукумат ташкилотлари, халқаро молия институтлари билан ҳамкорлик ҳамда қўшма лойиҳаларни амалга ошириш йўлга қуйилган.***

Бирлашган Миллатлар Ташкилоти Тараққиёт дастури, Германиянинг Ф.Эберт номли халқаро фондининг Ўзбекистондаги ваколатхоналари билан меморандумлар имзоланган. Ушбу ташкилотлар билан ҳамкорликда ногиронли бўлган шахсларни бандлигини таъминлашга, аҳолига турли ижтимоий хизматлар кўрсатишга қаратилган қўшма лойиҳалар амалга оширилиб, ННТ ва фуқаролик жамияти институтларига давлат грантлари берилган.

АҚШнинг Халқаро ҳамкорлик ташкилоти (USAID) ва Халқаро нотижорат ҳуқуқи маркази, Европада хавфсизлик ва ҳамкорлик ташкилотининг Ўзбекистондаги ваколатхонаси каби йирик хорижий ноҳукумат ташкилотлар билан ҳамкорлик йўлга қуйилган.

Кўрсатиб ўтилган ташкилотларнинг экспертлари иштирокида “Ижтимоий шериклик тўғрисида”ги, “Жамоат назорати тўғрисида”ги, “Давлат ҳокимияти ва бошқарув органлари фаолиятининг очиқлиги тўғрисида”ги Қонун лойиҳалари ҳуқуқий экспертизадан ўтказилган.

АҚШ халқаро нотижорат ҳуқуқи маркази Ўзбекистонда ННТ ва фуқаролик жамияти институтларини давлат томонидан қўллаб-қувватлаш бўйича яратилган тизимни коррупциялашмаган тизимлигини, Марказий Осиё минтақаси ва МДҲ мамлакатларида ягона эканлигини қайд этган. Америка халқаро ҳамкорлик агентлиги (USAID) Ўзбекистон тажрибаси тўғрисида АҚШ Конгрессида ҳамда етакчи “ақлий” марказларда маъруза қилиш зарурлиги тўғрисида таклифлар билдирган.

Европа парламенти аъзолари Ўзбекистон тажрибасини Европарламент фаолиятига қўллаш зарурлигини қайд этган.

**II. Соҳадаги мавжуд камчилик ва муаммолар:**

“Ижтимоий шериклик тўғрисида”ги қонун, Ҳаракатлар стратегияси талабларини самарали бажаришда, ННТ, ОАВ ва фуқаролик жамиятининг бошқа институтлари лойиҳа ва дастурларини давлат томонидан қўллаб-қувватлаш миллий механизмида ҳал этилмаган қатор ҳуқуқий ва ташкилий муаммолар тўпланиб қолган.

***биринчидан,*** *ННТ, ОАВ ва фуқаролик жамиятининг бошқа институтлари лойиҳа ва дастурларини қўллаб-қувватлашга давлат бюджетидан ажратилган маблағлар ҳажми изчил ошган бўлсада, уларнинг молиявий ресурсларга бўлган эҳтиёжларини тўлиқ қондирмаяпти.*

**2019** йилда республика бюджетида ННТ ва фуқаролик жамиятининг бошқа институтлари лойиҳа ва дастурларини қўллаб-қувватлашга маблағлар ҳажми **37,8** млрд. сўм этиб тасдиқланди ҳамда **2008** йилга нисбатан **13** баробарга ошди. Бу ўз навбатида Олий Мажлис ҳузуридаги жамоат фонди ўтказадиган танловларнинг мавзу ва йўналишларини, давлатдан молиявий маблағлар олувчи ННТ ва фуқаролик жамияти бошқа институтларининг сонини янада ошишига хизмат қилади.

**2009-2019** йилларда Ўзбекистонда ННТ сони **4949** тадан **10500** тага ёки **2,1** баробарга ошди. Ўз навбатида Олий Мажлис ҳузуридаги жамоат фонди танловларида уларнинг иштироки **2009** йилдаги **264** тадан **2019** йилда **1000** тага ёки **4** баробарга ошган. Шу даврда Фонд томонидан йўналтирилган республика бюджети маблағлари миқдори **2008** йилдаги **2,5** млрд. сўмдан **2019** йилда **37,8** млрд. сўмга ёки **12,5** баробарга кўпайган. ННТ, ОАВ ва фуқаролик жамиятининг бошқа институтлари тақдим этган лойиҳаларнинг сони мос равишда **332** тадан **1200** тага ёки **4** баробарга ошган.

Шунга қарамасдан бугунги кунда ажратилаётган маблағларнинг миқдори ННТ, ОАВ ва фуқаролик жамиятининг бошқа институтлари тақдим этган лойиҳаларнинг атиги **бешдан бир** қисмини (**20%)**, сўралаётган маблағларнинг **23%** таъминланмоқда.

Қорақалпоғистон Республикаси, вилоятлар ва Тошкент шаҳар маҳаллий бюджетларидан ННТ, ОАВ ва фуқаролик жамияти бошқа институтларига маблағлар ажратишни амалиётга жорий этишдаги мавжуд ҳуқуқий ва институционал масалалар муаммони долзарблигини янада кучайтирмоқда.

***иккинчидан,*** *маҳаллий давлат вакиллик органлари ҳузурида жамоат фондларини тузишнинг, маҳаллий бюджетлардан ҳамда Олий Мажлис ҳузуридаги жамоат фондидан маблағ ажратишнинг ҳуқуқий   
ва молиявий асослари такомиллашмаган;*

Қорақалпоғистон Республикаси Жўқорғи Кенгесидан бошқа барча вилоятлар ва Тошкент шаҳар халқ депутатлари маҳаллий Кенгашлари Фуқаролик кодексининг **39**-моддасида қайд этилган юридик шахс белгиларига ҳамда ўз ҳузурларида жамоат фондларини тузиш учун қонун ҳужжатларида талаб этилаётган молиявий маблағларнинг қонуний манбаларига эга эмас.

“Жамоат фондлари тўғрисида”ги Қонуннинг **3,** **14** ва **201**-моддаларига, “Нодавлат нотижорат ташкилотлари тўғрисида”ги Қонунни **12**-моддасига, Вазирлар Маҳкамасининг **2014** йил **10** мартдаги **57**-сон қарорига асосан жамоат фондлари:

– юридик ёки жисмоний шахслар томонидан ихтиёрий бир марталик ва мунтазам равишда бадаллар тўлаш асосида таъсис этилиши (тузиш);

– таъсисчилари энг кам иш ҳақининг юз баравари миқдорида дастлабки маблағларини шакллантириши;

– уставини Адлия органларида давлат рўйхатидан ўтказиш учун энг кам ойлик иш ҳақининг икки баравари миқдорида давлат божи тўлаши;

– кўрсатилган тўлов ва шаклланган маблағлар банк ҳужжатлари билан тасдиқланиши шартлиги белгиланган.

Халқ депутатлари маҳаллий Кенгашлар ҳузуридаги ташкил этилган ННТ ва фуқаролик жамиятининг бошқа институтларини қўллаб қувватлаш жамоат фондларининг молиялаштириш, ташкилий тузилмаси ва фаолиятида муаммолар мавжуд.

Амалдаги Бюджет кодексининг **71**-моддасига кўра, Қорақалпоғистон Республикаси, вилоятлар ва Тошкент шаҳар маҳаллий бюджетларининг харажатларида ННТ, ОАВ ва фуқаролик жамияти институтларини қўллаб-қувватлашга маблағлар ажратиш белгиланмаган.

Шунингдек, “Нодавлат нотижорат ташкилотлари фаолиятининг кафолатлари тўғрисида”ги ва “Ижтимоий шериклик тўғрисида”ги Қонунларда Олий Мажлис ҳузуридаги жамоат фонди томонидан маҳаллий Кенгашлар ҳузуридаги Жамоат фондларига қайта тақсимлаш шарти билан ажратиладиган маблағнинг (давлат гранти, субсидияси, ижтимоий буюртмаси) ҳуқуқий асослари белгиланмаган.

Натижада Қорақалпоғистон Республикаси, вилоятлар ва Тошкент шаҳар маҳаллий бюджетларидан ҳамда Олий Мажлис ҳузуридаги жамоат фондидан маҳаллий кенгашлар ҳузуридаги жамоат фондларига ННТ, ОАВ ва фуқаролик жамиятининг бошқа институтлари лойиҳа ва дастурларини қўллаб-қувватлашга маблағлар ажратиб бўлмайди.

***учинчидан,*** *давлат вакиллик органлари ҳузуридаги фондларни ташкилий-ҳуқуқий шакли “жамоат фонди” сифатида белгиланганлиги, уларнинг фаолиятига аралашиш, маъмурий харажатларини, моддий-техник базасини, ташкилий тузилмасини оптималлаштиришга тўсқинлик қилувчи асосий омил бўлмоқда.*

Конституциянинг **58**-моддасида, “Жамоат фондлари тўғрисида”ги Қонуннинг **8**-моддаси **3**-қисмида, “Нодавлат нотижорат ташкилотлари тўғрисида”ги Қонуннинг **4**-моддаси **3**-қисмида **давлат органлари ва улар мансабдор шахсларининг** жамоат фондлари фаолиятига, ўз навбатида жамоат фондлари давлат органлари ва уларнинг мансабдор шахслари фаолиятига аралашишига йўл қўйилмаслиги белгиланган.

Амалда Парламент комиссияси, Ижтимоий шериклик бўйича комиссиялар аъзолари давлат вакиллик ва ижро органлари, фонддан маблағ олувчи ННТ ва фуқаролик жамияти бошқа институтлари вакилларидан иборат. Шунга кўра, амалда давлат органларининг мансабдор шахслари давлат вакиллик органлари ҳузуридаги жамоат фондларини мулкини тақсимлаган бўлиб қолмоқда. Бу ўз навбатида ННТ фаолиятига аралашиш деб баҳоланиши ва миллий механизм фаолиятини самарали ташкил этишга салбий таъсир кўрсатувчи омил бўлмоқда.

Бундан ташқари, давлат вакиллик органлари ҳузуридаги жамоат фондларининг маъмурий харажатларига ННТ ва фуқаролик жамиятининг бошқа институтларига йўналтирилиши керак бўлган давлат бюджети маблағларидан ажратмаслик, уларнинг штатларини давлат органи штат жадвалига киритиш ёки умуман штат белгиламаслик амалиёти қўлланилган. Унинг натижасида:

– Олий Мажлис ҳузуридаги жамоат фондига алоҳида штат бирликлари, моддий-техник базасини ривожлантириш, замонавий ахборот технологияларини ва дастурий маҳсулотларни жорий этиш, ходимлар меҳнатини моддий рағбатлантириш тизими яратилмаган;

Олий Мажлис ҳузуридаги жамоат фонди фаолиятини ташкил этиш учун Қонунчилик палатаси штат жадвалига **3 та** штат бирлиги қўшимча (директор, бош ҳисобчи ва масъул котиб) киритилган ҳамда уларни сақлаш харажатлари Қонунчилик палатаси девони ходимлари учун белгиланган тартибда амалга оширилган.

– маҳаллий давлат вакиллик органлари ўз ҳузуридаги жамоат фондларини дастлабки маблағларни шакллантириш, маблағ билан таъминлашнинг қонуний молиявий манбалари бугунги кунгача топилмаган;

– уларнинг штатларини сақлаш, маъмурий харажатларини таъминлаш, моддий-техник базасини шакллантириш ва бошқа харажатларни молиявий таъминлашнинг ҳуқуқий асослари яратилмаган.

Парламент комиссияси, Ижтимоий шериклик бўйича комиссиялар Васийлик кенгаши сифатида ННТ ва фуқаролик жамияти бошқа институтларини қўллаб-қувватлаш учун ажратилган давлат бюджети маблағи ҳисобидан жамоат фонди маъмурий харажатларини таъминлаш учун тақсимласа, давлат кўмаги олувчи бошқа номинантларга нисбатан бир мунча қулай шарт-шароитлар юзага келади. Яъни давлат бюджети маблағларини тақсимлаш ва мақсадли фойдаланиш жараёнида **“манфаатлар тўқнашуви”** юз бериб, “Жамоат фондлари тўғрисида”ги Қонуннинг **23**-моддаси **3**-қисми, “Коррупцияга қарши курашиш тўғрисида”ги Қонуннинг **3** ва **21-**моддалари талабларининг бузилишига асосий сабаб бўлади.

Айни вақтда қайд этилган муаммони қонуний ечимини топиш мақсадида Қорақалпоғистон Республикаси Жўқорғи Кенгеси, вилоят   
ва Тошкент шаҳар ҳокимликлари Адлия вазирлигига, Адлия органлари Молия вазирлигига мурожаат қилмоқда.

***тўртинчидан,*** *давлат вакиллик органлари ҳузуридаги жамоат фондларининг ташқи аудитини амалга ошириш ҳамда давлат кўмаги олган ННТ билан давлат ўртасидаги мулкий муносабатларда ҳуқуқий коллизиялар (қарама-қаршиликлар) бартараф этилмаган.*

Давлат вакиллик органлари ҳузуридаги жамоат фондларида:

– молиявий маблағлар манбаси давлат бюджети эканлиги;

Бюджет кодексининг **70**-моддаси **2**-бандида, “Нодавлат нотижорат ташкилотлари фаолиятининг кафолатлари тўғрисида”ги Қонуннинг   
**11, 12, 13** ва **14**-моддаларида ҳамда “Ижтимоий шериклик тўғрисида”ги Қонуннинг **19, 20** ва **21**-моддаларида давлат вакиллик органлари ҳузуридаги жамоат фондлари маблағлари давлат бюджети маблағлари ҳисобидан шаклланиши белгиланган.

Бюджет кодексининг **70**-моддаси **2**-бандига асосан республика бюджетидан ННТ ва фуқаролик жамиятининг бошқа институтларини давлат томонидан қўллаб-қуватлаш учун маблағ ажратилади.

Бюджет кодексининг **71**-моддасида Қорақалпоғистон Республикаси, вилоятлар ва Тошкент шаҳар маҳаллий бюджетларининг харажатларида ННТ ва фуқаролик жамияти институтларини қўллаб-қувватлашга маблағлар ажратиш белгиланмагани учун маҳаллий бюджетдан маблағ ажратилмаяпти.

– ташқи аудит Ўзбекистон Республикаси Ҳисоб палатаси томонидан амалга оширилиши;

“Бюджет тизими бюджети ва бошқа бюджетдан ташқари маблағлар ҳисобидан амалга оширилаётган харажатларнинг самарадорлиги ва қонунийлигини аудитдан ўтказиш” вазифаси Ўзбекистон Республикаси Президентининг **2017** йил **10** августдаги **№5147**-сонли Фармонига асосан Ўзбекистон Ҳисоб палатасига юклатилган.

– аудиторлик текширувига давлат бюджетидан маблағ ажратилмаслиги ҳамда уларнинг давлат бюджети маблағларини текшириш ваколатига эга эмаслиги эътиборга олинмаган.

“Аудиторлик фаолияти тўғрисида”ги Қонуннинг **10**-моддасида эса манбалари юридик ва жисмоний шахсларнинг ихтиёрий бадаллари бўлмиш хайрия фондлари ва бошқа ижтимоий фондларда мажбурий аудиторлик текширувидан ўтказиш шартлиги белгиланган.

Фақат ташкилий-ҳуқуқий шакли **“жамоат фонди”** деган асос билан адлия ва солиқ органлари (ижро органи) давлат вакиллик органи ҳузуридаги жамоат фондидан:

– аудиторлик текшируви ўтказишни талаб қилишига;

“Жамоат фондлари тўғрисида”ги Қонуннинг **3** ҳамда **33**-моддаларига асосан **юридик ва (ёки) жисмоний шахслар томонидан ихтиёрий мулкий бадаллар қўшиш асосида ташкил этилган жамоат фондлари** мажбурий аудиторлик текширувидан ўтказилиши қайд этилган.

– талаб бажарилмаган тақдирда давлат вакиллик органлари ҳузуридаги жамоат фондлари раҳбарларини жавобгарликка тортишга ҳуқуқий асос яратилган.

Оқибатда давлат вакиллик органлари ҳузуридаги жамоат фондлари моддий-техник базаси, ташкилий тузилмаси, етарли штатларга эга бўлмаган ҳолатда олдин Фонднинг тафтиш комиссияси, кейин аудиторлик ташкилоти, адлия ва солиқ органи, Ҳисоб палатаси ва бошқа ташкилотларнинг текшируви остида қолиб кетади.

Бундан ташқари, “Жамоат фондлари тўғрисида”ги Қонуннинг **20**-моддаси **3**-қисмига, “Нодавлат нотижорат ташкилотлари тўғрисида”ги Қонуннинг **12**-моддаси **2**-қисмига асосан давлат вакиллик органлари ўз ҳузуридаги Жамоат фондларининг:

– ННТлар фаолиятини давлат томонидан қўллаб-қувватлаш масаласидаги мажбуриятларига;

– Жамоат фонди эса ўз муассиси бўлган давлат вакиллик органининг бу борадаги мажбуриятларига жавоб бермайди.

Оқибатида ННТларни давлат томонидан қўллаб-қувватлашда давлат вакиллик органлари эмас балки, ушбу жиддий ижтимоий-сиёсий масалага оддий ННТ – Жамоат фонди масъулиятли ва жавобгар бўлиб қолади.

Бундан ташқари, давлат вакиллик органлари ўз ҳузуридаги жамоат фондларига, уларнинг ташкилий ҳуқуқий шакли ННТ бўлганлиги учун қонунларда белгиланган тартибда мол-мулк билан таъминламайди.

Фуқаролик кодексининг **75**-моддаси **2**-қисмида, “Жамоат фондлари тўғрисида”ги Қонуннинг **20-**моддаси **1-**қисмида, **21**-моддасида “Нодавлат нотижорат ташкилотлари тўғрисида”ги Қонуннинг **12**-моддаси **2**-қисмида,   
**29-**моддаси **3**-қисмида Жамоат фондларига унинг муассиси томонидан ўтказилган мол-мулк ҳамда муассисдан бир маротаба ва мунтазам равишда келадиган тушумлар **Жамоат фондларининг мол-мулки** эканлиги қайд этилган.

Шунга қарамасдан, амалиётида давлат бюджетидан ажратилган маблағларини Жамоат фондининг мулки деб нотўғри талқин этишни юзага келтирмоқда. Натижада “мулкдор мулкига ўз хоҳишича эгалик қилиши, ундан фойдаланиши ва уни тасарруф этиши” мумкин деган Конституциявий нормани “асос” қилиб маблағларни самарасиз тақсимлаш, кўмак олган ННТ ва фуқаролик жамиятининг бошқа институтлари томонидан мақсадсиз фойдланиш хавфини юзага келтирган.

Ушбу жараёнда “Жамоат фондлари тўғрисида”ги Қонуннинг   
**21**-моддасида **“қонунларда тақиқланмаган бошқа тушумлар”** ҳамда “Нодавлат нотижорат ташкилотлари тўғрисида”ги Қонуннинг   
**29**-моддасида **“қонун ҳужжатларида тақиқланмаган бошқа манбалар”** тушунчасидан ҳуқуқни қўллаш амалиётида асос қилиб олишга ҳаракат қилинмоқда.

***бешинчидан,*** *Парламент комиссияси ва Ижтимоий шериклик бўйича комиссияларнинг ташкилий тузилмаси, унинг фаолияти давлат вакиллик органларини жамиятдаги роли ва аҳамиятини юксалтиришга ҳамда долзарб ижтимоий муаммоларни ҳал этишга тўлиқ йўналтирилмаган.*

Ўзбекистон Республикаси Конституциясининг **87**-моддаси **3**-бандида “Ўзбекистон Республикаси Олий Мажлисининг Қонунчилик палатаси   
ва Сенати, зарурат бўлган тақдирда, муайян вазифаларни бажариш учун депутатлар, сенаторлар орасидан комиссиялар тузиши” белгиланган.

Амалдаги Олий Мажлис ҳузуридаги жамоат фонди маблағларини бошқариш бўйича Парламент комиссияси, маҳаллий вакиллик органлари ҳузуридаги Ижтимоий шериклик бўйича жамоат комиссиялари давлат вакиллик ва ижро органлари, фуқаролик жамияти институтлари вакилларидан шакллантирилган.

Комиссиялар аъзоларининг кўпчилиги бошқа ишга ўтиб кетганлиги, иш ҳажмининг кўплиги баҳонаси билан йиғилишларда мунтазам қатнашмаслик, долзарб масалаларни йиғилишда муҳокама қилишда ташаббус кўрсатмаслик, муҳокамалардаги масалаларнинг туб моҳиятига етиб бормаслик, оқибатида комиссия фаолиятига “иккинчи” даражали вазифа сифатида қараб келинмоқда. Комиссия фаолиятини ташкил этиш фақат Комиссия раислари, ўринбосари, масъул котиби ҳамда айрим Ишчи гуруҳлари раҳбарлари зиммасида қолиб кетмоқда.

Аҳолининг долзарб муаммоларини ҳал этишда ННТ ва фуқаролик жамияти институтларининг имкониятлари ва инновацион усуллардан фойдаланиш, Ижтимоий шериклик бўйича комиссиялар фаолиятини кучайтиришга кўмаклашиш, ижро органларининг ННТ ва фуқаролик жамияти бошқа институтлари билан ижтимоий ҳамкорликдаги фаолияти устидан таъсирчан мониторинг ўтказишни амалга ошириш эътибордан четда қолган.

Марказий ва маҳаллий давлат ижро органларининг бу соҳадаги фаолияти баҳоланмаган, долзарб масалалар, Олий Мажлис палаталари йиғилишларига, халқ депутатлари туман, шаҳар ва вилоят Кенгашлари муҳокамасига олиб чиқилмаган.

Энг қуйи бўғинда – фуқароларни ўзини ўзи бошқариш органлари, туман, шаҳар ва вилоят кесимида ижтимоий шериклик соҳасидаги фаолиятни такомиллаштиришга доир аниқ таклифлар ишлаб чиқилмаган. Олий Мажлис ҳузуридаги, маҳаллий Кенгашлар ҳузуридаги жамоат фондларининг васийлик кенгаши вазифаси бажариш доирасида давлат вакиллик органлари ҳузуридаги жамоат фондлари фаолияти билан боғлиқ муаммоларни ҳал этишда ташаббускорлик кўрсатилмаган.

**III. Таклиф ва ташаббуслар:**

Қайд этилган ҳуқуқий ва институтционал муаммоларни ҳал қилишда, Ҳаракатлар стратегиясини ҳаётга изчил тадбиқ этишда аҳолининг кенг қатламлари ҳуқуқ ва манфаатларини ифода этадиган ННТ ва фуқаролик жамияти бошқа институтларини қўллаб-қувватлашнинг яхлит тизимини шакллантириш, халқ фаровонлиги, юрт тинчлиги ва ватан тараққиёти йўлида “учинчи сектор” билан самарали ижтимоий шерикликни кучайтириш, жамиятда жамоатчилик назорати тамоийлларини қарор топтириш мақсадида қуйидагилар таклиф этилади:

*I. Олий Мажлис ҳузуридаги жамоат фондининг ташкилий-ҳуқуқий шаклини давлат фондига ўзгартириш, уни Олий Мажлис фонди – давлат фонди сифатида қайта ташкил этиш ҳамда Қорақалпоғистон Республикаси Жўқорғи Кенгеси, халқ депутатлари вилоятлар ва Тошкент шаҳар Кенгашлари ҳузурида Олий Мажлис фондининг бўлинмаларини (филиалларини) тузиш.*

– Олий Мажлис фонди ва филиалларининг асосий мақсади ННТ   
ва фуқаролик жамияти бошқа институтларининг муҳим ижтимоий аҳамиятга молик дастур ва лойиҳаларини давлат томонидан қўллаб-қувватлашни ташкил этиш, уларга ахборот-маслаҳат, ташкилий-ҳуқуқий, молиявий, иқтисодий, мулкий ва бошқа шаклларда сифатли давлат хизматларини кўрсатишда Ўзбекистон Республикаси давлат ҳокимиятининг барча тизими билан ҳамкорлик қилишини белгилаш;

– Олий Мажлис фонди ва филиалларининг умумий штатлар сонини **62** нафар, шу жумладан Қорақалпоғистон Республикаси Жўқорғи Кенгеси, вилоятлар ва Тошкент шаҳар Кенгашлари ҳузуридаги филиалларининг жами штатлар сонини **42** нафар этиб белгиланган ташкилий тузилмасини тасдиқлаш ва сақлаш харажатларини6 **млрд. 538 млн.** **сўм**ни давлат бюджети маблағлари ҳисобидан таъминлаш;

Бу Олий Мажлис фонди ва филиаллари харажатлари ННТ ва фуқаролик жамияти институтларига ажратиладиган жами маблағнинг **8,2** фоизини ташкил этмоқда.

2020 йил 1 февраль ҳолатига Олий Мажлис фондининг **20** нафар штатларини бир йиллик сақлаш харажатларининг жами суммаси   
**4 млрд** сўмни ташкил этмоқда. Олий Мажлис фонди филиаллари учун жами бўлиб **42** нафар штат бирлиги киритилади ва уларнинг сақлаш харажатлари **6млрд. 459 млн. сўм**ни ташкил этади. Олий Мажлис фонди филиалининг директори лавозими вилоят ҳокимлиги Ташкилий-назорат гуруҳи бошлиғи лавозимига тенглаштирилган.

– Олий Мажлис фонди ва унинг филиалларини Ижтимоий шериклик субъектларининг ҳамкорликдаги фаолиятини қўллаб-қувватлаш Парламент комиссиясининг, Ижтимоий шериклик бўйича жамоат комиссияларининг ижро девони сифатида белгилаш.

*– Олий Мажлис ҳузуридаги жамоат фонди маблағларини бошқариш бўйича Парламент комиссиясини – Ижтимоий шериклик субъектларининг ҳамкорлигидаги фаолиятини қўллаб-қувватлаш Парламент комиссияси сифатида қайта шакллантириш.*

Ушбу жараёнда асосий эътиборни қуйидагиларга қаратиш:

– Парламент комиссияси аъзолари таркибини фақат Олий Мажлис Қонунчилик палатаси депутатлари ва Сенати аъзоларидан шакллантириш;

– Ижтимоий шериклик субъектларининг ҳамкорликдаги фаолиятини қўллаб-қувватлаш Парламент комиссиясига Олий Мажлис фондининг, Ижтимоий шериклик бўйича жамоат комиссияларига Олий Мажлис фонди филиалларининг маблағларини бошқариш вазифаларини юклаш;

– Ижтимоий шериклик бўйича жамоат комиссиялари раиси этиб Қорақалпоғистон Республикаси Жўқорғи Кенгеси раиси, халқ депутатлари вилоятлар ва Тошкент шаҳар Кенгашлари раисларини белгилаш, уларнинг ўринбосари вазифасини эса ҳокимларнинг жамоат ва диний ташкилотлар билан алоқалар бўйича ўринбосарларига юклаш;

– Парламент комиссияси ҳузурида ННТ ва фуқаролик жамиятининг бошқа институтларининг дастур ва лойиҳаларини баҳолаш, долзарблиги   
ва самарадорлигини аниқлаш бўйича вазирлик ва идоралар ҳамда йирик ННТ ва фуқаролик жамияти институтларининг малакали мутахассисларидан иборат Экспертлари кенгашини шакллантириш;

Экспертлар кенгашлари Адлия, молия, меҳнат, туризм, инновация, ахборот технологиялари ва коммуникацияларни ривожлантириш вазирликлари, Ёшлар иттифоқи, Хотин-қизлар қўмитаси, Тараққиёт стратегия маркази, “Юксалиш” умуммиллий ҳаракати, ЎзННТМА, “Маҳалла”, “Нуроний” жамғармалари, Ўзбекистон журналистлари ижодий уюшмаси, Ўзбекистон Ногиронлар жамияти ва бошқа йирик ННТ, фуқаролик жамияти институтлари малакали мутахассисларидан иборат бўлиши тавсия қилинади. Ушбу ташкилотларнинг кўпчилиги амалда Ижтимоий шериклик бўйича жамоат комиссияларининг таркибига киритилган.

***– қайд этилган вазифаларни самарали бажариш мақсадида қуйидаги янги норматив-ҳуқуқий ҳужжатларни ишлаб чиқиш:***

**–** Олий Мажлис фонди ва унинг филиалларини, Парламент комиссиясини мақсади, вазифалари, ҳуқуқ ва мажбуриятлари, қайта ташкил этиш, тугатилишининг ўзига хос хусусиятлари аниқ белгиланган “Олий Мажлис фонди тўғрисида”ги ҳамда “Ижтимоий шериклик субъектларининг ҳамкорликдаги фаолиятини қўллаб-қувватлаш Парламент комиссияси тўғрисида”ги Низомларни ишлаб чиқиш ва қабул қилиш.

Мақсад – мустақил позицияга эга, моддий, интеллектуал ва маънавий тобеликдан холи, етарли даражада молиявий ресурслар билан таъминланган миллий ННТ ва фуқаролик жамияти институтларини изчил шакллантириш, уларнинг ташаббусларини давлат томонидан қўллаб-қувватлашни янада кучайтириш, жамиятдаги долзарб социал-иқтисодий, маданий-маърифий ва ижтимоий-ҳуқуқий аҳамиятга молик муаммоларни ижтимоий шериклик асосида ҳал этишга кўмаклашиш.

– ННТ ва фуқаролик жамиятининг бошқа институтларини муҳим ижтимоий аҳамиятга молик дастур ва лойиҳаларини давлат томонидан қўллаб-қувватлашга давлат бюджети маблағларини шакллантириш, тақсимлаш, танловлар ўтказиш, танловларга тушган лойиҳаларни баҳолаш ва танлаш, маблағлар ажратиш ва самарали фойдаланиш устидан таъсирчан мониторинг ўтказиш тартиби, муддатлари ҳамда шартлари аниқ кўрсатилган Низомни ишлаб чиқиш ва тасдиқлаш;

**– норматив-ҳуқуқий ҳужжатларга ўзгартиш ва қўшимчалар киритиш:**

– Бюджет кодексининг **71**-моддасига “давлат грантлари ва ижтимоий буюртма шаклида ННТ ва фуқаролик жамиятининг бошқа институтлари фаолиятини давлат томонидан қўллаб-қувватлаш харажатлари” мазмунида қўшимча киритиш;

– “Нодавлат нотижорат ташкилотлари фаолиятининг кафолатлари тўғрисида”ги Қонуннинг 11-моддаси 3-бандига, 12, 13 ва 14-моддаларини 2-бандига “Олий Мажлис фонди ва ижтимоий шериклик субъектларининг ҳамкорликдаги фаолиятини қўллаб-қувватлаш Парламент комиссияси” таҳририда ўзгартишлар киритиш;

– “Ижтимоий шериклик тўғрисида”ги Қонуннинг 15, 16, 17, 19, 20, 21-моддаларига “Олий Мажлис фонди ва унинг филиаллари” таҳририда ўзгартишлар киритиш.

**Юқоридаги таклифларни амалга оширилиши натижасида:**

– ННТларни давлат томонидан давлат грантлари, субсидиялар ва ижтимоий буюртмалар шаклида қўллаб-қувватлаш ва мониторинг қилишнинг самарали вертикал тизими яратилади;

Ўзбекистон Республикаси Адлия вазирлиги Фуқаролик кодексига берган шарҳида Фондларни таснифлаб “... **давлат вакиллик органлари қарорлари асосида тузилган давлат фондлари**”га ажратилишини кўрсатиб ўтган. (“Vektor-press” – 2010 йил. 1-жилд 234-бет.)

“Жамоат фондлари тўғрисида”ги Қонуннинг **2-**моддаси **2**-қисмида Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондининг ташкил этилиши, фаолияти, қайта ташкил этилиши ҳамда тугатилишининг ўзига хос хусусиятлари алоҳида қонун ҳужжати билан тартибга солиниши белгилаб қуйилган. Кўриниб турибдики, Фуқаролик кодексининг **75**-моддаси ҳамда “Жамоат фондлари тўғрисида”ги Қонун давлат фонди, давлат мақсадли фонди ва жамғармалари, давлат органларини ривожлантириш фондларини ҳамда давлат вакиллик органлари ҳузуридаги фондларнинг ташкил этилиши, фаолияти, қайта ташкил этилиши ва тугатилиши тартиб-тамоийлларини белгиламайди.

– ННТ ва фуқаролик жамиятининг бошқа институтларининг молиявий ресурсларга бўлган изчил ошаётган эҳтиёжини қондиришга ҳамда уларнинг ресурсларини ижтимоий-иқтисодий, социал-сиёсий ривожланишда нисбатан орқада бўлган туманларда долзраб муаммоларни бартараф этиш, маҳаллий ННТларини маблағлар билан таъминлаш ҳамда ислоҳотларнинг янги босқичида ННТларнинг дахлдорлигини янада оширишга имкон яратилади;

– Парламент комиссияси, Ижтимоий шериклик бўйича жамоат комиссияларида давлат бюджети маблағларини тақсимлашда манфаатлар тўқнашуви юзага келишининг олди олинади;

– Фондларининг ташқи аудитини амалга ошириш ҳамда давлат кўмаги олган ННТ билан давлат ўртасидаги мулкий муносабатлардаги ҳуқуқий қарама-қаршиликлар бартараф этилади;

– давлат вакиллик органлари ҳузуридаги фондларга юклатилган вазифаларнинг ўзига хос хусусиятларига, моддий-техник базасини мустаҳкамлашга, замонавий ахборот технологиялари ва дастурий маҳсулотларни жорий этишга, дастур ва лойиҳаларни амалга оширишда ННТ, фуқаролик жамиятининг бошқа институтларига ҳуқуқий, ахборот-маслаҳат, ташкилий-техник кўмак беришга имкон яратилади;

– Олий Мажлис жамоат фонди ва унинг филиаллари маблағларини шаклланиши ва мақсадли ишлатилиши устидан олий ташқи аудит   
ва молиявий назорат органи Ўзбекистон Республикаси Президентининг **2017** йил **10** августдаги **ПФ-5147**-сон Фармонига асосан Ўзбекистон Республикаси Ҳисоб палатаси амалга оширилади. Бу ўз навбатида ННТ ва фуқаролик жамиятининг бошқа институтлари дастур ва лойиҳаларини амалга оширилишининг натижадорлигига самарали таъсир кўрсатади.

– демократик ислоҳотларни чуқурлаштириш ва мамлакатни модернизация қилишнинг янги босқичида Олий Мажлиснинг, Халқ депутатлари маҳаллий Кенгашларининг ролини янада кучайтиришга, жамоатчилик бошқаруви тизимини такомиллаштиришга, фуқаролик жамияти институтларини бутун тизимини ривожлантиришга, уларнинг ижтимоий ва сиёсий фаоллигини, ижтимоий шериклик самарасини юксалтиришга, жамоатчилик назоратини амалга оширишнинг замонавий шаклларини ривожлантиришга хизмат қилади.

**1. Муаммоларни таснифлаш.**

**1.**ННТ ва фуқаролик жамиятининг бошқа институтларини давлат томонидан қўллаб-қувватлашнинг яхлит вертикал тизими яратилмаган.

**2.**Республика бюджетидан ажратилаётган маблағлар миқдори ННТ ва фуқаролик жамияти бошқа институтларининг молиявий ресурсларга бўлган эҳтиёжни қондирмаяпти. 2008-2018 йилларда ННТлар сони **4949** тадан **9500** тага ёки **1,9** баробарга кўпайди.

**3.**ННТ ва фуқаролик жамияти бошқа институтларининг лойиҳа ва дастурларини қўллаб-қувватлашнинг ҳуқуқий асослари такомиллашмаган, кўплаб коллизиялар мавжуд ва институционал тизим шаклланмаган.

**4.**Олий Мажлис ҳузуридаги жамоат фондининг ташкилий-тузилмаси, моддий-техник базаси, штатлар сони унга юклатилган вазифалар кўламига жавоб бермайди. Унинг ташкилий тузилмаси атиги **3 та** штат бирлигидан иборат.

**5.** Халқ депутатлари маҳаллий Кенгашлар ҳузуридаги ташкил этилган ННТ ва фуқаролик жамиятининг бошқа институтларини қўллаб қувватлаш жамоат фондларининг молиялаштириш, ташкилий тузилмаси ва фаолиятида муаммолар мавжуд.

**6.**Олий Мажлис ҳузуридаги жамоат фондининг ташкилий-ҳуқуқий шакли **“жамоат фонди”** сифатида белгиланганлиги, унинг фаолиятига аралашишга, маъмурий харажатларини, моддий-техник базасини, ташкилий тузилмасини мустаҳкамлашга тўсиқ бўлмоқда.

**7.**Давлат вакиллик органлари тизимидаги ННТ ва фуқаролик жамиятининг бошқа институтларини ҳамда ижтимоий шерикликни қўллаб-қувватлашга маъсул бўлган **мавжуд** **Комиссияларнинг** жамоатчилик асосидаги фаолияти долзарб муаммоларни ҳал этишга тўлиқ йўналтирилмаган.

**2. Қайд этилган муаммоларни бартараф этиш бўйича қуйидагиларни амалга ошириш лозим.**

Олий Мажлис хузуридаги жамоат фондини давлат томонидан қўллаб-қувватлашнинг яхлит тизими ташкил этиш:

1. Олий Мажлис ҳузурида Давлат фонди (амалдаги 3 та штатни 20 тагача (+17 тага) кўпайтириш, (йиллик харажати –981,3 млн.сўм )
2. Қорақалпоғистон Республикаси Жўқорғи Кенгеси, вилоятлар ва Тошкент шаҳар халқ депутатлари Кенгашлари қошида Давлат фондининг филиаллари (ҳар бир ҳудудда 3 та штат бирлиги – директор, бухгалтер ва масъул котиб, жами 42 та, йиллик харажат – **1** млрд.  
   326 млн. сўм );
3. Қонунчилик палатаси депутатлари ва Сенати аъзоларининг тенг миқдоридан иборат бўлган Ижтимоий шериклик субъектларининг ҳамкорликдаги фаолиятини қўллаб-қувватлаш Парламент комиссияси ташкил этиш.
4. Парламент ва жамоат комиссиялари ҳузурида давлат органлари ҳамда жамоат ташкилотлари вакилларидан иборат жамоатчилик асосидаги экспертлар кенгашини ташкил этиш.

**5. Х**алқ депутатлари вилоятлар ва Тошкент шаҳар Кенгашлари ҳузуридаги Ижтимоий шериклик бўйича жамоат комиссияларининг раислари этиб Жўқорғи Кенгес раиси, халқ депутатлари Кенгашлари раисларини белгилаш.

**6**. Уларнинг ўринбосари этиб, Қорақалпоғистон Республикаси Вазирлар Кенгаши, вилоятлар ва Тошкент шаҳар ҳокимларининг жамоат   
ва диний ташкилотлар билан алоқалар бўйича ўринбосарларини белгилаш.

**3.** **Давлат фондининг асосий вазифлари этиб,**

1. ННТ ва фуқаролик жамиятининг бошқа институтларини қўллаб-қувватлашнинг долзарб йўналишлари, маблағлар миқдорлари бўйича таклифлар йиғиш, умумлаштириш ва таҳлил қилиш;

2. Республика ва маҳаллий бюджетлардан жамланадиган маблағларнинг миқдорини белгилаш, мавзу ҳамда устувор йўналишларини ишлаб чиқиш ва тасдиқлаш;

3. Долзарб ижтимоий-иқтисодий, социал-ҳуқуқий, маданий-гуманитар муаммоларини ижтимоий шериклик асосида ҳал этишга йўналтирилган давлат субсидияси, ижтимоий буюртмаси ва грантлари ажратиш учун ННТ ва фуқаролик жамияти институтлари ўртасида танловлар эълон қилиш;

4. ННТ ва фуқаролик жамиятининг бошқа институтларини дастур ва лойиҳаларини кўриб чиқиш, баҳолаш, молиялаштириш, амалга оширилишини таҳлил қилиш ва мониторингини олиб бориш;

5. Парламент ва жамоат комиссияларининг ижро девони вазифасини бажариш, Экспертлар кенгаши фаолиятини мувофиқлаштириш;

6. Замонавий ахборот коммуникация технологиялари ва компьютер дастурларини тадбиқ этиш, ННТ ва фуқаролик жамиятининг бошқа институтларига интерактив давлат хизматларини кўрсатиш ва қўллаб-қувватлаш бўйича электрон базани шакллантириш;

7. Халқаро ва хорижий молия институтлари, турдош фондлар билан ҳамкорлик ўрнатиш ҳамда уларнинг маблағларини кенг жалб қилиш.

**4.Ташкилий хуқуқий асослари**

Олий Мажлис Қонунчилик палатаси ва Сенати қўшма қарорини қабул қилиш. Бюджет кодексига, “Нодавлат нотижорат ташкилотлари фаолиятининг кафолатлари тўғрисида”ги, “Ижтимоий шериклик тўғрисида”ги Қонунларга ўзгартиш ва қўшимчалар киритиш. Давлат фонди Низомини, давлат субсидияси, давлат ижтимоий буюртмаси, давлат грантлари ажратиш бўйича Низомларни ишлаб чиқиш.