Ўзбекистон Республикаси Президентининг Олий Мажлисга ва Ўзбекистон халқига қилган мурожаатномаси – мамлакатимиз сиёсий ҳаётидаги энг муҳим воқеалардан бири сифатида эътироф этилди. 2020 йилнинг 29 декабр куни бўлиб ўтган мурожаатномада 2020 йил давомида бутун жаҳон ҳамжамиятига катта йўқотишларни олиб келган пандемия даврида ҳукуматимиз томонидан кўрилган тезкор чора-тадбирлар сабабли мамлакат иқтисодиёти ҳамда аҳоли саломатлиги барқарор сақлаб қолинганлигига эришилгани таъкидлаб ўтилди.

Мурожаатномада Президентимиз томонидан келгуси йил учун мўлжалланган мақсад ва вазифалар белгилаб олиш, бошланаётган 2021 йилни мамлакатимизда**“Ёшларни қўллаб-қувватлаш ва аҳоли саломатлигини мустаҳкамлаш йили”** деб эълон қилиниши, мазкур йилда амалга оширишимиз зарур бўлган барча саъйи-ҳаракатларимизнинг асосий мезони – ёшлар, уларнинг саломатлиги, таълим-тарбияси ва касбий салоҳиятини оширишга қаратилган ислоҳотлар бўлиши кераклиги таъкидланди.

2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси доирасида Ўзбекистон Республикаси Президентининг Фармони билан “Ёшларни қўллаб-қувватлаш ва аҳоли саломатлигини мустаҳкамлаш йили”да амалга оширишга оид Давлат дастури” тасдиқланди.

Давлат дастури жами **274 та** банддан иборат бўлиб;

* биринчи – давлат бошқаруви йўналиши бўйича – **20 та**;
* иккинчи – суд-ҳуқуқ йўналиши бўйича – **18 та**;
* учинчи – иқтисодиёт йўналиши бўйича **113 та**;
* тўртинчи – ижтимоий соҳа йўналиши бўйича **93 та**;
* бешинчи – ташқи сиёсат ва хавфсизлик йўналиши бўйича **30 та** банддан иборат вазифалар белгилаб олинган.

**Давлат бошқаруви йўналишида** асосий ислоҳотлардан, электрон давлат хизматлар сонини 300 тага етказиш орқали масофавий хизматлар улушини 60% га етказилади.

Ҳар бир вазирлик ўз ишини шаҳар-туман, қишлоқ ва маҳалла тизимида ташкил этади. Бу ўз навбатида маҳалладаги ишларнинг аҳволи вазирлик, идоралар ва маҳаллий ҳокимликлар ишини баҳолашда бош мезон бўлади.

Маҳаллий давлат ҳокимияти идораларининг қарорларини ҳисобга қўйиш ва эълон қилиш бўйича электрон ахборот тизимини жорий қилинади. Давлат идоралари бюджетдан ташқари жамғармаларининг даромад ва харажатлари давлат улушига эга бўлган ташкилотлар харидлари, давлат субсидия ва грантларига оид маълумотларни эълон қилиш тартиби жорий қилинади.

Республика Хотин-қизлар жамоатчилик кенгаши ташкил этилади. “Халқ банки” томонидан жойларда хотин-қизларни тадбиркорликка ўқитиш, бизнесга оид намунавий режаларини ишлаб чиқиш ва кредит олишда уларга амалий ёрдам кўрсатишнинг янги тизими жорий этилади.

**Иқтисодиётни ривожлантириш йўналишида** асосий вазифлардан, Ўзбекистон Республикасининг давлат қарзлари тўғрисидаги маълумотларни очиқлигини таъминлаш, бунда, давлат томонидан жалб қилинаётган маблағлар ҳисобига амалга оширилаётган лойиҳалар, маблағларни ўзлаштириш ҳамда эришилган натижаларни веб-сайтларга жойлаштириш, ҳар бир ҳудудда ташқи қарз ҳисобига амалга оширилаётган инфратузилма лойиҳалари бўйича маълумотларни кенгашларга киритиш ва ОАВларда ҳисобот бериш амалиёти жорий этилади.

Ташқи қарз ҳажмини мақбул даражада ушлаб туриш мақсадида, ялпи ички маҳсулотнинг 60 фоизида ошмаслигини таъминлаш. Бу ўз навбатида давлатнинг олтин-валюта заҳираларини камайиб кетмаслигини олдини олади.

Ўзбек сўмини халқаро молия бозорларида ўз ўрнини мустаҳкамлаш, валюта хатарларини камайтириш билан бирга келажакда ички молия бозорига, жумладан давлат ғазначилик облигациялари бозорига халқаро инвесторларни жалб қилиш мақсадида, суверен халқаро облигацияларда миллий валюта улушини 25 фоиздан 40 фоизга оширишга эришилади.

Маҳаллий ҳокимликларнинг бюджетлари харажатларини ташқи аудитдан ўтказиш тизими жорий этилади. Буни сўнгги кунларда давлат органлари, вазирликлар, маҳаллий ҳокимиятлар ёки давлат улушига эга ташкилотлар томонидан асоссиз, қиммат ёки коррупция эҳтимоли юқори бўлган харидлар амалга оширилганлигига оид хабарлар ижтимоий тармоқларда кўплаб муҳокамаларга сабаб бўлаётганида ҳам кўриш мумкин.

Жорий йилда ҳар бир ҳудудда биттадан туманда бюджет харажатларининг 5 фоизини жамоатчилик фикри асосида молиялаштириш бўйича эксперемент ўтказилади. Бу ўз навбатида ўша ҳудуд маҳаллаларидаги муаммоларни хал этишга йўналитириади.

Йирик корхона ва тармоқларни трансформация қилиш ишларини амалга ошириш режалаштирилган. Банк тизимини ислоҳ қилиш ва сектордаги давлат улуши мавжуд “Саноатқурилишбанк”, “Асака банк”, “Ипотека банк”, “Алоқа банк”, “Турон банк” ҳамда “Қишлоққурилиш банк”ларни хусусийлаштириш мақсадида, улардаги давлат улушларни стратегик инвесторларга тўлиқ сотишга тайёргарлик ишларини олиб борилади. Бу ўз навбатида банк хизматлари фоизларини пасайишига ҳамда давлатнинг банклар устидан назоратини камайтиришга ва банклар ўртасида рақобат муҳитини яратишга олиб келади.

Бундан ташқари, давлат улуши мавжуд йирик стратегик аҳамиятга эга 26 та тармоқ корхоналари ҳамда алкоголь, ёғ-мой тармоқларидаги 83 та йирик корхоналар сотувга қўйилади.

Дастур доирасида жорий йил амалга оширилиши белгиланган чора-тадбирлардан кўришимиз мумкинки, Президентимиз ташаббуси билан ишлаб чиқилган мамлакатимизни ривожлантиришнинг бешта устувор йўналишлари бўйича Ҳаракатлар стратегиясининг сўнгги босиқичида беш йил аввал қўйилган марралар забт этилади. Давлат бошқаруви, иқтисодиёт, ижтимоий ҳаёт, қонунчилик ва хафвсизлик соҳаларида улкан ютуқларга эришамиз десак муболаға бўлмайди. Умид қиламанки дастурда белгилаб берилган вазифалар, мутасадди идоралар ва мансабдор шаҳслар томонидан масъулият билан амалга оширилади, бу борада жамоатчилик назоратини ҳам йўлга қўйиш эса, дастурнинг янада муваффақиятли бўлишига ёрдам беради.

Юқорида дастур доирасида амалга ошириладиган бир нечта вазифаларни санаб ўтдим халос, лекин, бу вазифалар бугунги кунимизнинг долзарб муаммолари эканлиги барчамизга маълум. Бу ерда таъкидланмаган яна кўплаб муаммолар ечими киритилган “Ёшларни қўллаб-қувватлаш ва аҳоли саломатлигини мустаҳкамлаш йили”да амалга оширишга Давлат дастури мамлакатимиз ривожланишининг янги босқичига олиб чиқишда янги қадам бўла олади.