**Ҳурматли сенатор ва депутатлар!**

**Қадрли юртдошлар!**

**Азиз меҳмонлар!**

Рухсатингиз билан, 2021 йилда давлатимиз тараққиётининг энг муҳим устувор йўналишлари ҳақида Ўзбекистон Республикаси Президентининг Парламентга Мурожаатномасини баён этаман.

Таъкидлаш жоизки, ўтган тўрт йилда амалга оширган ишларимиз жамият ва давлат ҳаётининг барча соҳаларида халқимиз ҳаётини ҳар томонлама яхшилашга қаратилган янгиланишларнинг бошланиши бўлиб, ислоҳотларимизнинг **қатъийлиги** ва **ортга қайтмаслигидан** далолат беради.

Бу йил олдимизда турган устувор вазифаларга тўхталишдан олдин, ўтган йилдаги ислоҳотларнинг натижаларини **танқидий таҳлил қилиш** ва **ишга солинмаган имкониятларни аниқлаш** асосида энг муҳим масалаларни **белгилаб олиш** мантиқан тўғри бўлади.

Шундагина биз олиб бораётган ислоҳотларимизга **янги куч бағишловчи** “таянч нуқта”ларни ўзимиз учун мўлжал қилиб оламиз.

**Азиз дўстлар!**

Бугунги кунда амалга оширилаётган барча ислоҳотларимизнинг бош мақсади **халқимиз фаровонлигини таъминлаш** ва ҳаёт даражасини юксалтиришдан иборатдир.

Шу ўринда алоҳида таъкидлаб ўтмоқчиманки, бошқарув тизими ислоҳ қилинмаса, амалга оширилаётган ислоҳотларнинг қатъий ижроси таъминланмаса ва давлат хизматининг обрўси бўлмаса, ўз олдимизга қўйган мақсад ва марраларга асло эришиб бўлмайди. **Натижа керакми, демак – бошқарув ҳам янада такомиллаштирилиши лозим.**

Бу мақсадга эришиш учун **давлат ва жамият бошқаруви** соҳасидаги ислоҳотларни изчил давом эттиришимиз лозим. Зеро, ҳар томонлама **мукаммал бошқарув тизими** – олдимизга турган улкан вазифаларни бажаришнинг асосий шартидир.

Бу борада қуйидаги долзарб масалаларга эътиборингизни жалб қилмоқчиман.

**Биринчидан, Олий Мажлис палаталарининг қонун ижодкорлиги   
ва назорат фаолияти самарадорлигини янада ошириш, парламентни чинакам “халқ уйи”га айлантириш бўйича ишларни давом эттиришимиз зарур.**

Парламент фаолиятини такомиллаштириш, уни том маънода **давлатнинг олий вакиллик органига** айлантириш борасидаги саъй-ҳаракатларимиз натижаларига тўхталар эканмиз, сўнгги **4 йил** парламентимиз **учун жонланиш, талабчанлик, очиқлик ва шаффофлик йиллари бўлганини алоҳида эътироф этишимиз лозим.**

Жаҳон майдонларида **миллий манфаатларни ҳимоя қилиш** ва илгари суриш бўйича ташқи сиёсатни амалга ошириш, мамлакатнинг халқаро имиджини мустаҳкамлаш ҳамда мазкур соҳада парламент ролини ошириш мақсадида **Сенат ва Қонунчилик палатаси раҳбарларининг биринчи ўринбосари** лавозимлари жорий этилди.

Депутатлик ва сенаторлик фаолиятининг кафолатларини бузганлик учун **маъмурий жавобгарликни белгиловчи** **нормалар** такомиллаштирилди.

Шунингдек, парламентнинг ижро этувчи ҳокимият билан қонун ижодкорлиги ва парламент назоратини амалга ошириш борасида ҳамкорлигини мустаҳкамлаш мақсадида **Вазирлар Маҳкамасининг Олий Мажлисдаги ваколатли вакили** лавозими жорий этилди.

Олий Мажлис қуйи палатасида **“Ҳукумат соати”** институти жорий этилиб, бугунги кунга қадар **22** маротаба **“Ҳукумат соати” ўтказилди ва** киритилган саволларига **27** нафар **ҳукумат аъзоси** жавоб беришди.

**Инсон ҳуқуқларини ҳимоя қилиш** бўйича халқаро ташкилотлар тавсиялари ижросини таъминлаш борасида амалга оширилаётган ишлар юзасидан тегишли идоралар раҳбарларининг **ҳисоботини мунтазам эшитиб бориш амалиёти йўлга** қўйилди.

Парламент тарихида **илк бор** **2019** йилдан бошлаб Вазирлар Маҳкамасининг **Давлат дастури ижроси бўйича Олий Мажлис палаталари олдида ҳар чоракда ҳисобот бериш амалиёти** йўлга қўйилди.

Ўтган давр мобайнида Давлат дастурларининг ижроси юзасидан Ҳукуматнинг **7 маротаба** ҳисоботи танқидий-таҳлил руҳида эшитилди.

Қонунчилик палатаси Вазирлар Маҳкамаси аъзолигига номзодларни кейинчалик уларни Ўзбекистон Республикаси Президенти томонидан лавозимларга тасдиқлаш учун кўриб чиқиш ва маъқуллаш ваколатига эга бўлди.

Ўтган даврда **50 нафар** Ҳукумат аъзолигига номзодлар қуйи палата мажлисида кўриб чиқилиб, маъқулланди. Шу ўринда таъкидлаш жоизки, **2020** йил январда ҳукумат таркиби тўлиқ янгидан шакллантирилди.

**2017 – 2020** йилнинг ўтган даврида Қонунчилик палатаси мажлисларида ҳукумат аъзоларининг, давлат ва хўжалик бошқаруви органлари раҳбарларининг ўз фаолиятига доир масалалар юзасидан ахборотини эшитишга қаратилган **74 та “парламент эшитуви”** ўтказилди.

Парламент назоратининг муҳим инструментларидан яна бири — **парламент сўрови** ҳисобланади. Олий мажлис палаталари фаолиятида илгари парламент сўрови фақатгина давлат органларининг мансабдор шахсларига юборилган бўлса, эндиликда **хўжалик бошқаруви органларига** ҳам парламент сўровларини юбориш амалиёти жорий этилди.

**2017 – 2020** йилнинг ўтган даврида палаталар томонидан жами **40 та** **парламент сўрови** юборилди. Ҳолбуки, 2010 – 2016 йилларда давлат органларига бор-йўғи **4 тагина парламент сўрови юборилган**, холос.

Ўтган даврда **қонунларнинг ижросини ўрганиш**, давлат ва хўжалик бошқаруви органлари **раҳбарларининг қонунларга риоя этилиши** тўғрисидаги ахборотини эшитиш бўйича **назорат-таҳлил фаолияти** **уч баробарга** кўпайиб, **900 дан** ортган.

Сенатда **Ўзбекистоннинг хорижий давлатлардаги элчилари** ҳисоботларини эшитиш амалиёти йўлга қўйилди.

Жорий йилда **Буюк Британия, Германия, Франиция Австрия, Бельгия, Испания, Италия, Латвия, Польша, Туркия, ва Греция** мамлакатларидаги элчиларимиз парламент аъзолари олдида ҳисобот бергани алоҳида эътиборга моликдир.

Парламент аъзоларининг буюртмасига асосан ҳуқуқни қўллаш амалиёти ва хорижий тажриба бўйича **таҳлилий маълумотлар** ва қонун лойиҳаларини тайёрлаш, уларнинг **илмий экспертизасини ташкил этиш ишлари** билан шуғулланувчи **Қонунчилик муаммолари ва парламент тадқиқотлари институти** ташкил этилди. Ҳозирда бу Институт депутат ва сенаторларнинг **энг яқин ёрдамчиси** вазифасини бажармоқда.

Сўнгги тўрт йилдаги қонун ижодкорлиги йўналишидаги фаолиятнинг **кўлами** ҳам, **иш ҳажми** ҳам мамлакатимизда кечаётган кенг кўламли ўзгаришларга ҳамоҳанг бўлди.

**2017 –2020**йилларда қонун ижодкорлиги йўналишидаги ишлар сезиларли даражада жонланиб, **542 та** қонун лойиҳаси кўриб чиқилди.

Хусусан, биргина 2020 йилнинг ўтган даврида Қонунчилик палатаси томонидан жами **51 та** қонун қабул қилиниб, Сенатга юборилган бўлса, шундан **21 таси ёки 41 фоизи** аниқ соҳаларга тааллуқли муносабатларни тартибга солишга қаратилган **янги** ва **янги таҳрирда** қабул қилинганқонунлардир. Ваҳоланки, 2015 йилда бу кўрсаткич **9 та**ни ташкил этган.

Шу ўринда депутатлар қонун **ижодкорлиги фаолиятининг натижадорлиги** ошаётганлигини эътироф этиш лозим. Хусусан, **2017 - 2020** йилнинг ўтган даврида **79 та** қонун лойиҳаси **депутатлар томонидан муҳокамага киритилган**.

2017 - 2020 йилнинг ўтган даврида ташаббускор идоралар Қонунчилик палатаси билан **ҳамкорликни етарли даражада йўлга қўймаганлиги** оқибатида **21 та** қонун лойиҳаси **рад этилган ва субъектга қайтарилган**. Ҳолбуки, 2013 – 2016 йилларда бор-йўғи **3 та** қонун лойиҳаси **қайтарилган**.

Шу билан бир қаторда, Сенат қуйи палата томонидан киритилган қонунларни шунчаки маъқуллаш билан чекланмай, балки **қонунларнинг ҳудудлар манфаатларига қай даражада мослиги, одамлар ҳаётига қандай таъсир кўрсатиши** нуқтаи назаридан танқидий-таҳлилий кўриб чиқмоқда.

Айнан шундай ёндашув асосида Сенат томонидан **8** та қонуннинг **рад этилгани юқори палата ишида илгари деярли кузатилмаган ҳолат эканлигини алоҳида қайд этиш лозим.**

Норма ижодкорлигини такомиллаштириш борасида амалга оширилаётган ислоҳотларнинг самараси кўп жиҳатдан қонунчилик ташаббуси ҳуқуқи субъектлари томонидан Қонунчилик палатасига киритилаётган **қонун лойиҳаларининг пишиқ-пухта** бўлишига боғлиқдир.

Бугунги кунда Қонунчилик палатасида қонун лойиҳаларининг муҳокамаси **баҳс-мунозара, принципиал тортишувлар асосида** ўтмоқда. **Фракциялараро қизғин** баҳс-мунозаралар, тортишувлар оммавий ахборот воситаларида **тўғридан-тўғри** ёритилмоқда.

Бироқ парламентга киритилаётган айрим қонун лойиҳаларида **жиддий камчилик** ва **нуқсонлар** мавжудлиги сабабли улар муҳокама этилаётган ва қабул қилинаётганда **кўплаб ҳақли эътирозлар, асосли саволлар** келиб чиқмоқда.

Мисол учун, сўнгги **4** йилда киритилган қонун лойиҳаларининг **95 фоизи депутатлар томонидан қайта ишланган.**

Ташаббускор идора қонун лойиҳасининг аҳамиятини депутатлар олдида **етарлича асослаб бера олмаяпти**. Натижада айрим қонун лойиҳалари Қонунчилик палатаси ва Сенат томонидан рад этилмоқда.

Мамлакатимизда амалга оширилаётган шиддатли ислоҳотлар қонун лойиҳаларини **тезроқ қабул қилишни, сайловчиларни** ташвишлантириб келаётган муаммоларни **қисқа муддатларда** ҳал қилишни талаб этмоқда.

Бу, ўз навбатида, қонун ташаббускорларининг **масъулиятини** янада ошириш, қонунчилик ташаббуси ҳуқуқи субъектларининг Олий Мажлис палаталари билан **ҳамкорлигининг ташкилий механизмларини** янада такомиллаштиришни тақозо этмоқда.

Шундан келиб чиқиб, парламент билан қонунчилик ташаббуси ҳуқуқи субъектларининг **ҳамкорлигини янада кучайтириш**, ташаббускор идораларнинг **роли** ва **масъулиятини** янада ошириш мақсадида қонун лойиҳаларини Қонунчилик палатасига киритишдан **олдин сиёсий партиялар фракцияларида уларни дастлабки муҳокамадан ўтказиш институтини жорий этиш** мақсадга мувофиқдир.

Шу билан бир қаторда, парламентнинг қонунчилик ташаббуси ҳуқуқи субъектлари билан ҳамкорлигини янада мустаҳкамлаш мақсадида ташаббускор идора раҳбарининг **ўринбосари даражасидаги муайян шахсни қонун лойиҳаларини ишлаб чиқишга масъул этиб қатъий белгилаб қўйиш** зарур.

Қонун лойиҳаларини ишлаб чиқиш жуда масъулиятли жараён ҳисобланади. Бунда **кенг жамоатчиликнинг** иштирокини таъминлаш қонун лойиҳаларининг **сифатли ва самарали ишлашининг энг муҳим гаровидир**. Қонун лойиҳасидаги ҳар бир норма, аввало, халқимиз манфаатларини илгари суриши лозим.

Бунинг учун ушбу жараёнда **халқнинг, фуқаролик жамияти институтларининг ва профессионал мутахассисларнинг** бевосита иштирокини таъминлаш зарур. Шундагини қонунлар **“халқ чиғириғи”**дан ўтиб, амалиётда фуқароларимизнинг **ҳаётига ижобий таъсир қилиши** таъминланади.

Амалдаги қонунчиликка мувофиқ, қонун лойиҳаларини ишлаб чиқишда **фуқароларнинг ва нодавлат нотижорат ташкилотларнинг** иштирок этиши мумкинлиги белгиланган.

Лекин бугунги кунда уларни мазкур жараёнларга жалб этиш масалалари **шаффоф тарзда ташкил этилмаяпти** ва қонун лойиҳаларини ишлаб чиқиш бўйича ишчи гуруҳлари тузилаётгани ҳақида к**енг жамоатчиликни хабардор қилиш тизими йўлга қўйилмаган**.

Шу сабабли, қонун лойиҳалари **Қонунчилик палатасига киритилгандан сўнг** ишчи гуруҳлари тузилиши ва муҳокамалар вақти ҳақида кенг жамоатчиликни **оммавий ахборот воситалари орқали хабардор қилиш амалиётини йўлга қўйиш** лозим.

Бундан ташқари, қонун лойиҳаларини кўриб чиқиш жараёнида лойиҳалар юзасидан **социологик тадқиқотлар** ва **сўровлар ўтказиш амалиётини ҳам йўлга қўйиш лозим**. Бу борада **“Ижтимоий фикр” марказининг** имкониятидан доимий ва самарали фойдаланилса, **чуқур таҳлилларга ва халқимизнинг хоҳиш-истакларига асосланган қонун лойиҳалари** ишлаб чиқилади.

Бунинг натижасида парламент фаолиятидан кенг **жамоатчиликни хабардор қилиш, шунингдек депутатларнинг қонун ижодкорлиги фаолияти ва парламент назорати халқ томонидан қандай баҳоланаётганлигини аниқлаш**, уларнинг самарадорлик даражасини мониторинг қилиш ҳамда мавжуд камчиликларни бартараф этиш имконияти яратилади.

Бугунги ислоҳотлар шиддати, фуқароларнинг юксалиб бораётган ҳуқуқий саводхонлиги барча даражадаги депутатлардан ҳудудлардаги долзарб муаммоларни **ижро этувчи ҳокимият органлари олдига кўндаланг қўйишни**, ўз сайловчиларига берган **ваъдаларини тўла ва самарали амалга оширишни**, **электорат билан мулоқотни** тизимли равишда олиб боришни талаб этмоқда.

Депутатлар ҳудудларни ижтимоий-иқтисодий ривожлантириш, аҳолини қийнаб келаётган **муаммоларни бевосита жойига чиқиб ҳал қилиш**, халқимизга муносиб турмуш шароитларини яратиш йўлида **муҳим ташаббуслар** билан чиқмоқдалар, ижро ҳокимияти устидан **таъсирчан парламент назорати тадбирларини** ўтказмоқдалар.

Шундан келиб чиқиб, депутатлар томонидан **сайловолди дастурлари ижроси бўйича ҳар йил якунида бажарилган ишлар юзасидан** оммавий ахборот воситалари ва ижтимоий тармоқларда ахборот бериш тизимини йўлга қўйиш керак.

Бундан ташқари, депутатлар сайлов округларига чиқишдан **3** кун олдин ўз сайловчиларини хабар қилишлари, бунда ташрифларини **доимий равишда парламент сайтида эълон қилиб бориш бўйича платформа** яратилиши лозим.

Жорий йилда оила ва хотин-қизлар билан ишлаш тизимини **янги даражага** олиб чиқиш, маҳаллани **жиноятчиликдан холи ҳудудга** айлантиришда фуқароларнинг ўзини ўзи бошқариш органлари роли ва мавқеини янада мустаҳкамлаш мақсадида **Маҳалла ва оилани қўллаб-қувватлаш вазирлиги** ҳамда унинг **ҳудудий бўлинмалари** ташкил этилди.

Тан олиб айтишимиз керакки, ҳозирга қадар мазкур ноёб тузилма **халқнинг ишончини тўлиқ оқлай олгани йўқ**.

Хусусан, фуқаролар йиғинлари томонидан аниқланган **аҳоли муаммоларини ҳал этишда** секторлар ва Халқ қабулхоналари билан ҳамкорлик талаб даражасида эмас, шунингдек **мутасадди ташкилотлар томонидан муаммоларни ўз вақтида ҳал этишга совуққонлик билан ёндашилмоқда**.

Бу эса маҳаллалар ва оилаларда **муаммоларнинг тўпланиб қолинишига олиб келмоқда**.

Фуқаролар йиғинларининг маҳаллаларда қонун ҳужжатлари ижро этилиши, аҳоли муаммоларининг ўз вақтида ҳал этилиши устидан **таъсирчан** **жамоатчилик назоратини амалга ошириш бўйича ваколатларидан самарали фойдаланилмаяпти, натижалар амалда кўзга ташланмаяпти.**

Бунинг оқибатида муаммолари бартараф этилмаган аҳоли вакилларида, оилаларда **маҳалла институтига нисбатан ишончсизлик кайфияти шаклланмоқда**.

Шу сабабли, мазкур идора фаолиятини **янада жонлантириш**, уни **аҳолининг** **энг яқин кўмакчисига айлантириш, маҳалла раисининг мавқеини** **ошириш** бўйича парламент томонидан ҳам зарур чоралар кўрилиши мақсадга мувофиқ.

Энг аввало, вакиллик органларининг, хусусан Олий Мажлис Қонунчилик палатасининг маҳалла ва оилани қўллаб қувватлаш бўйича масалаларни ҳал қилишдаги иштирокини кенгайтириш зарур.

Парламентимиз қуйи палатасида маҳалла ва оилани қўллаб-қувватлаш вазирининг **йилига 2 маротаба** Олий Мажлис Қонунчилик палатасида **“Обод ва хавфсиз маҳалла”** тамойилининг самарали жорий этилиши, фуқаролар ўзини ўзи бошқариш органларининг жамиятдаги **ролини кучайтириш** бўйича амалга оширилаётган ишлар юзасидан **ахборотини эшитиш** **амалиётини йўлга қўйишни** таклиф қиламан.

**“Халқ вакиллари” ўзи** сайланган округдаги маҳалла раисларига бириктирилса ҳамда уларга муаммоларни хал этишда кўмаклашиб борса, **ҳар ой** якунига кўра **ўз округларидаги маҳаллалар фаолияти билан бевосита танишиб**, уларда кузатилаётган **долзарб муаммоларни палата мажлисларида муҳокама қилиш**, тегишли вазирлик ва идоралар томонидан **йўл қўйилаётган камчиликларни тезкорлик билан ҳал қилиш** амалиёти йўлга қўйилса мақсадга мувофиқ бўлади.

Маълумки, Ўзбекистон Республикаси Конституциясининг 76-моддасига кўра, **Қонунчилик палатаси ва Сенат биргаликда (Олий Мажлис) олий давлат вакиллик органи бўлиб**, қонун чиқарувчи ҳокимиятни амалга оширади. Шундай бўлса-да, қонунчилигимизга кўра биргина Қонунчилик палатаси депутатлари **қонунчилик ташаббуси ҳуқуқига эга бўлиб**, Сенат аъзоларида бундай ҳуқуқлар назарда тутилмаган.

Бугунги кунга қадар қонунлар ижроси юзасидан **ҳудудларда**, шунингдек **парламент назорати доирасида аниқланган бошқа муаммолар** бўйича Сенат аъзолари, қўмиталари томонидан **бир қанча қонун лойиҳалари ишлаб чиқилиб**, **қонунчилик ташаббуси ҳуқуқига эга бўлган органларга** киритиб бормоқда.

Бироқ, таклифларни **мазкур органлар томонидан кўриб чиқиш** ва **натижалари ҳақида қарор қабул қилиш** тартиби мавжуд бўлмаганлиги сабабли, айрим масалалар юзасидан ишлаб чиқилган қонун лойиҳаларига **оддий таклиф сифатида қаралган ёки улар лозим даражада ўрганилмаган**.

Шу билан бирга, бугунги кунда қонунларни **умумдавлат** ва **ҳудудий манфаатлардан** келиб чиққан ҳолда ишлаб чиқиш, унда **энг долзарб масалаларни назарда** тутиш муҳим аҳамият касб этмоқда.

Шу сабабли, келгуси йилдан **Олий Мажлис Сенати аъзоларини қонунчилик ташаббуси ҳуқуқи субъекти қаторига киритишни таклиф қиламан.**

Амалдаги қонунчиликка кўра, сенаторлар умумий сонининг **тўртдан бир қисми** Сенатда доимий асосда ишлайди.

Янги Ўзбекистондаги туб ўзгаришлар талаблари асосида Сенат томонидан амалга оширилаётган ишлар ҳамда узоқ муддатли ва истиқболли вазифалар кўлами ортаётганини инобатга олиб, **юқори палата фаолияти самарадорлигини ошириш мақсадида** Сенатда доимий ишловчи сенаторлар сонини **50 фоизга** етказишни таклиф қиламан.

Юқори палата фаолиятини янада самарали ташкил этиш ҳақида гап кетганда бир ҳақиқатни очиқ айтишимиз керак, бугунги шиддаткор замонда **Сенат қўмиталари фаолияти янада жонлансагина Сенат ўз ваколат ва вазифаларини тўлақонли бажара олади.**

Қўмиталар ўз фаолияти доирасидаги масалалар юзасидан тегишли вазирлик ва идоралар ҳамда маҳаллий **Кенгашлардаги доимий комиссиялар** билан узлуксиз ҳамкорлик қилишлари зарур.

Афсуски, қўмиталар мажлислари асосан ялпи мажлислар олдидан ташкил этиладиган навбатдаги тадбирлар тарзида ўтказиляпти.

Қўмиталар ҳузуридаги **эксперт гуруҳлари** қўмиталарнинг қонунчилик ва назорат-таҳлил тадбирларида деярли **иштирок этмаяпти**. Боиси бундай гуруҳлар аъзоларини **рағбатлантириш механизмлари мавжуд эмас.**

Шунинг учун **Олий Мажлис палаталари раҳбарлари Қўмиталар ҳузуридаги эксперт гуруҳлари фаолияти самарадорлигини ошириш, жумладан уларни рағбатлантириб бориш чораларини кўриши лозим.**

Олий Мажлис Сенати аъзолари, маҳаллий Кенгаш депутатлари, шунингдек парламентаризм ривожига муносиб ҳисса қўшиб келаётган олимларни, экспертлар ва фаолларни муносиб тақдирлаш мақсадида **Олий Мажлис Сенатининг махсус “Парламент фидойиси” номдаги кўкрак нишонини таъсис этишни** таклиф қиламан.

Жойлардаги сенаторларимиз сайловолди учрашувларида аҳоли томонидан кўтарилган долзарб масалалар, фуқаролар мурожаатлари, ижтимоий тармоқларда муҳокама этилаётган масалалар ҳамда ўзлари ўтказган ўрганишлар асосида **“муаммолар портфели”**ни шакллантириб, Сенат кўриб чиқиши учун тақдим этиб боришлари зарур.

**Халқимиз кечаги халқ эмас**. Одамлар ўз ҳуқуқини яхши билади ҳамда атрофдаги ўзгаришларни кузатиб, фаол муносабат билдириб боряпти. **Президент сифатида бу ҳолат мени қувонтиради ҳамда барча даражадаги мутасадди раҳбарларни ҳар қачонгидан кўпроқ масъулият ва ҳушёрлик билан ишлашга даъват этади.**

Хабарингиз бор, мамлакатимизда жорий этилган амалиётга кўра Сенат аъзолигига ҳар бир маъмурий ҳудуддаги **маҳаллий Кенгашлар депутатлари орасидан 6 нафар номзод кўрсатилади** ва сайланади.

Демократик ислоҳотларни чуқурлаштириш изчил давом этар экан, ҳудудлардан сенаторликка сайланиш жараёнини ҳам **ҳозирги амалиётдан фарқли равишда муқобиллик асосида** ўтказиш адолатли йўл бўлади.

Бунда маҳаллий Кенгашлардаги депутатларимизга **ҳар бир сенаторлик ўрни учун 3-4 нафар номзод орасидан муносибини танлаб олиш ҳуқуқи** берилса мақсадга мувофиқ бўларди.

**Азиз юртдошлар!**

Ўзбекистон Бирлашган Миллатлар Ташкилотининг **Барқарор ривожланиш мақсадларига** эришишнинг қатъий тарафдори ва биз бу мақсадларга эришиш йўлида муҳим **ташаббусларни илгари сурмоқдамиз.**

Барқарор ривожланишдаги миллий мақсад ва вазифаларнинг изчил амалга оширилиши устидан доимий назорат олиб бориш мақсадида **Парламент комиссияси** ташкил этилди.

Мамлакатимиз илк маротаба барқарор ривожланиш бўйича юқори даражадаги сиёсий форумга **Ихтиёрий миллий шарҳини** тақдим этган **49** та давлат сафидан жой олди.

Парламентушбу дастур ўз вақтида ва сифатли бажарилишини мунтазам назорат қилиб бориши **шарт.**

Бугунги глобаллашув ва интеграциялашув жараёнлари барқарор ривожланиш мақсадларига эришишда **парламентлараро ҳамкорликни кенгайтиришни талаб этмоқда.**

Шу мақсадда **Бухорода** **“Барқарор ривожланиш мақсадларига эришишда парламентлараро глобал ҳамкорлик”** халқаро форумини ўтказишни таклиф қиламан.

Бугун янги **Ўзбекистондаги ислоҳотларни халқаро ҳамжамият, кўплаб рейтинг агентликлари синчковлик билан кузатиб, муносиб баҳолаб бормоқда**.

Шунинг учун халқаро рейтинг ва индекслар билан ишлашни тизимли ташкил этиш мақсадида **14** та норматив-ҳуқуқий ҳужжат қабул қилинди, парламент раҳбарлигида **Республика кенгаши** ташкил этилди.

**Мақсадимиз – парламент орқали ижтимоий-иқтисодий ва сиёсий-ҳуқуқий соҳаларда олиб борилаётган ислоҳотлар устидан халқ назоратини кучайтиришдир.**

Таъкидлаш жоизки, инсон ҳуқуқларини таъминлаш, аҳоли турмуш даражасини юксалтириш, иқтисодий эркинликни мустаҳкамлаш, суд-ҳуқуқ тизимини такомиллаштириш борасидаги ислоҳотларимиз мамлакатимизнинг халқаро рейтинг ва индекслардаги кўрсаткичлари яхшиланишига хизмат қилмоқда.

Жумладан, мамлакатимиз **Мерос жамғармасининг** **“Иқтисодий эркинлик”** индексида **52** поғонага, **Жаҳон банкининг** **“Логистика самарадорлиги”** индексида **19** поғонага, **“Бизнес юритиш”** индексида **18** поғонага кўтарилди.

Жамиятда қонун устуворлигини, инсон ҳуқуқ ва эркинликларини, миллатлараро тотувлик ва диний бағрикенглик муҳитини таъминлаш, тинчлик ва хавфсизликни сақлашга қаратилган кенг кўламли ислоҳотлар натижасида **Жаҳон қонун ва тартиб индексига кўра, Ўзбекистон дунёнинг энг хавфсиз мамлакатлари ўнталиги сафидан ўрин олди.**

**Рақобатбардош саноат унумдорлиги, тўғридан-тўғри хорижий инвестициялар учун тартибга солувчи чекловлар индексларида Ўзбекистон илк маротаба эътироф этилди.**

Барча даражадаги раҳбарлар шуни яхши англашлари лозим, **мақсадимиз – рейтинглар ортидан қувиш эмас, аксинча, аҳоли фаровонлигини ошириш, инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқларини таъминлашдир!**

Биз халқаро миқёсдаги ислоҳотлар жараёнида парламентлар ролини ошириш, парламентлараро алоқаларни ривожлантириш мақсадида Бирлашган Миллатлар Ташкилоти Бош Ассамблеясининг **75**-**юбилей сессиясида** Барқарор тараққиёт мақсадларига эришиш ва инсон ҳуқуқларини таъминлашда **парламентлар ролини ошириш тўғрисида махсус резолюция** қабул қилиш ташаббусини илгари сурдик.

Мана шундай глобал миқёсдаги ташаббус билан чиққан давлат парламентининг муносиб аъзоси сифатида **депутат ва сенаторларимиз янада масъулият билан, керак бўлса, бошқаларга андоза бўладиган даражада фаолият олиб боришлари зарур.**

**Азиз юртдошлар!**

2019 йилда **парламентга бўлиб ўтган сайловлар** мамлакатимиз сайлов амалиётини **сифат жиҳатидан янги, юқори босқичга кўтарилганини** кўрсатди   
ва бу халқаро ҳамжамият томонидан ҳам **муносиб эътироф этилди**.

2021 йилда давлатимиз ва халқимиз ҳаётида яна бир **улкан сиёсий воқеа** – **мамлакатимиз Президентлигига сайловлар** бўлиб ўтади.

Марказий сайлов комиссияси бўлажак сайловлар **умумэътироф этилган халқаро демократик тамойиллар асосида юксак савияда** ташкил этилиши учун бор имкониятларини сафарбар этиши лозим.

Бу мақсадларга эришиш учун биринчи навбатда, барча даражадаги сайлов комиссиялари аъзоларини **сайлов қонунчилиги ва халқаро сайлов стандартлари бўйича ўқитиш** чораларини кўриш керак.

**Иккинчидан, маъмурий ислоҳотлар доирасида давлат бошқаруви тизимининг самарадорлигини таъминлаш, вазирлик, идоралар ва уларнинг раҳбарлари фаолиятини аниқ натижадорликка йўналтириш бўйича зарур чоралар кўрилиши керак!**

**Сўнгги 4 йилда** мамлакатда давлат бошқарувининг мутлақо янги, самарали ва сифатли фаолият юритувчи тизимини яратиш бўйича салмоқли ишлар амалга оширилди.

Хусусан, **стратегик соҳаларни тартибга солиш ва ушбу соҳаларда ягона давлат сиёсатини олиб бориш** мақсадида янги вазирлик ва идоралар ташкил қилинди. Мисол учун, **Инновацион ривожланиш вазирлиги**, **Энергетика вазирлиги**, Транспорт вазирлиги, **Маҳалла ва оилани қўллаб-қувватлаш вазирлиги**, **Ёшлар ишлари агентлиги** шулар жумласидандир.

Ҳукуматнинг ташкилий-штат тузилмасини тубдан қайта кўриб чиқилиб, бош вазирининг ўринбосарлари сони **6 тагача** қисқартирилди, шунингдек **Бош вазирнинг маслаҳатчилари лавозими киритилди**.

Манфаатлар тўқнашувини бартараф этиш мақсадида Бош вазир, бош вазир ўринбосарлари ва маслаҳатчилари томонидан **хўжалик жамиятлари   
ва компанияла**р, шунингдек, **давлат улушига эга бўлган бошқа ташкилотлар** фаолияти устидан **бир вақтнинг ўзида раҳбарлик қилинишига йўл қўйилмайслиги белгиланди.**

Нормарказлаштириш жараёнини амалга ошириш ва давлат бошқарувини бюрократиядан ҳоли қилиш мақсадида ҳокимликларнинг **11 та** алоҳида функция ва ваколатлари тегишли **давлат бошқаруви органларининг ҳудудий бўлинмаларига ўтказилди**, шунингдек давлат органлари ва ташкилотлари томонидан **28 турдаги** маълумотнома-ҳужжатларни **фуқаролардан талаб қилиш амалиёти бекор қилинди**.

Давлат органлари фаолиятида **очиқликни** ва **шаффофликни** таъминлаш мақсадида **“Жамоатчилик назорати тўғрисида”ги** Қонун қабул қилинди.

Шунингдек, давлат хизматларини кўрсатиш бўйича ягона давлат сиёсатини амалга оширувчи давлат органи, яъни **Адлия вазирлиги ҳузурида Давлат хизматлари агентлиги** ташкил этилди.

Давлат-ҳокимият ваколатлари берилган кўплаб **идоралараро коллегиал органларнинг фаолияти танқидий нуқтаи назардан таҳлил қилиниб**, таҳлил натижасига кўра фаолияти самарасиз деб топилган **110 та** идоралараро коллегиал органларнинг фаолияти тугатилди.

Иқтисодиётда давлат иштирокини қисқартириш ва рақобат муҳитини янада яхшилаш мақсадида **479 та** давлат акция пакетлари мавжуд корхоналарни **тўлиқлигича хусусий секторга сотиш бўйича** зарур чоралар кўрилди.

Бундан ташқари, давлат хизматчиларининг профессионал корпусини яратиш мақсадида давлат хизматини ташкил этиш ва давлат сиёсатини амалга оширувчи ягона давлат органи – **Ўзбекистон Республикаси Президенти ҳузуридаги Давлат хизматини ривожлантириш агентлиги** ташкил этилди.

Таъкидлаш жоизки, ижро ҳокимияти органлари, уларнинг тузилмалари   
ва бўлинмалари сони **йилдан йилга ортиб бормоқда**. Сўнгги **4** йилда давлат идораларининг сони **36** тага кўпайган.

Ҳақли савол туғилади, ижро органлари ўзларига бириктирилган соҳаларни ривожлантириш бўйича **самарадорликни етарли даражада** таъминлай оляптиларми? Уларнинг фаолиятидан халқимиз розими?

Жорий йилда **Халқ қабулхоналарига Бандлик ва меҳнат муносабатлари вазирлиги** фаолияти билан бевосита боғлиқ бўлган **67 мингта** мурожаат келиб тушган. **Уй-жой коммунал хизмат кўрсатиш вазирлиги** **Соғлиқни сақлаш вазирлиги, Энергетика вазирлиги** фаолияти бўйича эса **40 мингдан ортиқ** муаммолар билан халқимиз мурожаат қилган. Бу эса мазкур соҳалардаги ҳақиқий **аҳволни яққол кўрсатиб турибди**.

Бундан ташқари, Ҳукумат таркибидаги **айрим вазирлик ва идоралар** томонидан ислоҳотлар доирасида ўзларига юклатилган вазифалар ижросини **қатъий таъминлаш бўйича** **бир қатор камчиликларга** йўл қўйилаётгани намоён бўлмоқда.

Хусусан, жорий **Маҳалла ва оилани қўллаб-қувватлаш вазирлиги** томонидан топшириқларнинг **29,7** фоизи, **Транспорт** **вазирлиги** – **23,4** фоизи, **Халқ таълими вазирлиги** – **16,2** фоизи, **Молия вазирлиги** – **14,1** фоизи, **Энергетика вазирлиги** – **12** фоизи, **Соғлиқни сақлаш вазирлиги** – **11** фоизи,   
**Уй-жой коммунал хизмат кўрсатиш вазирлиги** – **10,3** фоизи ўз вақтида бажарилиши таъминланмаган.

Келгуси йилда барча масъул вазирлик ва идорлар раҳбарияти шахсан энг қуйи поғонагача тушиб, **хақлмизни қийнаётган масалаларни ижобий хал қилиш** билан шуғулланиши керак.

Бунинг учун вазирлик ва идоралар соҳадаги муаммоларни чуқур таҳлил қилиб, ҳудудлар кесимида уларни **бартараф этиш бўйича аниқ режа-дастурларни** ишлаб чиқиши керак.

Тан олиб айтиишимиз керакки, **ҳудудий бошқармаларига** эга бўлган вазирлик ва идоралар раҳбарлари бугунги кунда **улар билан ишлашни тўхтиб қўйган**. Шу сабабли мар**казий идоралар ҳудудлардаги мавжуд муаммоларни ташаббус қилиб, олиб чиқа олмаяпти**.

Эндиликда, вазирлик ва идоралар раҳбарлари ҳудудий бошқармалар билан **алоқаларни янада кучайтириши**, улар фаолиятини **электрон тизим орқали бевосита кузатиб бориши**, ҳудудларда ўз соҳалари бўйича юзага келаётган **муаммоларни дарҳол вилоят ва туман даражаларида ҳал этилишига** доимий кўмаклашиб бориши зарур!

**Ҳурматли халқ ноиблари!**

Бугунги кунда барча соҳаларда амалга ошираётган кенг кўламли ислоҳотларимиз **ўз самарасини беришида**, вазирлик ва идоралар масъулиятни **чуқур ҳис этган ҳолда ўз фаолиятларини фақат ва фақат натижадорликка йўналтиришларини** таъминлашда таъсирчан **парламент назоратининг** роли беқиёсдир.

Шу сабабли халқимизнинг **кайфиятига таъсир қилаётган**, уларнинг **кундалик ҳаётида юзага келаётган муаммоларни ижобий ҳал қилиш** учун юқорида таъкидланган вазирлик ва идоралар фаолиятини **доимий назорат остига** олиш зарур.

Шунинг учун, **келгуси йилда** мазкур соҳаларга жавобгар бўлган вазирлик ва идоралар фаолияти **парламент назоратининг асосий йўналишларидан** бўлиши керак. Парламент аъзолари ушбу соҳалардаги **муаммоларни чуқур ўрганган ҳолда** уларни ҳал қилишга масъул бўлган вазирлик ва идоралар раҳбарларини **доимий равишда палаталар мажлисларига чақириб**, йўл қўйилаётган **хато ва камчиликларини кўрсатиб боришса** мақсадга мувофиқ бўлар эди.

Бугунги кунда давлат бошқаруви органлари **ташкилий тузилмасига бўлган ягона ёндашув** мавжуд эмас. Масалан, молия вазирининг **7 та ўринбосари**, иқтисодий тараққиёт ва камбағалликни қисқартириш вазирининг **6 та** ўринбосари, шу жумладан **2 та** биринчи ўринбосар, Марказий банк раисининг  
**6 та** ўринбосари мавжуд.

**Вазир ўринбосарлари ўртасида вазифа, функция ва ваколатларни тақсимлаш** бўйича ишлар ўз ҳолига ташлаб қўйилган. Натижада улар орасидаги юкламалар **тўғри тақсимланмаслик** ҳолатлари учрамоқда.

Бу эса ўринбосарларнинг жавобгарлик доирасини аниқлашда муаммолар келтириб чиқармоқда. “**Йиғилишдан кейинги йиғилишгача”** бўлган кайфиятда юрган айрим идора раҳбарлари ўринбосарлари ҳам йўқ эмас.

Бундан ташқари, **муайян соҳани ичига кирган** раҳбар албатта, **мавжуд камчиликларни аниқлайди** ва уни бартараф этиш чораларини кўриш бўйича муҳим ташаббусларни билдиради. **Лекин раҳбарларнинг 250 дан ортиқ ўринбосарлари ўзларига бириктирилган йўналишларни такомиллаштириш бўйича деярли ташаббус билдирмаяпти**. Буни қандай тушуниш мумкин?

Шу сабабли **вазирлик ва идоралар раҳбарларининг ўринбосарлари институтини тубдан қайта кўриб чиқиш лозим!**

Хорижий мамлакатларда, масалан, Испания, Нидерландия, Чехия, Эстония иқтисодиёт вазирлари **битта ўринбосарга эга**. Эътиборлиси шуки, аҳоли сони   
**60** **миллион** бўлган **Италияда** иқтисодиёт вазири **2 та** ўринбосарига   
ва **80** **миллион** аҳолиси бўлган **Туркияда** эса **3 та** ўринбосарига, шунингдек аҳолиси **1** **миллиардан** кўп бўлган **Хитойда** молия вазири **4 та** ўринбосарига эга.

Давлат органлари **ташкилий-ҳуқуқий шаклига ягона талабларни ишлаб чиқиш ва ўринбосарлар сонини қисқартириб, улар фаолиятини аниқ натижадорликка йўналтириш лозим**.

Бундан ташқари, ўринбосарлар ўртасида **вазифаларни тақсимлаш бўйича ягона тартибни** ўрнатиш керак. Амалиётда учраётган бир йўналиш учун иккита ўринбосар жавоб бериш ҳолатларини бартараф этиш ва уларни масъулиятни ўз зиммасига олишни сингдириш лозим. Бунинг учун, ҳар бир идора ўринбосарининг “**ваколатлар мажмуи”**ни белгилаш керак ҳамда уларни **вазирнинг ваколатларидан қандай фарқ қилишини** аниқлаб олиш лозим.

Яна бир муаммолардан бири шуки, вазирлик ва идоралар томонидан ҳар бир идоравий характердаги масала юзасидан Ўзбекистон Республикаси Президенти Администрациясига ёки Вазирлар Маҳкамасига мурожаат қилиш, улар билан келишиш каби салбий амалиёт вужудга келган.

Бу борада ўзгаришлар қилиш вақти келди. Вазирлик ва идоралар **ўз фаолиятларига бевосита алоқадор бўлган ташкилий-ҳуқуқий масалалар юзасидан** мустақил қарор қабул қилиши амалиёти йўлга қўйилиши керак.

Шундагина биз идоралар фаолиятида ортиқча бюрократик тўсиқларни бартараф этган бўламиз!

Шунингдек, бугунги кунда давлат бошқаруви органларининг вазифа   
ва функциялари турли норматив-ҳуқуқий ҳужжатларда акс этган бўлиб, ушбу ҳолат **норматив-ҳуқуқий ҳужжатларнинг сони кескин ортиб кетишига сабаб бўлмоқда**.

Мисол учун, ҳозирда Қишлоқ хўжалиги вазирлигининг фаолияти **100 га** яқин, Халқ таълими вазирлиги– **80 дан ортиқ** **норматив-ҳуқуқий ҳужжатлар билан тартибга солинади.**

Шу муносабат билан, барча давлат бошқаруви органларининг фаолият йўналишларини тартибга солувчи **қонунчилик ҳужжатларини тизимлаштириш бўйича зарур чоралар кўриш лозим бўлади**, бунда асосий эътиборни ҳар бир вазирлик ва идоранинг ҳамда уларнинг ҳудудий бўлинмаларининг вазифа, функция ва мажбуриятлари фақатгина ўз низомларида белгилаш назарда тутилиши лозим.

Бунинг учун, **Вазирлар Маҳкамаси** Адлия вазирлиги билан **давлат органлари фаолиятини тартибга солувчи намунавий низом ҳамда “самарали бошқарув” тамойилларига мос бўлган ташкилий тузилмаси лойиҳаларини** ишлаб чиқилишини таъминлаши керак.

**Учинчидан, маҳаллий давлат ҳокимияти органлари ҳудудларни ижтимоий-иқтисодий ривожлантиришда “асосий куч”га айланиши, мавжуд муаммоларни бартараф этиш ва халқимиз ҳаётини фаровон қилиш бўйича муҳим ташаббусларни мунтазам илгари суриб бориши бугунги давр талабидир!**

Барчангизга маълумки, **сўнгги 4 йилда** халқ депутатлари маҳаллий Кенгашлари фаолиятини такомиллаштириш борасида амалга оширган ишларимиз натижасида маҳаллий **депутатларимиз ҳақиқий маънода уйғонди**, аҳоли уларнинг борлигини ҳис эта бошлади.

Хусусан, **маҳаллий Кенгашларга** ҳоким ва унинг ўринбосарлари билан бир қаторда, **прокурор, ички ишлар, соғлиқни сақлаш, молия, солиқ** органлари раҳбарларининг ҳисоботларини, шунингдек **адлия органи, судлар, халқ қабулхонаси, тадбиркорлар мурожаатларини кўриб чиқиш қабулхонаси** раҳбарларининг ахборотларини эшитиш **ваколатлари берилди**.

Жорий йилда **илк маротаба** Ўзбекистон Республикасининг **Давлат бюджети алоҳида қонун** билан қабул қилинди. Унга асосан маҳаллий бюджетларнинг қўшимча манбаларидан шакллантирилган маблағлар **маҳаллий Кенгашлар қарорлари асосида сарфланиши** йўлга қўйилди.

Бунинг натижасида **2020**йилнинг **9**ойи давомида жами **3 трлн 260 млрд сўм** маблағ **маҳаллий Кенгашларнинг қарорлари асосида** жойларда ўз ечимини кутиб турган, аҳолини қийнаб келаётган қатор муаммоларни ҳал этишга йўналтирилди.

Бу эса маблағларнинг **мақсадли ва манзилли** сарфланишига ва бюджет ижроси юзасидан **очиқлик ва шаффофлик**, жамоатчилик назорати ўрнатилишига хизмат қилмоқда.

**Шу йил 1 январдан** қишлоқ хўжалигига мўлжалланган ер участкаларини олиш ва бир фермер хўжалигидан бошқасига ўтказиш, шунингдек жисмоний ва юридик шахсларнинг ер участкаларини жамоат ва давлат эҳтиёжлари учун олиб қўйиш бўйича **ҳокимларнинг ваколатлари маҳаллий Кенгашларга берилди.** Мазкур йўналишда жойларда қатъий депутатлик ва жамоатчилик назорати ўрнатилишига имкон яратиб, **ҳокимларнинг якка қарор қабул қилиш тизими бекор қилинишига** олиб келди.

Илгари **маҳаллий Кенгаш** депутатлари сессияларга **номига, расмиятчилик учунгина** келиб кетгани ва сессиялар **4-5** **ойда бир марта** ўтказилгани ҳам ҳақиқат. Ҳозир эса вазият мутлақо бошқача, депутатларимиз ўзгаряпти, улар **долзарб муаммоларни кўтариб чиқмоқда**. Биргина жорий йилда **маҳаллий Кенгашлар** томонидан ўтказилган **2,8 мингдан зиёд** сессияларда **12,7 мингга яқин** масалалар муҳокама этилган.

Хусусан, маҳаллий давлат бошқаруви органлари раҳбарларининг **6,2 минг марта** ҳисобот ва ахборотлари эшитилган, **ҳокимларнинг амалдаги қонунчиликка зид бўлган** **46 та** қарори бекор қилинган.

Маҳаллий Кенгашлар қарорлари билан тегишли идоралар раҳбарларига нисбатан интизомий жазо чораларини кўриш бўйича мутасадди идораларга **988 та** таклиф киритилган, шу жумладан **32 тасида** мансабдор шахсларни **эгаллаб турган лавозимидан озод этиш** масаласини кўриб чиқиш тавсия этилган.

Маҳаллий Кенгашлар депутатлари ўз ваколатларидан фойдаланган ҳолда мутасадди идора ва ташкилотлар раҳбарларига **27,3 мингга яқин депутат сўрови** юборган, уларнинг натижалари **490 маротаба** сессияларда муҳокама қилинган.

Маҳаллий Кенгашлар депутатлари томонидан халқ билан ўтказилган **бевосита мулоқотлар** давомида кўтарилган муаммоларнинг **82 фоизи** ижобий ҳал этилишига эришилган.

Албатта, жорий йилда қонунчиликка қўшимчалар киритиш орқали маҳаллий Кенгашларда **алоҳида котибиятлар** ташкил этилганлиги келгусида маҳаллий Кенгашлар фаолиятини **сифат жиҳатидан янги босқичга кўтаришга** хизмат қилади.

**Ҳурматли депутат ва сенаторлар!**

Биз бошлаган ишларимизни якунига етказишимиз, орттирган тажрибалардан келиб чиққан ҳолда **маҳаллий Кенгашлар** фаолиятини такомиллаштириб боришимиз **–** давр талабидир.

Шундай экан, **келгусида қуйидаги вазифаларни амалга оширишимиз мақсадга мувофиқ.**

Бугунги кунда **маҳаллий Кенгашлар** депутатлари ўз **фаолиятини жамоатчилик** асосида олиб бормоқда. Уларга депутатлик фаолияти учун, хусусан, аҳоли билан учрашувлар ташкил қилиш, назорат-таҳлил тадбирларини ўтказиш, **мурожаатларни ва мавжуд муаммоларни жойига чиқиб ўрганиш** учун маблағ ажратилмайди.

Мазкур ҳолат жойларда депутатлик назоратини олиб бориш, аҳолини қийнаётган муаммоларни ўрганиш ва ҳал этиш чораларини кўриш, долзарб масалаларни **маҳаллий Кенгашлар** сессиялари муҳокамасига олиб чиқиш каби **муҳим вазифаларни бажаришда қийинчиликларни** келтириб чиқармоқда.

Шу боисдан **маҳаллий Кенгашларда** ҳам **доимий асосда ишлайдиган депутатлар корпусини яратиш** зарур.

Таъкидлаш лозимки, охирги йилларда маҳаллий Кенгашлар фаолияти жиддий ўзгаришлар бўлди. Хусусан, Кенгашлар сессияларида **маҳаллий бюджетларни тақсимлаш**, уларнинг **ижросини назорат қилиш**, **соғлиқни сақлаш**, **аҳоли тинчлиги ва осойишталигини таъминлаш**, **ҳудудлар тараққиётига** оид бошқа долзарб масалалар тизимли равишда кўриб чиқилмоқда, **ҳокимлар ва маҳаллий бошқарув органлари раҳбарларининг халқ вакиллари олдидаги ҳисобдорлиги** янада мустаҳкамланмоқда.

Маҳаллий Кенгашлар сессияларида кўрилаётган масалалар кўламининг кенгаяётганлиги пировард натижада **маҳаллий Кенгашлардаги** **доимий комиссиялар ва депутатлар гуруҳларининг** ишини ҳам кўпайтирмоқда.

Халқ депутатлари **туман ва шаҳар Кенгашларининг йиғилишлари** илгарилари **бир йилда** **3-4** маротаба ўтказилган бўлса, ҳозирда деярли **ҳар ойда** **3-4** маротаба ўтказилмоқда. Бу Кенгаш ишига депутатларнинг **эътиборини янада кўпроқ қаратишга** сабаб бўлмоқда.

Шундан келиб чиқиб, маҳаллий Кенгашлар депутатларининг фаолиятини **моддий рағбатлантириш тизими йўлга қўйилса**, уларнинг ҳам, Кенгашларнинг ҳам иш **самарадорлиги янада ошар эди**.

Халқ депутатлари маҳаллий Кенгашларининг иши ҳам **янги мазмун-моҳият** билан бойиди. Парламент аъзолари бу Кенгашларнинг ишида **доимий асосда иштирок эта бошладилар**. Барча даражадаги депутатларнинг биргаликдаги саъй-ҳаракатлари билан узоқ йиллар давомида ўз ечимини топмай келаётган **кўплаб масалалар тезкор равишда** ҳал этилмоқда.

Маҳаллий вакиллик органлари халқ ва давлат ўртасида **мустаҳкам кўприк** вазифасини бажарувчи **муҳим восита ҳисобланади**. Сўнгги йилларда маҳаллий Кенгашларнинг **назорат фаолиятини кучайтиришга қаратилган** ҳуқуқий асослар яратилиб, маҳаллий Кенгашларга **қатор ваколатлар берилган бўлса-да**, амалда уларнинг **самарадорлиги етарли даражада эмас**. Маҳаллий Кенгашларнинг фаолиятига **ташкилий**, **техникавий** ва **бошқа жиҳатлардан** хизмат кўрсатиш маҳаллий ижро ҳокимиятига боғлаб қўйилган эди.

**Ушбу муаммони бартараф этиш мақсадида** ишлаб чиқилган ва жорий йилнинг **сентябрь ойида** қабул қилинган “Халқ депутатлари Кенгашлари фаолияти такомиллаштирилиши муносабати билан Ўзбекистон Республикасининг айрим қонун ҳужжатларига ўзгартишлар киритиш тўғрисида”ги Қонунда маҳаллий Кенгашлар фаолиятига ташкилий, техникавий ва бошқа жиҳатдан хизмат кўрсатувчи **котибиятларни тузиш бегиланди**.

Маҳаллий Кенгашларнинг **самарали фаолият юритишини таъминлаш**, уларнинг фаолиятига замонавий **иш услубларини кенг жорий этиш** учун Олий Мажлис ҳузуридаги Қонунчилик муаммолари ва парламент тадқиқотлари институти томонидан **котибиятлар мудирлари учун режа-жадвал асосида семинар-тренинглар ўтказиш** ҳамда **уларнинг парламентда амалиёт ўташини ташкил этиш** мақсадга мувофиқ, деб ўйлайман.

Амалга оширилган чора-тадбирлар, мамлакатимизда **маҳаллий давлат бошқарувининг самарадорлигини**, янги тизимли вазифаларини амалга ошириш, мутлақо янгича мазмундаги иқтисодий ва ижтимоий ислоҳотларни таъминлаш, ҳудудларни комплекс ривожлантириш, шунингдек, аҳолининг турли қатламлари **ҳаёти даражаси ва сифатини ошириш бўйича** қатор ишлар амалга оширилди.

Чет давлатлардаги элчихоналар билан ишлаш тизимини яратилди   
ва натижада ҳудудларда фаолият кўрсатаётган **хорижий инвестициялар иштирокидаги корхоналар ва қўшма корхоналар сонини кўпайишига**,   
янгидан-янги ишлаб чиқариш қувватларини яратилишига ҳамда **экспорт салоҳияти ва географиясини кенгайишига** кенг имкониятлар яратиб берди.

Бундан ташқари, вилоятлар, шаҳарлар (туманлар) **ҳокимларининг матбуот котиби – ахборот сиёсати масалалари бўйича маслаҳатчиси лавозими жорий қилинганлиги** оммавий ахборот воситаларининг фаолияти учун максимал даражада қулай шароитлар яратиб, **давлат ва жамият ўртасида сифатли мулоқотни йўлга қўйди**, аҳолига ислоҳотларнинг мақсади, вазифалари ва натижалари ҳақида тезкор, холис ва тўлиқ ахборот етказиб беришни таъминлаб, **маҳаллий давлат ҳокимияти органлари фаолиятининг шаффофлигини оширди**.

Шунингдек, вилоят, туман ва шаҳарлар **ҳокимлари, прокуратура, ички ишлар ва давлат солиқ хизмати раҳбарлари бошчилик қиладиган** комплекс ижтимоий-иқтисодий ривожлантириш бўйича **секторлар ташкил этилди**.

Секторлар раҳбарларига ҳудудларни комплекс ижтимоий-иқтисодий **ривожлантириш вазифаларини ташкил этиш** ва ҳал қилиш, шу жумладан, аҳолининг энг муҳим муаммоларини ечиш юзасидан **жавобгарлик юкланди ҳамда ваколатлар берилди**.

Секторлар ишини ташкил этиш **“маҳалла-туман (шаҳар)-вилоят-республика”** тамойилига кўра амалга оширилиши, уйма-уй юриш ва аҳоли билан учрашувлар асосида энг **қуйи бўғинда – маҳаллада долзарб муаммоларни аниқлаш**, уларни бевосита жойида бартараф этиш юзасидан аниқ чоралар кўриш **секторлар фаолиятининг асосий вазифаси** этиб белгиланди.

Шунингдек, **халқ депутатлари маҳаллий Кенгашларида ҳар чоракда** ҳудудларни ижтимоий-иқтисодий ривожлантириш бўйича секторлар ҳисоботларини эшитиш тизими йўлга қўйилиб, амалга оширилаётган ислоҳотларда жамоатчилик назорати кучайтирилди.

Коронавирус пандемияси шароитида ижтимоий аҳволи ва турмуш шароити оғирлашган ва сектор раҳбарлари томонидан алоҳида назоратга олинган оилаларни қайд этиш **“саховат дафтари”** ташкил этилди.

Секторлар томонидан “саховат дафтари” (темир дафтар)га киритилган оилаларнинг бандлигини таъминлаш орқали **даромад манбаини яратиш** ишлари амалга оширилмоқда.

Маҳаллий **бюджетларнинг даромадлари базасини тубдан мустаҳкамлаш**, юқори турувчи бюджетлар ажратмаларига **қарамлигини** қисқартириш, уй-жой-коммунал, транспорт-коммуникация ва ижтимоий инфратузилмани **модернизациялаш ва техник янгилаш** бўйича **стратегик муҳим инвестиция лойиҳаларни амалга оширишни** сўзсиз таъминлаш юзасидан **маҳаллий давлат ҳокимияти органларининг мустақил иш олиб бориши** ва масъулиятини ошириш мақсадида ҳокимларнинг ваколатлари кенгайтирилди.

Хусусан, Қорақалпоғистон Республикаси Вазирлар Кенгаши **раисига**, вилоятлар ва Тошкент шаҳри, **туманлар ва шаҳарлар ҳокимларига** маҳаллий бюджетлар параметрларига тасдиқланган бюджет параметрлари доирасида ўзгартириш киритиш бўйича тегишли Халқ депутатлари Кенгашига таклиф киритиш, **ҳар чорак якунида режадан орттириб бажарилган бюджет маблағларни мустақил тасарруф этиш ваколатлар берилди**.

Шу билан бирга, Тошкент шаҳрида ишларнинг ҳақиқий аҳволини ўрганиш, иқтисодиёт тармоқларини жадал ривожлантириш, ижтимоий соҳани ривожлантириш ҳамда **аҳолининг энг муҳим муаммоларини тезкор ҳал қилиш** мақсадида **бошқарувнинг алоҳида тартибин**и жорий этиш бўйича **ҳуқуқий эксперимент ўтказилди**.

Тошкент шаҳар ҳокимлиги ҳамда туманларининг **намунавий тузилмалари такомиллаштирилиб, янгидан қабул қилинди**. Бундан ташқари Тошкент шаҳар ва туманлар халқ депутатлари Кенгашлари фаолиятининг ташкилий, молиявий, моддий-техникавий ва бошқа таъминоти тегишли котибиятлари томонидан, ҳокимлар ва улар ўринбосарларининг таъминоти эса – **тегишли ҳоким девони томонидан амалга оширилиши белгиланди**.

Ҳокимларнинг ўз ҳудудларидаги давлат органлари ва ташкилотларига **янги раҳбар ва бошқарув кадрларини танлаш ва жой-жойига қўйиш** бўйича ваколатлари кенгайтирилди.

Биз ўз олдимизга **катта марраларни** олдик. Ҳар бир амалага ошираётган ислоҳотларимизнинг **самарасини биринчи навбатда ҳудудлардаги, чекка-чекка қишлоқлардаги халқимиз сезиши керак**!

Эришилган натижаларга қарамасдан, бугунги кунда **ҳудудларда талайгина муаммолар халқимизни қийнаб келмоқда**.

Хусусан, ҳудудларда **аҳолини тоза ичимлик суви билан таъминлашдаги** муаммолар, **тиббиётнинг сифати қониқарли даражада эмаслиги**, айрим **таълим масканларида зарур шароитлар яратилмаганлиги**, **бозорларда нарх-наволарнинг асоссиз ошиб кетаётганлиги** бўйича мавжуд муаммолар ҳалигача **ўз ечимини топгани йўқ**.

Маҳаллий ҳокимликлар **хадеб янги русмдаги автомашиналарни харид қилишдан кўра**, ҳудудлардаги **мавжуд муаммоларни ҳал қилиш** бўйича **бош қотиришлари** зарур!

Ҳозирда жойларда ижро этувчи ҳокимият органларининг **ички идоравий ва идоралараро ўзаро ҳамкорлигининг таъсирчан механизмлари** мавжуд эмас.

Шу сабабли **республика – вилоят – туман (шаҳар) – маҳалла даражасида** **вертикал** ва **горизонтал** давлат бошқарув тизимининг узвийлиги ва уйғунлигини таъминлаш зарур.

Бунда ҳудудлар ҳамда масъул вазирлик ва идоралар яқин ҳамкорликни ўрнатиб, муавжуд муаммоларни **маҳаллалар кесимида ҳал қилиш** амалиётини йўлга қўйиши лозим.

Мамлакат ривожланишининг бугунги даврида энг долзарб масала бу **аҳолининг ҳаёт сифати ва даражасини юксалтириш** ҳисобланади. Бунинг учун барча даражадаги ижро этувчи ҳокимият органлари ўз фаолиятини ушбу **мақсадга йўналтириши** ва **жавобгарлигини янада ошириши** лозимлигини яна бир бор қайд этиш даркор.

Бироқ, бугунги кунда ҳокимликларнинг жавобгарлик **чегараси аниқ белгиланмаганлиги** улар олдига қўйилган мақсадлар бўйича амалга оширилган ишларини **таҳлил қилиш ва баҳолаш имконини бермаяпти.**

Ўз навбатида, қонун ҳужжатларида ҳокимликларнинг айнан қайси соҳаларга жавоб бериши ва назорат қилиши аниқ белгиланмаган, уларга юклатилган аксарият **вазифа ва функцияларнинг амалга ошириш механизмлари** батафсил ёритилмаган.

Мисол учун, қонун ҳужжатларида ҳокимнинг вазифа ва функциялари умумий тарзда белгиланганлиги оқибатида **ҳоким нималарга жавоб бериши   
ва масъул эканлиги ҳанузгача** номаълум бўлиб қолмоқда ва турли ёндашувларга олиб келмоқда.

Бунинг оқибатида, жойларда ҳудудий давлат бошқаруви органлари ва ҳокимликлар томонидан бир-бирининг **вазифа** ва **функцияларини бажариш ҳолатлари** кузатилмоқда. Албатта, ушбу ҳолат **бошқарув сифати** ва **самарадорлигига салбий таъсир кўрсатмай қолмайди**.

Шуни алоҳида таъкидлаш жоизки, давлат бошқаруви органлари ва ҳокимликларнинг вазифа ва функцияларини амалга оширишнинг **молиялаштириш манбалари қонунчиликда назарда тутилмаганлиги** оқибатида, уларнинг айрим вазифа ва функцияларини бажариш имкони мавжуд эмас.

Шундан келиб чиқиб, барча даражадаги **давлат бошқаруви органларининг аниқ жавобгарлик чегарасини** белгилаш лозим бўлади. Бунда, республика даражадаги давлат бошқаруви органлари, уларнинг ҳудудий бўлинмалари ва ҳокимликларнинг аниқ вазифа ва функцияларини белгилаш мақсадга мувофиқ.

Бунинг учун эса, энг аввало давлат бошқаруви органлари фаолиятини тартибга солувчи норматив-ҳуқуқий ҳужжатларда уларга юклатилган ҳар бир вазифа ва функциянинг амалга ошириш **механизмини ва молиялаштириш манбасини батафсил белгилаш зарур**.

Ўз навбатида **“Маҳаллий давлат ҳокимияти органлари тўғрисида”ги** Қонунини такомиллаштириш вақти келди деб ўйлайман.

Ушбу Қонунда давлат бошқарувининг вертикал ва горизонтал амалга ошириладиган ваколатлари кесишадиган ва ўзаро ҳамкорлигининг аниқ механизмлари белгиланиши керак.

Яна бир долзарб масала**. Ҳозирда вилоят ҳокимининг 8 та ўринбосари мавжуд.** Лекин уларнинг самараси борми? Ўзларига юклатиган вазифаларни **талаб даражасида бажара оляптими** ва фолиятлари **аниқ натижадорликка** йўналтирилганми?

Айрим ўринбосарлар туман, вилоят даражасидаги ҳудудий давлат органларини вилоят ҳокими билан боғлаб турувчи **“почта ходими”**га айланиб қолган.

**Шу сабабли вазирлик ва идораларда бўлгани каби вилоят ҳокимининг ўринбосарлари сонини ҳам тубдан қайта кўриб чиқиш** лозим. Бунда чет элда кенг ривожланган **“раҳбар маслаҳатчилари”** институтини кенг жорий қилиш мақсадга мувофиқ. Бу билан **“бюрократик аппарат”**ни ихчамлаштиришга эришган бўламиз.

Бундан ташқари, ҳокимлар томонидан **қарорларни қабул қилиш маданиятини юксалтириш** лозим.

Бугунги кунда айрим масалалар бўйича қарорлар **ҳеч қандай асосларсиз рўйҳат шаклида** қабул қилиш амалиёти ҳам бор.

Мисол учун, **сўнгги 2 йилда** ҳокимларнинг **2 418 та** қарори **зарур ҳуқуқий асослар келтирилмагани сабабли** судлар томонидан бекор қилинган.

Эндиликда бу борада **очиқлик ва шаффофликни** мақсадида ҳокимларнинг қарорлари **махсус электрон тизимда** ёзилади ва қабул қилинади. Бу бўйича Адлия вазирлиги тегишли **электрон тизимни яратиш** бўйича ишларни жадаллаштириши лозим.

**Тўртинчидан, давлат бошқарувини бюрократиядан холи қилиш, давлат органларини ўзига хос бўлмаган функция ва ваколатлардан соқит қилиш Ҳукуматнинг жорий йилдаги асосий вазифаларидан бири бўлиши керак.**

Сўнгги тўрт йил мобайнида **15** га яқин **давлат функциялари қуйи инстанцияларга ва маҳаллий давлат ҳокимияти органлари тасарруфига** ўтказилди. Давлат органлари ва ташкилотлари томонидан **28** турдаги маълумотнома-ҳужжатларни фуқаролардан талаб қилиш амалиёти бекор қилинди.

Шунингдек, **37 та** лицензия ва **10 та** рухсатнома тўлиқ бекор қилинди ҳамда **16 та** лицензия ва **11 та** рухсатнома бошқа ҳужжатлар билан бирлаштириш орқали қисқартирилди.

Биз жорий йилда бу масала юзасидан **аҳамияти жиҳатдан жуда катта ишга** қўл урдик. Хусусан, **“Давлат функциялари – бизнес учун имконият”** лойиҳаси доирасида **кадастр ишларини юритиш**, **йўл ҳаракати хавфсизлиги** ва **транспорт воситаларининг хавфсиз ҳаракатланишини таъминлаш, миллий ҳайдовчилик гувоҳномасини бериш, давлат хизматларини** кўрсатиш бўйича давлат функциялари **хусусий секторга** ўтказилди.

Бунинг натижасида келгуси йилда бюджет маблағларидан мазкур соҳаларга ажратиладиган маблағлар \_\_\_\_ млрд **сўмга қисқариши кутилмоқда**.

Эришилган натижаларга қарамасдан, давлат идоралари **4 500** дан ортиқ функцияларга эга.

Мисол учун, биргина **Молия вазирлиги** – **14** та йўналишда   
**154** та функцияга эга. Бунинг натижасида иқтисодиёт тармоқларида давлат функцияларини амалга оширишда **хусусий секторнинг иштироки даражаси пастлигича** қолмоқда.

Бундан ташқари, **Таълим сифатини назорат қилиш давлат инспекцияси** томонидан **8 турдаги фаолият назоратга олинган**. Бугунги кунда **3552** та нодавлат таълим муассасалари Инспекциянинг жами **108** та ҳодимлари томонидан **лицензион талаблар бажарилиши юзасидан текширилади**, шунингдек давлат **таълим муассасаларининг фаолияти ўрганилади**.

Ўз-ўзидан савол туғилади, Инспекция ходимлари йил давомида ўзига юклатилган **функционал вазифаларни иш ҳажмидан келиб чиқиб сифатли амалга ошира оладими**? Шу каби саволлар **бошқа соҳаларда ҳам мавжуд**.

Келгуси йилда Вазирлар Маҳкамаси **таълим сифатини назорат қилиш**, Фавқулодда вазиятлар вазирлиги **ёнғин хавфсизлигини назорат қилиш**, Қурилиш вазирлиги **қурилиш сифатини назорат қилиш**, Мактабгача таълим вазирлиги, Халқ таълими вазирлиги, Олий ва ўрта махсус таълим вазирлиги **ўқитувчи ва педагогларни қайта тайёрлаш ва малакасини ошириш**, Адлия вазирлиги эса **юристлар малакасини ошириш** бўйича айрим функцияларини **хусусий секторга ўтказиш масаласини** ҳал қилиши керак.

Шундагина тадбиркорликнинг **янги йўналишларини ривожлантиришга қўшимча имкониятлар яратилади** ва **хизмат кўрсатиш тизими** янада такомиллаштирилади.

**Бешинчидан, давлат фуқаролик хизмати нуфузини янада ошириш, унга салоҳиятли ва профессионал кадрларни жалб этиш доимо эътиборимиз марказида бўлиши керак.**

Давлат хизматини ривожлантириш агентлиги мазкур жараёнларнинг **фаол иштирокчисига** айланиб, идоралар фаолиятини мувофиқлаштириб бориши лозим.

Ўтган давр мобайнида ҳудудлар раҳбарлари фаолиятини самарали ташкил этиш мақсадида Агентлик томонидан **12 та туман ва шаҳарларда ҳоким   
ва уларнинг ўринбосарлари фаолиятининг энг муҳим самарадорлик кўрсаткичлари асосида баҳолаш тизими эксперимент тартибида йўлга қўйилди**.

Эксперимент доирасида ҳокимлар ва уларнинг ўринбосарлари фаолияти   
**72 та кўрсаткич** орқали **самарадорлик кўрсаткичлари** асосида **баҳоланиб, ҳозирда уларнинг рейтинги шакллантириб борилмоқда***.*

Бундан ташқари, давлат фуқаролик хизматидаги вакант лавозимларга муносиб номзодларни ишга қабул қилиш тизимини амалиётга жорий этиш мақсадида **“Давлат фуқаролик хизматчилари вакант лавозимларининг ягона портали”** ишга туширилиб, мазкур портал орқали тажриба тариқасида   
**5 та вазирлик ва идора**, **30 дан ортиқ туман (шаҳар) ҳокимликларининг** жами   
**259 та вакант** лавозимлари бўйича танловлар эълон қилинди ва муносиб номзодлар ишга жойлаштирилди.

Бу натижалар мазкур соҳада амалга ошираётган ислоҳотларимизнинг **“дебочаси”** бўлди, десак муболаға бўлмайди. Эндиликда, эришилган натижалар билан ҳаволаниб кетмасдан, мазкур соҳада олдимизга қўйган мақсадларимиз сари **дадил қадамларимизни** давом эттиришимиз талаб этилади.

Ҳозирда парламент қуйи палатасида кўриб чиқилаётган **“Давлат фуқаролик хизмати тўғрисида”**ги қонун лойиҳаси халқимизга сидқидилдан хизмат қиладиган, уларнинг **дарди ва ташвишлари билан бевосита алоқада бўладиган “халқ хизматчилари”нинг** асосий ҳужжатига айлонмоғи даркор.

Хусусан, мазкур қонун давлат органлари ва ташкилотлари фаолиятини **натижадорликка** йўналтиришга, аҳоли ва тадбиркорлик субъектларининг давлат органларига **ишончини мустаҳкамлашга**, тизимда **коррупциянинг** олдини олишга, иқтидорли ёшлар ва малакали кадрлар орасида давлат фуқаролик хизматининг **нуфузи ҳамда жозибадорлигини оширишга хизмат қилиши керак.**

Шу билан бир қаторда, келгуси йилда Агентлик олдида бир қатор долзарб муаммоларни ҳал этиш вазифаси турипти.

Хусусан, **давлат хизматига киришнинг очиқ тизими йўлга қўйилмаганлиги** соҳани бугунги кунда коррупция кенг тарқалган соҳалардан бирига айлантириб қўйганлиги ҳеч кимга сир эмас.

Қўшимча қилиб яна шуни айтиш лозимки, ҳозирги мавжуд тизим бўйича **давлат хизматидаги бир қанча лавозимларга ишга қабул қилишда** ҳали ҳам **бюрократик тўсиқлар** мавжуд. Аҳолининг **энг катта эътирозига** сабаб бўлаётган салбий ҳолатлардан яна бири бу **ишга кириш учун талаб қилинаётган** ортиқча қоғозбозликдир.

Мазкур соҳани **тубдан ислоҳ қилиш мақсадида келаси йилдан эътиборан барча давлат органлари ва ташкилотларида ишга қабул қилишни фақатгина танлов асосида амалга ошириш** бўйича самарали тизим жорий этилади.

Барча жараёнлар очиқ ва шаффоф бўлишини таъминлаш мақсадида **инсон ресурсларини самарали бошқариш**, вакант лавозимларга **очиқлик   
ва шаффофлик тамойили асосида муносиб мутахассисларни ишга қабул қилиш** ҳамда кадрлар захирасининг электрон базасини шакллантириш имконини берувчи **ягона миллий ахборот тизимини** ишга тушириш лозим.

Афсуски, айрим давлат хизматчиларида лозим даражада **масъулият   
ва ташаббускорликнинг мавжуд эмаслиги** ҳудудларни комплекс ижтимоий-иқтисодий ривожлантириш бўйича қўйилган вазифаларни ва мақсадли кўрсатмаларни ўз вақтида ҳамда **сифатли ҳал этишга салбий таъсир қилмоқда**.

Шунингдек, махсус ўқув курсларининг мунтазам ташкил этилмаганлиги жойларда ўзининг **салбий таъсирини кўрсатмай қолмаяпти**. Бунга мисол сифатида давлат хизматчиларининг аҳоли билан мулоқотга киришга **тайёр эмаслиги**, ҳуқуқий ва раҳбарлик маданиятининг **саёзлиги** оммавий ахборот воситалари орқали ўзларига нисбатан **салбий ёндашувнинг шаклланишига** ҳамда кенг жамоатчиликнинг **ҳақли эътирозларига** сабаб бўлмоқда.

Ачинарлиси, сўнгги **3** **йил** ичида давлат хизматчиларининг атиги   
**30** **фоизи малака ошириш курсларида қатнашган**. Жорий йилда **“Давлат хизматчиси тести”** тизими орқали ўтказилган тест синовлари натижаларига кўра **35 мингга яқин** давлат хизматчиларидан **11 мингдан ортиғининг**   
(**33 фоизи)** билим савияси **қониқарсиз** деб топилган.

Бу эса айрим давлат хизматчилари ўз устида ишлашни тўхтатиб қўйганидан, қабул қилинаётган қарорларнинг ва амалга оширилаётган кенг кўламли ислоҳотларнинг **асл моҳиятини тушуна олмаётганидан** далолат беради.

Шу сабабли, Агентлик Давлат бошқаруви академияси билан ҳамкорликда **барча даражадаги ҳокимлар, уларнинг ўринбосарлари, секторлар раҳбарлари, тегишли давлат органлари ва ташкилотлари бошқарув кадрлари ҳамда бошқа давлат хизматчиларининг** билим, кўникма ва малакаларини оширишга қаратилган **қисқа муддатли ўқув курсларини, шу жумладан хорижда ҳар йили** тизимли ташкил этиб бориши зарур.

Бунда, асосий эътиборни **ҳудудларни ривожлантириш, стратегик режалаштириш, камбағалликни қисқартириш, урбанизация, халқ билан мулоқотни самарали йўлга қўйиш** масалаларига қаратиш лозим.

Шунингдек, илғор хорижий тажрибани инобатга олган ҳолда, ҳудудларда **аҳолининг кайфиятини кўтариш** ҳамда уларнинг **ижтимоий ҳаётидаги муаммоларни илмий ёндашувларга асосланиб**, самарали ҳал этиш тизимини жорий этиш мақсадида **барча бўғиндаги маҳаллий давлат ҳокимияти органларига психологлар ва социологларни фаол жалб қилиш** механизмлари жорий қилиниши керак.

Бундан ташқари, давлат хизматчилари фаолиятини натижадорликка йўналтириш мақсадида **баҳолаш бўйича холисона тизимни** жорий этиш Агентлик фаолиятининг келгуси йилдаги **асосий йўналишларидан** бири бўлиши лозим.

Таъкидлаш жоизки, 2020 йилдан бошлаб давлат ҳокимияти   
ва бошқаруви органлари фаолиятини ҳудудларни ижтимоий-иқтисодий ривожлантириш ва тадбиркорликнинг ривожланганлик ҳолати бўйича **баҳолаш тизими жорий қилинди**.

Бунда, ҳудудларни ижтимоий-иқтисодий ривожлантириш **50 та** кўрсаткичлар, тадбиркорликлик ривожланганлиги ҳолати эса **17 та** кўрсаткичлар асосида баҳоланмоқда.

**Шу билан бирга, давлат органлари фаолияти самарадорлигини оширишга** оид ҳужжатларда турлича ёндашув кўзга ташланмоқда. Фаолият самарадорлигини баҳолаш бўйича **71 та** давлат органларига оид ҳужжатлар ўрганилганда, уларнинг **45 тасида (63 фоиз)** баҳолаш бўйича қоидалар, яъни **ҳуқуқий асослар мавжудлиги аниқланди**. Аниқ баҳолаш мезонлари эса фақатгина **3 та идора (4 фоиз)** учун **ишлаб чиқилган**.

Бугунги кунда барча давлат бошқаруви органлари фаолиятига умумий бўлган баҳолаш мезонларининг ишлаб чиқилмаганлиги ижро ҳокимиятини идораларининг умумий натижаларга эришиш **борасидаги уйғунликдаги фаолиятини ташкил этиш имконини бермаяпти**.

Бинобарин, барча даражадаги давлат хизматчиларини халқимиз фаровонлигини таъминлашдек **энг улуғ мақсад йўлида бир тан-у бир жон бўлиб ҳаракатланишга йўналтирадиган ягона мезонлар асосида берилган баҳо**, ҳар бир давлат идораси раҳбари учун энг адолатли баҳо бўлади.

Янги даврда раҳбар ва ходимларни эскирган жазолаш усулидан кўра, уларнинг **самарадорлиги ва натижидорлигини ошириш бўйича янги механизмларни жорий қилиш**, иш услубларини ўзгартириш, юқори мақсадларга эришган ходимларни рағбатлантириш услубига кўпроқ урғу берилмоқда.

Шундан келиб чиқиб, вазирликлар, давлат қўмиталари ва маҳаллий ҳокимликлар раҳбарлари фаолияти **натижадорлигини энг муҳим самарадорлик кўрсатикчлари (КРI)** асосида доимий баҳолаб бориш тизимини жорий этиш лозим.

Бунда баҳолаш жараёнларини холис амалга ошириш ҳамда инсон омилининг камайтириш мақсадида баҳолаш бўйича **ягона электрон платформа яратиш** талаб этилади.

Шу билан бирга, **улар фаолияти самарадорлигига бевосита халқнинг ўзи томонидан баҳо бериш амалиёти йўлга қўйилади**. Хусусан, раҳбарлар фаолиятидан қониқиш даражаси бўйича аҳоли ўртасида мунтазам ижтимоий сўровлар ўтказилиши ташкиллиштирилади.

**Баҳолаш ва ижтимоий сўровлар натижаларига кўра** ҳудуд раҳбарлари фаолияти самарадорлигининг очиқ рейтинги шакллантирилади.

Энг асосийси **эндиликда ҳар бир раҳбар ҳоҳ у ҳоким бўлсин, ҳоҳ у вазир** халқнинг олдида бюджет маблағларидан оқилона фойдаланиши ҳамда фаолияти **натижадорлиги тўғрисида жамоатчилик олдида мунтазам ҳисоб бериб** **боради**.

Шу муносабат билан, Давлат хизматини ривожлантириш агентлиги **Адлия вазирлиги** билан биргаликда илғор хорижий мамлакатларнинг тажрибасини ўрганган ҳолда барча вазирликлар, давлат қўмиталари ва маҳаллий ҳокимликларга татбиқ этиладиган баҳолашнинг принципиал янги, аниқмезоналарни ўз ичига олган **баҳолаш тизимини** жорий этиш бўйича таклифлар ишлаб чиқсин.

**Олтинчидан, аҳолига давлат хизматларини кўрсатиш сифатини янада яхшилаш, “ягона дарча” тамойили асосида кўрсатиладиган хизматлар сонини кўпайтириш, бу борада турли хил сансалорликларнинг олдини олиш бўйича ишларнинг самарали амалга оширилишини таъминлаш лозим.**

Таъкидлаш жоизки, сўнгги йилларда давлат хизматлари соҳасида амалга оширилган ислоҳотлар, яратилган қулайликлар халқимиз ҳамда халқаро ҳамжамият томонидан **эътироф этилгани** ҳам бу борада бошлаган ишларимиз нечоғлик тўғри йўлда эканлигидан далолат беради.

Соҳада ўтказилган ислоҳотлар натижасида Ўзбекистон Жаҳон банкининг “Doing business” индексида **“Бизнесни рўйхатдан ўтказиш”** кўрсаткичи бўйича **190** та давлат орасида **8-ўринни** эгаллаб, тарихда биринчи бор **топ-10** таликка кирди.

Тўрт йил олдин биз бундай натижаларга эришишимизга ким ишонган эди?! Ушбу натижаларга бошқа йўналишларда эришишга нима халақит бермоқда?

Ҳозирда **давлат хизматлари марказлари орқали** **150 га** яқин давлат хизматлари кўрсатиш тизими йўлга қўйилиб, бугунги кунга қадар аҳолига қарийб **24 млн** давлат хизматлари кўрсатилди.

**60 дан ортиқ** хизматлар тўлиқ қайта кўриб чиқилиб, соддалаштирилди, натижада **талаб этиладиган ҳужжатлар** сони **167 тадан 79 тага** камайтирилди, хизмат кўрсатиш муддати **465 кундан 245 кунга** қисқартирилди. ФҲДЁ архивларида сақланаётган қоғоз шаклидаги **60 млндан** ортиқ архив маълумотларининг **85 фоизи** рақамлаштирилди.

Шу билан бир қаторда, **“ягона дарча”** тамойили асосида кўрсатилмаётган бир қатор давлат хизматлари аҳолининг сансалорлигига сабаб бўлмоқда.

Мисол учун, Ахборот технологиялари вазирлиги томонидан ишга туширилган Давлат божлари ва йиғимлар суммаси ҳисобини юритувчи **Ягона биллинг тизимига** **150** та давлат божларининг бор йўғи **18** таси (**12** фоиз) уланган.

Қолган **69** та давлат божлари ва йиғимлар (**46** фоиз) эса банк кассалари орқали тўланади, **13** та идораларда (**42** фоиз) давлат хизматлари учун **электрон шаклда маблағни қабул қилиш ахборот тизими мавжуд эмаслиги сабабли** тўловлар ананавий усулда қабул қилинмоқда.

Шунингдек, давлат соғлиқни сақлаш муассасаларида тўловлар ҳисобини юритиш ва **онлайн тўловларни амалга ошириш имкониятлари умуман яратилмаган** ва ҳанузгача **қоғоз шаклида амалга оширилмоқда**.

Бугунги кунга келиб Ички ишлар вазирлиги томонидан аҳолига кўрсатилаётган, талаб юқори бўлган **37** та хизматларнинг фақат **1** таси Ягона портал орқали ва **3** таси **Давлат хизматлари марказлари орқали кўрсатилиб**, қолганлари фақат ананавий усулда (қоғоз шаклда) кўрсатилмоқда.

Ўзбекистон Республикаси фуқароларига биометрик паспорт бериш, Ўзбекистон Республикаси фуқаролари хорижга чиқиши учун **биометрик паспорт** бериш, автотранспорт воситалари ва **тиркамаларни рўйхатдан ўтказиш** ҳамда **давлат рақам белгиларини олиш** хизматларнинг ҳар бирига жорий йил давомида **1** **млндан ортиқ сўров келиб тушган бўлсада**, электрон навбатга ёзилиш ва онлайн тўловни амалга ошириш имконини берувчи хизматлар **интерактив шаклга ўтказилмаган**.

Шунингдек, ҳозирда **банклар ва кредит бюролари**, уларнинг ваколатхоналари ҳамда филиалларидан ташқари барча тадбиркорлик субъектлари **Давлат хизматлари марказларида давлат рўйхатидан ўтказилади**. Бироқ, **хусусий уй-жой мулкдорлари ширкатлари**, **матлубот кооперативи**, ишлаб чиқариш кооперативи каби айрим турдаги **юридик шахсларни рўйхатга** олишда **муаммолар мавжуд**.

Ҳозирда вазирлик ва идоралар томонидан давлат хизматлари кўрсатишда фойдаланиладиган маълумотларни рақамлаштириш ҳолати қониқарсиз аҳволда.

Мисол учун, **Соғлиқни сақлаш вазирлиги** томонидан 16 ёшгача бўлган болаларнинг ногиронлигини тасдиқловчи тиббий хулосаларни рақамлаштириш ишлари **ҳанузгача бошланмаган.** **Халқ таълими вазирлиги** томонидан эса электрон ахборот тизимига фақатгина 2019 ва 2020 йилдаги маълумотлар киритилган холос.

Бундан ташқари, ахборот тизимларини ишлаб чиқиш ва маълумотларни киритишда ягона ёндашув йўлга қўйилмаганлиги, хусусан, идентификация рақамларидан фойдаланилмаганлиги сабабли идоралараро электрон ахборот алмашинувини жорий этишда муаммолар юзага келмоқда.

Мисол учун, **Уй-жой коммунал хизмат кўрсатиш вазирлигининг** ахборот тизимида ҳам мавжуд **3,9 млнга яқин** истеъмолчиларнинг ва кўчмас мулк объектларининг идентификация рақамлари акс эттирилмаган ҳамда актуал манзиллар киритилмаган.

Шу сабабли, ҳанузгача коммунал хизмат кўрсатувчи ташкилотларга **фуқаролар томонидан ҳужжатлар олиб борилади**. Ваҳоланки, ахборот тизимидаги маълумотлар тўғриланганда **барча хизматлар тўлиқ автоматлаштирилган тартибда**, истеъмолчиларнинг иштирокисиз кўрсатилиши мумкин.

Шундан келиб чиқиб, **“фуқаролар эмас, ҳужжатлар ҳаракатланади”** тамойили асосида Давлат хизматлари маркази ва Ягона интерактив давлат хизматлари портали орқали кўрсатиладиган **давлат хизматлари сонини янада кўпайтириш** зарур ҳисобланади.

Бунда энг аввало, давлат хизматларини масофавий тарзда кўрсатиш тизимини янада такомиллаштириш мақсадида айни вақтда анъанавий шаклда **тўғридан-тўғри кўрсатиб келинаётган** автомототранспорт воситаларини давлат рўйхатидан ўтказиш, юридик шахслар бирлашмаларини давлат рўйхатидан ўтказиш, хорижий давлатларда илмий унвон олганликни тасдиқлаш, Ўзбекистон фуқароларини доимий яшаш жойи бўйича рўйхатга олиш каби **давлат хизматларини Давлат хизматлари марказлари орқали ва Ягона интерактив давлат хизматлари порталида жорий этиш** лозим.

Шунингдек, тадбиркорлик соҳасида фаолиятни амалга ошириш учун олинадиган турли рухсатномалар, ваколатли органларнинг хулосалари, сертификатларни **“Лицензия” ахборот тизими орқали “ягона дарча” тамойили асосида бериш** амалиётини йўлга қўйиш бўйича зарур тадбирларни амалга оширамиз.

Бундан ташқари, жисмоний ва юридик шахсларга тааллуқли маълумотларнинг ўзгариши ҳақида ахборот ваколатли идораларга **электрон тарзда юборилиши тизими йўлга қўйилади** ва **бунинг натижасида 10 га яқин идораларга ҳужжатларни қайта расмийлаштиришга мурожаат қилиш мажбурияти** бекор қилинади.

Юртимизда аҳолининг ижтимоий ҳимояга мухтож қатламларига енгиллик яратиш мақсадида ижтимоий ҳимояга мухтож, ногиронлиги бўлган шахслар учун кўрсатиладиган барча турдаги давлат хизматларидан фойдаланишда тўловлар бўйича камида **50 фоиз** **чегирма жорий этилади**.

Қонунчиликда **никоҳни қайд этиш никоҳланувчи шахслардан бирининг яшаш жойидаги ФҲДЁ органлари томонидан амалга оширилиши** белгиланган. Бироқ, **“яшаш жойи”** тушунчасига таъриф берилмаган бўлиб, ФҲДЁ органлари фаолиятида **бу тушунчани фуқаронинг доимий рўйхатга олинган жойи** сифатида талқин қилиш амалиёти шаклланган.

Оқибатда, ушбу ҳуқуқий ноаниқлик **фуқароларнинг никоҳни қайд этишларида қатор муаммоларга**, шу жумладан **узоқ ҳудудларда вақтинча яшаётган шахсларнинг никоҳ қуриш учун доимий рўйхатдан ўтган ҳудудига қатнашларига ва ортиқча овора бўлишларига** олиб келмоқда.

Юқоридагилардан келиб чиқиб, фуқароларнинг никоҳга кириш ҳуқуқини амалга оширишдаги **сунъий тўсиқларни ва ҳуқуқий бўшлиқларни бартараф этиш мақсадида** никоҳни қайд этиш ҳамда никоҳланувчи шахсларни тиббий кўрикдан ўтказиш **экстерриториаллик тамойили асосида** республиканинг **исталган ҳудудида** амалга оширилишини белгилаш лозим.

Давлат хизматлари кўрсатиш миллий тизимида фуқароларга турли енгилликлар яратилаётганлигига қарамасдан **хорижга вақтинча ёки доимий яшаш учун чиқиб кетган Ўзбекистон Республикаси фуқаролари** томонидан давлат хизматларидан фойдаланиш имконияти **етарли даражада йўлга қўйилмаган**.

Бугунги кунда **чет элда бўлиб турган фуқароларимизга** кўрсатиладиган давлат хизматлари **ҳалигача сансалорликларга сабаб бўлмоқда**. Мисол учун, **консуллик хизматларидан фойдаланиш ва доимий рўйхатга олиш масалалари** бўйича фуқаролар муайян бир шаҳарда жойлашган консуллик идорасига **узоқ масофадан қатнашига** тўғри келмоқда.

Интернет орқали давлат хизматларидан фойдаланишда **идентификация билан боғлиқ муаммолар** мавжуд бўлганлиги сабабли, фуқаролар аксарият ҳолларда республика ҳудудига қайтишга мажбур бўлишмоқда.

Чет элда яшовчи фуқароларимизга қулайлик яратиш мақсадида, **Ягона интерактив давлат хизматлари портали** орқали давлат хизматларидан фойдаланиш учун қўлланиладиган **электрон рақамли имзо калити сертификатини** чет элдан туриб олиш ҳамда давлат хизматларини кўрсатиш имкониятларини яратиш зарур.

**Еттинчидан, халқ билан мулоқот тизимини самарали давом эттириш мақсадида давлат органларининг мурожаатлар билан ишлаш борасидаги масъулиятини кучайтириш чораларини кўриш зарур.**

Мамлакатимизда кейинги йилларда **“Халқ давлат органларига эмас, давлат органлари халқимизга хизмат қилиши керак"** деган тамойилни рўёбга чиқариш мақсадида давлат идораларининг халқ билан доимий мулоқотини йўлга қўйиш, аҳоли муаммолари билан ишлаш бўйича **сифат жиҳатидан янги ва самарали тизим яратилди**.

Раҳбарлар томонидан муаммоларни бевосита ҳудудларга чиқиб, энг олис, чекка қишлоқ ва овулларга борган ҳолда **уйма-уй**, **маҳаллама-маҳалла** юриб **ўрганилмоқда,** сайёр қабуллар ўтказилмоқда.

Бундан ташқари, Халқ қабулхоналарига **оммавий ва сайёр қабуллар ўтказиш** тизимини мувофиқлаштириш, ижтимоий-иқтисодий соҳадаги давлат, тармоқ ва ҳудудий дастурлар ижросини назорат қилишда иштирок этиш каби қўшимча вазифалар юклатилди.

Шу билан бирга, кейинги йилларда халқимиз учун **муносиб турмуш шароитларини яратиш**, ижтимоий муаммоларни ҳал этиш, эҳтиёжманд фуқароларга ёрдам кўрсатиш, камбағалликдан чиқариш бўйича тизимли равишда амалга оширилаётган кенг кўламли ишлар билан бирга айрим соҳаларда аҳоли учун долзарб муаммолар сақланиб қолмоқда.

Ҳозирга қадар ижро этувчи ҳокимият органлари фаолиятининг етарли даражада **очиқ ва шаффоф эмаслиги**, жамоатчилик назоратининг кучсиз механизмлари ҳаддан ташқари **бюрократия ва коррупциянинг турли кўринишларига** олиб келмоқда.

Мазкур йўналишдаги ишларни янада жадаллаштириш, идоралар раҳбарлари ва уларнинг ўринбосарлари **халқ билан тизимли мулоқот қилиши** бугунги кун воқелигининг **асосий талабидир**.

Шу муносабат билан, телерадиоканалларда **“Ҳукумат вақти” кўрсатувини ташкил қилиб**, унда ҳар хафта вазирлик ва идоралар раҳбарияти **ўз фаолияти**, қабул қилинаётган қонун, қарор ва фармонларнинг **вазирликлар кесимидаги ижроси юзасидан** ахборот бериши, **халқ билан бевосита мулоқот ўтказиб**, фуқароларнинг саволларига **онлайн** жавоб бериши амалиётини йўлга қўямиз.

Бугунги кунда **хорижда бўлиб турган фуқароларимизнинг мурожаатлари ҳам эътибордан четда қолиши** керак эмас. Таҳлиллар шуни кўрсатмоқдаки, бугунги кунда Ташқи ишлар вазирлигининг чет элдаги ваколатхоналари **фуқароларимиз билан ишлаш амалиёти тизимли йўлга қўйилмаган**.

Хусусан, сўнгги икки йил мобайнида Вазирликка **Ўзбекистон Республикаси Президентининг Виртуал ва Халқ қабулхоналари** орқали 2018 йил бошидан бугунга қадар келиб тушган **7 526** **та** мурожаатнинг **7 314** **таси** кўриб чиқилган бўлиб, шундан **1 529** **та** мурожаатда кўтарилган масалалар ҳал этилган.

Ушбу даврда Вазирлик тизимида **1929** **та** мурожаатни кўриб чиқиш муддатлари бузилган. Бугунга қадар, кўриб чиқиш муддатлари ўтиб кетган **204** **та** мурожаат вазирлик томонидан умуман ўрганиб чиқилмаган ва мурожаат этувчиларга жавоб хатлари юборилмаган.

Ташқи ишлар вазирлиги бу масалага жиддий ёндашган ҳолда хорижий давлат ҳудудида юрган фуқароларимизга **ҳуқуқий, дипломатик ва консуллик ёрдамларини кўрсатиш**, дипломатик ваколатхоналар ва консуллик миссиялари томонидан хорижий давлатлардаги фуқароларимиз ҳуқуқларини ҳимоя қилишда ваколатхона жойлашган мамлакатдаги **давлат органлари, ҳуқуқ-тартибот идоралари билан ҳамкорликни кучайтириши керак**.

Бундан ташқари вазирлик барча мурожаатларни қабул қилиб, тегишли идора томонидан белгиланган муддатларда кўриб чиқилишини **ўз назорати остига олиши лозим**.

Бундан ташқари, Фуқароларнинг ҳуқуқий онгини ошириш, уларни қизиқтирган масалалар юзасидан зарур ахборот ва маслаҳатларни замонавий коммуникация технологиялари орқали қулай ва тезкор тақдим этиш имкониятини яратиш, давлат идораларидан маълумот олишдаги эски ёндашувлардан воз кечиш ва бюрократияни қисқартириш мақсадида вазирлик ва идораларда бугунги кунда фаолият юритиб келаётган **барча ахборот-ҳуқуқий хизмат кўрсатиш марказларини** республика бўйича **ягона маслаҳат кўрсатиш платформасига бирлаштириш** мақсадга мувофиқ.

Аҳоли мурожаатлари билан ишлаш бўйича ўқитиш, малакасини оширишнинг узлуксиз тизимини яратиш, таълим муассасалари, кадрларни қайта тайёрлаш марказларида **“Мурожаат қилиш ҳуқуқи”** номли махсус ўқув курсларини жорий этиш лозим.

**Саккизинчидан, норма ижодкорлиги жараёнини сифат жиҳатдан янги босқичга олиб чиқиш Ҳукумат ва Адлия вазирлиги фаолиятининг асосий йўналишларидан бири бўлиши лозим.**

Таъкидлаш жоизки, амалга оширилаётган ислоҳотларнинг ҳуқуқий асосларини таъминлаш мақсадида **норма ижодкорлиги фаолиятида кескин ўсиш бўлди**.

Мамалкатимиз тарихида илк бор **тўғридан-тўғри амал қилувчи қонунлар** қабул қилина бошланди. Маълумки, 2017 йилгача қабул қилинган қонунлар **қонуности ҳужжатлар билан тўлдирилган**, шунингдек, аксарият қонунлар **умумий қоидаларни** белгилаб берган.

Шу боис, янги даврда **яхлит қонун ҳужжатларини** ишлаб чиқиш, барча муносабатларнинг **ҳуқуқий асосини қонун даражасида белгилаш** амалиёти жорий этилди. Мисол учун **“Давлат харидлари тўғрисида”**ги ва **“Давлат божи тўғрисида”**ги қонунлар шулар жумласидандир.

2019 йилдан бошлаб Ўзбекистон Республикаси қонунлари, Ўзбекистон Республикаси Президенти ва Ҳукуматининг ҳужжатлари лойиҳаларини ишлаб чиқиш, келишиш ҳамда Вазирлар Маҳкамасига киритиш **ягона электрон тизим орқали амалга оширилиши** йўлга қўйилди.

Қонун ижодкорлиги жараёнларига ахборот технологияларини жорий этишдан кўзланган асосий мақсад **эскирган иш услуби, қоғозбозлик   
ва бюрократик тартиблардан воз кечиш орқали** ушбу соҳада   
иш самарадорлигини кескин ошириш, сифат ва шаффофликни таъминлаш ҳисобланади.

Айни пайтда қонун ҳужжатлари лойиҳаларини ишлаб чиқиш ва келишиш жараёнига ягона электрон тизимнинг жорий этилиши натижасида давлат **органлари томонидан ортиқча сарф-ҳаражат, ҳаддан зиёд вақт ва меҳнат ресурслари сарфланишининг олдини олишга эришилди**.

Жорий йилда қонун ижодкорлиги жараёнига рақамли технологияларни жорий этишнинг **янги босқичига қадам қўйилди**. Яъни, ягона электрон тизим орқали **Ўзбекистон тарихида биринчи марта идоравий норматив ҳужжат электрон шаклда қабул қилинди ва Адлия вазирлигида давлат рўйхатидан ўтказилди**.

Шу билан бирга, барча норматив-ҳуқуқий ҳужжатлар лойиҳаларини жамоатчилик муҳокамасидан ўтказилишининг **янги тартиби белгиланди**.

Таъкидлаш жоизки, дастлаб тадбиркорлик фаолиятини амалга оширишга таъсир этадиган норматив-ҳуқуқий ҳужжатлар лойиҳалари Ўзбекистон Республикасининг **Ягона интерактив давлат хизматлари порталида** муҳокама қилиш ва тадбиркорлик фаолиятига таъсирини баҳолаш учун жойлаштирилган бўлса, бугунги кунда барча лойиҳалар жамоатчилик муҳокамаси ўтказилмоқда.

Жумладан, жорий йилда Ягона интерактив порталга **8 мингга яқин** лойиҳалар жойлаштирилган бўлиб, фуқаролар, тадбиркорлар ва мутахассислар томонидан **35 мингга яқин** таклиф ва мулоҳазалар билдирилган.

Норма ижодкорлиги жараёнида жамоатчиликнинг фаол иштироки қонун ҳужжатларининг **ҳар томонилама пухта ишланишида** ҳамда фуқаролар, тадбиркорлар томонидан конун ҳужжатларига оғишмай амал қилинишига олиб келмоқда, қонун ҳужжатларига ҳурмат, **жамиятда ҳуқуқий онг** ва ҳуқуқий маданият шаклланишига ижобий таъсир кўрсатмоқда.

Ҳаракатлар стратегияси доирасида янгиланаётган Ўзбекистон ривожланишининг **биринчи босқичида** амалга оширилаётган ислоҳотларнинг ҳуқуқий асослари яратилиши натижасида қонун ҳужжатларининг сон жиҳатдан кўпайишига олиб келди.

Кейинги босқичда ушбу ҳужжатларни сифат жиҳатдан қайта кўриб чиқиш, **эскирган ва ўз аҳамиятини йўқотган, бюрократик тўсиқ ва ғовларни, ҳаддан ташқари тартибга солиш юкини ва ҳуқуқни қўллаш амалиётида коллизияларни келтириб чиқарувчи ҳужжатларни аниқлаш** мақсадида қонунчилик базасини хатловдан ўтказишни давом эттириш ҳамда хатлов натижасида аниқланган норматив-ҳуқуқий ҳужжатларни бекор қилиш   
ва тарқоқ ҳолда тартибга солинаётган ижтимоий муносабатларни тизимлаштириш бўйича ишлар олиб борилмоқда.

Мамлакатимиз тарихида **30 йилда биринчи маротаба** амалдаги норматив-ҳуқуқий ҳужжатлар хатловдан ўтказилиб, натижада **2,5 мингга яқин** эскирган ва ўз аҳамиятини йўқотган, ҳуқуқни қўллаш амалиётида коллизияларни келтириб чиқараётган ҳужжатлари бекор қилинди.

Бундан ташқари, амалдаги қонунчилик таҳлил қилинганда, бугунги кунда қонунчилик соҳалари бўйича **300** дан **ортиқ яхлит қонунлар** қабул қилинганлиги, аксарият соҳалар қонуности ҳужжатлар билан тартибга солиниши, бунинг натижасида қонунчилик соҳалари қонунлар билан эмас, балки конуности ҳужжатлар билан тартибга солиниши аниқланди.

Жумладан, **биргина суғурта соҳасида** **70** га яқин, **адвокатура соҳасида** **30** га яқин қонуности ҳужжатлари мавжуд.

Бу борада **барча муносабатларни қонун даражасида** тартибга солиш мақсадида қонуности ҳужжатлар сонини камайтириш, уларни **инкорпорация қилиш** орқали **тизимлаштирилади** ва **тўғридан-тўғри амал қилувчи қонунларга** айлантирилади.

Техник жиҳатдан тартибга солиш соҳасидаги норматив ҳужжатларининг тарқоқлиги амалиётда уларни тушунишни қийинлаштиришга, ҳуқуқий тафовут ва коллизияларга, ҳаддан ташқари тартибга солиш ва бюрократияга олиб келмоқда. Бу ўз навбатида, техник жиҳатдан тартибга солиш соҳасидаги норматив ҳужжатларни тизимлаштиришни ҳамда эски ва ўз аҳамиятини йўқотган норматив ҳужжатларни бекор қилишни тақозо этади.

Техник жиҳатдан тартибга солиш тўғрисидаги норматив ҳужжатларни илғор хорижий тажриба асосида **қайта кўриб чиқиш**, уларнинг сонини ва ортиқча тартибга солиш юкини **камайтириш** ҳамда халқаро стандартларга мувофиқлаштириш ишлари олиб бориш мақсадида **Идоралараро комиссия ва унинг ишчи органи сифатида Лойиҳа офиси фаолиятини ташкил этиш** лозим.

**Тўққизинчидан, маҳалла институтининг жамият бошқарувидаги ўрни   
ва фаолияти самарадорлигини ошириш бўйича ислоҳотларимизни изчил давом эттиришимиз зарур.**

Ўтган қисқа даврда **маҳаллани халқ билан давлат ўртасида ишончли “кўприк”** бўлишини амалда таъминлаш борасида комплекс чора-тадбирлар амалга оширилди.

Хусусан, аҳоли осойишталигини таъминлаш, оила ва хотин-қизлар билан ишлаш тизимини **янги даражага** олиб чиқишда фуқаролар йиғинлари роли   
ва мавқеини янада мустаҳкамлаш мақсадида **Маҳалла ва оилани қўллаб-қувватлаш вазирлиги** **ҳамда унинг** **ҳудудий бўлинмалари** ташкил этилди.

Маҳаллаларда ҳуқуқ-тартибот, оила, хотин-қизлар ва ижтимоий-маънавий ҳамда ободонлаштириш, томорқа ва тадбиркорлик бўйича **маҳалла раисининг 3 нафар ўринбосари** лавозими жорий этилди.

Соҳа ходимларини қўллаб-қувватлаш мақсадида уларнинг ойлик маошлари **3 бараварга** оширилди, **22** **март** **“Маҳалла тизими ходимлари куни”** сифатида белгиланди, маҳалла фаоллари ҳамда кенг жамоатчилик вакиллари учун **“Маҳалла ифтихори”** кўкрак нишони таъсис этилди.

Аҳоли мурожаатлари ва муаммоларини аниқлаш ҳамда ҳал этишда **“Маҳалла – сектор – халқ қабулхонаси – маҳалла”** ҳамкорлик тизими асосида **4,9 миллионта** оилалардаги муаммолар ўрганиб чиқилди, бунинг натижасида аниқланган **130** **мингга яқин** муаммолар ҳал қилинди.

**“Обод ва хавфсиз маҳалла”** тамойилига асосланган тизим ҳамда маҳаллаларда жиноятчилик ҳолатини баҳолаш бўйича янги тартиб жорий этилди. Жиноятчиликни жиловлашда аҳолининг кам таъминланган ҳамда доимий меҳнат билан банд бўлмаган қатламлари билан ишлашда **“ижтимоий профилактика” тизими йўлга қўйилди**.

Бунинг натижасида маҳаллаларда жиноятлар сони сезиларли даражада камайишига эришилди. Жумладан, **2016 йилда** жиноят содир этилмаган маҳаллалар сони **853 та** (**9,5 фоиз**)**ни** ташкил этган бўлса, **2020** йилнинг ўтган даврида **5 164** **та** (**56,4 фоиз**) маҳаллада жиноят содир этилмади.

Маҳалла фаоллари томонидан ўтган **4** **йил** давомида **40** **мингдан** **ортиқ** оиланинг нотинчлигига барҳам берилди,ажралиш ёқасига келиб қолган   
**100** **мингга яқин** оила яраштирилди.

Фуқаролар йиғинларининг моддий-техник базасини мустаҳкамлаш мақсадида **944 та** маҳалла идораси янгидан қурилди, **3 289 таси** реконструкция қилинди ва таъмирланди, **4 178 та** маҳалла биноларида кутубхоналар ташкил этилди, шунингдек **102 та** туман ва шаҳар марказида “Маҳалла маркази” мажмуалари барпо этилди.

Шу билан бирга, маҳаллалар фаолиятига ёш, малакали ва ташаббускор кадрларни жалб этиш тизимини яратиш, фуқаролар йиғинида иш тажрибасига эга бўлган ҳамда аҳоли муаммоларини яхши билган кадрларни **жойлардаги давлат органлари ва ташкилотларига тавсия этиш тизимини йўлга қўйиш** келгусида тегишли қарорлар қабул қилишда аҳоли манфаатларини тўлақонли ҳисобга олишга хизмат қилади.

Маҳаллалардаги долзарб масалалар ва аҳоли муаммоларини ўз вақтида ҳал этилишини таъминлаш мақсадида туман (шаҳар) ҳокимликларида **ҳафтада бир маротаба** фуқаролар йиғинлари раисларининг ахборотларини эшитиш учун **“Маҳалла соати”ни жорий этиш лозим.**

Аниқланган ва ҳал этилмаган аҳоли муаммолари тўғрисидаги маълумотларни, шунингдек мансабдор шахсларнинг ҳисоботини **ҳар чоракда** эшитиш бўйича таклифларни **халқ депутатлари Кенгашларида муҳокама қилиш** механизмларини жорий этиш зарур.

Бундан ташқари, аҳоли муаммоларини ҳал этишда **маҳалла раисининг мавқеини ошириш** мақсадида унга тегишли халқ депутатлари маҳаллий Кенгашларининг мажлисларида кўриб чиқилиши **мажбурий бўлган масалалар бўйича таклифлар киритиш ҳуқуқини** бериш, шунингдек **“маҳалла назорати”** ва **“маҳалла раисининг сўрови” институтларини** қонунчиликда белгилаш лозим.

Маҳалла ва оилани қўллаб-қувватлаш вазирлиги аҳоли муаммоларининг ўз вақтида ҳал этилиши, қонун ҳужжатларининг ижросини таъминлаш устидан таъсирчан жамоатчилик назоратини ўрнатишда **маҳалла фаолларига услубий-амалий кўмаклашиш тизимини кучайтириш чораларини кўриши** даркор.

**Ўнинчидан, нодавлат нотижорат ташкилотлари ва фуқаролик жамияти бошқа институтларининг жамоатчилик бошқарувидаги фаол иштирокини таъминлаш бўйича ишларни янада кучайтиришимиз зарур.**

Сўнги йилларда демократик ислоҳотларни чуқурлаштириш ва мамлакатни модернизация қилишда **жамоатчилик назорати механизмларини** **амалда татбиқ этиш мақсадида фуқаролик жамияти институтлари ва оммавий ахборот воситаларининг роли кучайтирилмоқда**.

Фуқароларимизнинг салоҳиятини ҳар томонлама рўёбга чиқариш, ҳуқуқ ва эркинликларини ҳимоя қилиш, уларнинг қонуний манфаатларини ифода этишда, давлат ва жамият ўртасидаги ўзаро алоқа ва мувозанатни таъминлашда **нодавлат нотижорат ташкилотлари энг** **асосий кўприкка айланди,** десам ҳеч муболаға бўлмайди.

Бугунги кунга қадар нодавлат нотижорат ташкилотлари сони **10 мингтага етди**. Фақатгина **2016–2020** **йиллар** давомида **187 та** республика ва **3 067** **та** ҳудудий нодавлат нотижорат ташкилотлари рўйхатдан ўтган. Айни пайтда мамлактда **34**та халқаро ва хорижий ноҳукумат ташкилотларининг ваколатхона ва филиаллари фаолият кўрсатмоқда.

Бунинг ёрқин натижасини мустақил фикрлайдиган, қатъий фуқаролик позициясига эга, ислоҳотларга дахлдорлик ҳисси билан яшайдиган, жамият   
ва давлат бошқарувида фаол иштирок этаётган **ташаббускор юртдошларимиз сони кундан-кунга ортиб бораётганлигида кўриш мумкин**.

Шунингдек, қонунчиликда илгари назарда тутилмаган – **жамоатчилик назорати объекти, субъектлари ҳамда уларнинг ҳуқуқ ва мажбуриятлари, жамоатчилик назоратининг асосий принциплари, шакллари ва натижалари** каби тушунчалар аниқ белгиланди.

Давлат органларининг фуқаролар билан ўзаро муносабатларга бўлган ёндашувини тубдан қайта кўриб чиқиш ҳамда аҳоли билан очиқ мулоқот олиб боришнинг янги самарали воситаларини жорий этиш мақсадида давлат ҳокимияти ва бошқаруви органларида **Жамоатчилик кенгашлари** ташкил этилди.

Бу эса фуқаролик жамияти институтларининг давлат билан ўзаро муносабатларини **янада аниқ ва равшан** белгилаб берди.

Фуқароларнинг давлат ва мансабдор шахслар фаолияти устидан **жамоатчилик назоратини амалга ошириш** имкониятини кенгайтирди.

Сўнгги **3** **йилда** мамлакатда нодавлат нотижорат ташкилотлари   
ва фуқаролик жамиятининг бошқа институтлари **фаолиятини қўллаб-қувватлаш мақсадида қатор қулайликлар яратилди:**

тадбирларни рўйхатдан ўтказувчи орган билан келишиш тартиби **хабардор қилиш тартиби** билан алмаштирилди;

адлия, солиқ ва статистика органларига тақдим қилинадиган **ҳисобот шакллари** соддалаштирилди;

хорижий субъектлардан келиб тушган **маблағлар** ва **мулкдан фойдаланиш** бўйича **барча тўсиқлар** олиб ташланди;

хорижий грант маблағлари давлат томонидан белгиланган банк муассасасида очилган махсус ҳисобварақларга келиб тушиши бўйича **талаблар бекор қилинди**;

жамоат фондлари маъмурий харажатлари, васийлик кенгаши ва тафтиш комиссияси аъзоларига бериладиган мукофот пули тўловлари компенсациясининг йиллик умумий суммаси **20 фоиздан 30 фоизга** оширилди;

соҳага оид қонун ҳужжатларини бузганлик учун маъмурий ундирувлар   
**3 бараваргача** камайтирилди;

ишлаб чиқилган норматив-ҳуқуқий ҳужжатлар лойиҳалари бўйича жамоатчилик билдирган **таклиф ва эътирозлар мажбурий тартибда** Адлия вазирлигига **ҳуқуқий экспертиза** ҳамда Вазирлар Маҳкамасига **кўриб чиқиш** учун киритилиши белгилаб қўйилди;

нодавлат нотижорат ташкилотларини давлат рўйхатидан ўтказиш учун ундириладиган давлат божи ставкалари республика ва вилоятлараро ташкилотлар учун **4** **баравардан** **3 бараваргача**, вилоят ташкилотлари учун   
– **2** **баравардан** **1** **бараваргача** камайтирилди.

**2016–2020** **йилларда** нодавлат нотижорат ташкилотлари ҳамда фуқаролик жамияти бошқа институтларининг **1 270** дан ортиқ лойиҳаларини қўллаб-қувватлаш мақсадида Давлат бюджетидан **116,5 миллиард сўм** миқдоридаги маблағлар ажратилди.

Нодавлат нотижорат ташкилотлари ва фуқаролик жамияти бошқа институтларининг моддий-техник базаси **7,1 минг** донадан ортиқ замонавий техникалар билан мустаҳкамланди.

Фуқаролик жамияти институтлари вакилларининг меҳнатини муносиб рағбатлантириш мақсадида **“Фуқаролик жамиятини ривожлантиришга қўшган ҳиссаси учун” кўкрак нишони** таъсис этилди ва **2018–2019** **йиллар** мобайнида **117 нафар** соҳа вакиллари мазкур кўкрак нишонлари билан тақдирланди.

Сўнги йилларда ташкил этилган **“Халқаро-пресс клуб”**, **“Ҳаракатлар стратегияси”, “Маънавият тарғиботчилари”, “Юксалиш” Умуммиллий ҳаракати** каби нодавлат нотижорат ташкилотлари бугунги кунда самарали фаолият кўрсатиб келмоқда.

Шу билан бирга, фуқаролик жамияти институтларининг **халқаро грант танловларидаги иштироки сезиларли даражада** ортиб бормоқда. Фақатгина **2020** **йилнинг** ўзида халқаро ташкилотларнинг грант танловлари доирасида   
**500 миллион АҚШ** долларидан ортиқ пул маблағлари нодавлат нотижорат ташкилотларининг ижтимоий аҳамиятга молик бўлган лойиҳаларни амалга оширишга йўналтирилди.

Умуман бугун нодавлат нотижорат ташкилотлари давлат ва жамият бошқарувида, демократик қадриятларни мустаҳкамлашда, сиёсий, иқтисодий, ижтимоий-маданий ҳаётда, ҳуқуқий давлат асосларини такомиллаштиришда ҳамда инсон ҳақ-ҳуқуқларини ҳимоя қилишда **етакчи кучга** **айланди десам, айнан ҳақиқатни айтган бўламан.**

**Шу билан бирга, давлат ва жамият бошқарувини янгилашда олдимизда тўсиқ бўлиб турган айрим муаммолар ва ишга солинмаган имкониятлар хусусида тўхталиб ўтмоқчиман.**

**“Жамоатчилик назорати тўғрисида”ги** Қонун ҳамда бошқа тегишли норматив-ҳуқуқий ҳужжатлар қабул қилинган бўлсада, **давлат органлари фаолияти устидан самарали жамоатчилик назоратини амалга оширишда бир қатор камчиликлар сақланиб қолмоқда.**

Бу эса, давлат органлари ва мансабдор шахсларнинг зиммасига юклатилган вазифа ҳамда функциялар **тўлақонли бажарилишига нодавлат нотижорат ташкилотлари томонидан холисона баҳо бериш имкониятини бермаяпти.**

Бу тизимнинг амалда лозим даражада жорий этилмаётганлиги **ислоҳотларимиздан кутилган натижаларга эришиш, давлат органлари фаолиятида қонунийликни таъминлаш, ортиқча бюрократияни камайтиришга** тўсқинлик қилмоқда**.**

Шу муносабат билан, давлат ва жамият бошқарувида жамоатчилик назоратини амалга оширишнинг таъсирчан ва амалий механизмларини жорий этиш, бир сўз билан айтганда **“Давлат идоралари, раҳбарларнинг фаолиятига кенг жамоатчилик ва халқнинг ўзи баҳо беради”** деган ғояни амалда ижросини таъминлаш билан боғлиқ **ҳуқуқий нормаларни янада такомиллаштиришни мақсадга мувофиқ** **деб ҳисоблайман**.

Айтиш жоизки, нодавлат нотижорат ташкилотларининг ижтимоий аҳамиятга молик лойиҳаларини молиялаштиришга йўналтирилган бюджет маблағлари **2012** **йилда** **6 миллиард сўмни** ташкил қилган бўлса, **2020** **йилга** келиб, **38 миллиард сўмни** ташкил қилди, яъни **6 баравардан** ошди.

Лекин шунга қарамасдан, **ажратилаётган маблағлар нодавлат нотижорат ташкилотлари томонидан тақдим этилган лойиҳаларнинг атиги** **еттидан бир қисмини** ёки **15 фоизини** таъминламоқда холос.

Мақсадимиз уларнинг давлат органлари билан ҳамкорликда энг чекка ҳудудларда яшаётган аҳолимизнинг оғирини енгил қилиш, муаммоларини ҳал этиш, **аҳолининг эртага эмас, келажда эмас, балки бугун яхши яшашини таъминлашдан иборат экан**, демак, ушбу ташкилотлар томонидан тақдим этилган лойиҳаларни **қўллаб-қувватлаш мақсадида Давлат бюджети ҳисобидан ажратиладиган маблағлар ҳажмини** **2 бараварга** **оширишни таклиф қиламан.**

Шу билан бирга, нодавлат нотижорат ташкилотлари ва фуқаролик жамиятининг бошқа институтлари томонидан **давлат субсидиялари, грантлари ҳамда ижтимоий буюртмаси ҳисобига амалга ошириладиган** **лойиҳа   
ва дастурларнинг самарадорлигини баҳолаш тизимини** **жорий этишни** **таклиф қиламан**.

Бугунги кунда мамлакатимизда волонтёрлар ҳаракати тез суръатлар билан ривожланиб бормоқда. Ушбу ҳаракатни қўллаб-қувватлаш мақсадида **“Волонтёрлик фаолияти тўғрисида”ги Қонун** ва **Ўзбекистон Республикасининг волонтёрлик фаолияти соҳасидаги 2020–2021 йилларга мўлжалланган давлат мақсадли дастури** қабул қилинди.

Мазкур янги ҳаракатни мамлакат ижтимоий ҳаётидаги улкан ўрни   
ва аҳамиятини инобатга олиб, БМТ Бош Ассамблеяси томонидан қабул қилинган “5 декабрь - Халқаро кўнгиллилар куни”ни мамлакатда **“Ўзбекистон волонтёрлари куни”** **деб эълон қилишни таклиф этаман.**

**Ўн биринидан, хотин-қизларни давлат ва жамият бошқарувидаги ўрнини янада кучайтиришимиз лозим.**

Ўтган **4** **йил** мобайнида хотин-қизларни ижтимоий қўллаб-қувватлаш, уларнинг давлат ва жамият бошқарувидаги ролини ошириш масаласига устувор аҳамият қаратилди.

Жумладан, **2016** **йилда** **раҳбар аёллар сони** **7 фоизни** ташкил этган бўлса, **2020** **йилга** келиб **12 фоизга** етди ва ҳозирги вақтда **1 380 нафардан** зиёд хотин-қизлар **раҳбарлик лавозимларида меҳнат қилмоқда**.

Шунингдек, илк маротаба Олий Мажлис Қонунчилик палатасига   
**2019** **йилда** сайланган **депутат аёллар сони** **48** **нафарни** ёки **32** **фоизни**, Сенатда эса бу кўрсаткич қарийб **25** **фоизга** етди. Ваҳоланки, **2016** **йилда** Парламентимизнинг қуйи палатасида бу кўрсатгич **16** **фоизни** ташкил этган, юқори палатада **15** **нафар** аёллар сайланган эди.

Сенат раиси раҳбарлигида **Хотин-қизларнинг гендер тенглигини ҳимоя қилиш бўйича комиссия,** Парламентимиз юқори палатасида **Хотин-қизлар   
ва гендер тенглик масалалари қўмитаси** ташкил этилди.

Мамлакатимизда **оила институтини мустаҳкамлаш Концепцияси** қабул қилинди, аёлларнинг никоҳ ёши эркаклар билан тенглаштирилиб,   
**18 ёш** этиб белгиланди.

**2018** **йилдан** **бошлаб** Зулфия номидаги Давлат мукофотини   
**ҳар йили** ҳар бир ҳудуддан **икки нафар иқтидорли қизларга бериш** ҳамда уларни бакалавриат ҳамда **магистратурага давлат грантлари асосида** **кириш синовларисиз** қабул қилиш тартиби жорий этилди.

**Жорий йилдан** **бошлаб** ижтимоий ҳимояга муҳтож қизларимизнинг билим олиш имкониятини кенгайтириш учун **янги тизим жорий этилди**. Жумладан, жорий йилда олий таълим муассасаларининг кундузги бўлимларига **4** **фоизли** давлат гранти асосида **950 та** ижтимоий ҳимояга муҳтож қизларимиз ўқишга қабул қилинди.

Соҳада амалга оширилган ислоҳотлар натижасида бугунги кунда олий таълим олаётган талабаларнинг **48 фоизини** хотин-қизлар ташкил этмоқда.

**2018** **йилда** хотин-қизларни, шу жумладан оғир ижтимоий аҳволга тушиб қолган хотин-қизлар ва оилаларни ҳар томонлама қўллаб-қувватлаш мақсадида **Хотин-қизларни ва оилани қўллаб-қувватлаш мақсадли жамғармаси** ташкил этилди.

**2018–2020** **йиллар** давомида ушбу Жамғарма маблағлари ҳисобидан оғир турмуш шароитида яшаётган уй-жойга муҳтож **3 878 нафар** хотин-қизларнинг бошланғич бадал пуллари тўлаб берилди.

Ўтган давр мобайнида аёллар тадбиркорлигини ривожлантириш учун   
**224 мингдан ортиқ** хотин-қизларга жами **6,9 триллион** **сўм** миқдорида имтиёзли кредитлар ажратилди.

Сўнгги **3** **йил** давомида **329 мингдан ортиқ** хотин-қизлар, шу жумладан оғир турмуш шароитида яшаётган **83** **мингдан зиёд** хотин-қизларнинг **бандлиги таъминланди**.

Жорий йилда касб-ҳунар ва тадбиркорлик кўникмаларига ўқитилган хотин-қизларнинг тадбиркорлик фаолиятини йўлга қўйишлари учун   
**45** **миллион** доллар миқдорида маблағ ажратилди.

Хотин-қизларни ҳар томонлама қўллаб-қувватлаш мақсадида барча вилоят, туман ва шаҳарларда **Хотин-қизлар жамоатчилик кенгашлари** тузилди, **9 мингдан ортиқ** маҳаллаларда эса Давлат бюджети ҳисобидан молиялаштириладиган раиснинг **оила, хотин-қизлар ва ижтимоий-маънавий масалалар бўйича** **ўринбосари** лавозими жорий этилди.

Ижтимоий қўллаб-қувватлашга муҳтож ҳамда касб-ҳунарларни ўрганишга эҳтиёжи бор бўлган ишсиз хотин-қизлар билан манзилли ишлаш мақсадида **“Аёллар дафтари”ни юритиш** йўлга қўйилиб, бугунги кунда ушбу тизим   
**28** **та** туман (шаҳар)да тажриба сифатида қўлланилмоқда.

**Ҳурматли депутатлар ва сенаторлар!**

Мамлакатимизда **янги Уйғониш даври, яъни Учинчи Ренессанс пойдеворини яратишни** асосий мақсад қилиб олар эканмиз, бу борада хотин-қизларимизни янада билимли, маърифатли қилиш биринчи навбатдаги вазифамиз бўлиши шарт.

**Маърифатли аёл** – жамиятнинг тараққиёт йўлидир, чунки айнан   
бу мўътабар зот фарзандларни тарбиялайди ва уларнинг онги, дунёқараши, билим даражасини шакллантиради.

Бугунги кунда мамлакатимиз аҳолисининг **17 миллиондан ортиғини** **хотин-қизлар ташкил қилади**. Давлат ва жамият уларнинг ҳар бирининг орзу-умидларини рўёбга чиқаришга имконият ва шароитларни яратиб беришга масъул ҳисобланади.

Шу боисдан, **келгуси йилда** **биз хотин-қизларни ҳар томонлама қўллаб-қувватлаш соҳасига алоҳида эътибор қаратамиз**.

Хусусан, **Бирлашган Миллатлар Ташкилотининг Барқарор ривожланиш мақсадларини** изчил амалга ошириш учун **2030 йилгача мўлжалланган Ўзбекистон Республикасида гендер тенгликка эришиш стратегиясини** тасдиқлаш бўйича Президент қарори қабул қилинади.

Шу билан бирга,хотин-қизларнинг ижтимоий-сиёсий фаоллигини ҳамда меҳнат жамоаларидаги муҳитни мустаҳкамлаш, қарорлар қабул қилишдаги ролини ошириш мақсадида кейинги йилдан бошлаб **барча поғонадаги давлат органларида раҳбарлик лавозимларига тайинлашда,** шунингдек **бошқарув ҳайъати таркибини шакллантиришда Парламентда бўлгани каби 30 фоизлик квота тизими** жорий этилади.

Бунинг учун аёл раҳбар кадрларни тайёрлаш мақсадида Давлат бошқаруви академиясида магистратура мутахассислари ва қайта тайёрлаш курслари бўйича давлат грантлари асосида қабул квоталарининг **30** **фоизи** хотин-қизлар учун ажратилади.

Шу билан бирга, давлат ташкилотларида раҳбарларнинг бирига **гендер тенглик масалалари бўйича** **маслаҳатчиси мақоми берилади, уларнинг ваколатлари кучайтирилади**.

Бугунги кунда **100 га** **яқин** мамлакатларда **гендер бюджетини шакллантириш** бўйича турли ташаббуслар амалга оширилмоқда. **Австрия, Швеция, Испания, Канада, Франция** ва **Норвегия** каби ривожланган давлатларда эса бу тизим анъанага айланган.

Ривожланган давлатларнинг тажрибасидан ҳамда мамлакатимизда гендер тенгликни таъминлаш борасида амалга оширилаётган давлат сиёсатининг аҳамиятидан келиб чиқиб, **Молия вазирлиги** **Давлат бюджетини шакллантиришда гендер бюджетлаштириш механизмини жорий этиш** бўйича аниқ таклифларни ишлаб чиқади.

Шунингдек,ижтимоий ҳимояга муҳтож қизларимизнинг билим олиш имкониятини кенгайтириш мақсадида олий таълим муассасаларининг кундузги бўлимларига **давлат гранти асосида ўқишга қабул қилиш квотаси** **икки баравар** оширилади.

Аниқ фанларга йўналтирилган мутахассисликлар бўйича ўқишда юқори натижаларни кўрсатаётган ижтимоий ҳимояга муҳтож қизларни қўллаб-қувватлаш мақсадида улар учун олий таълим муассасалари ва маҳаллий ҳокимликларнинг бюджетдан ташқари маблағлари ҳисобидан **махсус стипендиялар жорий этилади**.

Шуни ҳам таъкидлаш жоизки, шиддат билан тараққий этиб бораётган бугунги кунда **гендер тадқиқотларига бўлган талаб тобора ортиб бормоқда**.

Шу сабабли, гендер тенгликни жорий этишнинг асослари, амалиёти, миллий хусусиятларини тадқиқ этиш мақсадида **Молия вазирлиги “Маҳалла ва оила” илмий-тадқиқот институтига аёллар ва гендер тадқиқотлари учун мақсадли маблағлар ажратилишини** таъминлайди.

Бугунги кунда хотин-қизларнинг бизнесни юритиш кўникмаларини шакллантириш, тадбиркорлик фаолиятини ривожлантириш учун зарур шарт-шароитлар яратиш, бизнес тузилмаларидаги аёлларнинг мавқеини ошириш, ҳудудлардаги Хотин-қизлар тадбиркорлик марказлари фаолиятини самарали ташкил этиш муҳим аҳамият касб этмоқда.

Шунинг учун, Иқтисодий тараққиёт ва камбағалликни қисқартириш, Молия, Маҳалла ва оилани қўллаб-қувватлаш вазирликлари, Марказий банк ҳамда Савдо-саноат палатасига **ҳар йили** ҳудудларнинг **“ўсиш нуқтаси”**ни инобатга олган ҳолда, **Ҳукуматнинг хотин-қизлар тадбиркорлигини ҳар томонлама қўллаб-қувватлаш дастурини** ишлаб чиқиш вазифаси юклатилади.

Маълумки,ҳар йили **1 500** **нафарга яқин** ногиронлиги бўлган, кам таъминланган, оғир ижтимоий вазиятга тушиб қолган ҳамда уйга муҳтож аёлларга **арзон уй-жойлар бериш тизими йўлга қўйилди**.

Бу борада Хотин-қизларни ва оилани қўллаб-қувватлаш мақсадли жамғармаси ҳисобидан уй-жойнинг **10 фоизи** миқдорида бошланғич тўлови ажратилмоқда.

Аммо, асосий даромади бўлган маҳалладан оладиган ёрдам пули, ногиронлик пенсияси ёки кунлик ишлаб топган даромадини кундалик бирламчи эҳтиёжлари учун сарфлаётган хотин-қизларга ипотека кредити асосида **кредит тўловларини тўлашга етмаётганлиги, уларнинг ойлик даромади камлиги сабабли субсидиялар ажратилмаётганлиги** айни ҳақиқатдир.

Ушбу муаммони ҳал этиш учун **ижтимоий уй-жойлар қуриш**, уларни эҳтиёжманд оилаларга ижтимоий шартнома асосида бериш, оғир турмуш шароитида яшаётган оилалар учун уй-жойларнинг ипотека кредитларининг фоизини пасайтириш, Мирзаобод, Оқолтин ва Сардоба туманлари тажрибаси асосида ҳудудларда қуриладиган **замонавий арзон уй-жойларга** **хотин-қизлар учун квота ажратиш** механизми жорий қилинади.

Бундан ташқари, **2021** **йилда** **5,5** **минг** нафар хотин-қизларнинг кичик бизнес йўналишидаги лойиҳаларига **125** **миллиард** сўм миқдорида имтиёзли кредит берилади. Бунинг учун банкларга Давлат бюджетидан ресурс ажратамиз.

**1** **586** **нафар** хотин-қизларга янги уй-жойларга эга бўлиши учун бюджет ҳисобидан бошланғич бадал тўлаб берилади.

Шунингдек, барча туман ва шаҳарларда **“Аёллар дафтари”ни юритиш**   
ва у асосда ижтимоий қўллаб-қувватлашга муҳтож ҳамда касб-ҳунарларни ўрганишга эҳтиёжи бор бўлган **ишсиз хотин-қизлар билан манзилли ишлаш тизими йўлга қўйилади**.

Мамлакатимизнинг сиёсий, ижтимоий-иқтисодий ва маънавий салоҳиятини оширишда қўшган ҳиссаси учун фидойи ва ташаббускор хотин-қизларимизни рағбатлантириш мақсадида улар учун махсус **“Садоқат   
ва матонат тимсоли”** *(Увайсий номидаги, “Жамиятимиз гулшани”, “Ардоқли аёл”, “Оила гулшани”, “Муқаддас аёл”, “Азиз ва мўътабар аёл”, “Она Ватан тимсоли”)* **давлат мукофотини** таъсис этиш лозим.

**Ўн иккинчидан, давлат органлари фаолиятининг шаффоф ташкил этилиши, сўз ва фикр эркинлигини таъминлаш бўйича саъй-ҳаракатларимизни янада кучайтириб, мамлакатимизда очиқлик сиёсатини давом эттиришимиз зарур!**

Юртимизда кун-сайин ривожланиб бораётган **очиқлик, сўз ва фикр эркинлиги** жамиятимиз ҳаётининг ажралмас қисмига айланди.

Шу ўтган **4 йил мобайнида** ҳар бир **давлат идораси раҳбари очиқ бошқарув услубида ишлашда тажриба орттирди** ва бундан кейин ҳам **очиқлик тамойиллари** асосида фаолият юртишда давом этади.

Таъкидлаш ўринлики, давлат идоралари раҳбарларининг **журналист ва блогерлар, қолаверса ҳар бир фуқаро кўтарган масалага** **дарҳол эътибор** қаратган ҳолда муносабат билдириш тизими йўлга қўйилди.

Бу борада, ўтган бир ярим йил мобайнида барча давлат органлари ва ташкилотлари, маҳаллий ҳокимликлар, жумладан туман ва шаҳарлар ҳокимликларида **650** дан ортиқ ахборот хизматлари фаолияти йўлга қўйилди ҳамда матбуот котибларининг мақоми раҳбар ўринбосари даражасига тенглаштирилди.

Ушбу туб ислоҳотлар самараси ўлароқ, 2019 йил бошида оммавий мурожаатларга нисбатан муносабат билдириш жами **12** **фоизни** ташкил этган бўлса, ҳозирги кунда мазкур кўрсаткич **83** **фоизга** кўтарилган ҳолда жамоатчилик кўтарган муаммо ва саволлар давлат идоралари назоратига олинмоқда.

Ҳозирги шиддатли ахборот замонида мамлакатимиздаги **оммавий ахборот воситалари фаолиятини мувофиқлаштириш**, уларга тегишли **ижодий-услубий ёрдам ва кўмак бериш**, мамлакатдаги ислоҳотларни **холис ва кенг қамровда** халқаро талаблар асосида ёритиш учун журналистларнинг **профессионал малакасини ошириш**, уларнинг **қонуний ҳуқуқ   
ва манфаатларини ҳимоя қилиш**, ижтимоий-маиший шароитларини яхшилаш, соҳа учун кадрлар тайёрлаш борасида бир қатор долзарб муаммолар   
ўз ечимини кутиб турибди.

Бу йўналишда **Ўзбекистон журналистлари ижодий уюшмаси** фаолияти **кўзга ташланмаяпти**, уларнинг **ҳақиқий ҳимоячисига айлана олмаяпти**. Лўнда қилиб айтганда, уюшма мамлакатда фаолият олиб борилаётган, давлат   
ва хусусий оммавий ахборот воситаларида меҳнат қилаётган **журналистларнинг “бошини” қовуштира олмаяпти**. Уюшманинг журналистлар ўртасида мавқеи тушиб кетган. Шу сабабли, ушбу тузилма фаолиятини тубдан такомиллаштиришни **бугунги шиддатли ҳаётнинг ўзи тақозо этмоқда**.

Шу сабабли, мазкур тузилма фаолиятини **тубдан қайта кўриб чиқиш**, уни шиддатли медиа майдонда миллий журналистикамизнинг **ўз ўрнини топиши** учун хизмат қиладиган ва турли ОАВда фаолият юритаётган журналистларни **ҳимоя қила оладиган** органга айлантириш лозим.

Шунингдек, Уюшма мамлакатдаги **улкан ислоҳотларни халқимизга   
ва жаҳон жамоатчилигига рўйи рост, ҳаққоний кўрсата оладиган, профессионал** журналистларнинг олий органига айланиши шарт.

Бунинг учун уюшманинг моддий-техник базасини янгилашдан тортиб, уни молиявий қўллаб-қувватлаш, **журналист кадрларни хорижий давлатларда малакасини ошириш** учун маблағлар ажратишни Уюшма ўз зиммасига олади.

Яна бир бор таъкидлашни хоҳлардимки, биз ОАВни **ривожлантириш**   
ва уларни **қўллаб- қувватлаш йўлимизда собитқадаммиз**.

Шу боис, **2021 йилда биз оммавий ахборот воситалари фаолиятини кенг қўллаб-қувватлаш**, мулкчилик шаклидан қатъи назар, газета-журналлар, телерадиоканаллар, ахборот агентликлари ва Интернет нашрларида меҳнат қилаётган **журналистларнинг қонуний ҳуқуқ ва манфаатларини ҳимоя қилиш**, уларни моддий ва маънавий рағбатлантириш, иш ва турмуш шароитларини яхшилаш, журналист кадрларнинг **профессионал маҳоратини ошириш** тизимини такомиллаштириш учун **барча кучларни сафарбар қиламиз**.

Ўзбекистон журналистлари уюшмаси айнан шу мақсадларни амалга оширадиган, журналистларнинг **дарду ташвишлари билан яшайдиган**, ОАВнинг тараққиёти учун хизмат қиладиган ташкилотга айлантирамиз.

**Очиқлик сиёсати йўлидаги кенг кўламли ишлар давомий бўлишини таъминлаш учун** мазкур йўналишда яна қуйидаги вазифаларни амалга оширишга эътибор қаратиш зарур деб ҳисоблайман.

Ҳусусан, Ўзбекистон Республикасининг **“Давлат ҳокимияти ва бошқаруви органлари фаолиятининг очиқлиги тўғрисида”ги қонунини қайта кўриб чиқиб**, давлат идораларининг очиқлигига масъул бўлган **давлат органини белгилаш лозим**. Бунда ижро органлари раҳбарларининг **фаолиятини адолатли баҳолаш учун давлат ҳокимияти ва бошқаруви органларининг фаолияти очиқлиги самарадорлигини рейтинг баҳолаш методикаси** ишлаб чиқилади.

Шунингдек, барча вазирлик ва идораларнинг **жамоатчилик кенгашларининг функциялари қайта кўриб чиқилади** ва жамоатчилик кенгашлари фаолиятини **оммавий ахборот воситаларида ёритиш бўйича** тегишли дастур ҳамда махсус платформа яратилади.

Албатта, юқоридаги каби имкониятлар берилиши натижасида **сўз эркинлиги жамиятни турли уйдирмалар билан чалғитувчи**, инсон ҳаётининг **фундаментал ҳуқуқларини бузадиган**, қонунсизликни тарғиб қилувчи **зарарли воситага айланмаслиги лозим**.

Бу борада, миллий журналистикамизга **кўп йиллар хизмат қилган** **Ўзбекистон журналистлари ижодий уюшмасининг роли ва ўрни сезиларли бўлиши**, уни янгича **замон талабига мос қиёфада ташкил этилиши** мақсадга мувофиқ бўлар эди.

**Азиз ва муҳтарам ватандошлар!**

2021 йилда жонажон халқимиз ўз **ҳурриятининг, миллий истиқлолининг 30 йиллик байрамини** кенг нишонлайди. Айниқса, биз – катта авлод вакиллари мустақилликнинг **қандай улуғ неъмат эканини**, уни қўлга олиш учун миллатимиз қанчалар **матонат билан курашганини** яхши биламиз. Ўйлайманки, **бу тарихий ҳодисанинг** туб мазмун-моҳияти, аҳамияти ва **халқ тақдиридаги ролини** бугунги **ёшларимиз ҳам, ўсиб келаётган невараларимиз ҳам** дилдан англашлари лозим. Шундагина мустақиллигимизни мустаҳкамлаш, уни ҳеч бир жабҳада қўлдан бермасликдек масъулиятли **бурчни бутун халқ англайди**, келгуси авлодларга англата олади.

Зеро, **Мустақиллик** – йиллар, асрлар ўтгани сари қадри ва қиммати мунтазам ортиб борадиган, дунёдаги бирор бойликка алмашиб бўлмайдиган, аждодлардан авлодларга бебаҳо мерос сифатида замонлар оша ўтиб борадиган **олий қадрият**, халқ ва мамлакатнинг излай-излай топгани **буюк тарихий тақдиридир.**

Маълумки, **ҳақиқат қиёсда, солиштирувда исботланади**, ўз тасдиғини топади. Шу нуқтаи назардан айтиш керакки, ўзбек халқининг инсоният тамаддунига қўшган буюк ҳиссасини тарихнинг кўҳна китобидан ўчириб-чизиб ташлашнинг иложи йўқ. Бироқ, бир нарсани унутмайликки, шўро даври мафкурачилари тазйиқи остида иш кўрган **илм, тарғибот-ташвиқот машинаси** бу халқни азалдан хурофот ва жаҳолат ботқоғига ботган, интеллектуал ривожи ибтидоий даражадан кўтарилмаган оми миллат сифатида дунёга таништирар эди.

Бу халқ гўё фақат **шўровий инқилоб туфайлигина оддий савод ва маданиятнинг бошланғич шаклларини** ўрганиш-ўзлаштириш имкониятига эга бўлганини ҳеч бир ҳижолатсиз юзига солар эди. Бошқа томондан эса бемисл **илмий меросимиз, ҳам моддий, ҳам номоддий маданий мулкимиз онгли тарзда етти қават ер остига кўмилар**, тарих хоҳланганча сохталаштирилар, миллий тафаккур ривожининг барча йўллари тўсиб ташланарди.

Энди айтинг, миллий хотира хўрланган ва топталган мана шундай муҳитда **Ватандан, миллатдан ифтихор этиш** мумкинмиди? Тафаккури чақноқ фарзандлари пайдар-пай қатли ом этилган, муқаддас меҳроблари босқинчи аскарларнинг отига **охур қилинган**, **Наврўзий сумалаги тўла қозони тупроққа ағдарилган** халқ бундай давлатдан ифтихор ҳиссини туйиши мумкинми эди?

Бугунги куннинг **қадрини билиш**, миллий мустақилликнинг **аҳамиятини чуқур ҳис қилиш** учун ҳам яқин **ўтган кунларни эслаб турмоқ**, мустақиллик йиллари туғилиб **вояга етаётган авлодга мустабид тузумлар** сиёсатининг асл мақсад-муддаосини англатмоғимиз лозим.

**Мустақиллик** – бу миллий интилишларимизга тўла жавоб берадиган, миллий манфаатларимизни бутун дунё миқёсида ҳимоя қиладиган, бошқа мамлакатлар ва халқларнинг у билан ҳисоблашишини таъминлайдиган **олий ҳуқуқ, ўзлик ҳужжатидир**.

Мустақиллик туфайли Ўзбекистон тенглар ичра тенг бўлди, жонажон юртимизни дунёнинг **170 дан ортиқ мамлакати тан олди**, **125 дан ортиқ мамлакатлар билан расмий дипломатик муносабатлар ўрнатдик**.

**Мустақиллик** – бу бугунги ва эртанги орзу-интилишларимизга қанот бағишлайдиган, бугунимизнинг фаровон, эртанги кунимизнинг ёруғ бўлиши, **Учинчи Ренессансни барпо этиш йўлидаги барча саъй-ҳаракатларимизга илҳом берадиган ўлмас ғоядир**.

**Мустақиллик** – бу глобал миқёсларда кечаётган замонавий тараққиётдан ортда қолмаслик, аксинча, унинг олд жабҳаларига чиқиб бориш, шавкатли ўтмишимизнинг зафарли даврларидаги сингари жаҳон тамаддунининг карвонбошилари сафига қўшилишга далда берадиган **куч ва қувват манбаи, халқ шижоатининг туганмас чашмасидир**.

Бугун босиб ўтган йўлимизни холисона баҳолар эканмиз, юртимизда миллик давлатчиликни қуриш, инсон ҳуқуқ ва манфаатларини таъминлаш, халқимизнинг ҳаёт даражасини юксалтириш, халкаро майдонда ўзимизга муносиб ўрин эгаллаш йўлида қандай улкан марраларга эришган бўлсак, буларнинг бари **Мустақиллигимизнинг натижаси эканлигини таъкидлаш лозим**.

Мустақилликнинг дастлабки йилларида Ўзбекистон ўзининг миллий ҳуқуқий тизимини вужудга келтиришга киришди, қабул қилинган қонунлар давлат мустақиллигини ҳуқуқий жиҳатдан мустаҳкамлашга қаратилди.

Мана шу улкан мақсадларга эришмоқ учун биз сизлар билан 2017 – 2021 йилларга мўлжалланган **Ҳаракатлар стратегиясини белгилаб олган эдик**. Ўтган қисқа давр ичида уни рўёбга чиқариш йўлида **амалга оширилган ишлар кўлами ва аҳамиятини** бутун халқимиз кўриб, сезиб турибди. Бу **ютуқ ва ўзгаришларни нуфузли хорижий экспертлар ҳам эътироф этмоқда**. Ва мен қатъий ишонаман: 2020 йил бошидан бери давом этаётган ниҳоятда оғир ҳамда мураккаб пандемия шароитига қарамасдан, **меҳнаткаш халқимизнинг толмас кучи ва иродаси билан** Ҳаракатлар стратегиясида белгиланган марраларга, албатта, етамиз!

Янгиланаётган Ўзбекистонда халқимиз **онг-тафаккури, дунёқарашининг ўзгариб бораётгани – сўнгги йилларда эришган энг катта бойлигимиз**. Халқчил ислоҳотлар натижасида одамларнинг руҳиятида катта ўзгариш юз бермоқда, фуқароларнинг **ижтимоий фаоллиги ортмоқда**, **сиёсий хабардорлик** даражаси кўтарилмоқда. Биз келгусида **“Жамият – ислоҳотлар ташаббускори**” ғоясини мазмунан янги босқичга олиб чиқишни мақсад қилганмиз.

Ҳурматли юртдошлар!

Бугунги мурожаат билан Сизларнинг барчангизни бир улуғ мақсад йўлига даъват этмоқчиман: **миллий мустақиллигимизнинг 30 йиллиги нишонланадиган 2021 йил жонажон Ватанимизни ижтимоий-иқтисодий ривожлантиришга қаратилган тарихий ҳаракатларимизнинг кейинги – иккинчи залворли қадами, Учинчи Ренессанс йўлидаги илк кучли одим бўлиб тарихга кирсин!**