**Қашқадарё вилояти**

**йўллар бош бошқармаси**

**бошлиғи**

**Б.Рахимовга**

**ДЕПУТАТ СЎРОВИ**

**Ҳурматли Бекмурод Қурбонович,**

“Ўзбекистон Республикаси Олий Мажлиси Қонунчилик палатаси депутатининг ва Сенати аъзосининг мақоми тўғрисида”ги Ўзбекистон Республикаси Қонунининг 9-моддасига мувофиқ, жорий йилнинг февраль ойида Олий Мажлис Қонунчилик палатаси депутати томонидан белгиланган жадвалга асосан ўзи сайланган 131-Китоб сайлов округида сайловчилар билан учрашувлар ўтказилиб, фуқаролар қабул қилинди.

Бўлиб ўтган учрашувлар ва фуқаролар қабули давомида сайловчилар томонидан бир қатор ариза ва мурожаатлар ёзма ва оғзаки равишда келиб тушди. Жумладан, “Сарой” МФЙ ҳудудидаги “Оппон-Соппон” қишлоғи фуқаролари номидан Ш.Гулов ва бошқа бир гуруҳ фуқаролар мурожаат этиб, қишлоқдаги 2 км узунликда сойлик мавжудлиги ва бу сойдан фуқаролар шифохонага, фарзандлари таълим муассасаларига бориб-келишларида ҳамда бошқа юмушлар билан ҳаракатланишига ёғин-сочин кунларида катта хавф туғилишини инобатга олиб, ушбу сойда кўприк қуриб берилишида амалий ёрдам сўрашди.

Хусусан, Тупчоғ МФЙ ҳудудида бўлиб ўтган учрашувлар жараёнида фуқаролар Тупчоғ қишлоғи “Обод қишлоқ” Давлат дастурига киритилган бўлиб, йўл харитасига асосан ҳудудда йўллар асфальт ва қум-шағал қоплама билан таъмирланиши, кўча ёритгичлари билан таъминланиши белгиланган бўлиб, амалда бир йилдан буён йўллар асфальт қилинмасдан, ишлар чала ҳолатда тугалланмай қолиб кетганлигини ва ушбу масалалада ёрдам беришни сўрашди.

Шунингдек, Китоб туманидаги Панжи маҳалла фуқаролари йиғинида сайловчилар билан бўлиб ўтган учрашувда Панжи шаҳарчаси ва “Қуйиоқбой” қишлоқларида яшовчи фуқаролар номидан Панжи МФЙ раиси Ш.Обидов бир қатор муаммолар билан мурожаат қилди.

Жумладан, Ш.Обидовнинг таъкидлашича, Панжи МФЙ биноси олдидан “Қорабулоқ” ариғи ўтган бўлиб, ушбу ариқ устига ўрнатилган кўприк талаб даражасида эмаслиги, айниқса, баҳорнинг ёмғирли кунларида сув кўп келиши натижасида кўприк сифатида ўрнатилган қувурлар оғзига шоҳ-шаббалар тиқилиши оқибатида қувур оғзи тўлиб қолиши ва натижада сув тошиб, аҳоли томорқаларига ва уй-жойларига зарар етказиши билдирилди.

Бундан ташқари, ушбу сув тошқинлари Китоб – Варганза йўналишидаги транспорт қатновига салбий таъсир кўрсатиши маълум қилинди. Кўприк сифатида ўрнатилган қувурларни олиб ташлаб, ўрнига сув оқими бемалол ўтиб кетадиган янги кўприк ўрнатилишида амалий ёрдам сўралди.

Шу билан бирга, халқ депутатлари Китоб тумани Кенгаши депутати А.Хидиров “Варганза” МФЙ фуқаролари номидан мурожаат этиб, ушбу МФЙ ҳудудида жойлашган 16 та қишлоқдан кесиб ўтувчи 4К302 “Варганза – Хазрати Башир” автомобиль йўлидан 20 мингдан ортиқ аҳоли фойдаланишини, ушбу йўл 1967 йилда қурилган бўлиб, ҳозирги кунда таъмирталаб ҳолга келиб қолганлигини, бу эса, ўз навбатида маҳаллий аҳолига ва ҳудудда жойлашган зиёратгоҳга келаётган туристларга ноқулайликлар туғдираётганини билдириб, муаммоли масалалани ечимида амалий ёрдам беришни сўраган.

Халқ депутатлари Китоб тумани Кенгаши депутати А.Усмонов “Бештерак” МФЙ ҳудудидан ўтувчи “Китоб – Бештерак” автомобиль йўли билан Қашқадарё дарёси кесилганлигини, ёғингарчилик кунлари дарё суви кўпайиб, дарё устидан ўтган кўприкни шикастлаб, таъмирталаб ҳолатга келиб қолишига сабаб бўлаётганлигини маълум қилган. Мурожаатга кўра, ушбу кўприкни таъмирланмаса, қисқа вақт ичида бузилиб автомобиль қатнови тўхтаб қолиши мумкинлигини билдирган.

“Нурафшон” МФЙ раиси Ф.Рахимов иштирокида фуқаролар билан ўтказилган учрашувда “Ҳайрабод” қишлоғидан “Китоб – Мираки” йўналиши бўйича транспорт йўлидаги кўприкдан йиллар давомида катта юк машиналари қатнови кўплиги сабабли кўприк чўкиб, сел йўли кичиклашиб қолганлиги, шу сабабли ёғингарчилик кунларида кучли сел келиб, кўприкка тиқилиб, тошиб 1,5 метр баландликда сув кўтарилиши ва аҳоли хонадонларини босиб, бир неча бор катта талафот етказганини таъкидлаб, кўприкни кенгайтириб таъмир-ланишида амалий кўмак беришни сўраган.

Юқоридагиларга мувофиқ Сиздан, “Ўзбекистон Республикаси Олий Мажлисининг Қонунчилик палатаси тўғрисида”ги Конституциявий Қонуннинг 12-моддаси ҳамда “Парламент назорати тўғрисида”ги Қонуннинг 15-моддасига мувофиқ, ҳудуд фуқаролари томонидан кўтарилган масалаларни ваколатингиз доирасида ҳал этилишида амалий ёрдам беришингизни, кўрилаётган чора-тадбирлар ҳақида **15 кун** муддатда ёзма жавоб беришингизни сўраймиз.

**Қ.Эргашев**