ҚАНЧАЛИК ҚИЙИН БЎЛМАСИН, ЯШАШ МИНИМУМИ ҲАҚИДА ҚОНУН ҚАБУЛ ҚИЛИШИМИЗ ЗАРУР

Халқ демократик партияси сайлов олдидан истеъмол саватчаси ва яшаш минимумини белгилаш, бу борада қонун қабул қилиш таклифи билан чиққан эди. Бу партия Сайловолди дастурида принципиал масалалардан бири сифатида белгиланган. Мамлакатимизда узоқ йиллардан бери ҳал этилмай келаётган муаммоли ҳолатга ечим топишга, энг муҳими, Конституциямизнинг 39-моддасида назарда тутилган “тирикчилик учун зарур энг кам миқдор”ни белгилашга асос бўлиб хизмат қилади.

Ўтган давр мобайнида Халқ демократик партияси инсон саломатлигини сақлаш, унинг ҳаётий фаолиятини таъминлаш учун зарур бўлган озиқ-овқат маҳсулотлари, ноозиқ-овқат товарлар ва хизматларнинг намунавий минимал турлари рўйхатини ишлаб чиқиш бўйича таклифларни атрофлича ўрганди. партия фракцияси ва Марказий Кенгаши томонидан тузилган ишчи гуруҳи бу масалада хориж тажрибаси билан танишиб, кенг миқёсида таҳлил қилди.

Парламент қуйи палатасидаги партия фракциясининг кенгайтирилган йиғилишида мутасадди вазирлик-идоралар, экспертлар иштирокида ушбу масала бир неча маротаба атрофлича муҳокама этилди. Шулар асосида “яшаш минимуми” тўғрисидаги қонун лойиҳаси концепцияси ва қонун лойиҳаси ишлаб чиқилиб, ҳукуматга тақдим этилди.

Ҳозирги пандемия шароитида дунё, хусусан, мамлакатимиз иқтисодиётида кутилмаган мураккаб вазият юзага келди. Халқ демократик партияси Яшаш минимуми ҳақида қонун қабул қилиниши давлат бюджетидан катта маблағ талаб этишини тўғри тушунади.

Лекин гап аҳолининг ижтимоий ҳимояси, камбағалликни қисқартириш ишлари самарадорлигини ошириш ҳақида, йиллар давомида орқага суриб келинаётган Конституциявий меъёрни рўёбга чиқариш тўғрисида кетганда, барча қийинчиликларга қарамасдан, ушбу қонун лойиҳасини қабул қилиш шарт ва зарур, деб ҳисоблаймиз.

**Халқ демократик партияси**

**Ахборот хизмати**

<http://xdp.uz/partiya-yangiliklari/1835>

#### “Гап “Истеъмол саватчаси” ва “Яшаш минимуми” ҳақида

**Ўзбекистон Халқ демократик партияси ўтган йили сайлов кампанияси бошланиши олдидан “Истеъмол саватчаси” ва “Яшаш минимуми”ни белгилаш, бу борада қонун қабул қилиш таклифи билан чиққан эди.**

**Сайловлар ўтди. Партия ўз таклифини амалга ошираяптими?**

ЎзА мухбири шу савол билан **Олий Мажлис Қонунчилик палатасидаги Халқ демократик партияси фракцияси раҳбари, партия марказий кенгаши раиси Улуғбек ИНОЯТОВ**га мурожаат қилди.

– Сайловдан кейин ушбу муҳим масалада амалий натижага эришишимиз зарур, – деди У.Иноятов. – Бу – принципиал масала. Ўтган ҳафта парламент қуйи палатасидаги партиямиз фракциясининг кенгайтирилган йиғилишида ҳам шу масала атрофлича муҳокама этилди. Фракциямиз аъзолари Иқтисодиёт ва саноат, Соғлиқни сақлаш, Молия вазирликлари, Статистика қўмитаси вакиллари, маҳаллий Кенгаш депутатлари билан бирга фикр алмашди. “Истеъмол саватчаси” ва “Яшаш минимуми” тушунчасини қонунчиликда мустаҳкамлаш ҳамда уни амалга ошириш механизмини ишлаб чиқиш бўйича партиямиз фракцияси ва марказий кенгаши томонидан тузилган ишчи гуруҳнинг дастлабки ҳисоботи эшитилди.

“Истеъмол саватчаси” ва “Яшаш минимуми” тўғрисида қонун қабул қилинишига 2 та энг муҳим асосни келтириб ўтиш жоиз, деб ўйлайман.

**Биринчиси:** Ўзбекистон Республикаси Конституциясининг 39-моддасида пенсиялар, нафақалар, ижтимоий ёрдам бошқа турларининг миқдори расман белгилаб қўйилган тирикчилик учун зарур энг кам миқдордан оз бўлиши мумкин эмаслиги назарда тутилган. Мазкур меъёр йиллар давомида ишламади, тирикчилик учун зарур энг кам миқдорни белгилаш мезонлари шу вақтга қадар аниқланмади. Бу борада миллий қонунчилигимиз ҳам, ҳуқуқни қўллаш амалиёти ҳам халқаро амалиётдан жуда орқада қолиб кетди.

**Иккинчиси:**Президентимиз Олий Мажлисга йўллаган Мурожаатномасида Ўзбекистонда камбағалликни камайтириш чоралари кўрилиши зарурлигини таъкидлаб, бу бўйича аниқ вазифаларни белгилаб берди. Эндиликда халқаро ташкилотлар билан бирга камбағалликни камайтириш дастури ишлаб чиқилади. Бунинг учун, биринчи навбатда, камбағаллик тушунчаси, уни аниқлаш мезонларини белгилаш керак. Яъни, биз ким қайси мезонга кўра камбағал тоифага киришини аниқлаштиришимиз зарур. Ўз навбатида, бунинг учун “Истеъмол саватчаси” ва “Яшаш минимуми” ҳақида алоҳида қонун қабул қилиниши лозим. Биз бунга йиллар давомида олдимизда турган вазифа сифатида қарашимиз керак, деб ўйлайман.

Шуларга асосан ишчи гуруҳимиз “Истеъмол саватчаси” ва “Яшаш минимуми”ни белгилаш бўйича хорижий тажрибани ўрганиб, таҳлил қилиш ишларини амалга оширмоқда.

Ўзбекистонда “Истеъмол саватчаси” ва “Яшаш минимуми”ни белгилашнинг ўзига хос жиҳатлари бор. Ҳудудларда эксперимент тариқасида дастлабки ҳисоб-китоблар амалга оширилган. Ишчи гуруҳимиз томонидан шу масала бўйича мутасадди вазирликларнинг ахборотлари ҳам ҳисобга олинган.

Шу кунларда “Истеъмол саватчаси” ва “Яшаш минимуми” тўғрисидаги қонун лойиҳаси концепцияси тайёрланаяпти.

Айтиш керакки, қонун қабул қилиш, уни ҳаётга татбиқ этиш жараёнлари осон кечмайди. Чунки бу давлат бюджетига юкламаларни сезиларли даражада оширади. Барча соҳада очиқлик ва шаффофликка эришилиб бораверса, яширин иқтисодиётни бартараф этиш бўйича самарали иш юритилса, ўз-ўзидан бюджет имкониятлари ҳам кенгаяди.

Конституцияда белгиланган меъёрни рўёбга чиқариш учун қийинчиликларни енгиб ўтишимиз, шу эзгу мақсад йўлида астойдил ҳаракат қилишимиз зарур.

<http://uza.uz/posts/33594>