**Истиқлол йўлининг асосий мақсад ва вазифаларини янги босқичда давом эттирамиз**

Айни вақтда мамлакатимизда тинчлик ва барқарорликни мустаҳкамлаш, фуқаролар ва миллатлараро ҳамжиҳатлик муҳитини барқарор тутишга эришиш йўлида кенг қамровли ишлар амалга оширилмоқда. Янги Ўзбекистонни барпо этиш мақсади бугун ҳар бир юртдошимиз кўнглидаги машъалага айланган. Ҳаётимизнинг барча жабҳаларини эркинлаштириш, иқтисодиётимиз ва унинг тармоқларини, хусусий тадбиркорликни жадал ривожлантириш борасида катта ўзгаришлар амалга оширилмоқда. Масалан, аҳолининг ижтимоий ҳимояга муҳтож қатлами ҳар томонлама қўллаб-қувватланмоқда, камбағалликни қисқартиришга ҳаракат қилинмоқда. Бир сўз билан айтганда, Ўзбекистоннинг янги тараққиёт даври учун пойдевор қурилмоқда.

Истиқлол – буюк туҳфа бўлди халқимиз учун. Уни асраш ҳар биримизнинг муқаддас бурчимизга, долзарб вазифамизга айланди. Ҳар йили анъанавий тарзда нишонланиб келинаётган Мустақиллик байрами ҳам энг эзгу истакларни ўзида намоён этаётгани билан аҳамиятли бўлмоқда.

Муҳтарам Президентимиз томонидан жорий йил 17 декабрь куни қабул қилинган “Ўзбекистон Республикаси давлат мустақиллигининг ўттиз йиллик байрамига тайёргарлик кўриш ва уни юқори савияда ўтказиш тўғрисида”ги қарори бу борада яна янги босқичларга йўл очди.

Маълумки, 2021 йилда халқимиз неча йиллаб орзу қилган тинчлик машъалига, истиқлол туғига эришганимизга 30 йил тўлади. Ўтган давр мамлакатимиз тарихида туб бурилишлар ясагани барчага яхши маълум. Юртимиз катта тараққиёт йўлини босиб ўтди.

Қарор ана шу ўтган йилларда эришилган ютуқларни умумлаштирган ҳолда 30 йиллик тантанани ўзгача шукуҳ билан ўтказишни ўзида ифода этди. Хусусан, мазкур ҳужжатга кўра, “Янги ўзбекистонда эркин ва фаровон яшайлик!” ғоясини ўзида мужассам этган ташкилий-амалий, маънавий-маърифий ҳамда тарғибот-ташвиқот тадбирлари дастури ўзида барча соҳаларда амалга оширилаётган туб ислоҳотларни акс эттиради. Шунингдек, мамлакатимизни модернизация қилиш, давлат ва жамият бошқаруви тизимининг сифати ва самарасини янада ошириш, коррупцияга қарши курашиш, фуқаролик жамияти институтлари ҳамда оммавий ахборот воситалари ролини кучайтиришга қаратилган ишлар кўлами янада кенгаяди.

Иқтисодиётни либераллаштиришдан асло тўхтамаслик зарур. Иқтисодиёт тармоқларига маъмурий таъсирларни қисқартириш орқали рақамли иқтисодиётни кенг жорий қилиш лозим. “Халқ бой бўлса, давлат ҳам бой ва қудратли бўлади” тамойилини ҳаётга жорий этиш билан аҳолини тадбиркорликка кенг жалб этиш, бизнес юритиш шартларини енгиллаштириш, оилавий тадбиркорлик ва касаначилик, ҳунармандчиликни рағбатлантириш учун янада янги имкониятлар яратилади.

Ёшларга оид давлат сиёсатини олиб боришда ёшларнинг таълим олиш имокнитяларини кенгайтириш, уларни муносиб иш билан таъминлаш, меҳнат бозорида талаб юқори бўлган касб-ҳунарларга тайёрлаш борасида амалга оширилаётган дастурлар бўйича янгича ташаббуслар билан тизимли иш ташкил қилишга эътибор кучайтирилади.

Муҳими, давлатимиз раҳбари ташаббуси билан қарорда белгиланганидек, ўтган даврда эришилган ютуқларни ўзида акс эттирган “Янги Ўзбекистон” китоб-альбоми ҳамда ҳар бир соҳада амалга оширилган ислоҳотлар натижаларини ёритиб берувчи китоб-альбомлар ва тўпламлар нашр этилади.

Қабул қилинган қарор мамлакатимизнинг 30 йиллик истиқлолга ҳамоҳанг ҳаётини ёрқин акс эттиришга хизмат қилади.

**Мадина БАРАТОВА,**

**Олий Мажлис Қонунчилик палатаси депутати,**

**Меҳнат ва ижтимоий масалалар қўмитаси аъзоси**