Лойиҳа

**Ўзбекистон Республикаси Вазирлар Маҳкамасининг   
қарори**

**Ахборот соҳаси ва оммавий коммуникацияларни   
ривожлантиришда жамоатчилик иштирокини   
кенгайтириш чора-тадбирлари тўғрисида**

Ахборот ва оммавий коммуникациялар соҳасини янада ривожлантиришда жамоатчилик иштирокини кенгайтириш, фуқаролик жамияти институтлари фаолияти учун қулай шарт-шароит яратиш, давлат ва жамоат ташкилотлари, маҳаллий ижро этувчи ҳокимият органлари ўртасида сифатли мулоқотни йўлга қўйиш, улар фаолиятининг шаффофлигини таъминлаш, давлат хизматчилари ва аҳолининг ахборот маданиятини, медиа саводхонлигини оширишга доир ишларни фаоллаштириш мақсадида Вазирлар Маҳкамаси **қарор қилади**:

1. Ўзбекистон Республикаси Олий Мажлисининг Қонунчилик палатаси ва Сенати Кенгашларининг 2019 йил 14 сентябрдаги 2737-III/КҚ-593-III-сон қўшма қарорига мувофиқ Ўзбекистон Республикаси Олий Мажлиси ҳузурида Ахборот соҳасини ва оммавий коммуникацияларни ривожлантириш масалалари бўйича жамоатчилик кенгаши (кейинги ўринларда – Жамоатчилик кенгаши) ташкил этилганлиги маълумот учун қабул қилинсин.

2. Давлат бошқаруви органлари ва бошқа давлат ташкилотлари:

Жамоатчилик кенгашининг сўровига кўра ахборот ва оммавий коммуникациялар соҳасини бошқариш фаолиятига оид таҳлилий, статистик ва бошқа ахборотни тақдим этиб борсин;

Жамоатчилик кенгаши фаолиятига ҳар томонлама, шу жумладан, йиғилиш ва муҳокамаларда масъул вакил ва экспертларнинг иштирокини таъминлашда, ахборот ва оммавий коммуникациялар соҳасини ривожлантириш бўйича тавсиялар ишлаб чиқишда кўмаклашсин;

ахборот ва оммавий коммуникациялар соҳасини ривожлантириш бўйича норматив-ҳуқуқий ҳужжатлар лойиҳаларини тайёрлашда, шунингдек, ахборот соҳасида аниқланган камчиликлар ва эътирозларни бартараф этишда Жамоатчилик кенгашининг таклиф ва тавсиялари ҳисобга олинишини йўлга қўйсин.

3. Белгилаб қўйилсинки:

Жамоатчилик кенгаши томонидан ишлаб чиқилган таклиф ва тавсиялар ахборот ва оммавий коммуникациялар соҳасидаги ҳуқуқбузарликларни ўрганиш ва текшириш, уларни бартараф этиш ёки олдини олиш бўйича чоралар кўриш учун асос бўлиши мумкин;

Вазирлар Маҳкамасининг “Ахборот фаолияти ва маълумотлар узатишни такомиллаштириш ва самарадорлигини ошириш бўйича идоралараро мувофиқлаштириш комиссиясининг янгиланган таркибини тасдиқлаш тўғрисида” 2019 йил 12 апрелдаги 304-сон қарори билан таркиби тасдиқланган Ахборот фаолияти ва маълумотлар узатишни такомиллаштириш ва самарадорлигини ошириш бўйича идоралараро мувофиқлаштириш комиссияси томонидан радиочастота спектри, маълумотлар узатиш тизими ва тармоқларидан оқилона фойдаланиш, ахборот хизматлари истеъмолчилари ҳуқуқларини ҳимоя қилиш, ахборот-мафкуравий хавфсизликни таъминловчи ташкилот ва тузилмалар ҳамкорлигини мувофиқлаштириш бўйича қарорлар қабул қилишда Жамоатчилик кенгаши томонидан ишлаб чиқилган таклиф ва тавсиялар кўриб чиқилиши шарт.

4. Ўзбекистон Республикаси Олий Мажлиси ҳузуридаги Нодавлат нотижорат ташкилотларини ва фуқаролик жамиятининг бошқа институтларини қўллаб-қувватлаш жамоат фондига Жамоатчилик кенгаши фаолиятини молиялаштириш учун унга давлат субсидияси ажратиб бориш тавсия этилсин.

5. Ўзбекистон Республикаси Олий ва ўрта махсус таълим вазирлиги, Ўзбекистон журналистика ва оммавий коммуникациялар университети Жамоатчилик кенгаши билан биргаликда уч ой муддатда ахборот макони шаклланиши шароитида давлат органларининг самарали фаолиятини таъминлаш кўникмаларига, жамоатчилик билан ишлашни ташкил этишнинг инновацион усул ва технологияларига, давлат хизматчиларининг ахборот маданияти ва медиа саводхонлигини оширишга оид махсус ўқув курслари дастурларини ишлаб чиқсин ва уларнинг фаолиятини йўлга қўйсин.

6. Ўзбекистон Республикаси Президенти Администрацияси ҳузуридаги Ахборот ва оммавий коммуникациялар агентлиги, Ўзбекистон Республикаси Ахборот технологиялари ва коммуникацияларини ривожлантириш вазирлиги, Инновацион ривожланиш вазирлиги, Ахборотлаштириш ва телекоммуникациялар соҳасида назорат бўйича давлат инспекцияси Жамоатчилик кенгаши ҳамда бошқа вазирликлар ва идоралар билан биргаликда уч ой муддатда қуйидагиларни назарда тутувчи миллий ахборот соҳаси ва оммавий коммуникацияларни ривожлантириш бўйича чора-тадбирлар дастурини ишлаб чиқсин ҳамда тасдиқласин:

очиқ ахборот маконини яратишга қаратилган саъй-ҳаракатларни бирлаштирадиган замонавий, демократик ва шаффоф майдон сифатида давлат ва оммавий ахборот воситалари, фуқаролик жамияти институтларининг самарали мулоқотини таъминлаш;

оммавий коммуникацияларни ривожлантириш ва ахборот соҳасини янада либераллаштириш ва демократлаштиришга, давлат органлари ва жамоат ташкилотлари фаолияти очиқлигини таъминлашга, аҳолининг ахборот маданиятини оширишга қаратилган тадбирлар ўтказиш;

очиқ ахборот маконини яратиш, шу жумладан, халқаро рейтингларда Ўзбекистон Республикасининг ўрнини яхшилаш ва мамлакатимиз оммавий ахборот воситалари эркинлиги индекслари юқори даражада бўлган илғор хорижий мамлакатлар қаторига киришини таъминлаш дастурлари бўйича таклифлар тайёрлаш;

очиқ ахборот маконини яратишнинг ташкилий-ҳуқуқий ва иқтисодий асослари, уни тартибга солиш соҳасида ҳуқуқни қўллаш амалиётининг жорий ҳолати мониторингини олиб бориш.

7. Мазкур қарорнинг бажарилишини назорат килиш Ўзбекистон Республикаси Бош вазирининг ижтимоий ривожлантириш масалалари бўйича ўринбосари Б.А. Мусаев ҳамда Ўзбекистон Республикаси Бош вазирининг маслаҳатчиси – IT-технологиялар, телекоммуникациялар ва инновацион фаолиятни ривожлантириш масалалари департаменти бошлиғи О.М. Умаров зиммасига юклансин.

**Ўзбекистон Республикасининг**

**Бош вазири А. Арипов**