**КОНСТИТУЦИЯ – ИНСОН ҲУҚУҚЛАРИНИ**

**РИВОЖЛАНТИРИШНИНГ ҲУҚУҚИЙ АСОСИ**

Ўзбекистон Республикаси давлат мустақиллигининг энг буюк ютуқларидан бири – мамлакатда тарихан қисқа муддатда миллий давлатчиликнинг мустаҳкам ҳуқуқий пойдевори яратилганлигидир. Бинобарин, ҳуқуқий давлатчилик сари интилган ҳар қандай демократик жамиятда Конституция устувор аҳамият касб этади. Конституция инсониятнинг ижтимоий ҳаётини ҳуқуқий тартибга солиш ва ташкил этиш бўйича Бош Қонун саналади. Конституция – демократик, сиёсий ва ҳуқуқий институтларнинг муҳим таркибий қисми ҳам ҳисобланади. Ўзбекистон Республикаси 12-чи чақириқ Олий Кенгашининг 1992 йил 8 декабрдаги 11-чи Сессияси томонидан Ўзбекистон биринчи Конституциясининг қабул қилиниши мамлакат тарихида оламшумул воқеа эди. Ўзбекистон Республикаси Марказий Давлат архивида 1992 йил 8 декабрда қабул қилинган Ўзбекистон Республикаси Конституциясининг яратилиши тарихи билан боғлиқ муҳим ҳужжатлар 19 та жилдда сақланмоқда. Конституцияга охирги тузатишлар 2017 йил 31 майда амалга оширилган. Конституциянинг 128 та моддасидан 33 тасига 58 та ўзгартириш киритилган. Яъни, 18 та моддага бир маротаба, 9 та моддага икки маротаба, 4 та моддага уч маротаба, 1 та моддага тўрта маротаба ва 1 та моддага олти маротаба ўзгартиш киритилган. 1993 йилда Конституциянинг дастлабки ўзгартириши 77-моддасидир. Ушбу моддада Олий Мажлис депутатлари сонини 150 нафар ўрнига – 250 нафар этиб белгилашга доир норма ўз ифодасини топган.

Конституцияга киритилган охирги ўзгартишлар ва қўшимчалар қуйидаги мақсадга қаратилган: демократик ислоҳотларни янада чуқурлаштириш ва фуқаролик жамиятини шакллантириш; давлат бошқарувини демократлаштириш, демократик ислоҳотларни янада чуқурлаштириш ва фуқаролик жамиятини шакллантириш; давлат бошқарувини демократлаштириш, давлат ҳокимияти субъектлари – Президент-давлат раҳбари, қонун чиқарувчи ва ижро этувчи ҳокимият ўртасидаги мувозанатни таъминлаш; ижтимоий-иқтисодий ва сиёсий-ҳуқуқий ислоҳотларни амалга ошириш, мамлакатни янгилаш ва модернизация қилишда сиёсий партиялар ролини кучайтириш. Кейинги пайтларда юртимизда халқ депутатлари Кенгашларининг роли, халқ ноибларининг ваколатлари тубдан оширилди. Сиёсий партияларнинг маҳаллий ҳокимият идораларини шакллантириш борасидаги ваколатлари босқичама-босқич кенайтирилди, депутатлик назорати эса мустаҳкамланди. “Ҳаракатлар стратегияси”нинг биринчи устувор йўналиши “Давлат ва жамият қурилишини такомиллаштириш” деб номланган. Унда демократик ислоҳотларни чуқурлаштириш ва мамлакатни модернизация қилишда Олий Мажлис палаталари, сиёсий партияларнинг ролини янада кучайтириш масаласи устувор ўринда турибди.

Конституция халқимиз учун мустақил тараққиёт йўлини белгилаб, миллий давлатчилик, янги сиёсий-ижтимоий тизим барпо этиш, демократик давлат ва фуқаролик жамияти қуришнинг ҳуқуқий пойдеворини яратиб берди. Ўзбекистон Республикаси Конституциясида “давлат” сўзи – 101, “Ўзбекистон” сўзи – 337, “Республика” сўзи – 374, “фуқаро” сўзи – 66, “шахс” сўзи – 30, “халқ” сўзи – 25, “эркинлик” сўзи – 25, “демократия” сўзи 7 марта ишлатилган. “Конституция” атамаси ҳуқуқий тушунча сифатида узоқ йиллар давомида турилча маъноларда қўллаб келинган. Аслида “CONSTITUIO” сўзи лотинча бўлиб, тизим, тартиб ўрнатиш, барпо этиш, ташкил қилиш деган маъноларини англатади. “Конституция деганда, биз ... онгу тафаккуримизнинг муайян мустаҳкам принципларидан келиб чиқадиган ва ижтимоий фаровонлик мақсадларига йўналтирилган, жамият риоя қиладиган аниқ ва ягона тизимга солинган қонунларнинг, қоида ва одатларнинг мужассамини тушунмиз”, дейди инглиз сиёсатчиси, давлат арбоби, ёзувчи Генри Сент-Жон виконт Болингброк.

Конституцияда мустаҳкамлаб қўйилган тамойил ва нормалар, шунингдек, биз танланган ва бутун дунёда эътироф этилган, “ўзбек модели” янада ривожланиб бормоқда. Конституцияда мустақил ўзбек давлатининг моҳияти, сиёсий, иқтисодий, ижтимоий ва ҳуқуқий тизимининг демократик табиати, унинг умуминсоний қадриятларга содиқлиги, фуқароларнинг ҳуқуқ ва эркинликлари юридик жиҳатдан қатъий белгилаб қўйилган.

Ўзбекистон Конституцияси, Инсон ҳуқуқлари умумжаҳон декларациясининг 30 та моддасида киритилган барча қадриятларни қамраб олиб, мукаммал суратда уларни акс эттириши билан, жаҳоннинг йирик ва демократик давлатлари асосий қонунлари қаторида ўзига муносиб ўрин тутади. Конституциянинг 13-моддасига биноан, Ўзбекистонда қонунчилик демократик, умуминсоний принципларга асосланиб, уларга кўра инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади, демократик ҳуқуқ ва эркинликлар, Конституция ва қонун билан ҳимоя қилинади. Ушбу модда ўзининг ёрқин ва комил ифодаси билан инсон мақомини ва унинг асосий ҳуқуқларини олий даражага кўтаради.

Ўзбекистон Конституциясининг энг муҳим томонларидан бири шундан иборатки, бу соҳада фақатгина умумий принципларни зикр этиб ўтиш билан четланиб қолмай, инсон ва фуқароларнинг асосий ҳуқуқ ва эркинликларини айрим бобларда кенг кўламда акс эттириб, уларнинг ҳимояси учун кафолат беради.

Конституциямиз миллий хавфсизлик ва мудофаа органлари тизимининг шаклланиши ва самарали фаолият кўрсатиши, ўзининг ҳам ички, ҳам ташқи сиёсатни давлатимиз, халқимизнинг олий манфаатлари, эл-юртимизнинг фаровонлиги ва хавфсизлигидан келиб чиққан ҳолда мустақил белгилайди. Мамалакатимизнинг халқаро муносабатларнинг тенг ҳуқуқли субъекти сифатидаги мақомининг ҳуқуқий асосларини белгилаб бергани – унинг беқиёс тарихий аҳамиятга яна бир яққол мисол.

Бугун, вақти ўтиши билан, ҳаётнинг ўзи, мамлакатимиз эришаётган юксак марралар Конституциямизда мустаҳкамлаб қўйилган, халқимизнинг орзу-умидлари, бугунги ва келажак манфаатларига жавоб берадиган қоида ва принципларнинг нақадар тўғри эканлигини исботламоқда.

Айни чоғда, Президент Ш. М. Мирзиёев мамлакат ҳаётининг турли соҳалари бўйича илгари сурилган ташаббуслар асосида қабул қилинаётган қонунлар, фармон ва қарорлар, муҳим Давлат дастурлари мамлакатимизда конституциявий тараққиётнинг янги босқичини бошлаб берди.

Хулоса қилиб айтганда, юртимизда демократик ҳуқуқий давлат ва адолатли фуқаролик жамияти, эркин бозор муносибатларига асосланган иқтисодиётни кўриш, халқимиз учун обод ва фаровон ҳаёт барпо этиш, халқаро майдонда ўзимизга муносиб ўрин эгаллашда асоси Қонунимиз мустаҳкам замин бўлиб келмоқда. Конституция – биз учун нафақат муҳим ҳаётий қўлланма, балки ғурур, ифтихор, керак бўлса, шу заминда истиқомат қилаётган, миллати, тили, динидан қатъи назар, барча инсонлар учун мустаўкам бир ҳимоя. Конституция – нафақат бугунг куннинг Қомуси, балки у ертанги кунимиз, кўраётган жамиятимиз истиқболини аниқлаб берувчи ҳужжат. Шундай экан, жамиятимиз ҳаётининг мезони бўлган Конституцияни чуқур ва ҳар томонлама ўрганшимиз, унинг маъносида етиб бориб, амалий ҳаётимизнинг доимий қўлланмасига айлантиришимиз даркор.

**ТАВАККАЛ Чориев,**

**Ўзбекистон Республикаси Олий**

**Мажлиси Қонунчилик палатаси**

**депутати, “Адолат” СДП фракцияси**

**ҳамда Мудофаа ва хавфсизлик**

**масалалари аъзоси**