**Ўзбекистон Республикасининг янги таҳрирдаги “Давлат харидлари тўғрисида”ги Қонуни лойиҳаси юзасидан   
МАЪРУЗА**

Давлат харидлари соҳасидаги муносабатларни тартибга солиш мақсадида Ўзбекистон Республикасининг “Давлат харидлари тўғрисида”ги Қонуни 2018 йил 9 апрелда қабул қилинган.

Мазкур Қонуннинг қабул қилиниши натижасида бюджет маблағларидан фойдаланишнинг самарадорлиги таъминланди, давлат харидлари соҳасида қабул қилинган норматив ҳужжатлар яхлитланди.

Ўзбекистон Республикаси **Молия вазирлиги** давлат харидлари соҳасида **ваколатли орган** ҳисобланади.

***Асос:*** *Ўзбекистон Республикаси Президентининг 2019 йил 10 январдаги “Ўзбекистон Республикаси Президенти ҳузуридаги Лойиҳа бошқаруви миллий агентлиги фаолиятини янада такомиллаштириш чора-тадбирлари тўғрисида”ги   
ПФ-5624-сонли Фармони.*

Ўзбекистон Республикаси Президентининг **2019 йил 27 майдаги   
ПФ-5729**-сонли Фармони билан тасдиқланган “2019-2020 йилларда коррупцияга қарши курашиш” **давлат дастурида** Молия вазирлигига **2019 йил 1 ноябрга қадар** давлат харидлари тизимини янада такомиллаштиришни назарда тутувчи “Ўзбекистон Республикасининг “Давлат харидлари тўғрисида”ги Қонунига ўзгартириш ва қўшимчалар киритиш тўғрисида”ги қонун лойиҳасини ишлаб чиқиш вазифаси юклатилган.

Шунингдек, Ўзбекистон Республикаси Президентининг **2019 йил 13 августдаги ПФ-5780**-сонли Фармонининг 26-бандида Ўзбекистон Республикаси Вазирлар Маҳкамасига “Давлат харидлари тўғрисида”ги Ўзбекистон Республикаси Қонунининг **янги таҳрирдаги лойиҳасини ишлаб** чиқиш ва ўрнатилган тартибда киритиш вазифаси белгиланган.

Шу муносабат билан, Осиё тараққиёт банки ва Жаҳон банки кўмагида вазирлик томонидан жалб этилган халқаро даражадаги маслаҳатчи (эксперт)лар ҳамда манфаатдор вазирлик ва идораларнинг мутахассис (вакил)ларидан иборат шакллантирилган Ишчи гуруҳи томонидан янги таҳрирдаги Ўзбекистон Республикасининг “Давлат харидлари тўғрисида”ги қонуни лойиҳаси тайёрланди.

Шунингдек, мазкур Қонун лойиҳаси **29 та вазирлик ва идоралар** билан келишилди.

Янги таҳрирдаги Ўзбекистон Республикасининг “Давлат харидлари тўғрисида”ги қонуни лойиҳаси **12 та боб, 84 та моддадан** иборат.

Қонун лойиҳаси давлат харидлари соҳасида очиқлик ва шаффофликни таъминлаш ҳамда давлат буюртмачиларига соддалик ва қулайликлар яратишга қаратилган.

Қонун лойиҳаси бўйича киритилган асосий янгилик ва ўзгартиришларни қуйидаги асосий долзарб йўналишларга бўлган ҳолда таҳлил қилиш мумкин.

**I Очиқлик ва шаффофликни таъминлаш бўйича:**

1. Ўзбекистон Республикасида давлат буюртмачилари томонидан амалга оширилган давлат харидлари тўғрисидаги **барча маълумотлардан кенг** жамоатчиликнинг эркин **фойдаланиш имконияти яратилади**. Давлат харидлари бўйича **марказий ахборот порталининг яратилиши** барча маълумотларни жамлаш, таҳлил қилиш ва мониторинг юритиш имконини соддалаштиради. Жумладан, тегишли далат органлари, солиқ, божхона қумитаси, давлат активларини бошқариш агентлиги, давлат хизматлари каби вазирлик ва идораларнинг дастурий таъминотлари билан маълумотлар алмашинувининг таъминланиши давлат харидлари соҳасидаги барча маълумотларнинг бир базага жамланиш имконини яратади.

2. Давлат харидлари жараёнида янада шаффофликни таъминлаш, тадбиркорлик субъектларини кенг жалб қилиш, шунингдек, коррупцион ҳолатларни бартараф этиш мақсадида **бенефициар мулкдор** тўғрисидаги маълумотлар очиқланиши белгиланмоқда.

***Асос:*** *Ўзбекистон Республикаси Президентининг 2020 йил 6 июлдаги “Рақобат муҳитини янада ривожлантириш ва иқтисодиётдаги давлат иштирокини қисқартириш бўйича қўшимча чора-тадбирлар тўғрисида”ги ПФ-6019-сонли-Фармони.*

*Жумладан қонун лойиҳасига мазкур тушунча ва унга таъриф берилган бўлиб****, бенефициар мулкдор*** *- пировардида мулкий ҳуқуқларга эгалик қиладиган ёки контракт бўйича товарлар (ишлар, хизматлар) етказиб берувчини амалда назорат қиладиган жисмоний шахс.*

3. Амалдаги қонунчиликка мувофиқ давлат харидларининг алоҳида тартиби белгиланган **Стратегик аҳамиятга эга бўлган хўжалик жамиятлари ва корхоналарнинг** харидлари ҳам қонунга мувофиқ белгиланган тартибдаги харид тартиб-таомиллари асосида амалга оширилиши белгиланмоқда.

***Маълумот учун:*** *(Стратегик аҳамиятга эга бўлган хўжалик жамиятлари тоифасига ҳозирги кунда ПҚ-3487-сон Қарорга мувофиқ* ***24 та йирик ташкилотлар*** *киритилган, масалан, «Олмалиқ КМК» АЖ, «Ўзбекнефтгаз» АЖ, «Ўзкимёсаноат» АЖ, «Ўзбекистон темир йўллари» АЖ, «Uzbekistan Airways» АЖ кабилар)*

*Шунингдек, Ўзбекистон Республикасида 2019 йил давомида барча амалга оширилган давлат харидлари* ***97 985,2 млрд.сўмни*** *ёки ЯИМнинг* ***19,1 фоизни*** *ташкил қилган бўлиб, шундан стратегик аҳамиятга эга хўжалик жамиятлари ва корхоналар томонидан амалга оширилган давлат харидлари* ***47 599 млрд. сўмни*** *ёки ЯИМнинг* ***9,3 фоизни*** *ташкил этган. Бу эса жами давлат харидларининг* ***48 фоизига*** *тенг.*

Стратегик аҳамиятга эга бўлган хўжалик жамиятлари ва корхоналарнинг харидлари ҳам қонунга мувофиқ харидларни амалга оширилиши тадбиркорлик субъектлари учун яна бир имконият ҳамда очиқликни таъминлаш имконини беради

***Асос:*** *Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ПФ-5729-сонли Фармони;*

4. Амалдаги Қонунга мувофиқ харид қилиш тартиб таомилларининг фақатгина **2 та тури** **электрон шаклда** амалга оширилиши белгиланган. Қонун лойиҳасида давлат харидларини амалга оширишнинг **барча турлари**, шу жумладан, **тендер, энг яхши таклифларни танлаш савдо**лари ўрнатилган тартибда **электрон шаклда амалга оширилиши белгиланмоқда**. Бу эса харидларда инсон омили иштирокини қисқартишга имкон яратади.

*Маълумот учун*: *Давлат буюртмачилари ҳамда стратегик аҳамиятга эга бўлган хўжалик жамиятлари ва корхоналари томонидан 2019 йил давомида тендер харид тури орқали жами* ***1430 та 2 560,5 млрд.сўмлик*** *ва танлов харид тури орқали* ***60345 та 11802,6 млрд.сўмлик*** *харидлар амалга оширилган.*

*2019 йил давомида* ***электрон дўкон*** *ва бошланғич нархни пасайтириш учун ўтказилган* ***аукцион*** *савдолари жами харидларнинг тақрибан* ***5 фоизни*** *ташкил этган холос.*

***Асос:*** *Ўзбекистон Республикаси Президентининг 2019 йил 5 декабрдаги “Давлат харидлари тизимини янада такомиллаштириш ва давлат харидлари жараёнига тадбиркорлик субъектларини кенг жалб қилиш чора-тадбирлари тўғрисида”ги ПҚ-4544-сонли қарори;*

**II Кенг рақобат муҳитини яратиш, тадбиркорликни ривожлантириш ва қўллаб-қувватлашга қаратилган чора-тадбирлар бўйича:**

1. Давлат харидларида носоғлом рақобатни олдини олиш, иштирокчи ва харид қилиш тартиб-таомиллари иштирокчисининг **аффилланган шахси** электрон бозор, аукцион, энг яхши таклифларни танлаш ва тендер савдолари бўйича **битта лотда иштирок этиши** ҳамда ихтисослашган ташкилот ёки унинг аффилланган шахси ўзи ташкилотчи бўлган харид қилиш тартиб-таомилида иштирокчиси сифатида иштироки **таъқиқланади**.

*Мисол учун: Ҳозирги кунда амалга оширилаётган давлат харидларида харид қилиш тартиб-таомиллари иштирокчисининг аффилланган шахсларининг савдоларда иштирок этиш ҳолатлари мавжуд.*

***Асос:*** *Ўзбекистон Республикаси Президентининг 2020 йил 6 июлдаги “Рақобат муҳитини янада ривожлантириш ва иқтисодиётдаги давлат иштирокини қисқартириш бўйича қўшимча чора-тадбирлар тўғрисида”ги ПФ-6019-сонли-Фармони.*

2. Давлат буюртмачилари харидни амалга ошириш учун савдо майдончаларидан сифатли хизмат кўрсатувчисини танлаш имкониятига эга бўлишидан келиб чиқиб, давлат харидлари бўйича махсус ахборот портали **операторлари сони кўпайтирилади** ва бу орқали операторлар ўртасида рақобат муҳити яратилади ҳамда савдо майдончалари сонининг кўпайиши тадбиркорлик субъектларига давлат харидларида кенг иштирок этишига имконият яратади. Шунингдек, мазкур савдо майдончалари давлат харидлари бўйича ягона маълумотлар базасини шакллантириш мақсадида Давлат харидлари марказий ахборот порталига боғланиши назарда тутилган.

***Асос:*** *Ўзбекистон Республикаси Президенти Администрациясининг 2020 йил   
4 сентябрдаги 02-2488-сонли йиғилиш баённомасида “Давлат харидлари марказий ахборот портали”ни ишга тушириш топширилган.*

3. Амалдаги қонунчиликка мувофиқ корпоратив буюртмачилар сифатида давлат корхоналари, устав фондида (устав капиталида) давлат улуши 50 фоиз ва ундан ортиқ бўлган юридик шахслар ҳамда устав фондининг (устав капиталининг) 50 фоизи ва ундан ортиғи 50 фоиз ва ундан ортиқ миқдорда давлат улушига эга юридик шахсга тегишли бўлган юридик шахслар белгиланган.

Амалиётда ушбу ташкилотлар томонидан **набиралар сифатидаги** ташкилотлар ёки **улушлар йиғиндиси сифатидаги** ташкилотлар ташкил этиш ҳолатлари кузатилмоқда.

Мазкур буюртмачиларнинг устав жамғармаси аксарият қисми давлат улуши эканлигидан келиб чиқиб, мазкур буюртмачилар **корпоратив буюртмачи** сифатида белгиланмоқда.

*Мисол учун:* *Устав жамғармасида икки ёки ундан ортиқ юридик шахслар* ***улушининг йиғиндиси*** *50 фоиздан юқори бўлган юридик шахслар-****“Ўзэнеротаъминлаш” АЖ*** *устав жамғармасидаги улушлари (Иссиқлик электр станциялари - 25,60%, Сирдарё иссиқлик электр станцияси - 29,40%, Янги Ангрен иссиқлик электр станциялари - 26,30%).*

*Устав фондининг (устав капиталининг) 50 фоизи ва ундан ортиғи 50 фоиз   
ва ундан ортиқ миқдорда давлат улушига эга юридик шахсга тегишли бўлган* ***юридик шахсларнинг улуши бўлган юридик шахслар*** *- “Ўзавтосаноат” АЖ - 100 % давлат улушига эга.“Узавтокомпонентс” МЧЖ – 100 % “Ўзавтосаноат” АЖ улушига эга.* ***Uzsungwoo МЧЖ, Uz-Koram kompani МЧЖ ва Автоойна МЧЖ,*** *“Узавтокомпонентс” МЧЖ улушига эга. (набираси)*

4. Давлат харидларини тизимлаштириш, режалаштириш ҳамда бюджет ва инвестиция жараёнларидаги режалаштириш, шунингдек, хўжалик фаолиятни режалаштириш ўртасида ўзаро боғлиқликни таъминлаш мақсадида давлат буюртмачилари томонидан **режа-жадвалларни** махсус ахборот порталида жойлаштиришнинг **аниқ муддатлари** белгиланмоқда.

Режа-жадвалларнинг ўз муддатларида киритилиши буюртмачиларнинг аниқ режа асосида фаолият юритишига асос, шунингдек, тадбиркорлик субъектлари учун ўз бизнес режаларини шакллантириш учун катта имконият ҳисобланади.

**III Коррупцияни бартараф этишга қаратилган чора-тадбирлар бўйича:**

1. Давлат харидларида **коррупцияга йўл қўймаслик принципи** коррупциянинг олдини олишга қаратилган чора-тадбирларни амалга ошириш ҳамда давлат харидлари субъектлари томонидан давлат харидлари тўғрисидаги ахборотнинг шаффофлигини ва очиқлигини таъминлаши учун муҳим асос бўлади.

2. **Жамоатчилик назорати**ни амалга ошириш, жавобгарликнинг белгиланиши, жазо муқаррарлиги тамойилининг ҳуқуқий асоси яратилганлиги, давлат харидлари соҳасида коррупцияга муросасиз муносабатнинг шаклланишига олиб келади.

***Асос:*** *Ўзбекистон Республикаси Президентининг 2019 йил 9-июлдаги “Аҳоли ва иқтисодиётни энергия ресурслари билан барқарор таъминлаш, нефть-газ тармоғини молиявий соғломлаштириш ва унинг бошқарув тизимини такомиллаштириш чора-тадбирлари тўғрисида”ги ПҚ-4388-сон қарори.*

3. Давлат буюртмачисининг харидларни амалга оширишга **масъул бўлган шахснинг касбий маҳоратга эга бўлиши** мақсадида малакасини мунтазам равишда ошириб бориши ваколатли орган томонидан ташкил этиладиган **мажбурий ўқитиш орқали таъминланиши** белгиланади.

***Асос:*** *Ўзбекистон Республикаси Президентининг 2019 йил 5 декабрдаги “Давлат харидлари тизимини янада такомиллаштириш ва давлат харидлари жараёнига тадбиркорлик субъектларини кенг жалб қилиш чора-тадбирлари тўғрисида”ги ПҚ-4544-сонли қарори;*

4. Ўзбекистон Республикаси **Ҳисоб палатаси** давлат буюртмачилари томонидан амалга оширилган **давлат харидларини аудитдан ўтказади** ва ҳар йилнинг якуни бўйича аудит натижаларини Олий Мажлис Қонунчилик палатасига киритади, шунингдек, **очиқ ахборот манбаларда эълон қилиб боради**.

5. **Коррупцияга қарши курашиш ва харид стандартлари бўйича сертификатлаштириш** тизими жорий этилади ҳамда давлат харидлари иштирокчилари томонидан коррупцияга қарши аризасини тақдим этиш талаби киритилади.

***Асос:*** *Ўзбекистон Республикаси Президентининг 2019 йил 27 майдаги “Ўзбекистон Республикасида коррупцияга қарши курашиш тизимини янада такомиллаштириш чора-тадбирлари тўғрисида” ПФ-5729-сонли Фармони билан тасдиқланган “2019-2020 йилларда коррупцияга қарши курашиш” давлат дастури.*

6. Махсус ахборот порталида давлат харидларини режалаштириш, харид қилиш тартиб-таомилларини амалга ошириш, шартнома тузиш, давлат харидлари мониторингини олиб бориш ва назорат қилиш **жараёнлари тизимлаштирилади**. (Цикл)

**IV Буюртмачиларга қулайликлар яратишга қаратилган чора-тадбирлар бўйича:**

1. Аксарият давлат буюртмачиларининг эътирозлари давлат харидларини амалга оширишнинг муддатларида эканлигини ҳисобга олган ҳолда, шунингдек, бажарилиши лозим бўлган дастурларнинг ижросини тўлиқ таъминлаш мақсадида **харидларни амалга ошириш муддатлари қисқартирилди**. Бу эса ўз навбатида давлат дастурларининг ўз вақтида бажарилиши имкониятини оширади.

*Масалан, Электрон бозор-* ***бир иш куни****, (амалдаги таҳрирда қирқ саккиз соат), аукцион - камида* ***беш кун*** *(амалдаги таҳрирда камида ўн кун), танлаш - камида* ***беш кун*** *(амалдаги таҳрирда танлов камида ўттиз кун) ва тендер - камида* ***ўн беш кун*** *(амалдаги таҳрирда тендер камида ўттиз кун) этиб белгиланмоқда.*

2. Давлат буюртмачиларига **харид қилиш тартиб-таомиллари турларини танлаш** имкониятлари оширилади. Бунда ҳар бир харид тури рақобатли харид шаклида эканлигидан келиб чиқиб, электрон бозор, аукцион ва танлаш учун харидларни амалга ошириш мезонлари мувофиқлаштирилади, яъни базавий ҳисоблаш миқдори **бюджет буюртмачилар** учун **олти минг бараваригача**, **корпоратив буюртмачилар** учун эса **йигирма беш минг бараваригача** этиб белгилаш таклиф этилган. Бунда давлат буюртмачилари учун рақобатли харид турини танлаш имконияти яратилади.

3. Давлат буюртмачилари учун тезкор, кутиб бўлмас харидларни амалга ошириш имкониятини яратиш мақсадида бир шартнома бўйича базавий ҳисоблаш миқдорининг **эллик бараваридан ошмайдиган**, бироқ **бир йилда** бир давлат буюртмачиси учун базавий ҳисоблаш миқдорининг **минг** (бюджет буюртмачилар учун **беш юз**) баравари миқдордаги суммадан кўп бўлмаган товарларнинг (ишларнинг, хизматларнинг) давлат харидларини **тўғридан-тўғри шартномалар асосида амалга ошириш имконияти яратилади**.

3. Давлат харидлари тартиб-таомилларининг ўтказилиш жараёнини соддалаштириш, давлат буюртмачисининг масъулиятини янада ошириш мақсадида **Харид комиссияси таркиби соддалаштирилиши таклиф этилади.**

4. Давлат буюртмачилари томонидан буюртмалар шакллантиришда товар, иш ва хизматларнинг аниқ тавсифини киритиш имконини соддалаштириш мақсадида, Халқаро стандартларга уйғун тарзда товарларнинг (ишларнинг, хизматларнинг) стандартлаштирилган **ягона миллий классификатори** жорий этилади.

***Асос:*** *Ўзбекистон Республикаси Президентининг 2019 йил 13 августдаги “Хусусий мулкни ҳимоя қилиш ва мулкдорлар ҳуқуқларининг кафолатларини кучайтириш,тадбиркорлик ташаббусларини қўллаб-қувватлаш борасидаги ишларни ташкил қилиш тизимини тубдан такомиллаштириш бўйича қўшимча чора-тадбирлар, шунингдек, тадбиркорлик субъектларининг молиявий ресурслар ва ишлаб чиқариш инфратузилмасидан фойдаланиш имкониятларини кенгайтириш тўғрисида”ги ПФ-5780-сонли Фармони.*

**V Қонун лойиҳасиниг Ўзбекистон Республикасининг халқаро рейтинглардаги ўрнига таъсири**

**Қонун лойиҳасини ишлаб чиқиш жараёнида халқаро рейтинг ташкилотларининг баҳолаш мезонлари ҳам эътиборга олинди. Масалан,**

**“Бизнесс юритиш” индекси (Doing business)** бўйича давлат харидлари соҳасида амалга оширилган тадқиқотлар, амалдаги яхлит норматив-ҳуқуқий база ва амалга оширилаётган ислоҳотлар, давлат харидларининг **электрон тизими ва савдо майдончалари фаолияти**, бюджет тизими ҳаражатларини баҳолаш тизими, тўлов, унинг муддатлари ва сифатни баҳолаш тизими, шикоятларни кўриб чиқиш жараёни каби мезонлар бўйича баҳоланиши инобатга олинган.

**Халқаро валюта фондининг** **Давлат инвестицион лойиҳаларини бошқаришни баҳолаш (IMF PIMA) дастури** тендер жараёнининг тоифалари бўйича ўтказиладиган тендерлар сони ва қиймати, давлат харидларида **бўлиб ўтган ёки бўлиб ўтмаган** ва **бекор қилинган жараёнлар сони**, маҳаллий ва хорижий етказиб берувчилар билан тузилган шартномаларнинг сони ва қиймати, давлат харидлари жараёнида учрайдиган шикоятлар тўғрисидаги маълумотларни ҳисобга олган ҳолда баҳолайди.

**Европа тикланиш ва тараққиёт банки** (Жахон савдо ташкилотининг давлат харидлари бўйича келишув нормалари (GPA) ва ЮНСИТРАЛ қонун модели) харидларни амалга ошириш жараёнида ҳалоллик, шаффофлик, рақобатбардошлик, мутаносиблик, барқарорлик, қонун ва қонуности хужжатларга риоя этиш даражалари каби баҳолаш мезонларига асосланади.

**Иқтисодий ҳамкорлик ва тараққиёт ташкилотининг** Истанбул коррупцияга қарши курашиш бўйича чора-тадбирларидаги қуйидаги нормалар ва тавсиялар кўзда тутилган:

“Давлат харидлари тўғрисида”ги Қонунни қабул қилиш ва ушбу меъёрий хужжат қабул қилингандан сўнг давлат харидлар тизимини такомиллаштириш;

давлат харидлари жараёнининг ҳар бир босқичида **шаффофликни таъминлаш** орқали потенциал етказиб берувчиларга нисбатан адолатли   
ва тенг муносабатларни ривожлантиришга кўмаклашиш;

**барча асосий манфаатдор томонлар**, шу жумладан, маҳаллий ва хорижий етказиб берувчилар **онлайн портал орқали** давлат харидлари тўғрисидаги **маълумотларга тўсқинликларсиз эга бўлишини таъминлаш**;

давлат харидлари жараёнида бюджет жараёнининг барча босқичларида молиявий оқимларнинг **шаффофлигини таъминлаш**;

етказиб берувчилар учун ички назорат талабларини, мувофиқлик механизмларини ва коррупцияга қарши дастурларни, шу жумладан тегишли мониторинг тартибларини ишлаб чиқиш;

изчил ва барқарор институционал, ҳуқуқий ва меъёрий базага эга бўлиш;

рақобатбардош савдо тартиб-таомилларидан фойдаланиш. Чекловлардан фойдаланишни ва ягона етказиб берувчидан сотиб олиш амалиётини чеклаш;

давлат харидлари натижаларини даврий ва изчил баҳолаш,

рақамли технологиялар соҳасидаги энг сўнгги ишланмалардан фойдаланиш, бу электрон харидлар бўйича комплекс ечимларни амалга оширишга имкон беради, бу давлат харидларининг бутун жараёнини қамраб олади.

**Иқтисодий ҳамкорлик ва тараққиёт ташкилотининг харид тизимларини баҳолаш методологиясига (MAPS)** мувофиқ ҳуқуқий, меъёрий ва сиёсий тузилма, институтционал тузилма ва бошқарув салоҳияти, давлат харидлари операциялари ва бозор амалиёти, давлат харидлари тизимининг ҳисобдорлиги, инсофлилиги ва шаффофлилиги мезонлари асосида давлат харидлари соҳасидаги эришилган ижобий натижалар баҳоланади.