Аҳоли бандлигини таъминлаш энг асосий вазифага айланади

Маълумки, мамлактимизнинг барча маҳаллаларида “Темир дафтар”, “Аёллар дафари” ва “Ёшлар дафтари”ни юритиш йўлга қўйилди. Биз ҳам сайловчилар билан учрашувларда айни йўналишдаги ишларни назоратимизга олдик, улар билан ишлашни тизимли йўлга қўйдик.

Мазкур дафтарлардаги фуқаролар бандлигини таъминлашда, биринчи галда, тадбиркорликнинг турли йўналишларида имкониятлар тақдим этяпмиз. Масалан, ўз ихтисослигимиздан келиб томорқачилик, деҳқончилик билан шуғулланиб, даромад топишларига кўмаклашяпмиз.

Президентимизнинг “2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясини “Ёшларни қўллаб-қувватлаш ва аҳоли саломатлигини мустаҳкамлаш йили”да амалга оширишга оид давлат дастури тўғрисида”ги фармонида ҳам бу йўналишдаги ишларга алоҳида тўхталиб ўтилди.

Хусусан, иқтисодиётни ривожлантириш, камбағалликни қисқартириш ва узоқ муддатли барқарор ўсишнинг пойдеворини яратиш мақсадида ишсиз оила аъзолари бор оилаларга, шунингдек, юқори қайд этганимиз – дафтарларга киритилган фуқароларга деҳқончилик билан шуғулланиш имкониятлари кенгайтирилиши белгиланди.

Яъни, уларга деҳқончилик билан шуғулланишлари учун янги ўзлаштирилган, лалми, фойдаланилмаётган ер майдонларида 0,1 гектардан 1 гектаргача ер ажратиладиган бўлди. Ушбу ажратилган ер майдонлари фуқароларга қийинчилик туғдирмаслиги, ортиқча оврогарчилик келтириб чиқармаслиги учун суғориш тизими ҳамда электр энергияси билан таъминланиши белгиланди. Берилган ерларни ўзлаштиришда субсидиялар ажратилишининг йўлга қўйилиши ҳам имкониятнинг яққол кўринишидир.

Айтиш мумкинки, бу йўналишдаги ишлар яна бир муҳим ҳужжат билан тасдиқланиши улкан ютуқ бўлиши билан бирга, муаммолар ечими учун дадил қадамдир. Чунки қишлоқ хўжалиги вазирлиги, Фермер, деҳқон хўжалиги ва томорқа ер эгалари кенгаши билан биргаликда 2021 йил 1 апрелга қадар ҳар бир туманнинг имконияти ва ривожланиш йўналишидан келиб чиқиб, эҳтиёжманд оилаларга деҳқончилик билан шуғулланишлари кумаклашиш тизими йўлга қўйилади.

Шунингдек, жорий йилдан “Темир дафтар”, “Аёллар дафтари” ва “Ёшлар дафтари”га киритилган фуқароларнинг ўзини-ўзи банд қилиши, тадбиркорлик фаолиятини бошлаши, зарур асбоб-ускуна ва меҳнат қуролларини харид қилиши учун 7 миллион сўмгача субсидиялар ажратилади. Буларнинг барчасини аҳоли бандлигини таъминлаш ва даромадини оширишга қаратилган катта эътибордир.

Бегали ҚОДИРОВ,

Олий Мажлис Қонунчилик палатаси депутати