**«Ўзбекистон Республикасининг айрим қонун ҳужжатларига   
ўзгартиш ва қўшимчалар киритиш тўғрисида»ги   
Ўзбекистон Республикаси қонуни лойиҳасига**

**ТУШУНТИРИШ ХАТИ**

**Қонун лойиҳасининг моҳияти ва мазмунининг қисқача тавсифи**

Сўз ҳамда фикрлаш эркинлигини қонуний асосда кафолатлаш ҳуқуқий демократик давлатнинг ажралмас қисми ҳисобланади. Сўнгги йилларда Ўзбекистонда сўз эркинлигини, фикрлар хилма-хиллигини, одамлар ўз қарашларини очиқ-ошкора ифода этишини амалда таъминлаш учун барча шарт-шароит яратилиб келинмоқда. Бугунги кунда мамлакатимизда оммавий ахборот воситалари фаолиятининг кафолатларини таъминлаш мақсадида Конституция билан бир қаторда бошқа турдаги қонунлар қабул қилинган.

Бироқ сўнгги вақтларда веб-сайт ёки веб-сайт эгалари, шу жумладан блогерлик фаолияти билан шуғилланувчи шахсларнинг ахборот олиш ва уни тарқатиш маданияти тўлиқ шаклланмагани сабабли, ушбу шахслар ўз ҳуқуқларини амалга оширишларида бошқа шахсларнинг қонун билан қўриқланадиган ҳуқуқ ва манфаатларига зарар етказиш ҳолатлари кузатилмоқда. Қолаверса, бундай шахсларнинг ахборот тарқатиш соҳасидаги ҳуқуқий маданияти шаклланмаганлиги келажакда улар томонидан қонун талабларини бузиб, ўз веб-сайтидан ва (ёки) веб-сайт саҳифасидан мамлакатнинг мавжуд **конституциявий тузумини, ҳудудий яхлитлигини зўрлик билан ўзгартиришга даъват этиш, уруш, зўравонлик ва терроризмни, шунингдек, диний экстремизм, сепаратизм ва фундаментализм** **ғояларини тарғиб қилиш, давлат сири бўлган маълумотларни ёки қонун билан қўриқланадиган бошқа сирни ошкор этиш**, **миллий, ирқий, этник ёки диний адоват қўзғатувчи**, **фуқароларнинг шаъни ва қадр-қимматига ёки ишчанлик обрўсига путур етказувчи**, уларнинг **шахсий ҳаётига аралашишга** йўл қўювчи ҳамда **оммавий тартибсизликларга** даъват этувчи контентни тарқатиш эҳтимолини оширади.

Шу сабабли, барча қатори ахборот эгаларининг ҳам сўз масъулияти ва унинг оқибатлари бўйича жавобгарликни ҳис қилиши, бошқа шахсларнинг ҳуқуқлари кафолатланиши ҳам тегишлича белгилаб қўйилиши мақсадга мувофиқ ҳисобланади. Оммавий ахборот воситалари фаолиятини тартибга соладиган махсус қонунларнинг яратилиши, ҳуқуқий ҳужжатларнинг яхлит тизимини яратади, соҳадаги муносабатларнинг ҳуқуқий аниқлигини таъминлайди ҳамда оммавий ахборот воситаларининг амалда эркинлигини кафолатлашга хизмат қилади. Бунда барча томонларнинг ҳуқуқ ва мажбуриятлари аниқ белгиланиб, кейинчалик ўз ҳуқуқларини суд тартибида таъминланишига имкон беради.

Бундан ташқари, мамлакатимизда амалга оширилаётган ижтимоий ҳаётни демократлаштириш жараёнлари миллий ахборот қонунчилигини либераллаштириш масалаларини, қисман ахборотни тарқатиш жараёнлари доирасида қатор ҳуқуқбузарлик ва жиноятлар содир этилишига юридик жавобгарлик чораларининг сусайиши ўз ўрнида фуқаролик жамияти субъектларининг сиёсий ва ижтимоий фаоллигини оширишига, шунингдек долзарб, ишончли ва жамият учун муҳим бўлган ахборотни эркин тарқатишга имкон бериши лозим.

Юқоридагиларни инобатга олиб, Ўзбекистон Республикаси Олий Мажлиси Қонунчилик палатасидаги Ўзбекистон «Миллий тикланиш» ДП ва «Адолат» СДП фракциялари ташаббуси билан «Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида»ги Ўзбекистон Республикаси қонуни лойиҳаси ишлаб чиқилди.

**Қонун лойиҳасининг мақсад ва вазифалари, шунингдек асосий қоидалар**

Қонун лойиҳаси концепцияси Ўзбекистон Республикасининг Жиноят, Маъмурий жавобгарлик тўғрисидаги кодексларига ҳамда «Ахборотлаштириш тўғрисида»ги Ўзбекистон Республикаси қонунига айрим ўзгартиш ва қўшимчалар киритишни назарда тутади.

Қонун лойиҳасининг мақсади – «Ахборотлаштириш тўғрисида»ги Ўзбекистон Республикаси қонунига веб-сайт ёки веб-сайт эгалари, шу жумладан блогерларнинг оммавий тартибсизликлар ва зўровонликни даъват этиш, аҳоли хавфсизлигига таҳдид солувчи ёлғон маълумот тарқатиш, зўравонликни ёки шафқатсизликни тарғиб қилиш, ҳуқуққа хилоф ҳаракатларни содир этиш мақсадида ахборотни тарқатишларига қарши қонунчилик нормаларини киритишдан иборат.

Кўрсатилган мақсадлардан келиб чиқиб, қонун лойиҳаси асосида қуйидаги қонунбузарлик ҳолатларини олдини олиш назарда тутилмоқда:

- оммавий тартибсизлик ва фуқароларга нисбатан зўровонлик қилишга оммавий даъват этиш;

- фуқароларни қонун ҳужжатларига риоя қилмаслик ёки уларни бузишга омма олдида, шунингдек оммавий ахборот воситалари орқали даъват қилиш;

- жамоат тартибига ёки хавфсизлигига таҳдид солувчи ёлғон маълумот тарқатиш;

- жамият, давлат, давлат рамзларига ҳурматсизликни намоён этувчи беодоблик билан ифодаланган ахборотни тарқатиш;

- порнографияни, зўравонликни ёки шафқатсизликни тарғиб қилиш, шунингдек ўзини ўзи ўлдиришга тарғиб қилиш;

- вояга етмаганларни уларнинг ҳаёти ва (ёки) соғлиғига, ёхуд ўзга шахсларнинг ҳаёти ва (ёки) соғлиғига таҳдид солувчи ҳуқуққа ҳилоф ҳаракатларни содир этишга ундашга ва бошқа тарзда жалб қилишга йўналтирилган ахборотларни тарқатиш сингари қонун бузилиш ҳолатларини олдини олиш ва бу турдаги ҳуқуқбузарликларга нисбатан жазо чораларини кучайтириш, шунингдек веб-сайт ва (ёки) веб-сайт саҳифасининг эгаси, шу жумладан блогерлар ўзлари тарқатаётган контентлари устидан доимий мониторинг олиб боришлари ва қонун билан белгиланган талабларга қатъий риоя этишларини назарда тутади.

**Қонун лойиҳасини қабул қилишдан кутилаётган натижалар**

Қонунга хилоф, давлат ва жамият хавфсизлигига таҳдид солувчи, ахборотни тарқатганлик учун юридик жавобгарлик чораларининг кучайтирилиши, фуқароларнинг ахборот ҳуқуқларини ҳимоя қилиш, коммуникация тизимига долзарб ва ишончли ахборотларнинг киритилишига, шунингдек жамиятнинг хафвсизлиги ва барқарорлигини таъминлашга кўмак беради.

**Қонун лойиҳаси юзасидан халқаро тажрибани ўрганиш**

Қонун лойиҳасини ишлаб чиқишда бир неча хорижий мамлакатлар тажрибаси ўрганиб чиқилди. АҚШ, Туркия, Россия Федерацияси ва Инсон ҳуқуқлари ва асосий эркинликларини ҳимоя қилиш тўғрисидаги Европа конвенцияси шулар жумласидандир.

Ўрганилган барча давлатларнинг қонунчилигида қонунга хилоф, давлат ва жамият хавфсизлигига таҳдид солувчи ахборотларнинг тарқалишига нисбатан тақиқ ўрнатилган.

**Умумий қоидалар**

Қонун лойиҳасининг қабул қилиниши Ўзбекистон Республикасининг Давлат бюджетидан қўшимча харажатларни талаб қилмайди, қолаверса давлат даромадларининг камайиши ёки давлат харажатларининг ортишига, шунингдек Давлат бюджетининг моддалари бўйича ўзгаришларни назарда тутмайди.

**Ўзбекистон Республикаси Олий Мажлиси   
Қонунчилик палатаси депутатлари**

**И.З. Абдуллаев**

**У.Р. Джабборов**

**Г.А. Агзамова**

**О.У. Абдуллаева**