**ТОЗА ИНСОН ВА ТОЗА ШЕЪРИЯТ**

Комил Жўра ижодига чизгилар

***Гулбаҳор Саидғаниева,***

***филология фанлари номзоди, доцент***

Қўқон адабий муҳитининг ўзига хослиги унинг мумтоз адабиёт анъаналарини кўпроқ сақлаб қолганлиги ва ҳозирга қадар давом эттириб келаётганлигидадир. Барҳаёт наволарни, аруз оҳангларини қайта тирилтириб, унинг ривожига ҳисса қўшган шоирлардан бири бу Комил Жўрадир. Комил, Комил Жўра тахаллуслари билан ижод қилган шоир сифатида Қўқон адабий муҳитига оид кўплаб адабий манбаларда унинг номини учратамиз.

Комил Жўра (Комилжон Жўраев) 1937 йил, 18 сентябрда Қўқон шаҳрига туташ Данғара туманининг Ганжиравон қишлоғида туғилган. Отаси Жўрабой Шоҳмурод ўғли боғбончилик билан шуғулланган. Боғлар, гўзал табиат унда шеъриятга қизиқиш уйғотди. Илк ёзганларини Ўзбекистон халқ шоири, мавлоно Чархий (Асқарали Ҳамроалиев)га олиб борди. Шундай қилиб, илк асарлари матбуот юзини кўра бошлади. Аста-секин адабий жараёнда унинг номи қатъий ўрин олди, шеърлари республика бўйлаб қўшиқ қилиб куйлана бошлади.

Комил Жўра Қўқон давлат педагогика институтининг ўзбек тили ва адабиёти факультетида таҳсил олган, уни 1965 йилда тамомлаган. Ўқиш даврида Иномжон Расулов, Лутфуллахон Зоҳидов, Низомжон Абдуллаев, Бобожон Мадалиев каби устозлардан таълим олди.

Умрини маориф соҳасига, туман миқёсидаги турли раҳбарлик лавозимларида халқ хизматига бағишлади.

Шоир Ўзбекистон Ёзувчилар уюшмаси аъзоси эди. Унинг 80 йиллиги Данғара туманида кенг нишонланди. Бир йилдан сўнг шоир 2018 йилда 81 ёшида вафот этди.

Шоирдан уч тўплам мерос бўлиб қолди. 1995 йилда шоирнинг “Сарвинозим” шеърлар тўплами “Фарғона” нашриётида босилиб чиқди. 2002 йилда “Ёзувчи” нашриётида нашр этилган “Муҳаббат гулшани” тўплами унинг иккинчи китобидир. Бундан ташқари, “Оқ ўрик қўшиғи” достони ҳам 2002 йилда алоҳида китоб бўлиб нашр этилган.

Комил Жўра ҳақида турли баёзлар,[[1]](#footnote-1) газета-журнал материаллари, ўз шеърий тўпламлари, Қўқон адабиёт музейи материаллари, [www.ziyouz.uz](http://www.ziyouz.uz) сайти орқали қисқача маълумотлар олиш мумкин.

Мавлоно Чархийнинг шогирди сифатида устозга садоқати, адабиётга, шеъриятга муҳаббати ҳақида Чархийнинг сафдоши, қўқонлик ғазалнавис шоир, Ўзбекистон халқ шоири Собир Абдулла ёзади, ижодига баҳо беради. Чархий ва Комил Жўра муносабатларини жуда эҳтиром билан тасвирлайди ҳамда Комил Жўрага оқ йўл тилайди. Оқ йўлни қуйидаги тўртлик билан якунлайди:

Ёзибсан ҳар ғазал бир имтиҳондир,

Ғазал мухлислари кўнглини қондир.

Босишни этма тарк, олдинга интил,

Десунлар шеърият ганжи равондир![[2]](#footnote-2)

Собир Абдулла шеърий тилак билдирар экан, сўз ўйини қилади, яъни ийҳом санъатини чиройли қўллаган ҳолда шеърият ҳаётнинг, тирикликнинг ганжи, хазинаси дейиш билан бирга, шоирнинг ганжиравонлик эканига ишора қилади.

Девон сўнгида адабиётшунос олим, филология фанлари номзоди Рустамжон Тожибоевнинг мақоласи келтирилади. Р.Тожибоев Мустақиллик йилларида ижод қилиб келаётган 18 та қўқонлик ижодкорлар номини санаб ўтади ва “...Хўқанди латиф адабий муҳитининг бой анъаналари ҳозир ҳам ўнлаб истеъдод эгалари томонидан давом эттириб келинмоқда” дейди.[[3]](#footnote-3) Олим ана шу ижодкорлар ичида Комил Жўранинг алоҳида овози, сози борлигини таъкидлар экан, унинг устози Чархий воситасида Ғафур Ғулом, Собир Абдулла, Миртемир, Содир Эркинов каби сўз санъаткорлари билан танишгани, уларнинг маслаҳатлари билан камолга етганини ёзади.

Шоир Комил Жўра анъанавий жанрларда, арузда ижод қилиб келган шоирлардандир. Ижодининг аксариятини ғазал ва мухаммаслар ташкил этади. У девонда Комил тахаллусини қўллайди.

Комил Жўра мустақиллик даври Қўқон адабий муҳитида тўлиқ девон тузган ягона шоир десак адашмаймиз. Унинг “Муҳаббат гулшани” девони дебоча билан бошланади. Унга дебочадан ташқари 100 ғазал, 2 мустазод, 1 қасида, 4 маснавий, 3 мураббаъ, 14 мухаммас, 1 мусаддас, 1 мусамман, 8 рубоий, 1 қитъа, 3 туюқ, 1 чистон, 10 фард кирган. Девон олдинги бир қитъадан ташқари “Даъват” номли олтилик қитъа билан якунланади. Комил Жўра девонининг ўзига хослиги шундаки, мумтоз шоирлардан фарқли ўлароқ, барча шеърларни номлайди. Яна ҳам эътиборлиси, девонни араб ёзуви ҳарфлари асосида эмас, кирилл ёзуви алифбоси асосида тузади. Яъни, ғазаллар қофиялари кирилл алифбоси ҳарфлари асосида ***а*** ҳарфидан бошланиб, ***ҳ*** ҳарфигача давом этади.

Дебочада шоир ўзига устоз деб билган шоирлар номини зикр этади:

Эл тузиб Эркин Наво, Собиру Чархий, Ниҳон

Учқунидин Лутф ила сачради бир оз менга.

Сиз улуғ уммонсиз, кичкина ирмоқчаман,

Сиздан ўтинчим кўмак, қўл тутинг устоз менга!

Эй азиз устозларим, ушбу чаман ичра мен,

Янги баёзни тузай, сиз беринг овоз менга.[[4]](#footnote-4)

Кўринадики, шоир бу ерда арузда ёзган, ўзи кўп мутолаа қилган мумтоз ва замонавий шоирларга мурожаат қилмоқда. Кўҳна арузни “Ёшлик девони”да тирилтирган Эркин Воҳидов, туркий тил шуҳрати учун жиҳод айлаб, бутун адабий ва илмий фаолиятини туркийда битган, туркий арузни яратган Алишер Навоий, даврлар чақмоқларига қарамай, арузда ижод қилиб, ўзлигидан чекинмаган Собир Абдулла ва Чархийлар, янги ўзбек адабиётининг яратувчиларидан бўлган жасоратли Ҳамза Ҳакимзод Ниёзий – Ниҳон, туркий аруз, туркий шеърият маликул каломи Лутфий номларининг эсланишида ҳам рамз бордир. Комил Жўра Лутфий ўз ижоди билан истеъдодли шогирдларига замин яратгани каби фаолият кўрсатди, Навоийдек тил учун, мумтоз адабиёт учун қайғурди, Собир Абдулла ва Чархий каби кўҳна арузимизни, кўҳна жанрларимизни, адабий анъаналаримизни давом эттирувчи кўприк бўлишга қасд қилди. Ҳамза каби янгиликлардан қўрқмади, Эркин Воҳидов каби янги давр руҳини берувчи янги баёз тузди.

Девондаги “Суханпардозим устозим” ғазалида шоирнинг ўзи устози Чархий эканини қатъий таъкидлайди:

Ҳамиша фахр этар Комил, садоқатдан чароғон дил,

Қўқонлик Чархий Мавлоно, суханпардозим – устозим. (33-бет)

Девондаги “Шукрона” деб номланувчи биринчи ғазал анъанавий тарзда Оллоҳ ҳамдига бағишланади. Шеърий девонни фалсафий, ватан мадҳига бағишланган, сиёсий мавзудаги ва муҳаббат мавзусидаги ғазаллар ва бошқа жанрлардаги шеърлар ташкил этади. Комил Жўра ижодининг мавзулари ранг-барангдир.

Айниқса, унинг “Меҳр унда пайдо бўлмаса”, “Донолигингни айтай”, “Умринг зиёда бўлсин”, “Сарвинозим” каби ғазаллари жуда машҳур. Кўплаб ғазаллари қўшиққа айланган.

“Осиё” ғазали шоирнинг ижтимоий-сиёсий қарашларини акс эттиради. (Ғазал мунсариҳи мусаммани матвийи макшуф баҳрида (оҳанги: муфтаилун фоилун муфтаилун фоилун; тақтеъи: - v v - / - v - /- v v - / - v -) ёзилган.)

Унинг Осиё таърифидаги “чекди фиғон”, “ранги сомон” эпитетлари Осиё мамлакатлари тарихи ҳақида тасаввуримизни жонлантиради. Тарихий қаҳрамонлар Широқ, Темур Малик, Тўмарис, Спитаменлар қаҳрамонликлари ёдга олинади. Ибн Сино, Беруний, Улуғбек каби алломалар бобида сўз айтар экан, айниқса, “Ибн Сино тиббиёт илмига солиб асос, Дардига лек топмади чора ҳамон Осиё” дея ўксинади. Ўз даврида Алишер Навоий, Машраб, Бобур, Фурқату Муқимийнинг ҳам қадрига етмади бу Осиё дейди! “Турди томошо кўриб тунд оломон Осиё” дея оломон психологиясини, лоқайдликни қоралайди. Аслида “дорга осилган Машраб” эмас, Осиё эди, “ҳужрада жон берган Муқимий” эмас, Осиё эди. Ғазал сўнгида “талантларни тан олган ҳур замон келди” дейди шоир.

Юқоридаги каби шеърларда мумтоз лирикадан фарқли равишда Комил Жўра ижодида кескин ижтимоий фикрлар, сиёсий қарашларни кўрамиз. Ватанпарварлик мавзусида “Ватанга қил фидо жон”, “Ватан”, “Тахту бахтим”, “Тургил аҳдингда муқаррар”, “Яратмиш”, “Тоза инсон”, “Қўқонликлар” каби шеърларни ёзади. Воқеабанд ғазаллар, деҳқонга, пахтакорга, аёлга, онага бағишланган ғазаллар ҳам мавзу ва услуб, йўналиш жиҳатидан замонавий аруз ривожланганини, унга замонавий инсон дарду ғамлари, даврнинг суврати, мавзулари кириб келганини кўрамиз.

Шунингдек, шоир девонидаги аруз баҳрлари ранг-баранглиги ҳам алоҳида эътиборни тортади. Биз аксарият замонавий шоирлар ижодида асосан рамал ва ҳажаз баҳрларида битилган ғазалларни кўп учратамиз. Комил Жўра ижодида ҳам бу икки баҳрнинг турли кўринишларида битилган ғазаллар кўп, лекин шу билан бирга, шоир бу баҳрларнинг турли тармоқлари, комбинацияларидан, вариацияларидан ҳам моҳирона фойдаланади. Девондан арузнинг бошқа турли ўйноқи баҳрларида ёзилган ғазаллар ҳам ўрин олган. Бу эса Комил Жўранинг маҳоратига баҳо беришда алоҳида мезондир. Беш банддан иборат “Ишқ ғазали” деб аталувчи ғазал музореъ баҳрида (музореъи мусаммани ахраб) ёзилган бўлиб, ўйноқи оҳанги билан ажралиб туради:

Банд этди чашму мужгон, ром айлади ситора,

Боғланди бу азиз жон ҳуснингга, кўзи қора.

Ёқимли ишва-нозинг, ширин, гўзал овозинг,

Дилда муҳаббат ўти барқ урди бора-бора.

Тортиб кўзингга сурма, мендан юзинг ўгирма,

Кўз ахтарар нигоҳинг, қалб ўртанар тобора.

Эй ишқ, пуржафосен, дард этди Қайсни мажнун,

Бийрон тилингни истаб Машраб осилди дора.

Сендан ҳамиша инкор, менман мудом умидвор,

Васлинг кўйида Комил саргаштаю овора.[[5]](#footnote-5)

Биз Бобурнинг машҳур “Хаттинг аро узоринг сабза ичида лола, Ул чашми пурхуморинг лоладаги ғазола” байти билан бошланувчи ғазали шу баҳрда ёзилганини биламиз. Комил Жўра ҳам замонавий шоирлар камроқ мурожаат қиладиган баҳрга мурожаат қилади. Унинг тақтеси қуйидагича:

- - v / - v - - / - - v/ - v - - // мафъулу фоилотун мафъулу фоилотун

Бан-д эт-ди / чаш-му муж-гон,/ ро-м ай-ла / ди си-то-ра,//

Боғ-лан-ди/ бу а-зиз жон/ ҳус-нинг-га/, кў-зи қо-ра.//

Шоирнинги“Аразли тун” ғазали ҳам шу вазнда ёзилган. (26-бет)

“Наврўзни соғинганда”, “Навоий” ғазаллари эса арузнинг ҳазажи ахраби макфуфи маҳзуфи мустаҳзод баҳрида ёзилган бўлиб, (мафъувлу мафоийлу мафоийлу фаувлун; тақтеси: - - v / v - - v/ v - - v/ v - -) бу вазнда ҳам кам шоирлар қалам сурган.

Гул сочди чаман, Наврўзи олам сени қутлаб,

Гул баргига байт ёзди қуёш ҳам сени қутлаб.(12-бет)

ёки:

Ўзбек элининг фахри, қадрдони Навоий,

Достону ғазал мулкининг султони Навоий.(27-бет)

Ушбу аруз баҳрлари ҳақида Анвар Ҳожиаҳмедовнинг “Мумтоз бадиият малоҳати” китобида яхши маълумот берилган.[[6]](#footnote-6)

“Боғда” ғазали рамал баҳрининг рамали мусаммани солими махбуни маҳзуф вазнида (рукнлари ва тақтиъи: фоилотун фаилотун фаилотун фаилун – v – – / v v – – / v v – –/ v v – ) ёзилган (26-бет).

Умуман олганда, Комил Жўранинг девонига кирган асарлар вазн жиҳатдан жудаям хилма-хилдир.

Шоирнинг ижод дафтаридан Лутфий, Нодира, Чархий, Собир Абдулла, Сурманисо, Эркин Воҳидов, Абдулла Орипов, Анвар Юнус, Ҳабибулло Саид Ғани, Эргаш Муҳаммаджонов ғазалларига мухаммаслар ўрин олган.

Девонда Навоий ғазалига мухаммас учрамайди, лекин Навоийга бағишланган бир неча ғазал мавжуд. Устози Чархийга кўп мухаммас боғлаган, шунингдек, унга бағишланган бошқа жанрлардаги асарлари ҳам кўп бўлиб. Чархий номини кўп тилга олган.

Комил Жўранинг бадиий маҳорати ҳам алоҳида тадқиқотларга мавзу бўла олади. Устози Чархийдан илми аруз, илми қофия, илми бадиани ўрганган шоир уларни ўз шеърларида маҳорат билан қўллай олди. Масалан, “Навоий қўшиғи” ғазалида қайтарма баҳрдан фойдаланади:

Авлод ўсар Навоийнинг жонга озиқ навосидан,

Жонга озиқ навосидан – Байту ғазал жилосидан.

Байту ғазал жилосидан ўйнади қўлида қалам,

Ўйнади қўлида қалам сўздаги ихтиросидан

тарзида шеър охиригача бу санъат қўлланган.

Комил Жўра шеърларида ташбеҳ, истиора, тажнис, муболаға, талмиҳ, тансиқ ас-сифот, ташхис, таносуб, тазод, жамъ, мувозана, нидо, тарди акс, зулқофиятайн ва бошқа санъатлардан кенг фойдаланилади.

Баъзи ўринларда эса мумтоз қофия принципларидан чекинишларга ҳам йўл қўйилганлигини кўрамиз. Масалан. “Ораста бўлмиш” ғазалида ораста, пайваста, аста каби сўзларга пастда, гулдаста сўзларини ҳам қофиялайди, ёки “Меҳру оқибат” ғазалида боғларда, чоғларда, ўртоқларда, доғларда, зоғларда, оғзи баймоқларда, гумроҳларда, тупроқларда, тарқоқларда, янтоқларда, суллоҳларда, тоғларда, огоҳларда, соғларда сўзларини қофиялайди. Бундан кўринадики, даврлар ўтиши билан мумтоз қофия қолиплари шоирларга торлик қилиб боради ва замонавий шеъриятнинг қонун-қоидалари мумтоз анъаналарга ҳам ўз таъсирини ўтказа боради.

Комил Жўра девонида энг кичик ғазал 4 бандлидир. 5 бандли ғазаллар ҳам кўп учрайди. Энг катта ғазаллар 13, 14 ва 16 бандлидир. Мумтоз шеъриятда асосан 5,7,9,11 бандли тоқ бандлардан иборат ғазаллар мавжудлиги анъанадир. Комил Жўрада эса 5, 7, 9, 11 бандли ғазаллар қаторида 6, 8 ва 10 бандли ғазаллар ҳам учрайди. Айниқса, 6 ва 8 бандли ғазаллар кўп.

Хулоса қиладиган бўлсак, Қўқон адабий муҳити Чархий, Собир Абдуллалардан кейин ҳам мумтоз анъаналардан узилиб қолмади. Илми аруз. илми қофия, илми бадиа бардавом бўлди. Бунда Комил Жўранинг сезиларли ҳиссаси бор. Ўз ижоди билан бу санъатларни эгаллаб уни авлодларга узатганини ўз девони орқали намойиш этди.

Иккинчидан, шоир асарлари мумтоз адабиётдан қолип олибгина яратилган асарлар эмас, балки у янги даврнинг овозини, руҳини, ҳиссиётларини олиб кира олган, қофия, вазнга ҳам қотиб қолган қоидалар сифатида қарамасдан, замонавий адабиёт қоидаларини ҳам татбиқ қила олган, мумтозликнинг янгича қиёфасини бера олган шоирдир.

Комил Жўра ижодида мазмуний, руҳий-ҳиссий, бадиий санъатлар жиҳатидангина эмас, техник жиҳатлардан ҳам янгиликларни кўрамиз. Биз буни унинг қофия қўллашида кўриб ўтдик. Ундан ҳам муҳими, шоир девон тартиб қилишнинг янги намунасини кўрсата олди. Яъни, янги давр ўқувчиси учун қулай бўлган вариантда – кирилл алифбоси асосида девон тузди. Маълумки, қоидага кўра араб ёзуви асосидаги эски ўзбек ёзуви ҳарфларининг ҳар бирига қофиялаб ғазаллар ёзиш зарур эди. Бироқ бу анъанани қўқонлик шоирлар янгилай олдилар (биз бу янги анъанани Чархий, Собир Абдулла, Маҳмуд Раҳматулло Манғитий тузган девонларда ҳам кўрамиз).

Комил Жўра ўз шеъриятида ёруғ ниятларни ифода этди, юксак маънавиятли инсон қиёфасини чизди. “Тоза инсон” шеърида ёзганидек, ўзи ҳам ўз маънавий принципларига содиқ умр кечирди. У руҳан, маънан, виждонан тоза инсон эди.

Шоирнинг адабий мероси XX аср охири - XXI аср боши Қўқон адабий муҳитининг ёрқин саҳифаларидан биридир, шу билан бирга, бугунги кун ўқувчилари ва адабий тадқиқотчилар учун муҳим манба бўлиб хизмат қилади.

1. Абадият дарахти. Древо вечности.коллектив тўплам. – Тошкент: Адабиёт ва санъат, 1989. – 160 б; Фарғона оҳанглари. Баёз.– Тошкент: Академнашр, 2011. – 224 б; Гўзал бир дунё. Коллектив тўплам.– Тошкент: Ёзувчи, 1994. – Б.54-56; <https://ziyouz.uz/ozbek-sheriyati/ozbek-zamonaviy-sheriyati/komila-jura/> ва б. [↑](#footnote-ref-1)
2. Устозининг шогирди.Собир Абдулла.//Комил Жўра. Муҳаббат гулшани. – Тошкент: Ёзувчи, 2002. – Б.3-5. [↑](#footnote-ref-2)
3. Кўҳна оҳанглар ошиғи. Рустамжон Тожибоев//Комил Жўра. Муҳаббат гулшани. – Тошкент: Ёзувчи, 2002.. – Б.101. [↑](#footnote-ref-3)
4. Комил Жўра. Муҳаббат гулшани. – Тошкент: Ёзувчи, 2002. – Б.6. [↑](#footnote-ref-4)
5. Комил Жўра. Муҳаббат гулшани. – Тошкент: Ёзувчи, 2002. – Б.11 [↑](#footnote-ref-5)
6. Ҳожиаҳмедов А. Мумтоз бадиият малоҳати. – Тошкент: Шарқ, 1999. – 240 б./Яна қаранг: Зоҳидова Д. Аруз илми. – Тошкент: Муҳаррир, 2012. – 128 б. [↑](#footnote-ref-6)