**“Ўзбекистон тараққиётида парламентдаги аёлларнинг роли”   
мавзусидаги биринчи форум**

**ТАВСИЯЛАРИ**

*14 декабрь 2020 йил Тошкент ш.*

Форум иштирокчилари томонидан хотин-қизлар ҳуқуқлари ва манфаатларини ҳимоя қилиш борасида олиб борилаётган кенг кўламли ислоҳотлар, эришилган натижалар ва ўз ечимини кутаётган масалалар атрофлича муҳокама қилинди.

Мазкур ислоҳотларнинг амалга оширилишида вакиллик органларига сайланган аёл аъзоларнинг иштирокининг муҳимлиги, бу борада улар фаоллигини ошириш, хусусан гендер тенгликни таъминлаш, аёлларнинг ҳуқуқлари ва қонуний манфаатларини ҳимоя қилишга ҳамда уларнинг мамлакат ижтимоий-иқтисодий ва сиёсий ҳаётидаги ўрни ва нуфузини ошириш жараёнларига бевосита дахлдор эканликлари таъкидланди.

Муҳокамаларда билдирилган фикрлардан келиб чиқиб, шунингдек жамиятда аёлларнинг барча соҳаларда ўрнини мустаҳкамлаш жамият ва давлат тараққиётининг муҳим омили эканлигини инобатга олиб, Форум иштирокчилари томонидан қуйидагилар **тавсия этилади:**

**БИРИНЧИ ЙЎНАЛИШ**

**Хотин-қизларнинг ижтимоий-сиёсий фаоллигини оширишда   
вакиллик органларига сайланган депутат аёлларнинг роли**

– иқтидорли хотин-қизларнинг мансаб лавозимида кўтарилишини қўллаб-қувватлаш мақсадида 2021–2030 йилларда Ўзбекистон Республикасида хотин-қизларни раҳбарлик лавозимларига тайёрлаш масалалари юзасидан **давлат дастури лойиҳасини** ишлаб чиқиш;

– хотин-қизлар масалаларини билан боғлиқ норматив-ҳуқуқий ҳужжатларни **гендер экспертизасидан ўтказиш**, уларни камситишга сабаб бўлувчи **нормаларни аниқлаш** ва **бекор қилиш чораларини кўриш**;

– гендер тенгликни таъминлаш ва аёлларнинг парламентга сайланишини рағбатлантириш мақсадида умумий сайланган депутатлар сонида сайланган аёлларнинг кўплигига қараб **сиёсий партияларни молиялаштириш масаласини кўриб чиқиш;**

– сиёсий партияларнинг сайлов жараёнига хотин-қизлар ва эркакларни тенг асосда жалб қилиш ва хотин-қизларни сайланадиган раҳбарлик лавозимларига тавсия қилишга оид **фаолиятини рағбатлантириш**;

– давлат органларида хотин-қизларни раҳбарлик лавозимларига тайинлашда иқтидорли хотин-қизлар орасидан **кадрлар захирасини шакллантириш,** номзодларнинг малакасини **доимий равишда ошириб бориш тизимини яратиш**;

– ижро ҳокимияти органлари тизимида раҳбарлик лавозимларига танлаш ҳамда суд органлари тизимида судьяларни тайинлашда гендер тенгликни таъминлаш мақсадида **вақтинчалик квоталарни белгилаш;**

– давлат органларининг **раҳбарлик лавозимларига танлов асосида** **тайинлаш механизмларини жорий қилиш** орқали хотин-қизларнинг раҳбарлик лавозимларидаги улушини босқичма-босқич ошириб бориш;

– давлат органлари ва ташкилотларида тегишли лавозимларда фаолият кўрсатаётган хотин-қизлар ва эркаклар сонининг нисбати тўғрисида **маълумотлар юритиш**;

– Ўзбекистон парламенти аёл аъзоларининг хорижий мамлакатлар парламент аъзолари билан халқаро ҳамкорлигини ривожлантириш, бу борада халқаро ташкилотлар билан фаол **ҳамкорликни кенгайтириш**;

– “Хотин-қизлар ва эркаклар учун тенг ҳуқуқ ва имкониятлар кафолатлари тўғрисида”ги ҳамда “Хотин-қизларни тазйиқ ва зўравонликдан ҳимоя қилиш тўғрисида”ги қонунларнинг ижро этилишини мониторинг қилишда мунтазам равишда **фуқароларнинг иштирокини таъминлаш**;

– юридик олий ўқув юртлари қошида **“Ёш судья аёллар мактаби”**ни ташкил этиш, уларга етук ҳуқуқшунос олим ва амалиётчи мутахассисларни жалб этиш;

– гендер ёндашув асосида давлат органлари ва ташкилотларида **гендер** **аудит ўтказишнинг ҳуқуқий асосларини мустаҳкамлаш**, унинг тартиб-тамойилларини **ишлаб чиқиш**.

**ИККИНЧИ ЙЎНАЛИШ**

**Мамлакатимизнинг иқтисодий ва инвестициявий салоҳиятини ошириш, бизнес муҳитини яхшилаш ҳамда тадбиркорликни ривожлантиришда хотин-қизларнинг ўрни**

– 2021 йилда аҳоли бандлигини таъминлаш ва янги иш ўринларини ташкил этиш бўйича давлат буюртмасини назарда тутувчи **норматив-ҳуқуқий ҳужжат лойиҳасини** ишлаб чиқиш, бунда:

меҳнат бозорида хотин-қизлар аҳволини яхшилаш, улар учун муносиб иш ўринларини яратиш;

хотин-қизларни касб-ҳунарга ўқитиш, уларнинг касбий малакасини ошириш (касбий ўқитиш, қайта ўқитиш);

ишсиз хотин-қизларнинг ўзини ўзи банд қилиш тизимини такомиллаштириш тадбирларини амалга оширишга эътибор қаратиш;

– хотин-қизлар тадбиркорлигини қўллаб-қувватлаш ва тадбиркорлик субъектлари фаолиятида улар иштирокини рағбатлантириш мақсадида тадбиркорлик субъектларида ишлаётган хотин-қизлар учун **ижтимоий солиқ** **ставкасини**, шунингдек бошқа солиқ тўловларини тўлашда амалдаги белгиланган ставканинг **50 фоизи миқдорида** тўлаш масаласини кўриб чиқиш;

– инвестициявий лойиҳаларни амалга ошириш, хорижий инвестицияларни жалб қилиш, тадбиркорликнинг турли йўналишларида ихтисослаштирилган кластерларни ташкил этишда хотин-қизларнинг малака ва кўникмаларини ошириш;

– тадбиркорлик ва бизнес бошқарувида хотин-қизлар ролини ошириш мақсадида бошқарув таркибида аёллар учун тавсиявий квота белгилаш ҳамда квотага эришилган тақдирда ушбу субъектларга, шу жумладан солиқлар ва бошқа мажбурий тўловлар тўлашда имтиёзлар ва преференциялар тақдим қилиш;

– ўрта ва ўрта махсус маълумотга эга хотин-қизлар учун меҳнат бозорида муносиб иш ўринларининг ҳамда кафолатланган меҳнат шароитларининг яратилишини таъминлаш;

– ўзини ўзи банд қилган хотин-қизлар қўллаб-қувватлаш, бундай шахслар томонидан кўрсатилаётган хизмат турларини кенгайтириш, аҳолининг ўзини ўзи банд қилишга бўлган қизиқишини рағбатлантириш;

– хотин-қизлар учун меҳнат фаолиятини, жамият ҳаётидаги иштирокини оилавий мажбуриятлар билан бирга олиб бориш, шу жумладан меҳнат қилиш имкониятини берадиган, болаларни парваришлаш муассасалари тармоғини ташкил этиш чораларини кўриш.

**УЧИНЧИ ЙЎНАЛИШ**

**Илм-фан, таълим-тарбия ва инновацион ташаббусларни қўллаб-қувватлаш жараёнларига хотин-қизларни кенг жалб этиш**

– хотин-қизларнинг инновацион ғоялари, лойиҳа ва ишланмаларини жорий этишни ҳар томонлама қўллаб-қувватлаш, фан-таълим ва иқтисодиётнинг турли тармоқларида меҳнат қилаётган хотин-қизларнинг амалга ошираётган лойиҳалари самарадорлигини ошириш мақсадида **танловни** **фан соҳалари кесимида, ҳар бир соҳанинг ўзига хослигидан келиб чиқиб ўтказиш**;

– хотин-қизларни замонавий ахборот-коммуникация технологиялари соҳасига кенг жалб қилиш мақсадида республика ахборот технологиялари соҳасида фаолият юритаётган олий ўқув юртларида **“Инновацион ойлик”** **кўрик-танловларини ўтказиш**;

– илм-фан билан шуғулланаётган хотин-қизларнинг ғоялари, лойиҳалари ва ихтироларини мувофиқлаштириш ва илмий патентларга эга бўлиш имкониятини яратиш мақсадида ҳудудларда илмий ва иннновацион ишланмаларни тижоратлаштириш ишларини мувофиқлаштирувчи **трансферлаш минтақавий марказларини ташкил этиш**;

– илм-фан соҳасида фаоллиги, ютуқлари, иқтидори ҳамда илмий салоҳияти билан алоҳида ажралиб турган, илмий тадқиқот олиб боришга иштиёқи баланд талаба ва тадқиқотчи қизларни **ижтимоий ва иқтисодий жиҳатдан қўллаб-қувватлаш механизмларини такомиллаштириш**;

– аёл педагог ходимлар ва талаба қизларнинг инновацион ташаббусларини қўллаб-қувватлаш, уларнинг инновацион ғоялари ва лойиҳаларини қўллаб-қувватлашга қаратилган **кўрик-танловларни ўтказиш;**

– таълим муассасаларида психологлар хизматини сифатли ташкил этиш, психологларни қайта тайёрлаш **тизимини такомиллаштириш**;

– **туғиш ва бола парвариши таътилига чиққан аёллар**нинг касбий кўникмасининг йўқотилишини олдини олиш мақсадида замонавий, инновацион усуллар асосида улар учун малака ошириш, қайта тайёрлаш **курсларини ташкил этиш**;

– **узлуксиз таълим тизимини ривожлантириш**, хотин-қизлар ва эркакларни бутун умр давомида ўқишга бўлган имкониятларини **рағбатлантириш**;

– хотин-қизларни эҳтиёж юқори бўлган соҳаларда **маҳаллий ва хорижий** **таълим муассасаларига** ўқишга ва малака оширишга жалб қилиш;

– мавжуд ва келажакда яратиладиган дарсликлар, ўқув-услубий материалларнинг жинс бўйича камситишга йўл қўймаслик принципига мувофиқ **гендер экспертизадан ўтказиш амалиётини йўлга қўйиш;**

– жойларда **Ота-оналар университетларини фаолиятини кучайтириш** орқали таълим муассасаси-оила-маҳалла ҳамкорлигини ташкил этиш;

– хотин-қизларнинг давлат органларида амалиёт ва стажировка ўташ **тартибини такомиллаштириш**;

– таълим жараёнига хорижий мутахассисларни кенг жалб қилиш, хотин-қизларнининг хорижий мамлакатлар олий ўқув юртларида малакасини ошириш ва стажировкадан ўтказиш, илмий тадқиқотлар олиб бориш, шунингдек, **академик алмашинувини** **таъминлаш** бўйича **ҳамкорликни** **кенгайтириш**.

**ТЎРТИНЧИ ЙЎНАЛИШ**

**Оналик ва болаликни муҳофаза қилиш, хотин-қизлар саломатлигини сақлаш, уларни ижтимоий ҳимоя қилиш тизимини такомиллаштириш**

– “Фуқароларнинг репродуктив саломатлигини сақлаш тўғрисида”ги Қонуннинг 13-моддаси ижроси юзасидан вояга етмаган шахсларнинг ёши, психологик ва жисмоний ўзига хосликлари ҳисобга олинган ҳолда, уларнинг оилалари билан яқин ҳамкорликда репродуктив саломатлик, шу жумладан жинсий тарбия масалалари бўйича **махсус дастурлар лойиҳаларини ишлаб чиқиш;**

– мамлакатимизда аёлларни қўллаб-қувватлаш борасида олиб борилаётган давлат сиёсатидан ҳамда ривожланган мамлакатларнинг тажрибасидан келиб чиқиб, шунингдек кенг жамоатчиликнинг фикрини инобатга олган ҳолда ҳар йили муайян кунни **“Оналар куни” сифатида** **нишонлаш** масаласини ўрганиш;

– оналик ва болаликни муҳофаза қилиш, репродуктив саломатликни мустаҳкамлаш, хотин-қизларни ижтимоий ҳимоя қилиш соҳасида қабул қилинган **қонун ҳужжатлари устидан парламент назоратини кучайтириш**, мавжуд қонунчилик асосларини **такомиллаштириш чораларини кўриш**;

– ижтимоий хизматлар тизимини **такомиллаштириш**, ижтимоий ходимлар мақомини мустаҳкамлашга қаратилган **норматив-ҳуқуқий ҳужжат** **лойиҳасини** ишлаб чиқиш;

– иш билан банд бўлган барча аёлларни қўллаб-қувватлаш, оналикни муҳофаза қилиш мақсадида Ҳомиладорлик ва нафақа бўйича жамғарма ташкил этиш масаласини ўрганиб чиқиш;

– туғиш ёшидаги аёлларни, айниқса кам таъминланган оилалардаги ҳомиладорларни эрта антенатал даврда фолий кислотаси мавжуд бўлган поливитаминлар комплекси билан тизимли таъминланиши устидан доимий **парламент ва жамоатчилик назоратини олиб бориш**;

– оналик ва болаликни муҳофаза қилиш учун зарур мутахассисларни – **эмбриолог ва репродуктологларни тайёрлаш ва қайта тайёрлаш тизимини** **жорий этиш**;

– **ҳомиладорликка қарши нисбий ва мутлоқ монелиги бўлган** фертил ёшидаги аёллар билан **индивидуал тарзда ишлаш**, уларга репродуктив саломатлик тўғрисида **маслаҳатлар бериб бориш**, уларнинг соғлиғига зарар етказмайдиган контрацепция турини танлашда кўмаклашиш тадбирларини амалга ошириб бориш;

– мамлакатимизда олиб борилаётган ислоҳотларда хотин-қизларнинг фаол иштирокини таъминлаш, ёш қизларнинг жамиятда содир бўлаётган воқеа-ҳодисаларга **дахлдорлик туйғусини шакллантиришнинг** таъсирчан чораларини кўриш;

– хотин-қизлар ва эркакларнинг **оилани режалаштириш** борасидаги **тиббий маданиятини ошириш**, зарур ахборот ва хизматларга эркин ҳамда тенг равишда эга бўлишини таъминлаш, оилани режалаштиришда уларнинг шахсий ҳаётига **учинчи шахсларнинг аралашувига йўл қўймаслик** бўйича тарғибот тадбирларини ташкил этиш;

– умумтаълим муассалаларида ўқувчи қизлар учун соғлом турмуш тарзи бўйича **амалий машғулотларни ташкил этиш**.

**БЕШИНЧИ ЙЎНАЛИШ**

**Оилаларда ижтимоий-маънавий муҳитни барқарорлаштириш,   
хотин-қизларни тазйиқ ва зўравонликдан ҳимоя қилиш,   
улар ўртасида юзага келаётган салбий иллатларнинг олдини олишда парламент ва жамоатчилик назоратини кучайтириш**

– тазйиқ ва зўравонликнинг ҳар қандай шаклларига барҳам бериш бўйича **Миллий ҳаракатлар дастурини ишлаб чиқиш**, бунда:

хотин-қизларга нисбатан тазйиқ ва зўравонлик кўп қўлланилаётган ҳудудларни аниқлаш, бундай ҳолатнинг юзага келишига сабаб бўлаётган барча омилларни (иқтисодий, ижтимоий, маънавий, диний) таҳлил қилиб бориш;

тазйиқ ва зўравонликдан жабр кўрган хотин-қизларга кўрсатилаётган тиббий, ижтимоий ва ҳуқуқий хизматлар сифатини ошириш, соҳа мутахассисларини тайёрлаш ва қайта тайёрлаш тизимини такомиллаштириш;

тазйиқ ва зўравонликнинг такрорий ҳолатларининг юзага келишига йўл қўймайсликка, тазйиқ ва зўравонликдан жабр кўрганлар ва уларнинг оилаларини қўллаб-қувватлашга қаратилган махсус дастурларни такомиллаштириш;

аҳоли ўртасида гендер стереотиплар билан курашишга қаратилган умумий хабардорликни ошириш, шунингдек тазйиқ ва зўравонликнинг олдини олиш юзасидан туркум тадбирларни ўтказиш;

мигрант аёллар, ногирон аёллар, жазони ижро этиш муассасаларидаги хотин-қизларни зўравонликдан ҳимоя қилиш бўйича чора-тадбирларни белгилаш;

– Ўзбекистон Республикасининг миллий манфаатларига мос келадиган **Халқаро меҳнат ташкилоти конвенцияларига**, жумладан Ишлаётган аёллар ва эркаклар учун тенг муносабатлар ва тенг имкониятлар: оилавий мажбуриятга эга ишчилар тўғрисидаги конвенцияга (1981 йил 23 июнь), Бандликка кўмаклашиш ва ишсизликдан ҳимояланиш тўғрисидаги конвенцияга (1988 йил 21 июнь), Тўлиқсиз иш куни тўғрисидаги конвенциясига (1994 йил 24 июнь), Касаначилик тўғрисидаги конвенциясига (1996 йил 4 июнь), Уй хизматчиларининг муносиб меҳнати тўғрисидаги конвенциясига (2011 йил 16 июнь) ҳамда Тазйиқ ва зўравонлик тўғрисидаги конвенциясига (2019 йил 19 июнь) **қўшилиш масаласини ўрганиш**;

– зўравонликка дучор бўлган ва моддий аҳволи яхши бўлмаган хотин-қизларни “уйга киритиш ҳақида”ги даъво аризаларини қаноатлантириш бўйича чиқарилган суд қарорларида, нечта хонага киритилиши ва улардан фойдаланиши, шунингдек ҳовли, ошхона, ювиниш хонаси ҳамда ҳожатхоналардан ҳам тўлиқ фойдаланиши кўрсатилиши тўғрисидаги **нормаларни амалдаги норматив-ҳуқуқий ҳужжатларга киритиш**;

– оилаларда ижтимоий-маънавий муҳитни соғломлаштириш, хотин-қизларни тазйиқ ва зўравонликдан ҳимоя қилиш, улар орасида юзага келаётган ҳуқуқбузарлик ва жиноятчилик каби бошқа салбий иллатлар устидан таъсирчан назоратни олиб боришда **парламент ва нодавлат нотижорат ташкилотларининг ҳамкорлигини мустаҳкамлаш**, жамоатчилик назоратининг турли шаклларидан (жамоатчилик муҳокамалари, эшитувлар, мониторинглар ва ҳоказо) **самарали фойдаланиш**;

– ёшларни ҳаётга тайёрлаш, оилаларни мустаҳкамлаш, оилавий қадриятларни сақлаш ва ижтимоий-маънавий муҳитни соғломлаштиришга қаратилган **ёшларни ҳаётга тайёрлаш бўйича ягона концепция лойиҳасини ишлаб чиқиш**;

– турли вилоятлардан келиб олий ўқув юртларида таҳсил олувчи ва ижарада яшовчи талаба-қизларнинг шарт-шароитларини доимий назоратга олиш, парламент аъзолари иштирокида **сайёр суҳбатлар уюштириш** орқали уларнинг ижтимоий, иқтисодий, ҳуқуқий ва маиший муаммоларини ҳал этиш юзасидан **таъсирчан чораларни** **кўриш**;

**–**хотин-қизларнинг мулкка бўлган ҳуқуқларини таъминлаш, шунингдек никоҳ шартномасининг аҳамиятини тарғиб қилишда депутат ва сенаторлар фаоллигини ошириш;

**–**талаба-қизларни оилага тайёрлаш, оилаларни мустаҳкамлаш, оилавий ажримларнинг олдини олишга қаратилган ишларнинг тизимли равишда йўлга қўйилишига эришиш;

– оилаларда ижтимоий-маънавий муҳитни барқарорлаштириш, хотин-қизларни тазйиқ ва зўравонликдан ҳимоя қилиш, улар ўртасида юзага келаётган салбий иллатларнинг олдини олишга қаратилган **фундаментал** **ва амалий тадқиқотларни кенгайтириш**;

– оиладаги зўравонлик масалаларида ҳуқуқшунос ва руҳшунослар иштирокидаги материалларни ОАВларда кенгроқ ёритиб бориш, бу борада журналист суриштируви материалларини тайёрлаш.