**Xorijda mehnat qilayotgan va taʼlim olayotgan oʻzbekistonlik yoshlarning huquq va qonuniy manfaatlarini himoya qilishda NNTlar oʻrni (roli)**

Ma’lumki, O‘zbekiston Respublikasi dunyoda aholisining 60%i dan ortig‘i yoshlardan iborat, demografik jihatdan nisbatan yosh bo‘lgan davlat hisoblanadi. Ushbu faktning o‘ziyoq mamlakatda yoshlarga oid bo‘lgan siyosatning ahamiyati dolzarb ekanligini anglatadi. Oxirgi uch yillikda yoshlarga oid siyosatga katta e’tibor bilan qarab kelayotgan davlat sifatida O‘zbekiston Respublikasi ushbu sohani rivojlantirish va yoshlarning jamiyatdagi rolini oshirish hamda ularga imtiyozli sharoitlarni yaratib berishga hayotiy muhim masala sifatida qarab kelmoqda. Misol qilib aytadigan bo‘lsak, 2017-yilda xorijda mehnat qilayotgan va ta’lim olayotgan yoshlar manfaatlarini himoya qilish va qo‘llab quvvatlash maqsadida O‘zbekiston yoshlari umumjahon assotsiatsiyasi tashkil etilishi, ijtimoiy hayotda o‘zini ko‘rsatayotgan yoshlarni rag‘batlantirish uchun “Mard o‘g‘lon” davlat mukofoti va “Kelajak bunyodkori” medali ta’sis etilishi, shuningdek, har yilning 30-iyun kuni Yoshlar kuni sifatida e’lon qilinishi va nisbatan yaqinda yoshlarga oid yagona davlat siyosatini olib borish maqsadida Yoshlar ishlari agentligining tashkil etilishi bunday o‘zgarishlarning dalilidir.

O‘zbekiston yoshlari umumjahon assotsiatsiyasi tomonidan amalga oshirilayotgan bir qator loyihalar doirasida xorijda mehnat qilayotgan, ta’lim olayotgan, mehnat qilish yoki ta’lim olish maqsadida xorijga chiqishni rejalashtirayotgan yoshlar bilan ishlash natijasida yoshlarning intilishlari, ularni qiynayotgan muammolar va masalalar, shuningdek, ularga qulay shart-sharoitlar yaratish yuzasidan ishlar olib borilmoqda. Hozirda 15 ta xorijiy mamlakatda Assotsiatsiyamizning vakil va koordinatorlari faoliyat yuritmoqdalar va ular orqali Assotsiatsiya tomonidan ishlab chiqilgan “Yuridik laboratoriya” loyihasini olib borishdagi harakatlar natijasida xorijda mehnat qilayotgan va ta’lim olayotgan yoshlarimizga huquqiy yordam berish bilan birga ularning muammolari o‘rganilib tahlil qilinmoqda.

Qolaversa, bugungi kun talabidan kelib chiqib Assotsiatsiya tomonidan olib borilayotgan boshqa bir qator loyihalar, jumladan, “Xorijdagi hayot”, “Karyera ko‘prigi” va “Musofir” mobil ilovasi loyihasi orqali to‘planayotgan ma’lumotlar ham yoshlarimizni qiynayotgan masalalar va ularning yechimlari xususida yagona tasavvurga ega bo‘lishda asqatishini ham ta’kidlash joiz.

Oʻzbekiston yoshlari umumjahon assotsiatsiyasining Rossiya, Qozogʻiston Turkiya davlatlaridagi vakillariga kelib tushayotgan koʻplab murojaatlar tahlili oʻrganib chiqilib, aksariyat murojaatlarda xorijga chiqib ketayotgan yoshlarimiz migratsiya qonun-qoidalarini bilmasliklari aniqlangan. Ushbu holat yuzasidan 2019-yil Oʻzbekiston yoshlar ittifoqi hamda Oʻzbekiston yoshlari umumjahon assotsiatsiyasi tomonidan Qashqadaryo, Samarqand, Xorazm, Andijon va Surxondaryo viloyatlarida hamda Qoraqalpogʻiston Respublikasida **“Xorijdagi hayot”**loyihasini amalga oshirdi. Ushbu loyiha doirasida **4500** nafardan ortiq yoshlar Oʻzbekiston Respublikasi fuqarolarini xorijga mehnat qilish va taʼlim olish uchun joʻnab ketish jarayoni, xorijga joʻnab ketayotgan yoshlarimizning huquqiy tushinchalar, yuz berishi mumkin boʻlgan xavf-xatarlar (firibgarlik, tovlamachilik va h.k) haqida maʼlumotlar bilan tanishtirildi.

Bugungi kunda, butun dunyo boʻylab “Covid-19” koronavirus keng tarqalganligi hamda uning keng tarqalishini oldini olish maqsadida karantin choralari koʻrilmoqda. Ushbu holatdan kelib chiqib, Oʻzbekiston yoshlari umumjahon assotsiatsiyasi tomonidan “**Xorijdagi hayot”** loyihasini Zoom platformasi orqali amalga oshirilmoqda. Loyihaga xorijiy davlatlarda taʼlim olayotgan, mehnat qilayotgan hamda yutuqlarga erishgan vatandoshlarimiz ekspert sifatida jalb etilgan boʻlib vebinar qatnashchilari oʻzlarini qiziqtirgan savollarga javob olishlari mumkin boʻladi.

Ishonchni suiisteʼmol qilgan holda, chet elda ishlash va oʻqish evaziga koʻplab konsalting firmalar tomonidan jabrlangan fuqarolarimizga yordam berish maqsadida Oʻzbekiston yoshlari umumjahon assotsiatsiyasi bepul “Mentor” platformasini assotsiatsiyaning veb-saytida yaratishni rejalashtirmoqda. Ushbu platformada yoshlarimiz oʻzlarini qiziqtirgan, yaʼni: xorij oliy taʼlim muassasalariga oʻqishga kirish, mehnat qilish va h.k. savollarga ushbu davlatda taʼlim olayotgan, mehnat qilayotgan hamda yutuqlarga erishgan vatandoshlarimiz (mentor)lar tomonidan aniq javobga ega boʻladilar.

Shuningdek, Oʻzbekiston yoshlari umumjahon assotsiatsiyasi tomonidan xorijda mehnat qilayotgan va taʼlim olayotgan (istagida boʻlgan) fuqarolarimiz uchun barcha kerakli maʼlumot va maslahatlarni bir joyga jamlovchi **“MusofirUZ”** mobil ilovasini yaratilmoqda.

Mobil ilovaning vazifalari etib:

* Xorijda tahsil olayotgan va mehnat qilayotgan yoshlarga kerakli va qiziqarli maʼlumotlar taqdim etish;
* xorijdagi Oʻzbekiston Respublikasi fuqarolarini qiynayotgan savollar va muammolar yechimini taqdim etish;
* Oʻzbekiston Respublikasining xorijdagi Elchixona va Konsullik idoralari haqida maʼlumot taqdim etish;
* xorijdagi Oʻzbekiston Respublikasi fuqarolari ogʻir vaziyatlarga tushib qolganda murojaat qilishi mumkin boʻlgan tashkilot va ularning xorijiy mamlakatlardagi vakolatxonalari ishonch telefon raqamlarini taqdim etish;
* xorijdagi Oʻzbekiston Respublikasi fuqarolarining maʼlumotlar bazasini shakllantirish belgilangan.

Oʻzbekiston yoshlari umumjahon assotsiatsiyasi tomonidan **“Call center”** ishga tushirilgan. Yoshlarimiz Imo, Viber, telegram, WhatsApp, WeChat mobil ilovalari va mahalliy raqam (+998993455559) orqali operator bilan bogʻlanish imkoniyatiga ega.