**Ўзбекистон Республикаси Марказий банки раиси**

**М.Б.Нурмуратовга**

***Депутатлик сўрови***

*Ҳурматоли Мамаризо Бердимуратович,*

Президентимиз Ш.М.Мирзиёев раҳбарлигида мамлакатимиз иқтисодиётини ислоҳ қилиш, иқтисодиётимизни, унинг барча тармоқ ва йўналишларини янги босқичга олиб чиқиш мақсадида асосий вазифалар белгилаб берилган. Ҳар бир вазирлик ва идоралар ўз фаолиятига янгича ёндашиши лозимлиги, асосий вазифа тадбиркорликни қўллаб-қувватлаш, аҳолига сифатли хизмат кўрсатиш, иқтисодиётни рақамли кўринишга ўтказиш, яширин иқтисодиёт улушини қисқартириш ва бу борада зарурий чораларни кўриш топшириғи Президентимиз томонидан ўтказилган ҳар бир видеоселектор йиғилишларда таъкидланмоқда.

Такидлаш жоизки, ўтган йиллар давомида ўз-ўзини ислоҳ қилиш борасида мамлакат банк тизимида кўплаб чоралар амалга оширилди, уларнинг натижаси ўлароқ аҳолига кўрсатилаётган банк хизматлари сифати ва турлари сезиларли даражада ўзгарди. Хусусан, кредит ажратишнинг онлайн тартиби жорий этилди, кредитлаш тартиби соддалаштирилди, банк хизматлари кўрсатишга мўлжалланган мобил иловалар ишлаб чиқилди, пластик карточкалардаги маблағларни банкоматлар орқали нақдлаштириш имконияти яратилди, онлайн конвертация жорий қилинди ва шу каби кўплаб чоралар амалга оширилди.

Шунга қарамасдан, Олий Мажлис Қонунчилик палатасига фуқаролар ва тадбиркорлардан банк соҳасига таъллуқли мурожаатлар келиб тушмоқда. Хусусан, 2020 йил 31 октябр куни Фарғона вилояти   
Марғилон шаҳрида «Электрон бизнес – рақамли иқтисодиёт драйвери» мавзусида ўтказилган семинарда иштирок этган тадбиркорлик субъектлари томонидан халқаро онлайн савдо жараёнларида пластик карталар *(visa, uzcard)* орқали амалга оширилаётган амалиётларида юзага келаётган муаммолар илгари сурилди.

Хусусан, тадбиркорлар томонидан ишлаб чиқарилган маҳсулотларни халқаро онлайн интернет магазинларида хорижлик харидорларга тўғридан-тўғри сотиш бўйича банк тизимларида қатор муаммолар мавжудлиги маълум бўлмоқда. Бундан ташқари, фуқаролар томонидан Visa пластик карталари орқали хорижий банкларнинг пластик карталарига пул ўтказиш имкони йўқлиги *(амалдаги қонунчилик бўйича фуқаро пластик картада исталган ҳажмдаги маблағни олиб чиқиб кетиш ҳуқуқига эга)* ҳам бир қанча ноқулайликларни келтириб чиқармоқда.

Фуқаролар ва тадбиркорларнинг мурожаатларини кўриб чиқиш ҳамда қонуний тартибда ҳал этиш мақсадида, Сиздан Ўзбекистон Республикасининг 2002 йил 12 декабр кунги “Ўзбекистон Республикасининг Олий Мажлис Қонунчилик палатаси тўғрисида”ги 434-II-сонли Конституциявий қонунининг 12-моддасига асосан қуйидаги масалалар бўйича **15 кун муддатда асосланган тушунтириш беришингиз ёки нуқтаи назарингизни баён этишингизни сўрайман**:

1. Ўзбекистон Республикасида амал қилаётган маҳаллий ва халқаро тўлов ҳамда пул ўтказиш тизимлари тўғрисида;
2. Ўзбекистон Республикасида *“PayPal”* каби халқаро онлайн тўлов тизимлари жорий этилмаганлигининг сабаблари ҳамда уни жорий этиш учун қонуний асосланган таклифлар;
3. Ўзбекистонда интернет-эквайринг тизими жорий этилган тижорат банклари ҳамда бошқа тижорат банкларида бу тизим жорий этилмаганлиги сабаблари;
4. Маҳаллий пластик карточкалардан пул маблағларини *(миллий ва хорижий валюталар)* нақдлаштириш мақсадида республикамиз бўйлаб ўрнатилган банкоматлар сони, шунингдек, банкомат ўрнатиш ва фойдаланиш ҳаражатларининг ўртача миқдори ва амортизация муддати;
5. Республика бўйича ўрнатилган банкоматлар *(ҳудудлар ва банклар кесимида)* орқали 2019 йил ҳамда жорий йилнинг январ-октябр ойларида нақдлаштирилган пул маблағлари *(миллий ва хорижий валюталар)* тўғрисида*.*

**Олий Мажлис Қонунчилик**

**палатаси депутати Д.Ғаниев**