**Мустақиллик –олий неъмат.**

**Берилган неъматни қадрига етмоғимиз керак!**

Юртимизда 29 йил давомида талайгина ўзгаришлар, имкониятлар, шароитлар яратилди. Юртимиздаги бунёдкорликнинг асосий сабаби – бу мустақиллик берган ҳукук ва эркинлик, ҳамда барча соҳалардаги амалга оширилаётган оқилона ислоҳотлар самарасидир. Мустақиллигимзнинг 30 йиллик тўйида бизни нима кутмокда? Юртбошимиз томонидан нималар режалаштирилмокда?

Жорий йилнинг 17-декабр куни Президентимиз томонидан Ўзбекистон халқини ҳаётини янада яхшилаш ва ривожлантириш мақсадида Ўзбекистон Республикаси давлат мустақиллигининг ўттиз йиллик байрамига тайёргарлик кўриш ва уни юқори савияда ўтказиш туғрисидаги қарор қабул қилинди. Қарорга кўра «Янги Ўзбекистонда эркин ва фаровон яшайлик!» ғоясини ўзида мужассам қилган ташкилий-амалий, маънавий-маърифий ҳамда тарғибот-ташвиқот тадбирлари дастури асосида ишлар ташкиллаштирилиши кўзда тутилган. Қарорда асосан жамиятда қонун устуворлигини таъминлаш, ҳуқуқни муҳофаза қилувчи идоралар раҳбарлари фуқароларнинг ҳуқуқ ва эркинликларини ишончли ҳимоя қилишни амалга оширишдаги туб ислоҳотлар борасидаги жамоатчилик орасида хисобот беришлари, коррупцияга қарши курашиш, мамлакатимизни модернизация қилиш, оммавий ахборот воситалари ролини кучайтиришга қаратилган кенг қўламли ишларни амалга оширишни ўз ичида мужассам этади. «Инсон манфаатлари – ҳамма нарсадан устун» ва «Халк давлат идораларига эмас, балки давлат идоралари халқимизга ҳизмат қилиши керак» тамойиллари асосида хар бир фуқаронинг ижтимоий муаммолари ҳал қилиниши, валюта бозорини эркинлаштириш, камбагалликни қисқартириш бўйича белгиланган вазифалар ижроси, аҳолини тадбиркорликка кенг жалб этиш, бизнес юритиш шартларини енгиллаштириш, оилавий тадбиркорлик ва касаначилик, хунармандчиликни рағбатлантириш учун яратилган янги имкониятлар, аҳолии бандлигини таъминлаш, уни даромадларини ошириш, таълим-тарбия, илм-фан, маданият, санъат ва адабиёт, спорт соҳаларини тубдан ривожлантириш. Бундан ташқари жамиятда хотин-қизлар ва ёшларнинг ўз ўрниларини топишида кумаклашиш мақсадида уларни ўрни ва нуфузини ошириш, замонавий билим ва касб-хунарларини эгаллаши учун кўмак берилади, тадбиркор аёллар молиявий қўллаб-қувватланади. Аҳолини турар-жой билан таъминлаш, намунавий лойиҳалар асосида арзон уй-жойлар ва инфратузилма тармоқларини барпо этилади, кексалар, ёш оилалар ҳар томонлама қуллаб-қуватланади. Жамиятимизда тинчлик ва барқарорлик, миллатлараро тотувлик ва диний бағрикенгликни таъминлаш, чет эллардаги фуқароларимизнинг манфаатларини ҳимоя қилиш, қўшни давлатлар билан дўстлик ва ҳамкорликни йўлга қўйишда талайгина ишлар амалга оширилади. Мамлакатимизда диний-маърифий соҳага берилаётган катта эътибор, Ислом цивилизацияси маркази, Имом Бухорий, Имом Термизий, Имом Мотрудий халқаро илмий-тадқиқот марказлари, Ўзбекистон халқаро ислом академияси, хадис ва калом мактабларини ташкил этиш билан боғлиқ бўлган ишлар амалга оширилади. Бундан ташқари инсон манфаати, тинчлиги ва осойишталиги учун белгиланган талайгина муҳим ишлар амалга оширилиши кўзда тутилган.

Президентимиз ушбу Қарорининг ҳар бир бўлимида инсон манфаати учун, фаровон ҳаёти учун эътибор қаратган.

Инсон дунёга келибдики, у озод, мустақил бўлиб яшашни ҳоҳлайди. Хар ким ўз тақдирига ўзи эгалик қилишни, ўзи қарор чиқаришни, ўз мулкига ўзи эга бўлишни, меҳнатларини самарасини, фарзандларини камолини қуриш баҳтига эга бўлишни жуда ҳоҳлайди. Ушбу орзулар оғушида бизнинг ота-боболаримиз, оналаримиз яшаб ўтдилар. Улар эркин таълим олиш, Хаж ва Умра сафарларига бориш, хайит байрамларида жамоа бўлиб намоз ўқишдай баҳтни орзу қилдилар. Халқимизнинг ўз бойликларига ўзи эга бўлиб, юрт равнақи учун эркин сарфлаш эркинлигини орзу қилдилар. Беш-ўнта фарзанди учун уй-жой қилиш, уларни алоҳида яшашлари учун шароит яратиш имконини бера олмай қийландилар. Ўз ерига эга бўлиб полиз маҳсулотлари экиш у ёкда турсин, ўз ховлисига мевали дараҳт ва полиз экинлари экишга хаққи бўлмай эзилдилар. Нураб хор, абгор бўлаётган мақбаралар ва масжидларни қуриб, обод қила олмай қалбидан уввос солиб йиғладилар. Ўз дарди туғрисида очиқ-ойдин айтишга хаё қилдилар, уни дардини эшитгувчиларни топа олмадилар. Савдо шаҳобчаларида сут ва нонга навбатга туриб, фарзандлари учун тула расталардан навбатсиз, уни истагини бажаришни орзу қилди. Ўз тили бўла туриб, иш хужжатларини ва фикрини ўзга тилда бажариши зарурлиги алам қилсада гапира олмади, чунки бунга уни хаққи йўқ эди. Ўз орзу-истакларини баралла она тилида сўзлай олмадилар. Ҳар бир дарсликда миллий қадриятларимиз тескари талқин қилинди, буюк аждодларимиз Амир Темур, Алишер Навоий ва бошқа улуғларимизнинг ҳаёти ва ижодлари ўзгартирилиб, ёлғон ўргатилаётганидан афсусда яшадилар. Миллий дўппи, қийиқ тикиб, қўл меҳнатида ясаган маҳсулотини эркин сота олмасдан «чайқовчи» тамғаси билан қамалдилар. Қамоқ дарчасидан умидли қараб турган қора кўзлар «Буюк ипак йўли»ни қайта тикланишини орзу қилдилар. Биз ватанпарварлик руҳида тарбияландик, аммо бу ўзга ватанга «Москва»га бўлган руҳда сингдирилди. Биз юқорига пахта етиштириб берувчи халқ эдик халос.

1991 йил Ўзбекистон халқига баҳтли келди. Ўзбекистон биринчилар қаторида ўзини Мустақил деб эълон қилди. Мустақиллигимиз даврида биз кўп нарсага эришдик ва эришмоқдамиз. Мамлакатимиз Президентлари юрт равнақи ва фаровонлиги учун илғор қадамлар босишмоқда. 29 йил давомида биз ота-боболаримизни орзуларига эришдик, кўп нарсага эга бўлдик. Эркин фикр, эркин сўзга эгамиз, қўл меҳнати, миллий қадрият, миллий хунармандчилик, ўзбек тили қадрланди. Барча шароитларга эга бўлган замонавий уйлар, корхоналар, цехлар қад кўтармокда. Кўп миллатли Ўзбекистон халқи ўзини бизнесига эга. Хунармандлари эъзозда, энди у ўз маҳсулотини истаса жаҳон бозорига олиб чиқа олади, бу учун уни хеч ким «чайқовчи» деб қамамайди. Маҳсулот учун навбатда турмайди. Юртимизнинг ҳар бир масжидидан «Озон» овози беш вақт янграб туради, «Қуръон ўқиш» мусобақаларида гўзал суралар ўқилмоқда, Хаж ва умра сафарларига бемалол бориб мусулмон кишининг фарзларидан бирини бемалол адо этмокда. Мақбаралар, масжидлар, мактаблар ва боғчалар обод бўлмоқда. Энди фарзандларимизга мактабларда инсонни маймундан пайдо бўлган, Амир Темурни босмачи демайди, тарихдан тўғри сабоқ берилади, атеизм дарси ўтилмайди. Буюк аждодларимиз тўғрисида ёлғон маълумот берилмайди.

Хозир мени фикрларимни ўқиб, эътироз билдираётганлар ҳам топилади, ишонмаслиги ҳам мумкин. Мени айтганларимни тушуниш учун телефон ва телевизорларни бир четга қўйиб, оила даврасига қайтиб, ғанимат бўлиб қолган доно қарияларимизни ҳаёт сабоқларини олиш керак.

Агарда хар бир Ўзбекистон фуқароси Давлатимиз сиёсатини тўғри тушунган ҳолда, ўзидан талаб қилинаётган вазифаларни виждонан бажарсагина Янги Ўзбекистон томон белгиланган маррани тез забт эта оламиз. Мен Ўзбекистонни фуқароси сифатида Янги Ўзбекистонни барпо этилишида иштирок этаётганимдан баҳтлиман.

**Ўзбекистон Республикаси Олий Мажлис**

**қонунчилик палатаси депутати Умидахон Зокирова**