**Ўзбекистон Республикаси**

**Бош вазирининг ўринбосари**

**Ж.А.Қўчқоровга**

**Ўзбекистон Республикасида камбағалликни қисқартириш бўйича биринчи навбатдаги ишларни жадаллаштириш юзасидан**

**амалга оширилаётган ишлар тўғрисида**

**ДЕПУТАТЛИК СЎРОВИ**

**Ҳурматли Жамшид Анварович,**

Мамлакатимизда иқтисодиётни эркинлаштириш ва бозор механизмларини босқичма-босқич жорий қилиш бўйича кенг кўламли ишлар амалга оширилмоқда. Ислоҳотларнинг янги босқичида давлатнинг иқтисодиётдаги ролини камайтириш, хусусий секторнинг иштирокини кенгайтириш, иқтисодиётни бошқаришнинг аниқ, шаффоф ва натижага йўналтирилган механизмини ишлаб чиқишга эътибор қаратилмоқда.

Мазкур жараёнда, ҳудудларда аҳолининг турмуш даражаси ва сифатини яхшилаш, хусусан камбағалликни қисқартириш вазифалари кўп жиҳатдан иқтисодиётнинг барча тармоқ ва соҳаларининг рақобатбардошлигини ошириш ҳамда тадбиркорликни ривожлантириш учун фундаментал шароитларни яратиб бериш ҳисобига янги ва барқарор иш ўринларини ташкил этиш билан бевосита боғлиқдир.

Бу, ўз навбатида, иқтисодиётни таркибий жиҳатдан ислоҳ қилиш ва ривожланишига алоқадор вазирлик ва идоралар фаолияти уйғунлигини таъминлашни, мавжуд муаммо ва тўсиқларни тезкорлик билан аниқлаш ва бартараф этишга асосланган замонавий ва самарали тизимни жорий этишни талаб этади.

Давлатимиз раҳбарининг 2020 йил 26 мартдаги № ПФ-5975 сонли “Иқтисодиётни ривожлантириш ва камбағалликни қисқартиришга оид давлат сиёсатини тубдан янгилаш чора-тадбирлари тўғрисида”ги Фармони ҳамда 2020 йил 4 августдаги № ПҚ-4797 сонли “Аҳолига давлат ижтимоий хизматлари ва ёрдам тақдим этиш тартиб-таомилларини автоматлаштириш бўйича қўшимча чора-тадбирлар тўғрисида”ги Қарори мазкур муаммоларнинг ечимига аниқ йўналтирилганлиги билан аҳамиятлидир.

Мазкур хужжатларни қабул қилиниши, самарали макроиқтисодий сиёсатни юритиш, барқарор иқтисодий ўсиш суръатларини таъминлаш, тадбиркорлик муҳитини яхшилаш орқали мамлакатда камбағалликни қисқартириш борасида мақбул давлат сиёсатини амалга ошириш тизимини жорий этишдаги муҳим қадам бўлди.

2020 йил 26 мартдаги № ПФ-5975 сонли Фармонга асосан, Ўзбекистон Республикаси Иқтисодий тараққиёт ва камбағалликни қисқартириш вазирлиги ташкил этилиб, вазирликга Маҳалла ва оилани қўллаб-қувватлаш вазирлигининг ҳудудий бўлинмалари, шаҳар ва туманлар ҳокимликлари билан ҳамкорликда камбағалликни қисқартириш бўйича биринчи навбатдаги қилиниши лозим бўлган амалий ишларни жадаллаштириш йўналишида аниқ вазифалар белгилаб берилди. Жумладан:

маҳаллаларда ҳар бир хонадон ва оилаларнинг турмуш шароити ва ижтимоий аҳволи оғир бўлган қатламини ўрганиш асосида дастлабки рўйхатни ҳамда маҳаллалар паспортларини шакллантириш;

аҳолининг ушбу қатламини бевосита моддий ва номоддий ёрдам кўрсатилиши лозим бўлган ёки касбга ўқитиш ва тадбиркорликка ўргатиш орқали даромадини ошириш мумкин бўлган гуруҳларга ажратиб олиш орқали, шунингдек, зарур манбаларни аниқлаш ва ҳудудларнинг ўзига хос хусусиятларига асосланган чора-тадбирларни ишлаб чиқиб, амалга оширилишини бошлаш вазифалари белгилаб берилди.

Шунингдек, 2020 йил 4 августдаги № ПҚ-4797 сонли Қарорга асосан, аҳолини ижтимоий ҳимоя қилиш тизимига замонавий ахборот-коммуникация технологияларини кенг жорий этиш, аҳолининг ижтимоий жиҳатдан заиф қатламларига давлат ижтимоий хизматлари ва ёрдамини тақдим этишнинг ягона тизимини яратиш бўйича аниқ вазифалар белгилаб берилди. Жумладан, бир ой муддатда "Ижтимоий ҳимоя ягона реестри" ахборот тизими орқали кам таъминланган оилаларга ижтимоий нафақа ва моддий ёрдам тайинлаш ва тўлаш тартиби тўғрисидаги низомни тасдиқлаш учун Вазирлар Маҳкамасига киритиш. Бунда, ижтимоий нафақаларни тайинлашда устуворлик даромади нисбатан пастроқ бўлган оилаларга берилиши кераклиги тўғрисида аниқ вазифалар белгилаб берилди.

Мазкур вазифаларнинг самарали ижросини таъминланиши, айниқса бугунги кунда - юртимизда коронавирус пандемияси фуқароларимиз соғлиғига хавф солаётган, иқтисодиёт тармоқлари ва соҳаларининг узлуксиз ишлашини таъминлаш ҳамда аҳолини самарали ижтимоий қўллаб-қувватлаш талаб этилаётган вақтда, жуда муҳим аҳамият касб этади.

Шу муносабат билан Сиздан, «Ўзбекистон Республикаси Олий Мажлисининг Қонунчилик палатаси тўғрисида»ги Ўзбекистон Республикаси Конституциявий Қонунининг 12-моддасига ва «Парламент назорати тўғрисида»ги Ўзбекистон Республикаси Қонунининг 14-моддасига мувофиқ «**Ўзбекистон Республикасида камбағалликни қисқартириш бўйича биринчи навбатдаги ишларни жадаллаштириш юзасидан амалга оширилаётган ишлар тўғрисида**»ги парламент сўровига **10 кун муддатда** жавоб тақдим этишингизни сўраймиз. Бунда қуйидаги масалаларга алоҳида эътибор қаратишингиз сўралади:

1. Маҳаллаларда ҳар бир хонадон ва оилаларнинг турмуш шароити ва ижтимоий аҳволи оғир бўлган қатламининг рўйхати тўлиқ шакллантирилдими?

2. Турмуш шароити ва ижтимоий аҳволи оғир бўлган қатламининг рўйхати асосида маҳаллалар паспортлари шакллантирилдими?

3. Турмуш шароити ва ижтимоий аҳволи оғир бўлган қатламнинг бевосита моддий ва номоддий ёрдам кўрсатилиши лозим бўлган гуруҳлари ажратиб олиндими? Уларга ёрдам кўрсатиш бўйича зарур манбалар аниқланиб, тегишли чора-тадбирлар ишлаб чиқилдими?

4. Турмуш шароити ва ижтимоий аҳволи оғир бўлган қатламнинг бевосита касбга ўқитиш ва тадбиркорликка ўргатиш орқали даромадини ошириш мумкин бўлган гуруҳлари ажратиб олиндими? Уларга ёрдам кўрсатиш бўйича зарур манбалар аниқланиб, тегишли чора-тадбирлар ишлаб чиқилдими?

5. "Ижтимоий ҳимоя ягона реестри" ахборот тизими орқали кам таъминланган оилаларга ижтимоий нафақа ва моддий ёрдам тайинлаш ва тўлаш тартиби тўғрисидаги низомни ишлаб чиқилиши қайси ҳолатда? Низомда, ижтимоий нафақаларни тайинлашда устуворлик даромади нисбатан пастроқ бўлган оилаларга берилиши қандай тарзда белгиланмоқда?

6. Мазкур йўналишлардаги мавжуд муаммолар ҳамда уларни ҳал этиш учун қонун ҳужжатларини такомиллаштириш юзасидан қандай таклифлар мавжуд?

**Ўзбекистон Республикаси**

**Олий Мажлисининг**

**Қонунчилик палатаси депутатлари У.И.Иноятов**

**М.А.Ворисова**

**У.Н.Вафаев**