**Ўзбекистон Республикаси Соғлиқни сақлаш вазирлиги тизимида давлат-хусусий шериклик лойиҳаларини амалга оширилиши тўғрисида маълумот**

Охирги ўн йилликда ривожланган ва ривожланаётган мамлакатлар иқтисодиётида хусусий сектор улушининг ортиб бориши давлат ва хусусий сектор ўртасида муайян тамойилларга асосланган ҳамкорлик ҳамда шерикликнинг шаклланишига сабаб бўлди. Бу эса иқтисодиётнинг алоҳида тармоғи давлат-хусусий шериклик тушунчаси ва предмети яратилишига олиб келди.

Бугунги кунда республикамизда давлат-хусусий шерикликнинг **хуқуқий асослар**и яратилди.

Жумладан; 2019 йилнинг 10 майида “Давлат хусусий шериклик тўғрисида”ги Қонун, 2019 йил 16 апрелдаги “Соғлиқни сақлаш соҳасида давлат-хусусий шерикликни ривожлантириш чора-тадбирлари тўғрисида”ги ПҚ-4290-сонли Ўзбекистон Республикаси Президентининг қарори ҳамда 2020 йил 26 апрелида “Давлат-хусусий шериклик лойиҳаларини амалга ошириш тартибини такомиллаштириш тўғрисида”ги Ўзбекистон Республикаси Вазирлар Маҳкамасининг 259-сон қарорлари қабул қилинди.

Бу хужжатлар билан Соғлиқни сақлаш соҳасида давлат-хусусий шериклик тўғрисидаги ва давлат-хусусий шериклик лойиҳаларини амалга ошириш тартиби тўғрисидаги низомлар тасдиқланди.

Шу билан бирга, давлат ва хусусий шерикликнинг ажралмас қисми ҳисобланган аутсорсинг хизматларини ривожлантириш ҳамда давлат тиббиёт муассасаларига инвестиция киритиш орқали тиббий хизматлар сифатини ошириш мақсадида, 2020 йил 10 январида Вазирлар Маҳкамасининг “Ўзбекистон Республикаси Соғлиқни сақлаш вазирлиги тузилмасидаги ташкилотларда аутсорсинг хизматлари кўрсатиш тартиби тўғрисидаги низомни тасдиқлаш ҳақида”ги 16-сон қарори қабул қилинди.

Ушбу қарорлар **ижросини таъминлаш** учун Соғлиқни сақлаш вазирлигининг ушбу соҳани ривожлантириш мақсадидаги қатор буйруқлари чиқарилиб, авваламбор, давлат-хусусий шериклик механизмларини амалга оширишга, давлат тиббиёт муассасаларидаги бўш турган ва фойдаланилмаётган объектларни аниқлаш ва аутсорсинг хизматларини ривожлантиришга урғу берилди.

Масалан Соғлиқни сақлаш вазирининг 2019 йил 11 майдаги “Ўзбекистон Республикаси Соғлиқни сақлаш вазирлиги тизимида давлат-хусусий шерикликни ташкил этиш ва хусусий сектор фаолиятини янада кенгайтириш тўғрисида”ги буйруғига асосан Республика бўйича тиббиёт муассасаларида 260 та бўш турган ва самарасиз фойдаланилаётган давлат мулки объектлари аниқланиб, уларнинг 174 тасида ДХШ асосида фаолият ташкил этиш таклифлари вазирликнинг веб-сайтида эълонга берилган. Бугунги кунгача бу иш доимий равишда амалга оширилиб, объектлар рўйхати янгиланиб борилмоқда.

Соғлиқни сақлаш вазирлиги томонидан, халқаро молия институтлари, хорижий экспертлар ва инвесторлар ҳамда маҳаллий ташаббускорлар билан ҳамкорликда бугунги кунгача 28 та давлат хусусий шериклик лойиҳалари ишлаб чиқилди ва **амалга оширилмоқда**.

Жумладан; Жаҳон банки ва Халқаро Молия Корпацияси билан ҳамкорликда қиймати 9,8 млн АҚШ долларига тенг бўлган Ўзбекистон Республикасида гемодиализ хизматини давлат-хусусий шериклик асосида ташкил этиш бўйича Тошкент шаҳри, Хоразм вилояти ва Қорақалпоғистон Республикаси ҳудудларида 1100 нафар беморларга йилига 144 сеансгача муолажалар ўтказишни қамраб олган, юқори технологияли замонавий гемодиализ марказларини ташкил этиш лойиҳаси, Россиянинг ЯКДЛ (Ягона клиник диагностик лаборатория) компанияси билан ҳамкорликда қиймати 9.5 млн АҚШ доллари бўлган Тошкент шахри ва Тошкент вилоятининг бирламчи тиббий звеноларида тиббий лаборатория хизматларини ташкил этиш лойиҳаси, Туркия Республикасининг Alles Saglik Grupp компанияси билан ҳамкорликда Сурхондарё вилоятида 1 млн АҚШ доллари миқдорида инвестиция киритиш орқали худудларда замонавий лаборотория хизматларини ташкил этиш лойиҳалари якунланмоқди.

Бугунги кунгача вазирлик ва вазирлик тизимидаги ташкилотлар иштирокида умумий қиймати 52,7 млрд сўм бўлган 11та давлат хусусий шериклик шартномалари, 95 млрд сўм концессия шаклидаги 1та инвестицион шартнома ва хизматларни ташкил этиш сифатини яхшилаш учун 5,9 млрд сўм миқдордаги 207та аутсорсинг шартномалари имзоланди.

Давлат хусусий шериклик агентлиги томонидан рўйхатга олинган жами 13та имзоланган шартномаларнинг 11 нафари Соғлиқни сақлаш вазирлиги томонидан тақдим этилган.

Амалга оширилаётган лойиҳаларнинг аксарият қисми республика худудларида, аҳолига тиббий хизматни яқинлаштириш мақсадида қилинган бўлиб, давлат рахбари томонидан олдимизга қўйилган вазифаларни бажаришга қаратилган.

Бугунги кунда Осиё тараққиёт банки ва Европа тикланиш ва тараққиёт банки билан республика худудларида кўп тармоқи тиббиёт марказларини ташкил этиш, Халқаро Молия корпорацияси билан ҳамкорликда Фарғона, Тошкент ва Самарқанд вилоятларида радиотерапия ва Наманган, Сурхондарё ва Бухоро вилоятларида кўп тармоқли тиббиёт марказларини ташкил этиш лойиҳаларини амалга ошириш юзасидан музокоралар олиб борилмоқда.

Шу билан бирга республика худудларида бўш турган давлат тиббиёт муассасалари негизида 17та замонавий тиббиёт марказларини ташкил этиш лойиҳа ҳужжатлари ишлаб чиқилмоқда.

2018 йилда республика бўйича тиббиёт муассасаларида аутсорсинг хизматлари сони 28та, 2019 йилда 154та ва 2020 йилда 207тага етказилган бўлса 2021 йилда давлат тиббиёт муасасаларининг харажатлар миқдорини камайтириш ва хизматлар сифатини яхшилаш мақсадида, овқатланиш, кир ювиш, стерилизация ва лаборотория хизматларини ташкил этиш бўйича инвестиция киритиш шарти билан аутсорсинг хизматлари умумий сонини 250тадан ошириш режалаштирилган

Давлат-хусусий шериклик республика иқтисодиётидаги энг ёш соҳалардан бўлганлиги сабабли, бу соҳада **кадрларни тайёрлаш**га катта эътибор қаратилиши лозим.

2019 йил 16 апрелдаги “Соғлиқни сақлаш соҳасида давлат-хусусий шерикликни ривожлантириш чора-тадбирлари тўғрисида”ги ПҚ-4290-сонли Ўзбекистон Республикаси Президентининг қарори ижросини таъминлаш мақсадида Соғлиқни сақлаш вазирлиги ва Ўзбекистон Республикаси Президенти ҳузуридаги Давлат бошқаруви академияси билан ҳамкорликда “Хорижий инвесторларни жалб этиш ва соғлиқни сақлаш соҳасида инвестицион фаолиятни бошқариш” бўйича қисқа муддатли малака ошириш курсларини ташкил этиш бўйича ўқув дастури ишлаб чиқилди. Шунга асосан Соғлиқни сақлаш вазирлигининг 2019 йил 23 декабрдаги 316-сонли буйруғи билан 21 та раҳбар ходимлари ўқитилиб, сертификат олинди.

Тошкент врачлар малакасини ошириш институти негизида давлат тиббиёт муассасалари раҳбарлари учун 2019 йил апрел ойидан бошлаб 144 соатли ва 72 соатли цикллар дастури доирасида 81 нафар раҳбар ходимлар ўқитилди.

Ҳалқаро Молия Корпорацияси ва Давлат хусусий шериклик агентлиги билан ҳамкорликда бугунги кунгача 2 маротаба давлат хусусий шериклик лойиҳаларини амалга ошириш юзасидан ўқув-семинар дарсларида жами 8 нафар ходимлар малака оширди.

2019 йил 18 декабрда Республика ихтисослаштирилган эндокринология илмий-амалий тиббиёт марказида пуллик хизмат, аутсорсинг хизматлари ва давлат-хусусий шериклик лойиҳалари бўйича Республика миқёсида семинар ташкил қилинди.

Республика бўйича деярли хамма вилоятларида Бош бошқарма бошлиғи рахбарлигида пуллик хизмат, аутсорсинг хизматлари ва давлат-хусусий шериклик бўйича ўқув-семинари ташкил этилди. Семинарда Тошкент шахар ва вилоятлар тиббиёт муассалари раҳбарлари иштирок этди.

Бундан ташқари, давлат хусусий шерикликни амалга оширишни янада жадаллаштириш мақсадларида Андижон, Фарғона, Наманган вилоятлари учун Андижон вилоятида 2019 йилнинг 8 август куни, Жиззах, Самарқанд, Сирдарё, Тошкент вилоятлари тиббиёт муассасалари ходимлари учун 2019 йилнинг 18 августида ҳамда Қорақолпоғистон Республикасида 2019 йил 26 ноябр, Хоразм вилоятида 27 ноябр кунлари ўқув-семинарлари ўтказилди.

Шу билан бирга 2020 йилнинг 10 ноябрида тасдиқланган режа жадвал асосида видеконференция шаклида барча вилоятдаги мутахассислар билан биргаликда онлайн дарслар олиб борилмоқди.

Албатта юқорида келтирилган маълумотларга қарамасдан соҳада бажарилиши лозим бўлган ишлар ва ечимини кутаётган **муоммолар** талайгина.

Республикамизда соҳа мутахассисларининг етишмаслиги, давлат органлари ходимлари ва аҳолининг ушбу йўналиш ҳақида тушунчаси йўқлиги сабабли давлат хусусий шериклик лойиҳаларининг сони кам ёки мавжудлари эса амалга ошириш жараёнида қатор қийинчиликларга дуч келмоқда.

Энг аввало соҳа мутахассисларининг сонини ошириш, давлат-хусусий шериклик асослари ҳамда тамойилларини ***давлат органлари ходимлари ва кенг жамоатчиликка тарғиб қилиш*** лозим.

Давлат хусусий шериклик лойиҳаларини амалга оширишда қонунчилик ва меёрий-ҳуқуқий хужжатларда кўплаб номутонасибликлар ва лойиҳани амалга оширда тўсқинлик бўладиган омиллар мавжуд

Мисол учун: Давлат хусусий шериклик тўғрисидаги қонуннинг 17-моддасида “Агар давлат-хусусий шериклик лойиҳасининг концепцияси эълон қилинган пайтдан эътиборан қирқ беш календарь кун ичида потенциал давлат шеригига бирор-бир якка тартибдаги тадбиркор ёки юридик шахс давлат-хусусий шериклик лойиҳасини амалга оширишдан ўзининг манфаатдорлигини маълум қилмаса, потенциал давлат шериги ушбу Қонуннинг 25-моддасига мувофиқ давлат-хусусий шериклик лойиҳасини амалга ошириш ҳақида қарор қабул қилади ва хусусий ташаббускор билан музокараларни ўтказишга киришади” деб белгиланган, аммо, қонуннинг 25-моддасида тўғридан-тўғри музокоралар орқали амалга ошириладиган талаблар аниқ белгилаб қўйилган, ваҳоланки бу моддада 17-бандда назарда тутилган ҳолатлар киритилмаган.

“Давлат-хусусий шериклик лойиҳаларини амалга ошириш тартибини такомиллаштириш тўғрисида”ги Ўзбекистон Республикаси Вазирлар Маҳкамасининг 259-сон қарорларининг 1-иловаси билан тасдиқланган “Давлат-хусусий шериклик лойиҳаларини амалга ошириш тартиби тўғрисида”ги низомнинг 11 боб, 57-65 бўлимларида худди шу масалани назарда тутувчи бандларида яна бир бюрократик тўсиқ, давлат шериги, ваколатли давлат органи ва Монополияга қарши курашиш қўмитасидан вакиллар сони камидан учтани ташкил этадиган гуруҳ томонидан ўрганиш ўтказиб, баённома имзолаш кўзда тутилади. Матннинг ноаниқ тузилганлиги ва айнан шу талабларнинг мавжудлиги лойиҳаларнинг кечикиши, амалга ошмаслиги ва энг ёмони талабларни нотўғри талқин қилиниши оқибатида қонун бузулишларига олиб келади.

Бундай мисолларни кўплаб келтириш мумкин. Шунинг учун қисқа фурсатларда ***давлат-хусусий шериклик соҳасидаги меёрий-ҳуқуқий хужжатларни қайта кўриб чиқиш, такомиллаштириш*** ҳамдаамалиётга қўллаш даврида юзага келаётган муоммоларни чуқур ўрганган ҳолда қўллаш учун қулай ва самарали ҳолатга олиб келиш лозим.

Давлат хусусий шериклик лойиҳаларини амалга оширишда энг аввало лойиҳани баҳолаш хужжатларини ишлаб чиқиш кўзда тутилган. Бу тегишли низомларнинг тегишли бандларида белгиланган бўлсада, масаланинг амалиётга қўллаш босқичига келганда умумэътироф этилган ёки меёрлаштирилган талабларнинг мавжуд эмаслиги сабабли турлича талқин қилинмоқда.

Масалан; Вазирлар Маҳкамасининг 259-сон қарорларининг 3-иловаси билан тасдиқланган “Лойиҳани баҳолаш ҳужжати”нинг 1-бўлимида “Ушбу бўлимда, заруратга кўра қуйидагилар кўрсатилиши мумкин: лойиҳанинг иқтисодий фойда ва харажатларини баҳолаш, шу жумладан лойиҳа натижалари, оқибатлари ва таъсири таҳлили, сарф-харажатлари ва ўлчаб бўлмайдиган фойдалари, қўшилган фойдалар ва сарфлари, қайтариб бўлмайдиган сарф-харажатлари, ташқи таъсирлар, лойиҳадан келадиган билвосита фойдани баҳолаш” деб белгиланган. Ваҳоланки, юқорида келтирилган термин ва талабларнинг ҳар бири хақида юзлаб китоб ёзиш ва минглаб нарсаларни талаб қилсак бўлади. Ахир бу сунъий тўсиқ қўйиш ва “лойиҳани бажаришга кирган тадбиркорни очилмаган чангалзорга киритиш” билан баробар эмасми?

Шунинг учун тегишли давлат органлари, мутахассислар ва соҳа ходимлари ҳамкорлигида ***меёрий хужжатларда белгиланган талабларнинг шархи, аниқ чегараси ва асосларини ёритиб берувчи қўлланма ва тавсияномаларни ишлаб чиқилиш***и лозим.

Давлат-хусусий шериклик лойиҳалари, жумладан аутсорсинг лойиҳаларини амалга оширишда давлат бюджети маблағлари, маълум хизматларни сифатли ташкил қилиш учун етарл эмас. Масалан: Оҳангарон туман тиббиёт бирлашмасида бир маҳал овқатланиш учун бюджетдан 7 минг сўм ажратиш кўзда тутилган, реал ҳисобларга асосланган пуллик хизмат кўрсатиладиган беморлрга эса 11 минг сўм деб белгиланган. Шифохонага келадиган беморларнинг 90 фоизини бюджетдан таъминланишини ҳисобга олсак, бу шифохонада 7 минг сўмдан СанПиН талаблари асосида овқат тайёрлаш учун ҳеч қандай тадбиркор келмаслиги аниқ, чунки бу маблағ билан бугун беморларни даволаш учун энг биринчи омил бўлган тўғри овқатланишни ташкил этиб бўлмайди.

Шифохоналарда кўрсатиладиган тиббий ва нотиббий хизматларнинг белгиланган ***даволаш ва профилактика талабларидан келиб чиқиб реал сарф ва хааражатларига асосланган молиялаштириш*** ташкил этилмас экан, шу ва шунга ўхшаган қатор муоммолар ўз ечимини топмайди.

Бугун бу соҳанинг янги эканлиги бизлардан кўпроқ билим олиш ва албатта хорижий тажрибани ўрганишга талаб борлигини кўрсатади. Чунки, қачонки, кўз билан кўриб, лойиҳаларни амалга оширишнинг бутун шакли-шамойили билан танишиш, унинг чуқур илдизга киришгина соҳа мутахассиларини янада самарали ишлашига олиб келади.

Шунинг учун соҳа мутахассисларини керак бўлса давлат бюджетлари маблағларидан ҳар йили камида икки маротаба ***хорижий тажрибани ўрганиш учун, аниқ талаб ва вазифаларни қўйган ҳолда юбориш***ни ташкиллаштириш лозим.

Албатта, бугунги пандемия барчамизни энг аввало соғлиқни сақлаш ходимлари учун ўта оғир келди, шунга қарамай мамлакатимиз иқтисодиётини юксалтириш йўлида юқорида санаб ўтилган ишлар амалга оширилди. Умид қиламизки коронавирус пандемиясининг якунланиши ҳалқаро алоқаларнинг тикланишига ва инвестийион муҳитнинг ҳам соғломланишига олиб келади. Бу эса давлат хусусий шериклик лойиҳаларини жадал амалга оширишга имкон беради.

Эътиборларингиз учун рахмат.

**Давлат-хусусий шерикликни ва**

**тиббий туризмни ривожлантириш**

**бош бошқармаси бошлиғи К.Эшназаров**