Энг аввало, Ўзбекистон Республикасида коронавирусга қарши эмлаш бўйича Ҳукумат томонидан амалга оширилаётган ишлар тўғрисида берилган маълумотлар учун чуқур миннатдорчилик билдирамиз.

Ҳисоботда таъкидланганидек, пандемияга қарши курашиш ва вакцина сотиб олиш учун харажатларга 3,0 трлн сўм маблағлар йўналтирилганлиги, Ўзбекистон аҳолисини оммавий эмлаш мақсадида дунёнинг 12 та фармацевтика компаниялари билан вакциналарни тезкор етказиб бериш юзасидан музокаралар олиб борилаётганлиги ва тез орада кенг кўламли эмлаш ишлари бошланиши айни муддаодир. Фракциямиз ушбу саъй-ҳаракатларни тўлиқ қўллаб-қувватлайди.

Шу билан бирга, қуйидаги масалаларга эътибор қаратиш зарур деб ҳисоблаймиз.

Биринчидан, ҳадемай эмлаш бошланади. Афсуски, юқорида санаб ўтилган вакциналарнинг бирортаси вақт синовларидан ҳали тўлиқ ўтишга улгурмаган. Шу учун бу масалада жуда эҳтиёткорлик билан ёндашиш шарт, деб ҳисоблаймиз. Шошма-шошарликка йўл қўйиб бўлмайди. Ўтган йили йўл қўйган айрим хатоларни такрорлашга ҳаққимиз йўқ. Масалан, юзлаб дезинфекция туннелларини жуда қиммат нархда олиб келиб ўрнатгандик, кейинчалик бу туннелларнинг умуман фойдаси йўқлиги маълум бўлди. Ваҳоланки, ушбу туннелларни олиб келиб ўрнатишга қанчадан қанча маблағ сарфланди.

Шу боис, коронавирусга қарши эмлашнинг узоқ муддатли оқибатлари прогнозлари бўлиши керак, деб ҳисоблаймиз. Ушбу масалада хато қилишга ҳаққимиз йўқ, чунки одамларнинг ҳаёти ва соғлиғи ҳамма нарсадан устун туради.

Иккинчидан, эмлаш жараёни очиқ-ойдин ва ошкора тарзда ўтказилиши мақсадга мувофиқ. ОАВ ва ижтиомий тармоқлар орқали эмлаш жараёнлари тўғрисида кенг кўламли тушунтириш ва тарғибот ташвиқот тадбирлари амалга оширилиш жуда муҳимдир. Фуқаролар тегишли маълумотларни олишда ҳеч қандай муаммога дуч келмасликлари керак.

Учинчидан, айрим фуқароларда эмлаш жараёни қийинчилик билан ўтиши мумкин. Яъни осложения ҳолатлари кузатилиши мумкин. Биз мана шу жараёнга ҳам тайёр бўлишимиз керак. Вакцинани қабул қилганда кузатилиши мумкин бўлган ножўя таъсирларни бартараф этиш учун, яъни шокка қарши дори воситаларини марказлашган ҳолда барча вакцинация марказларига етказиб бериш жуда муҳимдир. Мана шу масалада ҳам тиббиёт муассаларимизни тайёр ҳолга келтиришимиз керак, деб ҳисоблаймиз.