29.08.2020[Чоп этиш версияси](http://uza.uz/oz/society/dadil-adamlar-zamiridagi-zalvorli-ishlar-29-08-2020?ELEMENT_CODE=dadil-adamlar-zamiridagi-zalvorli-ishlar-29-08-2020&SECTION_CODE=society&print=Y)

**Дадил қадамлар замиридаги залворли ишлар**

http://uza.uz/oz/society/dadil-adamlar-zamiridagi-zalvorli-ishlar-29-08-2020?sphrase\_id=21027996



***Сен – қудрат манбаи, саодат маскани, жонажон Ўзбекистоним!***

**Эътироф этиш жоизки, сўнгги йиллар мамлакатимиз тараққиётида туб ўзгариш ва бурилишлар бўлгани барчамизни мамнун қилади. Мана шу ўтган қиса вақт тараққиётимизда янги тарихий даврни бошлаб бергани ҳам айни ҳақиқат.**

Инсоният ҳаёти давомида эзгу мақсадлар йўлида доимо тинмай ҳаракат қилади. Зеро, эзгу мақсадларни амалга оширишнинг бош мезони ва таянчи тинчлик ҳамда осойишталик муҳитидир. Доимо давлатнинг ривожланиши, халқнинг фаровон бўлиши уларнинг тинч ва осойишта ҳаёт кечириши билан бевосита боғлиқ.

Мамлакатимизда халқимиз хотиржамлиги, бахт-саодати ва буюк келажагини ўзида мужассам этган қонунлар асосида тинчликпарвар ички ва ташқи сиёсат амалга оширилаётганлиги жаҳон ҳамжамияти томонидан ҳам таъкидланмоқда.

Боз устига, бугунги кунда Ўзбекистон қўшни мамлакатлар билан табиий ресурслардан оқилона фойдаланиш, биологик хилма-хиллик қисқаришининг олдини олиш, иқлим ўзгаришининг салбий оқибатларига қарши биргаликда курашиш, айниқса, сув ресурсларидан самарали ва ўзаро келишган ҳолда фойдаланиш борасида халқаро ҳуқуқнинг умумэътироф этилган нормалари асосида ўзаро манфаатли ҳамкорлик қилмоқда.

Сўнгги йилларда глобал экологик муаммолар кескинлашган шароитда мамлакатимизда экологик хавфсизликни таъминлаш ва атроф-муҳитни муҳофаза қилиш, табиий ресурслардан оқилона фойдаланиш, экологик муаммоларни бартараф этиш, аҳоли саломатлигини ҳимоя қилиш масалалари соҳасида бир қатор ижобий ўзгаришлар амалга оширилмоқда. Ҳозирги ва келгуси авлодлар учун беғубор табиий муҳитни сақлаб қолиш, наботот ва ҳайвонот дунёсини муҳофаза қилиш муаммоларини босқичма-босқич ва изчил ҳал этиш бўйича бир қатор ишлар қилинди.

Бу борада Оролбўйи ҳудудида сўнгги йилларда олиб борилаётган жаҳонда андозаси йўқ иқтисодий-ижтимоий ва экологик ижобий туб ўзгаришлар алоҳида эътиборга сазовордир.

Президентимизнинг мазкур соҳага тааллуқли 10 дан ортиқ қабул қилинган фармон ва қарорлари ҳамда Ўзбекистон Республикаси Вазирлар Маҳкамасининг 30 дан ортиқ қарори экология ва атроф-муҳитни муҳофаза қилиш, табиий ресурслардан оқилона фойдаланиш ва аҳоли саломатлигини сақлашдаги ислоҳотлар самарадорлигини янада оширишга хизмат қилмоқда.

Шунингдек, миллий экологик қонунчиликни ривожлантириш билан бирга атроф-муҳитни муҳофаза қилиш, аҳоли саломатлигини ҳимоялаш ва табиий ресурслардан оқилона фойдаланишга доир халқаро шартномаларга қўшилиш борасида ҳам тизимли ишлар амалга оширилди.

Бугунги кунга қадар Ўзбекистон Республикаси атроф муҳитни муҳофаза қилиш соҳасидаги 13 та халқаро конвенция, битим ва улар доирасидаги 7 та кўп томонлама халқаро шартномага қўшилди. Янги ишлаб чиқилаётган қонунлар ҳамда уларга киритилаётган ўзгартиш ва қўшимчалар, биринчи навбатда, Ўзбекистоннинг барқарор тараққиётини таъминлаш, атроф муҳитни муҳофаза қилишга қаратилган.

Экологик муносабатларни ҳуқуқий тартибга солиш нафақат Ўзбекистоннинг барқарор ривожланиши, балки экология ва аҳоли саломатлигини сақлаш билан боғлиқ долзарб муаммоларни ҳам ҳал этишга ҳамда келажак авлодларнинг мусаффо муҳитда яшаш ҳуқуқини кафолатлашга хизмат қилишини алоҳида эътироф этиш лозим.

Соҳадаги вазифаларнинг кўлами мамлакат миқёсида ва алоҳида минтақаларда экологик ҳолатни соғломлаштириш муаммоларини яхлит ҳолда ҳал этишда давлат органлари, жамоат бирлашмалари, фуқаролик жамияти институтлари ва фуқароларнинг саъй-ҳаракатларини бирлаштиришни талаб этди. Ўзбекистон Экологик партияси ташкил этилгани Ўзбекистон тарихида алоҳида саҳифа бўлиб, мамлакатда амалга оширилаётган Стретегиянинг яққол ҳосиласидир. Ўзбекистон Экологик партиясининг тузилиши мамлакатимизда экологик масалаларга юксак эътибор қаратилаётганининг ибратли намунаси сифатида намоён бўлди.

Партия электорати атроф-муҳитни ва аҳоли соғлигини муҳофаза қилиш, табиий ресурслардан оқилона фойдаланиш бўйича демократик жамиятнинг таянчи, соҳадаги жадал ислоҳотларнинг мазмун-моҳиятини тарғиб этувчи ва амалга оширувчи асосий куч бўлган, сиёсий-ижтимоий жиҳатдан энг фаол, жонкуяр инсонлардан иборат. Улар жамиятнинг барқарор ривожланишини табиий ресурслардан оқилона фойдаланишда, деб билади.

Биз ўз дастурий вазифаларимизни, сайловолди сиёсий позициямизни амалга оширишда партиянинг дастурий мақсад ва ғояларини қўллаб-қувватлайдиган, ўз фаоллиги билан Ватанимиз манфаатларига садоқат билан хизмат қиладиган фуқароларга таянмоқдамиз.

Эзгу мақсад йўлида бирлашиб, шиддат билан ривожланаётган юртимизда бугунги кун талабларига монанд келадиган, амалга оширилаётган ислоҳотлар билан қадамма-қадам юриб, келажак авлоднинг қулай шароитда яшаш ҳуқуқини ҳимоя қиладиган “Биз келажак учун жавобгармиз!” ғоясини ўзининг бош шиори ҳисоблаган Ўзбекистон Экологик партияси атроф-муҳитни муҳофаза қилиш ва фуқароларнинг саломатлигини сақлашга интилмоқда.

Мазкур масалаларни ҳал этиш учун тўғридан-тўғри амал қилувчи қонунлар ишлаб чиқиш олдимиздаги муҳим вазифалардан биридир. Бунда экологик барқарорликни таъминлашда ҳуқуқий асос бўлган мажмуавий характерга эга Экологик кодексни ишлаб чиқиш бўйича ишлар жадаллик билан олиб борилмоқда.

Шунингдек, атмосферага чиқарилаётган заҳарли чиқиндилар миқдорини камайтириш, суғориладиган ерларнинг 25 фоизгача майдонида сувни тежовчи самарали технологиялар жорий этилишини таъминлаш, Орол денгизининг қуриган тубида 1,5 миллион гектар ерни ўрмонзорлаштириш, аҳолининг тоза ичимлик суви таъминотини 100 фоизгача етказиш, маиший чиқиндиларни қайта ишлаш ҳажмини 40 фоизга, саноат чиқиндиларини қайта ишлаш миқдорини 20 фоизга етказиш, чиқиндини даромад манбаига айлантириш муҳимдир.

Полиэтилен пакетлар ўрнига биологик чирийдиган пакетларни жорий қилиш, саноат чиқиндиси ҳисобланган фосфогипсни қайта ишлашни ташкил этиш, шаҳарлар атрофида “яшил қалқонлар”ни барпо этиш ва дарахтларнинг кесилишига қарши эълон қилинган мораторий ижросини назорат қилиш лозим. Айниқса, ҳудудларнинг экологик ҳолатидан келиб чиқиб, районлаштириш орқали иш ҳақига қўшимча тўлов коэффициентларини жорий этиш, “яшил иқтисодиёт” ва “ақлли” қишлоқ хўжалигини ривожлантириш орқали аҳолини иш билан таъминлаш, аҳоли ўртасида соғлом турмуш тарзини тарғиб қилиш, мамлакат энергия балансида қайта тикланувчи энергия манбалари улушини 10 фоизгача етказишда бевосита иштирок этиш каби йўналишлардаги ишлар фаоллик билан олиб борилмоқда.

Хулоса ўрнида қайд этиш жоизки, Ўзбекистон Экологик партияси, Олий Мажлис Қонунчилик палатасидаги партия фракцияси, халқ депутатлари маҳаллий Кенгашларидаги депутатлари ва партиянинг кўп минг сонли фаоллари халқимиз фаровонлигини таъминлаш, инсонлар бахту камоли йўлидаги эзгу ишларда диомо қамарбаста бўлишга бор куч ва ғайратини сафарбар этаверади.

**Борий АЛИХОНОВ,**

**Ўзбекистон Республикаси Олий Мажлиси**

**Қонунчилик палатаси Спикери ўринбосари,**

**Ўзбекистон Экологик партияси марказий**

**кенгаши ижроия қўмитаси раиси.**