**БЕЧОРА ТАДБИРКОР ҲАР ДОИМГИДЕК “AЙБСИЗЛИГИ ИСБОТЛАНГУНЧА АЙБДОР”МИ???**

Шу кунларда Давлат солиқ қўмитаси томонидан ўнг мингга яқин тадбиркорларга ҚҚС суммасига ўзгартириш киритиш ва қайта аниқлаштирилган ҳисоботларни тақдим этиш юзасидан хабарномалар юборилганлиги кўплаб тадбиркорларнинг эътирози ва норозилигига сабаб бўлмоқда.

Гап нимада?

Маълум бўлишича давлат солиқ қўмитаси томонидан шу ой бошида «Лозим даражада эҳтиёткорлик» хизмати ишга туширилиб, унда шубҳали солиқ тўловчилар рўйхати шакллантирилган.

Солиқ кодексининг 14-моддасига мувофиқ, нотўғри ишлаган солиқ тўловчи билан ҳамкорлик қилган тадбиркорлик субъектларига ҳисобга олиш қўлланилмайди.

Юқоридагилардан келиб чиқиб, буджетга тўланмай келинган 1 триллион сўмга яқин маблағни ўрнига қўйиш мақсадида Қўмитаси томонидан , шубҳали рўйхатга кирган 396 солиқ тўловчилар билан ҳамкорлик қилган қарийб 10 мингга яқин яқин тадбиркорга солиқ қарзи (ҚҚС миқдори) ҳамда солиқ қарзини вақтида тўлаш ҳақида талабнома юборилган.

Менга келиб тушган мурожаатга кўра, тадбиркорлар томонидан “Электрон солиқ хизматлари” портали орқали белгиланган муддатда рўйхатга киритилган “шубҳали” солиқ тўловчи билан ўзаро иқтисодий муносабатларни тасдиқловчи барча ҳужжатларни илова қилган ҳолда солиқ органига юборилган бўлсада, уларнинг ҳисоб рақамларидан талабномада кўрсатилган солиқ қарздорлиги ечиб олинган ёки маблағ етарли бўлмаган ҳолатларда картотека ўрнатилиб, уларнинг ҳисобрақамлари музлатилган.

Ҳолбуки, тадбиркорлар “шубҳали” деб топилган корхоналар билан уларни ҚҚС тўловчиси эканлигини айнан “Электрон солиқ хизматлари” портали орқали текшириб кўргач ва уларнинг ҚҚС тўловчиси сифатида рўйҳатдан ўтиш кодига эга эканлиги аниқлагач, ҳамкорлик қилган.  
  
Қолаверса “шубҳали” корхоналар билан тузилган битимлар товарларни (хизматларни) олиш бўйича ДСҚ таъкидлаганидек қалбаки ёки кўзбуямачилик учун тузилмаган, аксинча тузилган шартномалар бўйича ишлар бажарилган ва товарлар етказиб берилган.

Шунингдек, Кодексининг 14-моддасида “...кўрсатилган ҳуқуқни суиистеъмол қилишнинг, битим қалбакилигининг (кўзбўямачилик учун тузилганлигининг) ҳолатларини аниқлаш, шунингдек уларнинг оқибатларини қўллаш солиқ органлари томонидан, солиқ тўловчи норози бўлган тақдирда эса, солиқ органларининг даъвоси бўйича суд томонидан амалга оширилади”, деб кўрсатилган. Лекин амалда ДСҚ томонидан судга мурожаат қилмаган ҳолда битим қалбакилигининг оқибатларини минглаб тадбиркорларга ўзбошимчалик билан қўллаб, уларга ҚҚС солиғидан қарздорлик ҳисоблаб чиқилган ва уни ундириш бўйича талабнома юбориб, қонунга хилоф тарзда қарздорликни ундириш чораларини кўришни бошлаган.

Бу эса табиий равишда тадбиркорлар эътирозига сабаб бўлмоқда, солиқчилар ҳаракати юзасидан тадбиркорлар ва жамоатчиликда кўплаб саволларни юзага келмоқда.

Бюджетга тўланмаганлиги айтилаётган 1 трлн. сўмлик солиқлар нега “шубҳали” деб топилган корхоналарнинг ўзидан ундирилмаябди? Нега улар жавобгарликка тортилмаябди? Нега уларни ўрнига улар билан иқтисодий алоқалар қилган тадбиркорлар жазоланмоқда?   
  
Қолаверса, корхоналарнинг “шубҳали” солиқ тўловчи эканлигини аниқлаш хизмати қўмита томонидан феврал ойида ишга туширилган бўлса, унгача улар билан транзакциялар амалга оширган тадбиркорлик субектлари уларнинг солиқдан қочувчи “обнал” фирма эканлигини қаердан билади?? Ҳар доимгидек савол кўп, жавоблар эса йўқ.

Аслида, “обналчи” фирмалар билан ноқонуний транзаксия қилишда айбланаётган тадбиркорларнинг айбдорлиги солиқ органлари томонидан исботланиб, суд томонидан тасдиқлангандан сўнгина уларга чора кўрилиши керак. Биздагига ўхшаб, тадбикрорлар ўзининг айбсизлигини исботлаб бера олсагина, кейин унга нисбатан қўлланилган ноқонуний жазо бекор қилиниши эмас.

P.S. Юқоридагилар бўйича тегишли тартибда Давлат Солиқ қўмитасига депутатлик сўрови юборилади.