**Ўзбекистон Республикасининг “Транспорт воситалари эгаларининг фуқаролик жавобгарлигини мажбурий суғурта қилишга доир қонун ҳужжатлари такомиллаштирилиши муносабати билан Ўзбекистон Республикасининг   
айрим қонун ҳужжатларига ўзгартиш ва қўшимчалар киритиш   
тўғрисида”ги Қонуни лойиҳаси юзасидан**

**М А Ъ Р У З А Т Е З И С Л А Р И**

Ўтказиладиган вақт: **2020 йил 27 январь соат 11:00**

Ўтказиладиган жой: **Қонунчилик палатаси Ялпи мажлислар зали**

Муҳокама босқичи: **1-ЎҚИШ**

**Ҳурматли Нурдинжон Мўйдинхонович,**

**ҳурматли ялпи мажлис қатнашчилари !**

Сизнинг эътиборингизга Ички ишлар вазирлиги томонидан мутасадди вазирлик ва идоралар билан ҳамкорликда тайёрланган Ўзбекистон Республикасининг **“Транспорт воситалари эгаларининг фуқаролик жавобгарлигини мажбурий суғурта қилишга доир қонун ҳужжатлари такомиллаштирилиши муносабати билан Ўзбекистон Республикасининг айрим қонун ҳужжатларига ўзгартиш ва қўшимчалар киритиш тўғрисида”**ги Қонуни лойиҳаси ҳавола этилмоқда.

Лойиҳа “Илм, маърифат ва рақамли иқтисодиётни ривожлантириш йили”да амалга оширишга оид **давлат дастурининг** **56-банди** ижроси юзасидан ишлаб чиқилган.

**Қонун лойиҳасини қабул қилиш зарурати қуйидаги асосий омиллар билан асосланади:**

**биринчидан**, мамлакатимизда содир этилаётган йўл-транспорт ҳодисаларининг катта қисми тан жароҳатлари билан боғлиқ бўлмаган ҳолда содир этилаётган бўлиб, статистик ҳисоботларга кўра, бундай йўл-транспорт ҳодисаларининг сони 2017 йилда **13 015** тани, 2018 йилда **13 701** тани,   
2019 йилда **23 246** тани ҳамда 2020 йилда **16 023** тани ташкил қилган;

***Маълумот учун:****МЖтКнинг 133 ва 134-моддаси бўйича 2019 йилда жами* ***47 737 та*** *маъмурий ҳуқуқбузарлик аниқланган, шундан* ***23 246 та****си ёки* ***48 фоизи*** *тан жароҳати билан боғлиқ бўлмаган ҳодисаларни ташкил қилади, 2020 йилда жами* ***38 242 та*** *маъмурий ҳуқуқбузарлик аниқланган шундан* ***16 023 таси ёки 42 фоизи*** *тан жароҳати билан боғлиқ бўлмаган йўл-транспорт ҳодисаларини ташкил қилади.*

*Тошкент шаҳрида Давлат йўл ҳаракати хавфсизлигининг* ***ҳар бир ходимига*** *ўртача бир ойда* ***55-60 та****, Тошкент вилоятида эса* ***20-25 та****йўл-транспорт ҳодисаси билан боғлиқ ҳужжатлар тўғри келмоқда.*

**иккинчидан,** йўл-транспорт ҳодисасини ҳуқуқни муҳофаза қилувчи органлар ходими иштирокисиз расмийлаштириш механизми мавжуд эмаслиги натижасида барча йўл-транспорт ҳодисалари бўйича ишлар суд томонидан кўриб чиқилиб қарор қабул қилинмагунига қадар фуқаролар мажбурий суғурта қилиш шартномасига асосан суғурта товонини олиш имкониятига эга бўлмайдилар;

***Маълумот учун:*** *Жарима суммасининг* ***60 фоизи давлат бюджетига****,* ***40 фоизи судларнинг махсус жамғармасига*** *ўтказилади.*

*2019 йилда судларлар томонидан МЖтКнинг 133 ва 134-моддаларида назарда тутилган маъмурий ҳуқуқбузарликлар бўйича жами* ***25 420*** *та,   
2020 йилда* ***22 513*** *та ишлар кўриб чиқилиб, 2019 йилда* ***14 млрд 163 млн*** *сўмлик жарима ундирилган бўлса, 2020 йилда бу кўрсаткич* ***12 млрд 928 млн*** *сўмни ташкил қилган.*

**учинчидан,** тан жароҳатлари билан боғлиқ бўлмаган йўл-транспорт ҳодисаларини кўриб чиқишнинг соддалаштирилган механизмининг мавжуд эмаслиги натижасида фуқароларимиз ўзаро бир бирларига даъволари бўлмаган ҳолатларда ҳам ҳодиса жойига ҳуқуқни муҳофаза қилувчи органлар ходимини чақиришга мажбур бўлмоқдалар, мазкур ҳуқуқбузарликлар умумий асосларига кўра баъзи ҳолатларда **2 ойлаб кўрилади** ҳамда **фуқароларнинг ҳуқуқни муҳофаза қилувчи органларга ва судларга қатнаб**, **ортиқча овора бўлишларига** ҳамда **жарима тўлашларига** сабаб бўлмоқда;

**тўртинчидан,** ҳуқуқни муҳофаза қилувчи орган ва судлар томонидан тан жароҳати билан боғлиқ ва ижтимоий хавфлилик даражаси юқори бўлган маъмурий ва жиноий ҳуқуқбузарликларни ўз вақтида, тезкорлик билан кўриб чиқилишини секинлаштиришига сабаб бўлмоқда.

**Шу муносабат билан тан жароҳати билан боғлиқ бўлмаган йўл-транспорт ҳодисаларини соддалаштирилган тартибда расмийлаштириш тартибини жорий этиш бўйича мазкур қонун лойиҳаси ишлаб чиқилиб, унда қуйидагилар назарда тутилмоқда:**

**биринчидан,** тан жароҳати билан боғлиқ бўлмаган йўл-транспорт ҳодисаси иштирокчилари бўлган ҳайдовчиларнинг бир-бирларига нисбатан даъво эътирозлари бўлмаган ҳолларда ўша жойнинг ўзида ҳайдовчилар томонидан **Давлат йўл ҳаракати хавфсизлиги хизмати ходимлари** **иштирокисиз йўл-транспорт ҳодисаси ҳақида билдиришнома** расмийлаштирилади ва **3** **иш куни** ичида ҳайдовчиларнинг фуқаролик мажбуриятларини суғурталаган суғурталовчиларга **тақдим этилади;**

**иккинчидан,** йўл-транспорт ҳодисаси юзасидан билдиришнома расмийлаштирган транспорт воситалари эгалари суғурталовчининг талабига кўра мазкур транспорт воситаларини кўрикдан ёки мустақил техник экспертизадан ўтказиш учун **3 иш куни ичида** тақдим этишлари шартлиги белгиланмоқда;

**учинчидан,** суғурталовчи транспорт воситалари эгалари томонидан билдиришнома тақдим этилган кундан эътиборан   
**15** **иш куни** ичида **суғурта товонини тўлаш ёки уни рад этиш ҳақида қарор** қабул қилади;

**Қуйидаги ҳолатларда билдиришнома расмийлаштирилмайди:**

- йўл-транспорт ҳодисаси **тан жароҳати етказиш** билан боғлиқ бўлса;

- йўл-транспорт ҳодисасида транспорт воситалари ҳайдовчиларидан **бошқа шахслар** ёки **иккитадан ортиқ** транспорт воситаси **иштирок этган бўлса;**

- йўл-транспорт ҳодисаси иштирокчиларининг бирида транспорт воситасини ҳайдаш ҳуқуқини берувчи тегишли ҳужжатлар ва суғурта полисининг мавжуд эмаслиги ёки муддати ўтганлиги;

- йўл-транспорт ҳодисасида ўзаро келишмовчилик бўлган ҳоларда;

- ҳайдовчи транспорт воситасини **маст ҳолда бошқариши** натижасида содир этилган ёки **йўл ҳаракатини тартибга солувчи воситалар** ёхуд **бошқа мол-мулк шикастланган** бўлса.

***Маълумот учун:*** *мастлик ҳолати* ***4******соат*** *ичида тиббиёт муассасаларида текширилиши шарт, агарда мастлик ҳолати текширилмаса ва тегишли ҳужжатлар узрсиз сабабларга кўра ўз вақтида суғурталовчига топширилмаса суғурта суммаси регресс тартибда айбдор ҳайдовчидан ундирилади.*

***Билдиришнома расмийлаштирилмайдиган ҳолатларда йўл-транспорт ҳодисалари Давлат йўл ҳаракати хавфсизлиги хизмати ходимлари томонидан расмийлаштирилиб умумий тартибда кўриб чиқилади.***

**Қонун лойиҳаси қабул қилиниши натижасида:**

**биринчидан,** ҳайдовчилар томонидан ЙТҲ содир этилганда ихтиёрий равишда билдиришнома тузиши орқали суғурта товонини маъмурий жавобгарликка тортилмасдан олиш ҳуқуқи яратилади;

**иккинчидан,** йўл ҳаракати хавфсизлиги ходимлари ва ҳайдовчилар ўртасидаги бевосита мулоқотни aмалга оширишда **инсон омили** ҳамда **ортиқча қоғозбозликка** чек қўйилиб, фуқароларнинг **ортиқча сарсонгарчиликларининг** олди олинади;

**учинчидан,** ҳуқуқни муҳфоаза қилувчи органлар ва судлар томонидан ижтимоий хавфлилик даражаси юқори бўлган ҳуқуқбузарликларни олдини олиш, ўз вақтида жойига чиқиш, сифатли ва тезкор кўриб чиқиш имконияти ошишига эришилади.

**тўртинчидан,** ҳар бир йўл-транспорт ҳодисасини расмийлаштириш учун йўл-патруль хизмати инспекторларининг ўртача **2-З** **соат вақти тежалиши** орқали оғир оқибатларни юзага келтириши мумкин бўлган бошқа йўл-транспорт ҳодисаларини олдини олиш чорасини кўриши, терговга қадар текширув инспекторлари томонидан йўқотиладиган 10-15 кун вақт давомида юритувига келиб тушган бошқа йўл-транспорт ҳодисаларини **кўриб чиқиш сифат даражасини** ошириш, шунингдек автомобиль йўлларидаги **тирбандликларнинг** олдини олишга хизмат қилади.

Қонун лойиҳаси ўрнатилган тартибда Олий суд, Бош прокуратура, Давлат хавфсизлик хизмати, Миллий гвардияси, Мудофаа, Соғлиқни сақлаш, Адлия ва Молия вазирликлари билан келишилган.

Қонун лойиҳасининг қабул қилиниши Ўзбекистон Республикаси Давлат бюджетидан харажатларни талаб қилмайди.

**Ҳурматли депутатлар,**

Юқоридагиларни инобатга олиб, Сиздан қонун лойиҳасини биринчи ўқишда концептуал жиҳатдан маъқуллаб беришингизни сўрайман.

**Эътиборингиз учун рахмат!**